
НОРМАТИВТІК СІЛТЕМЕЛЕР

Диссертациялық жұмыста келесі нормативті құжаттарға сілтемелер қолданылған:
Қазақстан Республикасының Заңы. Кемтар балаларды әлеуметтік және медициналық-педагогикалық түзеу арқылы қолдау туралы № 343 Заңы 2002 жылдың 11 шілдесінде қабылданған. https://adilet.zan.kz/kaz/docs/Z020000343;
Қазақстан Республикасының Заңы. Қазақстан Республикасындағы баланың құқықтары туралы № 345 Заңы 2002 жылдың 8 тамызында қабылданған. https://adilet.zan.kz/kaz/docs/Z020000345;
Ерекше қажеттіліктері бар адамдарға білім берудің принциптері, саясаты және тәжірибесі туралы Саламанка декларациясы: Саламанка, Испания, 7–10 мамыр 1994 ж. https://unesdoc.unesco.org/ark:/48223/pf0000098427;
Мүгедектердің құқықтары туралы конвенцияны ратификациялау туралы Қазақстан Республикасының Заңы: 2015 жылғы 20 ақпан, № 288-V ҚРЗ. https://adilet.zan.kz/kaz/docs/Z1500000288;
Зағиптардың және көру қабілеті бұзылған немесе баспа ақпаратын қабылдау қабілеті өзгедей шектелген адамдардың жария етілген туындыларға қол жеткізуін жеңілдету туралы Марракеш шартын ратификациялау туралы Қазақстан Республикасының Заңы: 2025 жылғы 28 қаңтар, № 161-VIII ҚРЗ. https://adilet.zan.kz/kaz/docs/Z2500000161;
Қазақстан Республикасының «Мәдениет туралы» Заңы: 2006 жылғы 15 желтоқсан, № 207 ҚРЗ. https://adilet.zan.kz/kaz/docs/Z060000207;
Қазақстан Республикасының Заңы. Білім туралы Қазақстан Республикасының 2007 жылғы 27 шілдедегі № 319 Заңы. https://adilet.zan.kz/kaz/docs/Z070000319;
Қазақстан Республикасында мектепке дейінгі, орта, техникалық және кәсіптік білім беруді дамытудың 2023–2029 жылдарға арналған тұжырымдамасын бекіту туралы Қазақстан Республикасы Үкіметінің 2023 жылғы 28 наурыздағы № 249 қаулысы. https://adilet.zan.kz/kaz/docs/P2300000249;
Қазақстан Республикасындағы инклюзивті саясаттың 2025–2030 жылдарға арналған тұжырымдамасын бекіту туралы Қазақстан Республикасы Үкіметінің 2024 жылғы 30 желтоқсандағы № 1143 қаулысы. https://adilet.zan.kz/kaz/docs/P2400001143;
Мектепке дейінгі тәрбие мен оқытудың, бастауыш, негізгі орта, жалпы орта, техникалық және кәсіптік, орта білімнен кейінгі білім берудің мемлекеттік жалпыға міндетті стандарттарын бекіту туралы: Қазақстан Республикасы Оқу-ағарту министрінің 2022 жылғы 3 тамыздағы № 348 бұйрығы. Қазақстан Республикасының Әділет министрлігінде 2022 жылғы 5 тамызда № 29031 болып тіркелген. https://adilet.zan.kz/kaz/docs/V2200029031.
[bookmark: _Toc184995324]

АНЫҚТАМАЛАР

Арнайы педагогика – қалыпты педагогикалық жағдайда білім алуы қиын немесе мүмкін емес психикалық және физикалық дамуында ауытқулары бар оқушыларды оқыту мен тәрбиелеу мәселелерін қарастыратын жалпы педагогиканың құрамдас бөлігі. 
Ерекше білім беру қажеттіліктері бар оқушылар – тиісті деңгейде және қосымша білім алу үшін арнайы жағдайларға тұрақты немесе уақытша қажеттілігі бар оқушылар
Инклюзивті білім беру – ерекше білім беру қажеттіліктері мен жеке мүмкіндіктерін ескере отырып, барлық білім алушылардың білім алуына тең қолжетімділік үшін жағдайлар жасау;
Тифлопедагогика – (грек сөзінен «typhlos»-соқыр дегенді білдіреді), арнайы педагогиканың пәндік саласы, көруінде ауытқуы бар оқушыларды оқыту мен тәрбиелеу мәселелерін зерттейтін ғылым. 
Тифлопсихология – көру қабілеті бұзылған оқушылардың психологиялық даму ерекшеліктерін зерттейтін ғылым саласы.
Көру қабілеті бұзылған оқушылар – көру жүйесінде туа біткен немесе жүре пайда болған ақаулары бар оқушылар, олардың көру өткірлігі қалыптыдан төмен немесе мүлдем көрмейтін оқушылар.
Нашар көретіндер – көру өткірлігі 0,05-тен, 0,2-ге дейін жақсы көретін көзінде түзететін қарапайым көзілдірік арқылы көретіндер. Көру өткірлігінің төмендеуімен қатар көру аймағының тарлығы, кеңістікті қабылдауының бұзылысы мен тағы басқа зақымдары байқалуы мүмкін.
Психологиялық-педагогикалық қолдап отыру – білім беру ұйымдарында іске асырылатын, үдерісінде білім алушыларды, оның ішінде ерекше білім беру қажеттіліктерін бағалау негізінде ерекше білім беруді қажет ететін адамдарды (оқушыларды) ойдағыдай оқыту және дамыту үшін әлеуметтік және психологиялық-педагогикалық жағдайлар жасалатын жүйелі-ұйымдастырылған қызмет. 
Сенсорлық қабылдау – сыртқы әлемдегі заттар мен құбылыстарды көру, есту, иіс сезу, дәм сезу, сезіну арқылы тану үдерісі.
Эмоционалдық тұрақтылық – адамның әртүрлі жағдайларда өзінің эмоцияларын бақылай білуі, психологиялық тепе-теңдікті сақтауы.
Адамгершілік құндылықтар – тұлғаның рухани және моральдық қасиеттерін айқындайтын, қоғамда қалыптасқан мейірімділік, адалдық, достық, әділдік, патриотизм сияқты маңызды ұстанымдар мен идеалдар.
Адамгершілік құндылықтар (авторлық) - тұлғаның адамгершілік-танымдық түсініктері мен сезімдік-эмоциялық тәжірибесінің өзара ықпалдастығы нәтижесінде қалыптасатын, оның мінез-құлқын реттейтін және қоғамға деген ізгі қатынасын айқындайтын тұрақты рухани-этикалық ұстанымдар жүйесі.
Халық музыкасы – халықтың тұрмыс-тіршілігін, дүниетанымын, мәдениетін бейнелейтін дәстүрлі музыкалық шығармалар (әндер, күйлер, жырлар, термелер).
Халық музыкасының мазмұны (авторлық) – халықтың рухани-адамгершілік құндылықтарын көркемдік формада бейнелейтін және тұлғаға жанама түрде жеткізетін музыкалық-мағыналық жүйе; 
Сезімдік-эмоциялық әсер (авторлық) – музыкалық шығарманы қабылдау үдерісінде туындайтын эмоциялық әсерлену арқылы тұлғаның ішкі тәжірибесіне ықпал етіп, құндылықтарды меңгеруді қамтамасыз ететін психологиялық-педагогикалық механизм.
Халық музыкасы арқылы адамгершілік құндылықтарды қалыптастыру (авторлық) -  халық әндері мен күйлерінің көркемдік, мазмұндық, мәдени әлеуеті және эмоционалдық әсері негізінде тұлғаның рухани тәжірибесін байытып, оның ізгілікке негізделген мінез-құлқы мен әлеуметтік қарым-қатынасын дамытуға арналған педагогикалық үдеріс».
Көру қабілеті бұзылған оқушылардың адамгершілік құндылықтарын халық музыкасы арқылы қалыптастыру (авторлық) – көру мүмкіндігі шектеулі оқушылардың психофизиологиялық ерекшеліктерін ескере отырып, халық музыкасының дыбыстық, эмоциялық және мазмұндық мүмкіндіктері арқылы олардың адамгершілік сапаларын дамытуды қамтамасыз ететін арнайы ұйымдастырылған педагогикалық үдеріс.
Музыкалық әңгімелесу (авторлық) – нашар көретін бастауыш сынып оқушыларының халық музыкасын қабылдау ерекшеліктерін ескере отырып, олардың эмоциялық реакциясын, адамгершілік түсініктерін және құндылықтық бағдарларын анықтауға бағытталған диагностикалық әдіс. Бұл әдіс музыкалық қабылдау мен вербалды рефлексияны біріктіру арқылы оқушының ішкі эмоциялық тәжірибесін ашуға мүмкіндік береді.
Музыка сабағы – мектептегі оқу-тәрбие үдерісінде оқушылардың музыкалық қабілеттерін, көркемдік талғамын, эмоциялық-эстетикалық көзқарасын дамытуға бағытталған пән. Сабақ барысында музыканы тыңдау, ән айту, музыка теориясының негіздерімен танысу, шығармашылық тапсырмалар орындау жүзеге асады.
Үйірме - оқушылардың танымдық белсенділігін арттыруға және шығармашылық қабілеттерін дамытуға бағытталған ұйымдасқан қосымша жұмыс түрі.
Музыкалық қабылдау – музыкалық шығармаларды тыңдап, оның әуені, ырғағы мен мазмұнын түсіну және сезіну қабілеті, музыкалық түйсіну және танымның негізі.
Эмпатия - басқа адамның эмоционалдық күйін түсіну және оған іштей ортақтасу қабілеті.
Жанашырлық - өзгенің күйзелісіне, қиын жағдайына эмоционалдық үн қату және көмек көрсетуге дайындықты білдіретін адамгершілік қасиет.
Мейірімділік - тұлғааралық қатынаста ізгі ниет, қамқорлық және қайырымдылық таныту арқылы көрінетін моральдық құндылық.

БЕЛГIЛЕУЛЕР МЕН ҚЫСҚАРТУЛАР

ҚР – Қазақстан Республикасы
МЖМБС – Мемлекеттік жалпыға міндетті білім беру стандарты
ҚР ҒЖБМ - Қазақстан Республикасы Ғылым және жоғары білім 
министрлігі 
ЕББҚ - Ерекше білім беру қажеттіліктері
БҰҰ – Біріккен Ұлттар Ұйымы
ДДҰ - Дүниежүзілік денсаулық сақтау ұйымы
ЮНЕСКО – БҰҰ-ның Білім, ғылым және мәдениет жөніндегі ұйымы
ЖББ – Жалпы білім беретін (мектеп)
ППТК – Психологиялық-педагогикалық түзеу кабинеті
ПМПК – Психологиялық-медициналық-педагогикалық консультация
ТҚК – Түзету-қалыптастыру кабинеті
ҚББ – Қосымша білім беру
КММ – Коммуналдық мемлекеттік мекеме
БТ - Бақылау топ
ЭТ - Эксперименттік топ


КІРІСПЕ

Зерттеудің өзектілігі: Қазіргі таңда арнайы педагогика саласында ерекше білім беруді қажет ететін оқушылардың әлеуметтенуі мен рухани дамуын қамтамасыз ету – білім беру жүйесінің маңызды бағыттарының бірі болып отыр. Арнайы білім берудің басты мақсаты – ерекше білім беруді қажет ететін оқушылардың жеке ерекшеліктерін ескере отырып, олардың қоғамда толыққанды өмір сүруіне жағдай жасау, рухани және мәдени құндылықтарға баулу. Бұл тұрғыдан алғанда, көру қабілеті бұзылған оқушылардың адамгершілік құндылықтарын қалыптастыру – арнайы педагогика мен дамыта-түзету бағытындағы тәрбиенің өзекті мәселелерінің бірі болып табылады. Аталған бағыттар Қазақстан Республикасының «Білім туралы» Заңында [1] білім алушылардың сапалы білім алуға тең құқығын қамтамасыз ету, тұлғаның шығармашылық, рухани және дене мүмкіндіктерін дамыту, адамгершілік пен салауатты өмір салтының берік негіздерін қалыптастыру міндеттерімен сабақтастықта қарастырылады. Осы ғылыми-педагогикалық ұстанымдар еліміздің білім беру саласындағы стратегиялық және нормативтік құжаттарында өз жалғасын табады.
Қазақстан Республикасында білім беруді дамытудың 2023–2029 жылдарға арналған тұжырымдамасында (№249 Қаулы) [2] көрсетілген ерекше білім беруді қажет ететін оқушылардың әлеуметтенуіне жағдай жасау және инклюзивті білім беру ортасын жетілдіру мен Мектепке дейінгі тәрбие мен оқытудың, бастауыш, негізгі орта, жалпы орта, техникалық және кәсіптік, орта білімнен кейінгі білім берудің мемлекеттік жалпыға міндетті стандарттары (Қазақстан Республикасы Оқу-ағарту министрінің 2022 жылғы 3 тамыздағы № 348 бұйрығы. Қазақстан Республикасының Әділет министрлігінде 2022 жылғы 5 тамызда № 29031 болып тіркелді) [3] тұлғалық нәтижелерге қоятын талаптары зерттеуіміздің әдістемелік мазмұнын толықтыра түседі. Сонымен қатар бұл бағыттың құқықтық-әдіснамалық негізі Қазақстан Республикасының 2002 жылғы 11 шілдедегі №343 «Кемтар балаларды әлеуметтік және медициналық-педагогикалық түзеу арқылы қолдау туралы» Заңының қағидаларымен тікелей байланысты [4]. Осы құжаттардың өзара үйлесімділігі көру қабілеті бұзылған 3-4 сынып  оқушыларының адамгершілік құндылықтарын халық музыкасы арқылы қалыптастыру мәселесінің заманауи білім беру жүйесіндегі стратегиялық маңыздылығын және мемлекеттік басымдықтарға толық сәйкестігін дәлелдейді. 
Қазіргі білім беру жүйесі тұлғаның тек академиялық білімін ғана емес, сонымен бірге оның рухани-адамгершілік әлеуетін дамытуға бағытталуда. Осыған байланысты білім мен тәрбиені ұлттық және жалпыадамзаттық құндылықтармен ұштастыру педагогикалық үдерістің маңызды қағидасына айналып отыр. 
Мемлекеттік саясаттың басым бағыты ретінде ұлттық мәдениетті сақтауды негіздейтін ҚР-ның «Мәдениет туралы» заңы (2006 жылғы 15 желтоқсан, № 207 ҚРЗ) [5] халық музыкасының тәрбиелік әлеуетін жеке тұлғаның рухани-адамгершілік негізі ретінде қарастыруға жол ашады. Осы құқықтық негіздің заманауи практикалық көрінісі ретінде қазіргі таңда жүзеге асырылып жатқан «Адал азамат» біртұтас тәрбие бағдарламасын атауға болады [6]. Бағдарламаның негізгі мақсаты – жас ұрпақтың бойына жоғары адами құндылықтарды сіңіру болғандықтан, көру қабілеті бұзылған бастауыш сынып оқушыларына халық музыкасы арқылы адамгершілік тәрбие беру мәселесі мемлекеттік стратегиялық міндеттермен үйлесім тауып отыр». Бұл идеялар «Қазақстан–2030» стратегиясында да айқындалған ұлттық мақсаттармен үндеседі. Стратегияда ел дамуының басты бағыты ретінде рухани бай, мәдениетті, адамгершілік қасиеті жоғары қазақстандық тұлғаны қалыптастыру қажеттігі баса айтылған. Онда ұлттық дәстүр мен мәдениет негізінде тәрбиеленген, өз халқының рухани тамырын сезіне білетін жаңа ұрпақтың тәрбиесі мемлекеттің стратегиялық басымдығы ретінде белгіленген [7]. Бұл басымдықтар ерекше білім беруді қажет ететін тұлғалардың білім және мәдени ресурстарға қолжетімділігін қамтамасыз ететін нақты құқықтық механизмдер арқылы іске асырылуда.
Осындай құқықтық механизмдердің бірі ретінде Қазақстан Республикасының 2025 жылғы 28 қаңтардағы №161-VIII ҚРЗ «Зағиптардың және көру қабілеті бұзылған немесе баспа ақпаратын қабылдау қабілеті өзгедей шектелген адамдардың жария етілген туындыларға қол жеткізуін жеңілдету бойынша Марракеш шартын ратификациялау туралы» Заңын атап өтуге болады [8]. Аталған заң жарияланған туындыларға қолжетімділікті кеңейтуге бағытталған құқықтық негіз қалыптастырыпы, ерекше білім беруді қажет ететін білім алушылар үшін білім және мәдени ресурстарға тең қолжетімділікті қамтамасыз етуге мүмкіндік береді. Бұл өз кезегінде олардың оқу-танымдық және мәдени-рухани дамуына жағдай жасайды.
Осылайша, жоғарыда қарастырылған стратегиялық және нормативтік құжаттардың мазмұндық бірлігі мен өзара сабақтастығы көру қабілеті бұзылған оқушыларды оқыту мен тәрбиелеуде тең мүмкіндіктер мен қолжетімді ортаны қамтамасыз етудің басымдығын айқындайды. Осы тұрғыдан алғанда, көру қабілеті бұзылған оқушылардың адамгершілік құндылықтарын қазақ халық музыкасы арқылы қалыптастыру аталған мемлекеттік саясаттың логикалық жалғасы ретінде қарастырылып, қазіргі қоғамның рухани жаңғыру үдерістерімен үйлесетін өзекті ғылыми-педагогикалық мәселе болып табылады.
Жалпы көру қабілеті бұзылған оқушылардың адамгершілік құндылықтарын қалыптастыру мәселесі бойынша отандық ғалымдардың ғылыми еңбектерін зерттеу барысында тифлопедагогика мен тифлопсихология саласында зерттеу жұмыстарының жоқ екенін байқадық. Отандық ғалым Г.А. Абаева қазақ фольклоры негізінде нашар көретін оқушылардың ауызекі келісімді сөйлеу дағдыларын қалыптастырудың тілдік және тәрбиелік мүмкіндіктерін айқындаса [9], Ш.М. Усенбаева көру қабілеті зақымдалған жасөспірімдердің арнайы кітапхана жағдайында ақпараттық  мәдениетін қалыптастырудың педагогикалық шарттарын негіздеген [10].
Зерттеу жұмысымыздың негізгі бағыты арнайы педагогика мен психология саласына негізделгендіктен, осы сала бойынша отандық ғалымдардың еңбектеріне сүйену маңызды болып табылады. Бұл салада отандық ғалымдардың еңбектері ерекше білім беруді қажет ететін оқушылардың дамуы мен тәрбиесін әр қырынан қарастыруымен құнды. Мәселен, Ж.И. Намазбаева [11], А.К.Сатова [12], Н.Б.Жиенбаева [13], И.Г. Елисеева [14], Л.К. Макина [15], Қ.У.Шайжанова [16], Т.М. Шалгимбаев [17] және т.б. еңбектері тұлғаның психологиялық дамуы, жас ерекшеліктері мен әлеуметтік бейімделу мәселелеріне арналса, З.А.Мовкебаева [18], Қ.Қ.Өмірбекова [19] мен Г.С. Оразаева [20], Г.Б.Ибатова [21] сөйлеу тілінде ауытқулары бар оқушылардың логопедиялық-коррекциялық қолдауына назар аударған. Ал А.Н.Аутаева [22], Л.А.Бутабаева [23], А.А.Махметова [24], З.Н.Бекбаева [25], М.Усенова [26], есту қабілеті зақымдалған оқушыларды оқыту мен сөйлеу дағдыларын дамытуға үлес қосса, З.А. Мовкебаева, А.А. Байтурсынова [27], Л.А.Бутабаева инклюзивті білім беру жағдайында ерекше оқушылардың әлеуметтік интеграциясы мен педагогикалық қолдау мәселелерін зерттеген. Ерекше білім беруді қажет ететін оқушылардың оқу әрекетін ұйымдастыру және оқу жетістіктерін бағалаудың психологиялық-педагогикалық негіздерін Р.А. Сулейменова [28], К.Б.Бектаева [29], А.К.Рсалдинова [30], А.Ж.Қалықбаева [31] қарастырған.
Осылайша, отандық ғалымдар тарапынан жүргізілген зерттеулер білім алуда ерекше қажеттіліктері бар оқушылардың тұлғалық, әлеуметтік және танымдық даму мәселелерін әртүрлі қырынан қарастыруға мүмкіндік береді. Бұл бағыттағы ізденістер жақын шетелдік ғалымдардың еңбектерімен өзара сабақтасып, ғылыми негізді толықтыра түседі. Зерттеулердің басым бөлігі көру қабілеті бұзылған оқушылардың сөйлеу ерекшеліктерін Ю.А. Кулагин [32], М.И. Земцова [33],  Т.А. Круглова [34] зерттесе, сондай-ақ ойын, оқу, еңбек және басқа да іс-әрекеттерінің дамуына қозғалыстардың бұзылуы, кеңістіктегі бағдарлану, қабылдау мен бейнелеудегі бейнелердің толық бөлшектенуі мен жетіспеушілігіне әсер ететін бастапқы және екінші ақаулар туралы Л.С. Выготский [35], Т.А. Власова [36], А.Г. Литвак [37], Н.Г. Морозова [38], В.И.Лубовский [39], Л.И. Солнцева [40] және т.б. зерттеушілердің еңбектері бағытталған. Сонымен қатар, көру қабілеті бұзылған оқушыларды ойын арқылы оңалту мен әлеуметтік интеграциялау мәселелері бойынша Л.П. Носкова [41], Л.И. Плаксина [42], Э.М. Стернина [43], Д.М. Маллаев [44] зерттеген. Бұған қоса, В.З. Кантор көру қабілеті бұзылған оқушылар мен ересектердің көркемдік, шығармашылық және мәдени даму мүмкіндіктеріне бағытталған зерттеулер жүргізген [45]. 
Бұл бағытта алыс шетелдік ғалымдардың еңбектері де маңызды ғылыми негіз болып табылады. L. Pring [46], C. Cornoldi [47], G. Purpura және т.б. [48] зерттеулерінде көру қабілетінің бұзылуы жағдайындағы танымдық даму, сенсорлық компенсация, тактильдік және есту арқылы қабылдау ерекшеліктерін қарастырса, әлеуметтік және эмоциялық даму мәселелері C. Tinti, A. Adenzato, M. Tamietto [49], B. Marcinkowska [50], D. Ferrell [51], D. S. Polepkina [52] еңбектерінде талданған. Ал P. Hatlen [53], A. Koenig, M. C. Holbrook [54], H. Mason, S. McCall [55], B. Blasch, W. Wiener, R. Welsh [56] еңбектерінде көру қабілеті бұзылған білім алушыларды оқыту мен тәрбиелеудің педагогикалық шарттары, кеңістіктік бағдарлану, қозғалыс дағдылары және білім беру ортасын бейімдеу мәселелері жан-жақты қарастырылған. 
Сонымен қатар, ерекше білім беруді қажет ететін білім алушылардың әртүрлі нозологиялық топтарындағы адамгершілік және эстетикалық тәрбие мәселелеріне арналған ғылыми еңбектерге талдау жасалды. Атап айтқанда, А.А. Айдарбекова [57], Е.Н. Трубина [58], Е.А. Евтушенко [59] зерттеулерінде өнер мен музыканың түзете-дамыту әлеуеті қарастырылса, М.В. Созонтова [60], Н.М. Котельникова [61], Т.Н. Иванова [62], Н.И. Солодова [63] еңбектерінде ерекше білім беруді қажет ететін оқушылардың әлеуметтік-адамгершілік және эмоциялық-тұлғалық даму ерекшеліктері зерттелген. Ал Н.А. Остапенок [64] пен Р. Явариан [65] музыкалық-ырғақтық тәрбиенің эмоциялық сезімталдық пен адамгершілік дағдыларды қалыптастырудағы маңызын негіздейді. Жүргізілген талдау өнер мен музыканың әртүрлі нозологиялық топтағы оқушылардың адамгершілік құндылықтарын қалыптастырудағы маңызды педагогикалық құрал екенін және бұл үдерісті олардың психофизикалық ерекшеліктеріне сәйкес саралап ұйымдастыру қажеттігін көрсетеді.
Адамгершілік құндылықтарды қалыптастырудың теориялық негіздері классикалық философиядан бастау алады, онда адам бойындағы адамгершілік қасиеттер мен мінез-құлық нормалары зерттелген (Сократ [66], Платон [67], Аристотель [68], Конфуций [69]). Қазақ ойшылдарының еңбектері ұлттық құндылықтар мен адамгершілік тәрбиесінің мәдени және рухани негізін көрсетеді (Әбу Насыр әл-Фараби [70], Ж. Аймауытов [71], А. Құнанбаев [72]). Халықтық гуманистік бағыттағы ойшылдар тұлғаның адамгершілік сезімін қалыптастырудың рухани-этикалық негіздерін айқындаған (М. Ганди [73], А. Швейцер [74], В. Франкл [75]).
Педагогика классиктері тәрбие үдерісінде адамгершілік қасиеттерді қалыптастырудың әдіснамалық негіздерін анықтаған (В. А. Сухомлинский [76], Я. А. Коменский [77], И. Г. Песталоций [78]). Ал психология ғылымында тұлғаның когнитивтік, әлеуметтік және адамгершілік дамуы жан-жақты зерттелген. Бұл бағытта жақын шетел және отандық психологиялық мектеп өкілдерінің еңбектері (Л. С. Выготский, С. К. Бондырева мен Д. В. Колесов [79], И. Ф. Харламова [80]) тұлғаның әлеуметтік дамуындағы мәдени-тарихи және іс-әрекеттік заңдылықтарды ашады.
Ал алыс шетелдік психологиялық және философиялық мектептерде адамгершілік даму мен эмпатия мәселелері терең зерттелген. Атап айтқанда, Ж. Пиаже [81], Л. Колберг [82], К. Роджерс [83], А. Bandura [84] тұлғаның моральдық даму кезеңдерін және әлеуметтік үйрену механизмдерін қарастырса, E. B. Titchener [85], T. Lipps [86], M. H. Davis [87], P. Gilbert [88] эмпатия мен эмоционалдық сәйкестендірудің психологиялық табиғатын талдаған.
Сонымен қатар, эмпатия, жанашырлық және мейірімділік сияқты сезімдік құндылықтарды зерттеу барысында А. Смит [89], А. Шопенгауэр [90] еңбектері маңызды орын алады. Құндылықтар теориясы саласында алыс шетелдік зерттеушілер M. Scheler [91], M. Rokeach [92], S. H. Schwartz [93] адам құндылықтарының құрылымы мен иерархиясын жүйелі түрде қарастырған. Ал отандық зерттеуші А. А. Радугина [94] құндылықтарды тұлғалық даму мен әлеуметтік мінез-құлықпен байланыста талдайды.
Осылайша, адамгершілік тәрбиесінің теориялық негіздері философия, педагогика және психология ғылымдарының өзара ықпалдастығы арқылы қалыптасып, зерттеу тақырыбының ғылыми-әдіснамалық базасын құрайды.Начало формы
Конец формы
ЮНЕСКО-ның өнер саласындағы білім беру жөніндегі II Дүниежүзілік конференциясында музыканың ерекше рөлі, сондай-ақ әлеуметтік және мәдени міндеттерді шешу үшін көркемдік білім берудің қағидалары мен тәжірибесін қолдану, білім беру жүйелері мен құрылымдарының сындарлы өзгеруіне ықпал ету қажеттілігі атап өтілді.
Музыкалық педагогикада тұлғаның адамгершілік бағытын қалыптастыру, жауапкершілік пен адамгершілік сезімдерін тәрбиелеу мәселелері Д.Кабалевский [95], В.Медушевский [96], Б.Школяр [97], Л.Дмитриева [98], Э.Абдуллин [99] еңбектерінде теориялық және әдістемелік тұрғыдан негізделген. Ал музыканы қабылдау, оның көркемдік мазмұнын сезіну және музыкалық дамуды қалыптастыру мәселелері Б.Асафьев [100]  зерттеуінде айқын көрініс тапқан.
Қазақ халқының ерте ғасырдан келе жатқан бай музыкалық мұрасы мен музыкалық мәдениетін зерттеу ісіне С. Сейфуллин, Ә. Марғұлан, С. Камалов, Р. Бердібаев және т.б. ғалымдар елеулі үлес қосса; қазақ музыка мәдениетін арнайы жинап зерттеген ғалымдар: А.В. Затаевич, А.Э. Бимбоэс, Б.Г. Ерзакович, т.б.; музыканың тарихын Қ. Жұбанов, А. Жұбанов, Б. Құндақбаев,   А. Сейдімбек, У. Бекенов, П. Момынов, Т.Қоңыратбай, М.Х. Балтабаев, С.А. Ұзақбаева, А.А. Қалыбекова, Р.Р. Жәрдемәлиева, Ш.Б. Құлманова, М.Х. Мұхтаров; еліміздің ұлттық мектептеріне арналған музыка бағдарламалары мен оқулықтарын жасауға атсалысқан педагогтар Б. Ғизатов, О. Байділдаев, Л.П. Мамизерова, М.Х. Балтабаев, А. Райымбергенов, Ш.Б.Құлмановалар болды. Қазақ халық аспаптарының, сонымен қатар, ән және күй өнерінің тәрбиелік маңызын зерттеу істері Р.Қ. Дүйсембінова, Ж.Ж. Еңсепов, М.А. Оразалиева және Р.М. Рысбекова еңбектерінде арнайы қарастырылған [101]. Бұл зерттеулерде халық әндері мен күйлерінің бастауыш сынып оқушыларының адамгершілік құндылықтарын қалыптастырудағы рөлі мен тәрбиелік әлеуеті негізделген. Ән мен күйдің мазмұны, ритмі және орындау тәсілдері арқылы оқушылардың рухани-адамгершілік қасиеттерін дамыту мүмкіндігі ғылыми тұрғыдан талданған. 
Халық музыкасы арқылы оқушылардың адамгершілік құндылықтарын қалыптастыру мәселесі бойынша бірнеше зерттеушілер зерттеу еңбектерін жазған. З.Ж. Айджанова [102] бастауыш мектеп оқушыларының рухани-адамгершілік құндылықтарын қалыптастыруды, Б. Сулейменова [103] – бастауыш сынып оқушыларын қазақ батырлар жыры арқылы адамгершілікке тәрбиелеуді қарастырған. Сонымен қатар, Н.С. Шынтаева [104] Қорқыт ата мұралары, Ж. Таубалдиева [105] музыка арқылы гумандық қасиеттер, У.О. Асанова [106] айтыс өнері арқылы адамгершілік-эстетикалық тәрбие беру мәселелерін зерттеген. Осы зерттеулер батырлар жыры, айтыс өнері және халық музыкасы арқылы оқушылардың адамгершілік құндылықтарын қалыптастыру бағытында маңызды ғылыми негіз болып табылады.
Ғылыми әдебиеттерге жасалған талдау жеке тұлғаның адамгершілік құндылықтарын қалыптастыру мәселесінің әртүрлі теориялық тұжырымдар мен практикалық тәсілдер арқылы зерттелгенін, сондай-ақ оның қоғам дамуының барлық кезеңдерінде өзектілігін сақтап, мемлекеттік деңгейде тәрбиелік басым бағыт ретінде қарастырылып келгенін көрсетеді. Дегенмен, қарастырылған еңбектерді жүйелі зерделеу арнайы педагогика саласында көру қабілеті бұзылған оқушылардың адамгершілік құндылықтарын халық музыкасы негізінде қалыптастыру мәселесінің жеткілікті деңгейде зерттелмегенін айқындайды. Адамгершілік тәрбие мен халық музыкасы ұғымдарының ғылыми-педагогикалық әлеуеті кең болғанымен, оларды көру қабілеті бұзылған бастауыш сынып оқушыларының тұлғалық дамуын қамтамасыз ету контекстінде кіріктірудің теориялық-әдіснамалық негіздері толық ашылмаған. Осыған байланысты аталған мәселенің ғылыми тұрғыда жеткіліксіз қарастырылуы мен оны білім беру тәжірибесінде жүйелі түрде жүзеге асыру қажеттілігі арасындағы қайшылық зерттеу тақырыбын «Көру қабілеті бұзылған оқушылардың адамгершілік құндылықтарын халық музыкасы арқылы қалыптастыру» деп таңдауымызға негіз болды.
[bookmark: _Hlk213185844]Зерттеу мақсаты: Нашар көретін 3-4 сынып оқушыларының адамгершілік құндылықтарын қазақ халық музыкасының мазмұны мен сезімдік-эмоциялық әсері арқылы қалыптастырудың теориялық негіздерін айқындау, құрылымдық-мазмұндық моделін әзірлеу және оның тиімділігін эксперименттік-тәжірибелік тұрғыда негіздеу.
Зерттеудің нысаны: арнайы мектепте білім алатын нашар көретін 3-4 сынып оқушыларының адамгершілік құндылықтарының қалыптасу үдерісі.
Зерттеудің пәні: нашар көретін 3-4 сынып оқушыларының адамгершілік құндылықтарының қалыптасу ерекшеліктері.
Зерттеудің ғылыми болжамы: егер, нашар көретін 3-4 сынып оқушыларының адамгершілік құндылықтарын  халық музыкасының мазмұны мен сезімдік-эмоциялық әсер ету мүмкіндіктері арқылы қалыптастырудың жолдарын теориялық негіздеп, әзірленген құрылымдық-мазмұндық моделді оқу тәрбие үдерісіне енгізсе,  онда нашар көретін 3-4 сынып оқушыларының халық музыкасы арқылы адамгершілік құндылықтарын қалыптастырудың тиімділігі артады. 
Зерттеудің мiндеттерi: 
[bookmark: _Hlk213185883]1. Нашар көретін 3-4 сынып оқушыларының адамгершілік құндылықтарын халық музыкасы негізінде қалыптастыру мәселесін теориялық тұрғыдан негіздеу.
2. Нашар көретін 3-4 сынып оқушыларының адамгершілік құндылықтарының қалыптасу деңгейін анықтау.
3. Қазақ халық музыкасының мазмұны мен сезімдік-эмоциялық әсері арқылы нашар көретін 3-4 сынып оқушыларының адамгершілік құндылықтарын қалыптастырудың арнайы әзірленген құрылымдық-мазмұндық модель негізінде сынақтан өткізу.
4. Нашар көретін 3-4 сынып оқушыларының адамгершілік құндылықтарын халық музыкасы арқылы қалыптастыру бойынша мамандарға әдістемелік ұсынымдар әзірлеу.
Зерттеудің жетекші идеясы: қазақ халық музыкасының тәрбиелік әлеуетін мақсатты қолдану арқылы, оның мазмұны мен сезімдік-эмоциялық әсерін пайдаланып, нашар көретін 3–4 сынып оқушыларының адамгершілік құндылықтарын тиімді қалыптастырудың педагогикалық мүмкіндіктерін ашу.
Зерттеудің әдіснамалық және теориялық негіздемесі: Зерттеу жұмысының әдіснамалық және теориялық негізі – адамгершілік құндылықтарды нашар көретін 3-4 сынып оқушыларына халық музыкасы арқылы қалыптастырудың философиялық, психологиялық, педагогикалық және арнайы педагогикалық аспектілерін кешенді қарастыруға бағытталған. 
Зерттеудің әдіснамалық және теориялық негізін:
– адамгершілік құндылықтардың мәні мен табиғатын айқындайтын философиялық тұжырымдамалар (Сократ, Платон, Аристотель, Конфуций, Әбу Насыр әл-Фараби, М. Ганди, М. Шелер, Н. Гартман, А. Шопенгауэр, А. Швейцер, А. Құнанбаев, Ж. Аймауытов, В. Франкл және т.б.);
– тұлғаның адамгершілік дамуын түсіндіретін психологиялық теориялар (К. Роджерс, Л.С. Выготский, Ж. Пиаже, Л. Колберг, А. Бандура, А.А. Радугина, С.К. Бондырева, Д.В. Колесов, М. Дэвис, П. Гилберт және т.б.);
– тәрбиенің педагогикалық негіздері (В.А. Сухомлинский, Я.А. Коменский, И.Г. Песталоцци және т.б.);
– арнайы педагогика саласындағы ерекше білім беру қажеттіліктері бар тұлғалардың даму ерекшеліктері (Ж.И. Намазбаева, Р.А. Сүлейменова, З.А. Мовкебаева, А.К. Сатова, Н.Б. Жиенбаева, Г.А. Абаева, А.Н. Аутаева, А.К. Рсалдинова, А.А. Байтурсынова, Л.А. Бутабаева, Ш.М. Усенбаева);
– түзете-дамыту және компенсаторлық оқыту теориялары, тұлғаның әлеуметтік-мәдени даму тұжырымдамалары және арнайы педагогикадағы арнайы мектептегі тәрбие үдерісінің ғылыми негіздері (Л.С. Выготский, А.Н. Леонтьев, П.Я. Гальперин, Б.Д. Эльконин, Т.А. Власова, А.Г. Литвак, Л.И. Солнцева, Л.И. Лубовский);
- ерекше білім беруді қажет ететін оқушыларды оқыту мен тәрбиелеу мәселелерін қарастырған шетелдік зерттеулер (L. Pring, C. Tinti, A. Adenzato, C. Cornoldi, B. Marcinkowska, D. Ferrell және т.б.),
– өнер және музыка арқылы тұлғаның адамгершілік қасиеттерін қалыптастыру мәселелері (В.З. Кантор, В.Г. Воуба, С.А. Кролик, О.Б. Мазкина);
– халық музыкасы мен ұлттық мәдени мұралар негізінде тәрбиелеу бағытындағы зерттеулер (С.А. Ұзақбаева, Ш.Б. Құлманова, М.А. Уразалиева, М.С. Султанова, Р.М. Рысбекова, З.Ж. Айджанова, Б. Сулейменова, Н.С. Шынтаева, Ж. Таубалдиева, У.О. Асанова) құрайды. 
Нашар көретін 3-4 сынып оқушыларының танымдық, эмоциялық және коммуникативтік дамуын сипаттайтын арнайы психология мен тифлопедагогиканың әдіснамалық ұстанымдары ескерілді. Сонымен қатар, ұлттық құндылықтар жүйесіне негізделген рухани-адамгершілік тәрбиенің мәдениеттанулық және этнопедагогикалық тұжырымдамалары (халық музыкасы, ұлттық дәстүр, фольклор элементтері арқылы) зерттеудің теориялық-тәжірибелік мазмұнына арқау болды. Бұл негіздер білім беру жүйесінде инклюзивті орта жағдайында көру қабілеті бұзылған оқушылардың адамгершілік дамуын қамтамасыз етудің ғылыми бағытын айқындайды.
Зерттеудің ғылыми жаңалығы мен теориялық маңыздылығы: 
1. Зерттеу мәселесі бойынша теориялық әдіснамалық негіздері жүйеленді; «адамгершілік құндылықтар», «халық музыкасы арқылы адамгершілік құндылықтарды қалыптастыру», «нашар көретін оқушылардың адамгершілік құндылықтарын қалыптастыру», «халық музыкасының мазмұны», «сезімдік-эмоциялық әсер» ұғымдарының мәні мазмұны ғылыми тұрғыдан сараланды; Халық музыкасының мазмұны мен сезімдік-эмоциялық әсері арқылы қалыптасатын адамгершілік құндылықтың компоненттері анықталды. 
2. Нашар көретін 3-4 сынып оқушыларының адамгершілік құндылықтарының қалыптасу деңгейі анықталды. 
3. Нашар көретін 3-4 сынып оқушыларының халық музыкасының мазмұны мен сезімдік-эмоциялық әсері арқылы адамгершілік құндылықтарын қалыптастырудың құрылымдық-мазмұндық моделі әзірленді; модель негізінде әзірленген арнайы педагогикалық бағдарламаның эксперименттің жұмыс арқылы тиімділігі дәлелденді.  
4. Зерттеу нәтижесінде аталған оқушылармен жұмыс жасайтын мамандарға әдістемелік ұсынымдар мен практикалық нұсқаулар әзірленді.  
Зерттеудің практикалық маңыздылығы: 
– нашар көретін 3–4 сынып оқушыларының адамгершілік құндылықтарын халық музыкасы арқылы қалыптастыруға арналған құрылымдық-мазмұндық модель әзірленді;
– нашар көретін 3-4 сынып оқушыларының адамгершілік құндылықтарын қалыптастыруға бағытталған арнайы бағдарлама даярланып, музыкалық үйірме жұмыстары барысында тәжірибеден өткізілді;
– халық музыкасы негізінде адамгершілік құндылықтарды дамытуға арналған музыкалық-танымдық тапсырмалар, ән-күй материалдары және тәрбиелік сипаттағы шығармашылық жұмыстар жүйеленді;
– нашар көретін 3-4 сынып оқушыларымен жүргізілетін музыка сабақтары мен музыкалық үйірме жұмыстарында қолдануға арналған әдістемелік ұсыныстар әзірленді; 
– зерттеу нәтижелері арнайы білім беру ұйымдарының оқу-тәрбие үдерісінде, музыка сабақтары мен музыкалық үйірме жұмыстарында және қосымша білім беру жұмыстарында қолдануға ұсынылды.
Қорғауға ұсынылатын қағидалар: 
[bookmark: _Hlk213186211]1. Зерттеу мәселесі бойынша теориялық-әдіснамалық негіздер жүйеленіп, «адамгершілік құндылықтар» және «нашар көретін оқушылардың адамгершілік құндылықтарын қалыптастыру» ұғымдарының мәні мен мазмұны ғылыми тұрғыдан нақтыланады; халық музыкасының мазмұны мен сезімдік-эмоциялық әсері арқылы қалыптасатын адамгершілік құндылықтардың компоненттері (мотивациялық, танымдық, эмоциялық-мінез-құлықтық) айқындалады. 
2. Нашар көретін 3-4 сынып оқушыларының адамгершілік құндылықтарының қалыптасу деңгейі (жоғары, орта, төмен) анықталады.
3. Нашар көретін 3-4 сынып оқушыларының адамгершілік құндылықтарын халық музыкасының мазмұны мен сезімдік-эмоциялық әсері арқылы қалыптастырудың құрылымдық-мазмұндық моделі әзірленеді; осы модель негізінде арнайы педагогикалық бағдарлама жасалып, оның құрамына мақсат, міндеттер, мазмұндық блоктар, әдістер мен формалар енгізіледі. Бағдарламаның тиімділігі тәжірибелік-эксперименттік жұмыс барысында дәлелденіп, оқушылардың адамгершілік құндылықтарының даму деңгейіне әсері анықталады. 
4. Зерттеу нәтижелері негізінде аталған санаттағы оқушылармен жұмыс істейтін мамандардың арнайы білім беру жағдайында тәрбиелік үдерісті жетілдіруіне бағытталған әдістемелік ұсынымдар мен практикалық нұсқаулар әзірленеді.
Зерттеу көздері: Білім алу құқығын, мазмұны мен шарттарын реттейтін нормативтік-құқықтық құжаттар; Қазақстан Республикасының Конституциясы, ҚР «Білім туралы» Заңы, Қазақстан Республикасындағы баланың құқықтары туралы: Қазақстан Республикасының 2002 жылғы 8 тамыздағы № 345 Заңы. Ерекше қажеттіліктері бар адамдарға білім берудің принциптері, саясаты және тәжірибесі туралы Саламанка декларациясы. Қазақстан Республикасының 2002 жылғы 11 шілдедегі № 343 Заңы. «Кемтар оқушыларды әлеуметтік және медициналық-педагогикалық түзеу арқылы қолдау туралы». Зағиптардың және көру қабілеті бұзылған немесе баспа ақпаратын қабылдау қабілеті өзгедей шектелген адамдардың жария етілген туындыларға қол жеткізуін жеңілдету туралы Марракеш шартын ратификациялау туралы Қазақстан Республикасының Заңы, 2025 жылғы 28 қаңтардағы № 161-VIII ҚРЗ. 
Зерттеу әдістері: 
Теориялық әдістер – көру қабілеті бұзылған оқушылардың адамгершілік құндылықтарын халық музыкасы арқылы қалыптастыру мәселесіне қатысты нормативтік-құқықтық құжаттарды, философиялық, психологиялық-педагогикалық, тифлопедагогикалық ғылыми әдебиеттерді талдау, сондай-ақ салыстыру, жүйелеу, жинақтау әдістерін қолдану.
Эмпирикалық әдістер – тәжірибелік-эксперименттік жұмысты жүргізу, сауалнама, әңгімелесу, бақылау, диагностика әдістерін қолдану және алынған нәтижелерді математикалық статистика әдістерімен өңдеу.
Зерттеудің эксперименттік базасы: Алматы қаласы Білім басқармасының «№4 арнайы мектеп-интернаты»  және Алматы облысының білім басқармасы мемлекеттік мекемесінің «№1 облыстық арнайы мектеп-интернаты» базасында жүргізілді. Тәжірибелік–эксперимент жұмысына нашар көретін 3-4 сынып оқушылары қатысты. 
Зерттеу кезеңдері: Диссертациялық зерттеу 2020 жылдан 2025 жылға дейінгі аралықта үш кезеңде жүргізілді. 
Бірінші кезеңде (2020-2021 ж.ж.) зерттеу жұмысының нысанына сәйкес нашар көретін 3-4 сынып оқушыларының адамгершілік құндылықтарын халық музыкасы арқылы қалыптастырудың теориялық негіздері айқындалып, халық музыкасының мазмұны мен тәрбиелік маңыздылығы қарастырылды. Халық музыкасы арқылы нашар көретін 3-4 сынып оқушыларының адамгершілік құндылықтарын қалыптастырудың құрылымдық-мазмұндық моделі ұсынылды. Адамгершілік құндылық, халық музыкасы, нашар көретін 3-4 сынып оқушыларының психологиялық-педагогикалықерекшеліктері туралы мәселелер бойынша ғылыми, отандық, арнайы және шетелдік зерттеулер зерттеліп, талдау жүргізіліп, зерттеудің өзектілігі негізделді, диссертациялық зерттеудің ғылыми-әдіснамалық аппараты қалыптасып құрылды. 
Екінші кезеңде (2021-2022 ж.ж.) нашар көретін 3–4 сынып оқушыларының жас ерекшеліктеріне сәйкес психологиялық және педагогикалық сипаттамалары айқындалып, олардың адамгершілік құндылықтарды қабылдау және меңгеру ерекшеліктері зерделенді. Осы кезеңде анықтаушы эксперимент жүргізіліп, нашар көретін 3–4 сынып оқушыларының адамгершілік құндылықтарының бастапқы деңгейі анықталды. Оқушылардың эмпатия, жанашырлық және мейірімділік құндылықтарының қалыптасу деңгейі диагностикалық әдістер арқылы зерттелді. Алынған нәтижелер эксперименттік және бақылау топтарының бастапқы деңгейінің шамалас екенін көрсетті, бұл зерттеудің эмпирикалық базасын қалыптастырды.
Үшінші кезеңде (2022-2023 ж.ж.) Үшінші кезеңде қалыптастырушы эксперимент жүзеге асырылып, халық музыкасы негізінде әзірленген құрылымдық-мазмұндық модель тәжірибеде сынақтан өткізілді. Осы мақсатта арнайы педагогикалық бағдарлама енгізіліп, оның мазмұны эмпатия, жанашырлық және мейірімділік құндылықтарын дамытуға бағытталды. Эксперимент барысында оқушылардың адамгершілік құндылықтарының даму динамикасы сандық және сапалық тұрғыдан анықталып, эксперименттік топта айқын оң өзгерістер тіркелді.
Төртінші кезеңде (2023-2025 ж.ж.) зерттеу нәтижелері жүйеленіп, қорытынды талдау жүргізілді. Эксперименттік және бақылау топтарындағы эмпатия, жанашырлық және мейірімділік құндылықтарының бастапқы және соңғы көрсеткіштері салыстырылып, олардың динамикасы анықталды. Жүргізілген математикалық-статистикалық өңдеу нәтижелері ұсынылған құрылымдық-мазмұндық модельдің тиімділігін дәлелдеді. Зерттеу нәтижелері қорытындыланып, диссертациялық жұмыс толық рәсімделді. Ғылыми еңбек нәтижелері республикалық және халықаралық ғылыми-практикалық конференцияларда жарияланып, қолданыста болды.
Зерттеу нәтижелерінің дәлелділігі мен негізділігі. Зерттеу жұмысының құндылығы – оның теориялық-әдістемелік негіздерінің тұжырымдылығы, ғылыми аппараттың зерттеу мақсат-міндеттерімен үйлесімділігі, нашар көретін 3–4 сынып оқушыларына арналған әдістер жүйесінің ғылыми-педагогикалық негізде іріктелуі және тиімді қолданылуымен айқындалады. Сонымен қатар, қалыптастырушы эксперименттің кезеңдерге бөлініп, жоспарлы түрде жүзеге асырылуы, бастапқы және қорытынды нәтижелердің салыстырмалы талдауы, әдістемелік ұсыныстардың білім беру үдерісінде практикалық маңызға ие болуы және олардың педагогикалық тәжірибеде қолданылу мүмкіндігінің жоғары болуы зерттеу өзектілігін арттыра түседі.
Ғылыми нәтижелер мен қорытындылардың негізділігі мен сенімділігі: Басылымды дайындау кезінде әдебиеттерге теориялық талдау жүргізілді, сонымен қатар басылымдарда эксперименттік зерттеулердің талдауы ұсынылды. Диссертациялық жұмыстың мазмұны бойынша 11 ғылыми мақала жарияланды. Негізгі зерттеу қағидалары республикалық және халықаралық ғылыми-тәжірибелік конференцияларда, сондай-ақ Scopus дерекқорына енгізілген импакт-факторы бар халықаралық ғылыми журналдарда және ҚР ҒЖБМ Ғылым және жоғары білім саласындағы сапаны қамтамасыз ету комитеті ұсынған ғылыми басылымдарда жарияланды. Оның ішінде Scopus мәліметтер базасында 1 мақала, ҚР ҒЖБМ Білім және ғылым саласындағы сапаны қамтамасыз ету комитеті бекіткен тізімдегі журналдарда 4 мақала жарияланды, Алыс шет елдерде және Қазақстан Республикасында өткізілген Халықаралық ғылыми-практикалық конференция материалдарында 6 мақала жарық көрді, Қазақстан Республикасының басқа да журналдарында 1 мақала жарыққа шықты:

1.1 «Адамгершілік құндылықтар» ұғымының философиялық, педагогикалық және психологиялық аспектілері

Кез келген қоғамның және жүйенің өзіндік жұмыс істейтін ережелері бар. Қоғам – бұл да бір белгілі бір ұстанымы бар, бақылауды қажет ететін жүйе. Оның көптүрлілігіне қарамастан, соның ішіндегі ең маңыздысы адамгершілік нормаларының жемісті және үйлесімді қалыптасуы. Өсе келе бала әлеуметтік ортаға қосылады, сондықтан ол балаға адамгершілік тәрбиені уақытылы беру маңызды. Баланың әрбір өсу кезеңінде адамгершіліктің жаңа сабақтары көрініс тауып отырады. Кез келген адам өзінің қалыптасқан адамгершілік құндылықтары мен көзқарастарының жүйесіне байланысты әр-түрлі түсінеді. Бірақ, есте сақтайтын жайт адамгершілік құндылықтар туралы негізгі ережелерді мектепке дейінгі және бастауыш мектеп жасынан бастап ала бастайды. Бүгінгі күнде қалыпты оқушылармен қатар ерекше білім беруді қажет ететін оқушыларды да толыққанды, дұрыс бағытта адамгершілікке тәрбиелеу маңызды әрі өте қажет. Бұл туралы И.Ф.Харламов: «Адамгершілікті қалыптастыру - адамгершілік нормаларын, ережелері мен талаптарын білімге, дағдыға және жеке мінез-құлық әдеттеріне аудару және оларды бұлжытпай орындау» - деп анықтама берген 80, б.201]. 
Оқыту және тәрбиелеу үдерісінде оқушылардың адамгершілік қасиеттерін қалыптастыру мәселесі қазіргі педагогиканың маңызды бағыттарының бірі болып табылады. Мұғалімдер тәжірибесінде мейірімділік, жауапкершілік, шынайылық, жанашырлық сияқты қасиеттерді дамытуға байланысты түрлі педагогикалық мәселелер жиі кездеседі. Осыған орай оқушыларға адамгершілік тәрбие берудің маңызы арта түсуде. Аталған мәселені терең түсіну үшін «адамгершілік», «адамгершілік құндылықтар» ұғымының мәні мен мазмұнын ғылыми тұрғыдан талдау қажет. Бұл ұғымдар философия, педагогика және психология ғылымдарына ортақ болғандықтан, олардың теориялық негіздерін кешенді қарастыру зерттеу жұмысының маңызды міндеттерінің бірі болып табылады.
Философияның негізгі нысаны – адам мен дүние, адам өзі өмір сүріп отырған әлемнен бөлек қарастырылмайды, яғни, ол табиғаттың бір бөлшегі болып табылатын тіршілік иесі. Адам – белсенді әрекет ететін сананы иемдену арқылы еңбек құралдарын жасап, пайдаланып, өнім өндіріп табиғатты өзгертетін барша тіршіліктің көшбасшысы: жан мен тәннен құралған, табиғаттан мәдени-рухани асқақтығы, ойлау тереңдігі, мақсат қоюы және т.б. арқылы ажыратылады. Ол мәдени-рухани игілікті иеленіп, жер бетінде саналы тіршілік ететін субъект. Адамның қайдан және қалай пайда болуы жөніндегі сауалдарға антропогенез саласы жауап берсе, адамдардың қоғамдасып өмір сүру құбылысын антропосоциогенез ілімі зерттейді. Адам ұғымының мағынасын ашу үшін адамның қоғамға, табиғат пен әлемге қатынасын зерделеу қажет. Бұл қатынастар адамның жалпы біртұтас табиғаты болып табылады. Осыдан келіп оларда қоғамдасу туындайды. Қоғамдасудың да өз шарттары бар: табиғи, мәдени, әлеуметтік, психологиялық, саяси және т.б. 107, б.363-368. Осы қоғамдасудың нәтижесінде адамдар бір-бірімен араласып, байланысқа түседі. Өзін айнала қоршаған қоғамдық ортада өзін-өзі ұстауы, басқалармен қарым-қатынасы арқылы біз олардың адамгершілік сезімдерін байқай аламыз. 
Адамгершілік сезімдер мен құндылықтар туа біткен қасиеттер емес, қоғамдық және мәдени ықпалдың нәтижесінде қалыптасады. Бұл үдеріс өзара байланысты бірнеше факторға негізделеді. Біріншіден, қоғамдық орта тұлғаның адамгершілік ұстанымдарын әлеуметтік нормалар мен дәстүрлер арқылы айқындайды. Қоғамда орныққан ізгілік, әділет, жауапкершілік сияқты құндылықтар мінез-құлық бағдарларын қалыптастырады. Екіншіден, мәдениет пен өнер, әсіресе музыка, адамның эмоциялық әлемін байытып, рухани сезімдерін дамытады. Халық музыкасы арқылы берілетін эстетикалық әсер мейірім, сүйіспеншілік, елжандылық сияқты сезімдік құндылықтарды тереңдетеді. Үшіншіден, отбасы мен тәрбие баланың адамгершілік сезімдерінің бастапқы ортасы болып табылады. Жақындарымен қарым-қатынас барысында қалыптасқан мейірім мен қамқорлық болашақ адамгершілік құндылықтардың негізін қалайды. Төртіншіден, руханият адам санасында ізгілік пен қайырымдылық ұғымдарын бекітіп, сенім, сабыр, рақым сияқты ішкі сапаларды дамытады. Соңында, жеке тәжірибе мен рефлексия адамның өмірлік жағдайларды сезімдік тұрғыда ұғынуына мүмкіндік беріп, оның адамгершілік көзқарасының тереңдеуіне ықпал етеді. Осы факторлардың ықпалдастығы тұлғаның сезімдік-эмоциялық әлеуетін қалыптастырады. Бұл әлеует адамгершілік құндылықтардың ішкі негізі болып табылады, өйткені сезім адамгершіліктің қозғаушы күші қызметін атқарып, оны нақты мінез-құлық бағдарларына бағыттайды.
«Адамгершілік» ұғымы ең алғаш рет ежелгі Грек философиясының дамып келе жатқан кезеңінде пайда болды. Алғашқы  қауымдық кезеңнен басталып қазірге дейін жалғасып келе жатқан әр түрлі дәуірлер мен мәдениеттерде жаңа мағыналарымен толығып отырған. Алғашқы қауымдық қоғамда табиғи қажеттіліктерден туындап, тіршілік ету үшін топтасып, ұжымдасып бірлесе отырып әрекет жасады. Сол кезде бір-біріне көмектесу, жақсылық жасау сияқты қарапайым қағидалар қалыптасты. Ал Ежелгі Египет, Үндістан, Қытай, Грекияда адамгершілік ұғымы діни тұрғыда қарастырылып, мифологиямен байланысты болды. Осы кезеңдерде ежелгі заңдар моральдық нормаларды бекітуге бағытталып отырды. Ежелгі Вавилон патшасы Хаммапури жасаған заңдар жинағы адамзат тарихындағы ең алғашқы жазбаша заңдардың бірі болып саналған. Бұл заңның маңыздылығы қоғамдағы тәртіпті сақтай отырып, әділеттілікті қамтамасыз етуінде болған [108].
Адамгершілік туралы мәселелер көне заманнан бері келе жатқан философ, ғұлама ғалымдар мен ұлы ойшылдардың еңбектерінен көрініс тауып келеді.  Ежелгі грек философы Сократ адамгершілік, этика мәселелерін зерттеуге алғаш көңіл бөлген. Оның пайымдауынша «Білім – адамгершілік мінез-құлықтың негізі», ұстанымы «жақсылықты білу – оны жасау». Философ адамның мінез-құлқын сезім емес, ақыл басқаруы керек деп санаған. Ол сезімдік құндылықтарды толық жоққа шығармайды, бірақ оларды ақылдың бақылауында болуы тиіс дейді. Яғни, сезімнің өзіндік құндылығы бар, бірақ ол адамгершілік пен даналыққа қызмет еткенде ғана мәнге ие. Ол «жақсылықты білетін адам жаман іс істемейді» деген қағидасына сүйеніп, сезімнің соқыр жетегінде кетуді теріс көрді. Адамдарға сұрақтар қою арқылы өзінің адамгершілік көзқарастарын түсінуге көмектесті. Бұл әдіс кейіннен «Сократтық әдіс» деп аталып кетті [66, б.43-62].  
	Ежелгі Грек философы Платонның ойынша «адамгершілік – жанның үш бөлігі болып есептелетін ақыл, жігер, құмарлық арасындағы үйлесімділік». «Ақыл - таным мен даналыққа ұмтылатын рухани бөлік, жігер - батылдық пен намысты білдіретін эмоциялық бөлік, құмарлық - нәпсі, тән қалауы мен инстинктілерге байланысты сезімдік бөлік. «Жанның ең жоғарғы қасиеті – ақылдың билігі, бірақ бұл билік ерік пен сезімнің көмегінсіз жүзеге аспайды»– дей отырып, сезім мен эмоцияны адамгершілік жүйесінің ішкі қозғаушы күші деп бағалайды [67, б.280]. Платон тәрбие мен өнердің, әсіресе музыка мен поэзияның, адамның сезімдік әлемін реттеудегі маңызын атап өтіп, музыканың жан ішкі күйін үйлестіріп, эмоцияны тәртіпке келтіретінін көрсетеді. Ол құндылықтарды сезімдік (тән қалауы мен ләззатқа негізделген) және рухани (ақыл мен парасат арқылы танылатын) деңгейлерге бөледі. Платонның пікірінше, шынайы адамгершілік тек рухани құндылықтарға ұмтылу арқылы қалыптасады, өйткені сезімдік игіліктер өткінші, ал рухани игіліктер тұрақты әрі жалпыадамзаттық мәнге ие. Сондықтан тәрбиенің басты мақсаты – адамды сезімдік деңгейден рухани кемелдікке бағыттау болып табылады.
	Аристотельдің адамгершілік туралы көзқарасы адамның мінез-құлқы мен өмір салтын жетілдіруге бағытталған. Ол адамгершілік қасиеттердің тәрбиелеу арқылы қалыптасатынын негіздеп, оны «этика» ұғымымен байланыстырады және олардың ерік-жігер мен саналы әрекет нәтижесі екенін көрсетеді. «Никомах этикасында» адамгершілік ақыл арқылы реттелетін эмоциялармен байланыста қарастырылады, яғни «сезім – адам табиғатының қажетті бөлігі, бірақ ол ақылмен үйлескенде ғана ізгілікке айналады» деген ойды айтады. Аристотель адамгершілік қасиеттерді моральдық (мінез-құлық, әдет) және интеллектуалдық (ақыл-ой, парасат) болып екіге бөледі [68]. Осылайша, оның этикалық тұжырымдары адам бойындағы адамгершілік қасиеттердің ақыл, сезім және тәрбиенің өзара байланысы арқылы қалыптасатынын айқындайды.
	Адамгершілік тәрбиенің өзегі – адамның ішкі сезімдік және эмоциялық әлемін дамыту. Осы тұрғыдан көне Қытай философы Конфуцийдің (б.з.д. VI–V ғғ.) идеялары маңызды орын алады. Оның пікірінше, «адамгершіліктің бастауы – жүрек тазалығы мен ішкі эмоциялық үйлесім», ал этикалық жүйесінің өзегі болып табылатын “жэнь” ұғымы адамсүйгіштік пен мейірімділікті білдіреді және эмпатиямен тығыз байланысты [69, б.120]. Конфуций музыка мен салттың тәрбиелік рөлін ерекше атап өтіп, «музыка адамды жұмсартады, оны ізгілікке жетелейді, ал салт – оны тәртіпке үйретеді» деп көрсетеді [69, б.124]. Демек, музыка адамның ішкі сезімін реттеп, адамгершілік құндылықтардың (мейірімділік, адалдық, жауапкершілік) қалыптасуына ықпал етеді, ал эмоциялық мәдениет тұлғаның рухани дамуы мен адамгершілік мінез-құлқының ішкі негізі болып табылады.
Ортағасырлық шығыс философиясының көрнекті өкілі Әбу Насыр әл-Фарабидің философиялық жүйесінде адамның ішкі жан дүниесі, эмоциялық тәжірибесі және олардың адамгершілік мінез-құлықпен байланысы айрықша орын алады. Ол адамның кемелдікке жету жолын тек ақыл-ой арқылы ғана емес, сезім мен рухани ләззат арқылы да жүзеге асыратынын атап көрсеткен. Ол «адам жанының үш қабатын - ақыл (интеллектуалдық), ашу (аффективтік), және құмарлық (сезімдік) күштерін сипаттап, олардың үйлесімді дамуы адамның адамгершілік тұлға ретінде қалыптасуының шарты» - деп санаған [70, б.130]. Осы тұрғыдан алғанда, сезім мен эмоция — этикалық мінез-құлықтың іргетасы, адамның адамгершіліктік таңдауының қозғаушы күші.
Әл-Фараби адамгершілікті адамның ішкі жан дүниесінің кемелденуімен байланысты негізгі өлшем ретінде қарастырады. «Қайырымды қала тұрғындарының көзқарастары» еңбегінде ол оны адамның қоғам алдындағы жауапкершілігін айқындайтын басты өлшем деп сипаттап, мейірімділік, әділдік, шыншылдық және ақыл-парасат сияқты қасиеттерді атап көрсетеді [70, б. 152]. Оның пікірінше, «қайырымды қала тұрғындары» осы ізгі қасиеттерге ие болуы тиіс, өйткені адам табиғаты жақсылыққа бейім болғанымен, адамгершілік тәрбиенің және ортаның ықпалымен қалыптасады [70, б. 210]. Сондықтан адамгершілік құндылықтарды дамытуда мақсатты білім мен тәрбие шешуші рөл атқарады.
Музыка туралы трактаттарында әл-Фараби музыканың адам жанына тікелей әсер ететінін ғылыми тұрғыда дәлелдеген. Оның «Музыканың ұлы кітабы» еңбегінде музыка дыбыстарының адамның эмоциялық жай-күйін өзгертуге қабілетті екенін, ал бұл өзгеріс адамның мінезі мен адамгершілік бейнесін қалыптастыруға ықпал ететінін айтады. Музыканың әсері арқылы адам өз сезімін тазартып, ішкі үйлесімге жетеді, бұл – адамгершіліктің ең жоғары түрі — рухани кемелдікке бастайтын жол [70, б.560]. 
Ойшыл музыканың адамға әсерін үш деңгейде қарастырған:
1. Физиологиялық деңгей – дыбыстың адам денесіне тікелей әсер етуі;
2. Эмоциялық деңгей – музыканың көңіл күй мен сезімге әсері;
3. Этикалық деңгей – эмоциялық әсердің нәтижесінде мінез-құлық пен адамгершілік ұстанымдардың қалыптасуы.
Осы иерархия арқылы әл-Фараби музыка мен адамгершілік құндылық арасындағы табиғи байланысты айқындайды. Оның пікірінше, дұрыс таңдалған музыкалық әуен адамның рухани тазаруына, ішкі сезімін реттеуге және ізгілікке ұмтылуына жағдай жасайды. Қазіргі педагогикалық тұрғыдан қарағанда, әл-Фарабидің музыкалық-этикалық идеялары эмоционалдық интеллект пен құндылықтық тәрбиенің бастауында тұрған тұжырымдар болып табылады. Музыка сезім мен ақылды, ішкі рухани тепе-теңдікті біріктіріп, тұлғаның моральдық дамуына әсер ететін кешенді құрал ретінде қарастырылады. 
Ағылшын философы Дж. С. Милль адамгершілік мәселесін утилитаризм қағидасы (бұл іс-әрекеттің адамгершілік құндылығын оның келтірген пайдасымен өлшейтін этикалық теория) негізінде қарастырды. Дж. С. Милль үшін «адамның сезімдік-эмоциялық мәдениеті – адамгершіліктің маңызды құрамдас бөлігі, өйткені ол адамның басқаларға жанашырлық, мейірім, әділет сияқты құндылықтарға бейім болуына ықпал етеді». Оның көзқарасы бойынша, адамның адамгершілік дамуы – оның сезімін, эмоциясын және эстетикалық талғамын тәрбиелеу арқылы жүзеге асады [109]. 
Үнді философы М.Гандидің философиясында музыка рухани және адамгершілік тазарудың құралы ретінде қарастырылады, бірақ ол музыкаға эстетикалық өнер ретінде емес, рухани тәжірибе мен сезімдік тәрбие құралы ретінде мән берген. «Музыка — жүректің тілі. Ол сөзбен жеткізе алмайтын рухани шындықты білдіреді» - дейді. М.Ганди үшін музыка — тек өнер емес, зиян келтірмеу мен  ақиқаттың қағидаларына баулитын рухани тәрбие құралы. Ол үнді рухани дәстүрінде музыка мен дұғаның (бхаджан) үйлесімін ерекше бағалаған. Бхаджан айту барысында адам бойындағы жаман эмоциялар (қорқыныш, ашу, өшпенділік) жойылып, мейірім, сабыр, сүйіспеншілік сезімдері орнығады деп санаған. Оқушылар мен жастардың рухани және адамгершілік дамуы үшін ән айту, дұға оқу және аспаптық әуен тыңдау маңызды деп есептеген. Осыған байланысты Гандидің философиясында музыка:
· сезімдік құндылықтарды қалыптастырудың тәсілі,
· рухани тыныштық пен адамгершілікті бекітудің құралы,
· және адамның ішкі «Менін» тазартудың амалы ретінде көрініс табады [73]. 
А. Швейцердің адамгершілік философиясы сезімдік және эмоциялық құндылықтарды қалыптастыруда маңызды теориялық негіз болып табылады, өйткені оның басты қағидасы – «өмірге құрмет» – адамгершілікті адамның ішкі рухани сезімдерінен туындайтын жанашырлық, эмпатия және мейірімділік арқылы түсіндіреді. А.Швейцер үшін адамгершілік әрбір тіршілік иесінің өмірін жүрекпен сезіп, оған жауапкершілікпен қараудан басталатын сезімдік-рухани феномен болып табылады; бұл сезіну моральдық әрекеттің алғашқы импульсі ретінде қарастырылады. Оның этикалық жүйесінде жанашырлық пен эмпатия тек эмоциялық реакциялар емес, тұлғаның ізгілікке ұмтылуын қамтамасыз ететін рухани-эстетикалық механизмдер ретінде сипатталады. Музыка туралы көзқарастарында да А. Швейцер өнерді адамның рухани әлемін тереңдетіп, оның ішкі сезімдік қабілетін тәрбиелейтін құрал ретінде бағалайды; музыка адамды жоғары адамилыққа жетелейтін рухани өзін-өзі тәрбиелеу кеңістігі ретінде түсіндіреді [74, б.223].  
Ежелгі шығыс ойшалдарының да еңбектерінде адамгершілік мәселесі  маңызды орын алған. Әлемге танымал ойшыл, данышпан Ж. Баласағұн өзінің «Құтты білік» дастанында адамның адамгершілігін тек сыртқы мінез-құлықпен емес, ішкі жан дүниесінің тазалығымен, мейірім мен ізгі сезімдерімен байланыстырады. Баласағұн үшін адамгершілік – адамның жүрегінен бастау алатын эмоциялық-сезімдік күй, ал жүрек (көңіл) – парасат және ақылмен тең дәрежеде тұрған рухани өзек. Ол қатігездік, ашу, қызғаныш сияқты теріс сезімдерден сақтануға шақырып, эмпатия мен мейірімділікті адамдықтың өлшемі ретінде қарастырды [110].
Абай Құнанбайұлының этикалық-философиялық ілімі, оның ішінде «толық адам» тұжырымдамасы сезімдік, эмоциялық және адамгершілік құндылықтардың өзара тұтастығын терең негіздейтін философиялық жүйе болып табылады [72, б.42]. Оның жүрек философиясы мейірім, рақым, ұят, ынсап, сабыр сияқты эмоциялық-адамгершілік қасиеттерді тұлғаның рухани қалыптасуының негізгі өлшемі ретінде қарастырады. Абай үшін адамгершіліктің бастауы – жүрек тәрбиесінде, сондықтан ол сезім мен ақылдың бірлігін «толық адамға» жетудің шарты деп көрсетеді. Ақын музыка мен өнердің адамның жан дүниесін тазартып, эстетикалық сезімін жетілдіріп, мейірім мен адамилықты оятатын рухани құбылыс екенін ерекше атап өтеді. Осылайша, Абайдың этикалық-эстетикалық ілімі музыка арқылы адамгершілік құндылықтарды тәрбиелеу үдерісінің теориялық-методологиялық негізін толықтырады.
Жалпы жоғарыда қарастырған зерттеу еңбектерін саралай отырып байқағанымыз адамгершілік құндылықтарға үйлесімділік, адалдық, шындық, ар-ождан, өзін-өзі тәрбиелеу сияқты негізгі ұғымдарды жатқызған. Бастапқы кезде этика, мораль ұғымдарының мән-мағынасы ұқсас болғанымен, кейіннен философтар бұл ұғымдарды жеке-жеке бөліп қарастырған. Философиялық сөздікте адамгершілік ұғымына «адамгершілік – адамдардың оқиғаларға баға беріп, өзінің мінез-құлық бағытын таңдауына, моральдық ұғымдарға, әр-түрлі құбылыстарға байланысты, олардың бастан кешіретін мақұлдау немесе айыптау сезіміне негіз болады» - деп анықтама берген 111, б.11. Қазақ ұлттық энциклопедиясында «адамгершілік – адам бойындағы гуманистік, құндылық, әдеп ұғымы (кісілік, ізгілік, имандылық тәрізді ұғымдармен мәндес)», - деген түсінік беріледі [112]. 
Негізінен адамгершіліктің арқауын «адам мен қоғам» арасындағы қарым-қатынастан іздеу керекпіз. Себебі, адам өзін қоршаған ортамен байланысқа, іс-әрекетке түсу арқылы өмір сүріп, өзін әлеуметтік табиғатын көрсете алады. Адамгершілік қағидалар адамның мәндік қасиеттерін құрайды. Адамның адамгершілік қағидаларды таңдап, өз құндылықтарына айналдыруы оның өмір сүру салты мен бағытын анықтайды 113, б.588. 
Жоғарыдағы зерттеуші ғалымдардың адамгершілік құндылықтар туралы ғылыми көзқарастары мен анықтамаларын саралай отырып, адамгершілік құндылықтардың табиғаты тек әлеуметтік нормалармен шектелмей, тұлғаның ішкі сезімдік тәжірибесімен, эмоциялық қабылдауымен және рухани-мәдени ортадағы эстетикалық, этикалық ықпалдармен тығыз байланысты екендігін байқадық. Сезімдік және эмоциялық құндылықтар тұлғаның адамгершілік бағдарларын қалыптастырудың іргелі алғышарттарының бірі болып табылады. Оған қатысты Абайдың жүрек философиясы, А. Швейцердің «құрмет этикасы», Дж. Ст. Миллдің адамгершілік сезім мен пайымдауды ұштастыру жөніндегі тұжырымдары, сондай-ақ қазіргі зерттеушілердің эмоциялық тәжірибенің баланың әлеуметтік-психологиялық дамуына ықпалы туралы дәлелдері ортақ тұжырымға әкеледі: тұлғада терең сезімдік қабылдау қалыптасқан сайын, оның адамгершілік мінез-құлқы да орнықты бола түседі. Эмоциялық сезіну, жанашырлық, біреудің көңіл күйін түсіну сияқты қасиеттер адамгершілік мінездің табиғи негізін құрайды және олар педагогикалық ықпал арқылы мақсатты түрде дамытылады.
Сонымен «Адамгершілік құндылықтар – жеке тұлғаның әлемді, адамдарды және өзін тану үдерісінде қалыптасатын, оның мінез-құлқын, әрекеттерін, өзара қатынас мәдениетін реттейтін, әлеуметтік және рухани мәні бар ішкі бағдарлар жиынтығы». Ол – тұлғаның мінез-құлқын, қарым-қатынасын және әлеуметтік іс-әрекетін реттейтін, қоғамда қабылданған моральдық нормалар мен қағидаларға негізделген, ізгілік, мейірімділік, жанашырлық, адалдық және жауапкершілік сияқты сапаларды қамтитын рухани-адамгершілік бағдарлар жүйесі. Бұл құндылықтар баланың сезімдік-эмоциялық тәжірибесіне, эмоциялық әсерлену қабілетіне, басқаның күйін түсіну, жанашырлық таныту, мейірімді сезіну сияқты ішкі психологиялық үдерістеріне сүйенеді. Сезімдік-эмоциялық даму адамның адамгершілік туралы пайымдауына, жауапкершілік пен мейірімділік механизмдерінің қалыптасуына тірек болып, адамгершілік нормаларды жай ғана сыртқы талап ретінде емес, тұлғаның ішкі қажеттілігі ретінде қабылдауға мүмкіндік береді.
Халық музыкасы сезімдік-эмоциялық тәжірибені тереңдететін маңызды эстетикалық құрал ретінде оқушының рухани-адамгершілік дамуына ықпал етеді. Оның интонациялық табиғаты, көркем бейнелері мен мәдени-тарихи мазмұны баланың эмоциялық қабылдауын белсендіріп, мейірім, жанашырлық, адалдық, қайырымдылық, сыйластық сияқты құндылықтарды ішкілендіруге жағдай жасайды. Осылайша адамгершілік құндылықтар тек танымдық деңгейде емес, музыка тудыратын эмоциялық тәжірибе арқылы тұлғаның тұрақты адамгершілік бағдарларына айналады. Сондықтан зерттеуде халық музыкасының (ән, күй) тәрбиелік әлеуеті сезімдік-эмоциялық құндылықтарды қалыптастырудың тиімді құралы ретінде қарастырылып, ол оқушылардың адамгершілік санасының дамуына табиғи және біртіндеп ықпал ететін педагогикалық тетік ретінде негізделеді.
Психология ғылымында адамгершілік құндылықтар адамның мінез-құлқы мен іс-әрекеттерін реттейтін негізгі адамгершілік қағидаттар ретінде қарастырылады. Олар адамның ішкі рухани әлемін, әлеуметтік қарым-қатынасын және қоғамдағы орнын анықтайды. Л.С. Выготский адамгершілік тәрбиенің психологиялық негізін қарастырып, баланың әлеуметтік ортада дамитынын және айналасындағы адамдардың мінез-құлқына қарап, өзіне үлгі алатынын атап көрсетеді. Демек, адамгершілік қасиеттерді тәрбиелеу үшін оқушыларды жақсы ортада өсіру, оларға үлгілі тәрбие беру қажет. Яғни өзінің «жақын арадағы даму аймағы» тұжырымдамасы арқылы оқушылардың жан-жақты дамуы баланың өзін қоршаған ортамен тікелей байланысты екендігін дәлелдеп көрсеткен [114]. Сонымен қатар, адамның тұлғалық дамуы тек танымдық немесе интеллектуалдық салада ғана емес, сонымен бірге сезімдік-эмоциялық тәжірибе арқылы жүзеге асатынын негіздейді. Ол ой мен аффектінің бірлігін тұлғаның тұтас дамуының заңы ретінде қарастырып, эмоциялық сезімдердің адамгершілік құндылықтардың қалыптасуына тікелей әсер ететінін дәлелдеген. Эмоция мен адамгершілік сезімдер бір-бірімен тығыз байланысты, өйткені адам өз сезімдері арқылы өзге адамдардың көңіл күйін, қайғысы мен қуанышын түсінуді үйренеді, ал бұл өз кезегінде жанашырлық, мейірімділік сияқты адамгершілік қасиеттердің дамуына негіз болады. 
Швейцариялық психолог Ж. Пиаже когнитивті даму теориясының негізін қалаушы бола отырып, баланың адамгершілік және сезімдік дамуының өзара байланысын алғаш ғылыми тұрғыда жүйелеген ғалымдардың бірі болып саналады. Ол адамгершілік дамуды екі гетерономдық және автономдық деп екі кезеңге бөледі [81, б.318]. Осы кезеңдердің мазмұндық ерекшеліктері 1-кестеде көрсетілген. 

Кесте 1 - Ж. Пиаженің моральдық дамуды кезеңдерге бөлу  кестесі

	Гетерономдық мораль (5–10 жас)
	Автономдық мораль (10 жастан бастап)

	Гетерономды мораль кезеңінде бала ережелер мен нормаларды ересектердің беделі мен жазалау қорқынышына сүйене отырып орындайды, яғни мінез-құлқының қозғаушы күші – сыртқы эмоциялық факторлар (қорқыныш, мойынсұну).
	Автономды мораль кезеңінде бала өз әрекеттерін ішкі сезімдік-эмоциялық құндылықтармен, әділдік пен жанашырлық сияқты адамгершілік сезімдермен сәйкестендіріп, адамгершілік пайымын өз бетінше қалыптастырады.



Ж.Пиаже адамгершілік дамуды тек когнитивтік үдерістер арқылы емес, эмоциялық тәжірибе мен әлеуметтік қарым-қатынастың нәтижесі ретінде қарастырады. Ол эмпатия, кінә, ұят, жанашырлық сияқты сезімдік-эмоциялық құндылықтарды баланың адамгершілік сана-сезімін дамытудың ішкі тетігі деп есептейді, ал жетілу деңгейі баланың өз сезімдерін басқа адамдардың сезімімен үйлестіру қабілетіне байланысты анықталады. Пиаже бойынша когнитивтік даму арқылы оқушылар адамгершілік нормалар мен ережелерді түсініп, ойын арқылы әділеттілік пен ережелерді сақтау қажеттілігін меңгереді; олардың түсінігі жасына және ақыл-ой деңгейіне қарай өзгереді. Зерттеулерінде ол ойын, моральдық дилеммалар және интервью әдістерін қолданған, бұл білім беру мен ата-аналарға арналған тәрбиелік кеңестерде практикалық мәнге ие [81, б.347]. 
Адамгершілік даму теориясының авторы, американдық психолог – Л.Колберг Ж.Пиаженің идеяларын жалғастыра отырып, адамгершіліктің даму кезеңдерін тереңірек зерттеп, адамдардың адамгершілік құндылықтарды қалай түсініп, оны тәжірибеде және өмірде қалай қолдана алатынын зерттеді. Л.Колберг адамгершілік құндылықтардың дамуын үш деңгейге бөледі. Осы үш деңгейдің әрқайсысын екі кезеңге бөліп көрсеткен (Кесте 2). 



Кесте 2 – Л.Колберг бойынша адамгершілік құндылықтардың даму кезеңдері мен сипаттамалары

	Деңгейлері
	Кезеңдері
	Сипаттамасы 

	Доковенциональный уровень (Pre-conventional Level) – алдын-ала шартты деңгей.
4-10 жас аралығын қамтиды. Адамгершілік алды деп те атауға болады. 

	Жаза мен бағыну кезеңі
	· Адам ережелерді жазадан қорқып орындайды.
· Әділеттілік түсінігі – жазаны болдырмау.

	
	Сыйақы мен жеке пайда кезеңі
	· Әрекеттер сыйақы алу немесе жеке пайда көру мақсатында жасалады.
· Басқа адамдармен қарым-қатынас "сен маған, мен саған" қағидасына негізделеді.

	Конвенциональный уровень (Conventional Level) – дәстүрлі деңгей
10-13 жас аралығы. Адамгершіліктік деп атауға болады.

	Жақсы бала кезеңі
	· Адам басқаларға ұнау үшін немесе олардың мақұлдауын алу үшін әрекет етеді.
· Әділеттілік түсінігі – жақын адамдармен жақсы қарым-қатынас орнату.

	
	Заң мен тәртіп кезеңі
	· Ережелер мен заңдарды сақтау қоғамның тұрақтылығы үшін маңызды деп саналады.
· Әділеттілік – қоғамның тұрақтылығы мен тәртібін сақтау.

	Постконвенциональный уровень (Post-conventional Level) – дәстүрліден кейінгі деңгей
16 жастан жоғары. Нағыз адамгершіліктік деп атауға болады. 
	Әлеуметтік келісім кезеңі
	· Адам ережелер мен заңдардың әділеттілігіне күмән келтіріп, оларды өзгерту қажеттілігін түсінеді.
· Әділеттілік – қоғам игілігі үшін әділетті заңдар жасау.

	
	Әмбебап этикалық принциптер кезеңі
	· Моральдық шешімдер жалпыадамзаттық құндылықтарға (әділеттілік, теңдік, адам құқықтары) негізделеді.
· Әділеттілік – жеке принциптерге адалдық.



Л.Колбергтің адамгершілік құндылықтардың даму деңгейін жіктеген жіктеулеріне қарап, адамгершілік құндылықтардың адамның жасына сай қалыптасатын құндылықтары мен жететін деңгейін байқадық. Біздің зерттелушілеріміз нашар көретін 3-4 сынып оқушылары болғандықтан ол жасқа сәйкес келетін бірінші деңгейде адамгершілік мінез-құлқы көбіне сыртқы бақылау мен қарапайым эмоциялық уәждерге негізделеді, алайда осының өзінде эмоциялық тәжірибе мен адамгершілік құндылықтар арасындағы байланыс моральдық тәрбиенің негізгі өзегін құрайды.
Бұл теориясын зерттеу барысында қолданған әдісі Ж. Пиаже сияқты моральдық диллема. Л. Колбергтің пікірінше адам моральдық диллема жағдайында шешім қабылдағанда, оның таңдауы сезімдік-эмоциялық тәжірибеге сүйенеді. Өйткені эмоция моральдық іс-әрекеттің қозғаушы күші болып табылады. Осы тұрғыдан алғанда моральдық даму адамның тек рационалды ойлау деңгейінің емес, сонымен бірге сезімдік өзара әрекет пен эмпатиялық түсініктің нәтижесі болып саналады [82, б.25-48].   
К. Роджерстің гуманистік психологиясы адамгершілік дамуды тұлғаның «өзін-өзі жүзеге асыру» үдерісімен байланыстырады. Ғалымның пікірінше, баланың эмоциялық жағынан қауіпсіз ортада өсуі оның ішкі сезімдерін тануына, өз әрекетін реттей алуына және адамгершілік таңдау жасауына мүмкіндік береді. К. Роджерс «адам өзінің эмоциясын түсінген сайын ғана басқаны түсіне алады» деп атап өтеді, бұл сезімдік құндылықтардың бастапқы психологиялық тетігін айқындайды [83, б.31]. Музыкалық ортада бұл механизмдер одан әрі күшейе түседі. Біріншіден, бала музыканың реңктерін сезіну арқылы өз ішкі күйін таниды; екіншіден, әуеннің мұң, қуаныш, жұмсақтық, ерлік сияқты эмоциялық бояуларын сезіну оның эмпатиялық қабілетін дамытады; үшіншіден, қалыптасқан эмпатия нақты іс-әрекетке — достарына көмектесу, жанашырлық таныту, ынтымақтасу сияқты мейірімді мінез-құлыққа айналады. Осылайша, К.Роджерс ұсынған тұлғалық өсу қағидалары музыкалық тәжірибе арқылы сезімдік және адамгершілік құндылықтардың табиғи жолмен қалыптасуын қамтамасыз етеді.
Адамгершілік тәрбиені тұлғаның ішкі жан дүниесін, эмоциялық және сезімдік мәдениетін қалыптастыру үдерісі ретінде қарастырған қазақтың көрнекті жазушысы, ағартушысы, педагог-психолог ғалымы Ж.Аймауытовтың пікірінше ізгілік, мейірімділік, ұят, рақым сияқты адамгершілік қасиеттер баланың сезімдік тәжірибесінен бастау алып, оның мінез-құлқына бағыт беретін эмоционалдық құндылықтарға айналады. Зерттеуші «Жан жүйесі және өнер таңдау» еңбегінде адамгершілік тәрбиенің негізін адамның жүрек, жан және сезім әлемін жетілдірумен байланыстыра отырып, баланың мінезі мен рухани дамуына әсер ететін эмоционалдық тетіктерді ашып көрсетеді. «Жүрек тәрбиеленбесе, ақылдың қуаты толық болмайды» деген тұжырымы ғалымның адамгершілікті тек рационалды емес, сонымен қатар эмоциялық-рухани құбылыс ретінде түсіндіргенін дәлелдейді [71].
Педагогика ғылымының мазмұнында «адамгершілік құндылықтар» ұғымы ең алдымен адамгершілік тәрбиенің өзегі ретінде қарастырылады. Білім беру, тәрбиелеу және дамыту категориялары тұлғаның үйлесімді қалыптасуының негізгі үдерістері болып табылады. Адамгершілік қасиеттер жеке тұлғаның әлеуметтік және рухани дамуына ықпал етеді. Ұлы педагогтар Я.А. Коменский, Ж.Ж. Руссо, И.Г. Песталоцци, Д. Дьюи, В.А. Сухомлинский және т.б. адамгершілік тәрбиенің тұлға қалыптастырудағы шешуші рөлін атап көрсеткен .
Чех педагогы Я.А.Коменский өзінің педагогикалық еңбектерінде адамгершілік тәрбиені жеке тұлғаның дамуының негізгі компоненті ретінде қарастырады. Ол баланың ізгілік, әділдік, мейірімділік сияқты қасиеттерін қалыптастыру отбасынан басталып, мектеп пен қоғам арқылы жалғасуы керегін атап көрсетеді. Адамгершілік қасиеттерді дамыту педагогикалық ықпалмен бірге нақты іс-әрекеттер арқылы жүзеге асады, мысалы, әділ шешім қабылдауға, көмек көрсетуге және өзара сыйластыққа тарту арқылы. Я.А.Коменскийдің көзқарасы бойынша, тәрбиенің тиімділігі әр жас кезеңіне сәйкес біртіндеп ұйымдастырылуына байланысты, бұл оқушылардың мінез-құлқы мен ішкі дүниесін үйлесімді қалыптастыруға мүмкіндік береді [77, б.171]. Осы тұрғыдан алғанда, оның идеялары адамгершілік тәрбиені жүйелі ұйымдастырудың және тұлғаның мінез-құлқын мақсатты түрде қалыптастырудың педагогикалық негізін айқындайды.     
Француз педагогы, әрі философ Ж.Ж. Руссо «адам табиғаты бастапқыда ізгі және мейірімді болады, бірақ оны бұзатын – қоғам» - деп есептеген. Сондықтан адамгершілік тәрбиенің негізі табиғатқа жақындық пен еркіндікке сүйенуі керек деп тұжырымдайды. Оның пікірінше, адамгершілік еркін таңдау арқылы дамиды, ал тәрбие кезең-кезеңімен жүргізілуі тиіс: балалық шақта мейірімділік пен әділдік, жасөспірім кезеңде жауапкершілік пен шынайылық қалыптастырылады. Сонымен қатар, ол сезім мен эмоцияның рөлін ерекше атап өтіп, басқа адамның күйін түсіну арқылы шынайы адамгершілікке жетуге болады деп көрсетеді. Ж.Ж.Руссоның бұл идеялары тәрбиедегі табиғи әдістердің теориялық негізін қалыптастырды [115, б.257]. Осы идеяларға сәйкес, Ж.Ж.Руссоның көзқарасы баланың адамгершілік дамуы ең алдымен оны қоршаған тәрбиелік ортаның сапасына және оқу-тәрбие үдерісінің дұрыс ұйымдастырылуына тәуелді екенін айқындайды.
Швейцариялық педагог, заманауи педагогиканың негізін салушылардың бірі И.Г.Песталоцци адамгершілік тәрбие мен құндылықтарды педагогикалық ілімінің негізгі құрамдас бөлігі ретінде қарастырған. Тәрбиенің мақсаты – тұлғаның үйлесімді дамуы, оның ішінде ақыл, жүрек және қол еңбегі арқылы адамгершілік қасиеттерін қалыптастыру деп, баланы тек біліммен ғана емес, ізгілік, адалдық, мейірімділік сияқты адамгершілік қасиеттермен тәрбиелеу қажеттігін атап көрсетеді. Сонымен қатар «жүректің тәрбиесі» концепциясын дамытқан, яғни баланың эмоциялық және сезімдік дүниесі тәрбиенің негізі деп қарастырып, сезім арқылы мінез қалыптастырудың маңызды екенін атап көрсетеді. Оқушыларға әділет, мейірім, сүйіспеншілік сияқты адамгершілік қасиеттерді сіңіру үшін нақты өмірлік тәжірибелер мен эмоциялық әсерлерді қолдану қажет деп есептеген [78]. 
Дж. Дьюи – американдық философ, педагог, психолог. Адамгершілік құндылықтарды, адамгершілік тәрбиені философия, педагогика, психология саласымен ұштастыра отырып өзінің келелі ойларын қалдырған. Әлеуметтік ортаны – адамгершілік қасиеттерді тәрбиелеудің маңызды бөлігі деп есептеген. Адамгершілік теорияға ғана емес, тәжірибеге негізделген үдеріс деп көрсетеді. Себебі, күнделікті іс-әрекет арқылы қалыптасады және тәжірибе арқылы түсіне отырып қолдануды қажет етеді. Мектепті қоғамның кішірейтілген моделі ретінде қарастырып, оқушылар осы қоғам арқылы қарым-қатынасқа түсіп, адамгершілік нормаларын үйренеді дейді. Дж. Дьюи проблемалық оқыту әдісін қолдана отырып, нақты бір мәселелерді шешуге тарту керек, сонда ғана бала сыни ойлау мен этикалық мәселелерді шешуге дағдыланады деп көрсетеді. Өзінің «Демократия және білім беру» атты еңбегінде адамгершілік туралы құнды идеяларын қалдырған [116]. 
Осылайша адамгершілік тәрбиенің мәні қарастырылғаннан кейін, құндылық ұғымына назар аудару маңызды болып отыр. Құндылықтар мәселесі философиялық, психологиялық және педагогикалық ғылымдар жүйесінде тұлғаның дамуын айқындайтын іргелі категориялардың бірі болып табылады. Құндылықтардың мәнін, құрылымын және қызметін түсіндіруде М.Шелер, М.Рокич, Ш.Шварц және А.Радугина еңбектері ерекше ғылыми маңызға ие. Аталған ғалымдардың теориялық тұжырымдамалары құндылықтарды әртүрлі қырынан сипаттай отырып, олардың тұлғаның адамгершілік қалыптасуындағы рөлін кешенді түрде түсіндіруге мүмкіндік береді.
[bookmark: _Hlk216601488]Құндылықтар теориясының философиялық негіздерін қалыптастыруда М. Шелердің еңбектері жетекші орын алады. Оның «Құндылықтар этикасы» еңбегінде құндылықтар адамдардан тәуелсіз өмір сүретін категория ретінде қарастырылады және оларды тек ақыл арқылы емес, сондай-ақ эмоциялық тәжірибе мен интуиция арқылы да тануға болатыны айтылады. Ғалым құндылықтарды объективті мәнге ие, бірақ адам тарапынан сезім арқылы танылатын феномен ретінде қарастырады. Шелердің пікірінше, құндылықтар рационалды танымнан гөрі, ең алдымен, эмоционалдық интуиция арқылы игеріледі, яғни адам құндылықтарды «сезіну» арқылы қабылдайды. Осыған байланысты ол құндылықтардың иерархиялық құрылымын ұсынады, онда құндылықтар маңыздылық деңгейіне қарай төрт негізгі деңгейге бөлінеді: қасиеттерінің қалыптасуындағы негізін айқындайды [91, б.101-130]. 

Сурет 1 – М.Шелердің құндылықтар иерархиясы

Неміс философы М.Шелердің құндылықтар иерархиясы адамгершілік тәрбиенің мазмұнын жүйелеуге мүмкіндік береді. Оның пікірінше, құндылықтар адамның эмоциялық тәжірибесі арқылы қабылданады және тұлғаның рухани дамуының өлшемі болып табылады. 3–4 сынып оқушыларының жас ерекшелігін ескере отырып, М.Шелердің жүйесінен сезімдік және рухани деңгейдегі құндылықтарды іріктеу орынды, себебі бұл құндылықтар оқушыларға эмоционалды тәжірибе арқылы адамгершіліктің жоғары деңгейін сезінуге мүмкіндік береді. Музыкалық тәрбие үдерісінде бұл құндылықтар мейірімділік, жанашырлық арқылы көрініс табады. Қазақ халық музыкасы оқушылардың эмоциялық сезімін оятып, айналасына қамқорлықпен қарауға, өзгеге мейірім мен құрмет танытуға баулиды. Осылайша, музыка арқылы баланың сезімдік тәжірибесі байып, рухани-адамгершілік бағыттағы тұлғалық дамуы жүзеге асады және адамгершіліктің жоғары деңгейіне көтерілуге жағдай жасайды.
Ал М. Рокич құндылықтарды тұлғаның тұрақты сенімдері ретінде қарастырып, оларды терминалдық және инструменталдық құндылықтарға жіктейді [92, б.8]. Терминалдық құндылықтар тұлғаның түпкі мақсаттарын білдірсе, инструменталдық құндылықтар сол мақсаттарға жету жолындағы мінез-құлық тәсілдері ретінде сипатталады. Бұл жіктеу құндылықтардың мазмұнын жүйелеуге мүмкіндік береді, алайда олардың ішкі құрылымы мен өзара байланысын толық ашпайды.
Өз кезегінде, Ш.Шварц құндылықтарды адамның мінез-құлқын бағыттайтын әмбебап мотивациялық мақсаттар ретінде қарастырып, оларды эмпирикалық зерттеулер негізінде жүйелеп, теориялық модель ұсынады [93, б.2-5]. Ғалым алғашында 10 базалық құндылық типін айқындап, кейіннен оларды 19 нақтыланған құндылықтарға жіктеу арқылы теориясын тереңдетті. Оның моделінде құндылықтар өзара үйлесімділік және қарама-қарсылық қатынастарында орналасқан тұтас жүйе ретінде қарастырылады. Әсіресе қайырымдылық пен әмбебаптық құндылықтары тұлғаның әлеуметтік бағдарын айқындап, мейірімділік, жанашырлық, төзімділік сияқты адамгершілік қасиеттердің қалыптасуына негіз болады.
А. А. Радугина құндылықтарды тұлғаның рухани-адамгершілік дамуының мазмұндық өзегі ретінде қарастырып, оларды тұлғааралық қарым-қатынаста көрініс табатын нақты қасиеттер жүйесімен байланыстырады [94, б.87]. Оның еңбектерінде адамгершілік құндылықтар философиялық тұрғыдан жүйеленіп, түрлі аспектілері жан-жақты талданған [117, б.112]. Ғалым адамгершілік құндылықтарды бірнеше топқа бөліп жіктейді (Сурет 2).

[image: C:\Users\77074\Downloads\555555555.png]
Сурет 2 – А.А.Радугина бойынша адамгершілік құндылықтардың жіктемесі
   
Ғалым ұсынған жіктемеде мейірімділік, жанашырлық, достық, сенім сияқты құндылықтар тұлғаның әлеуметтік және адамгершілік дамуының негізгі көрсеткіштері ретінде сипатталады. Бұл бағыт педагогикалық үдерісте құндылықтарды мақсатты қалыптастыруға мүмкіндік беретін қолданбалы мәнімен ерекшеленеді.
Осылайша, аталған теорияларды өзара сабақтастықта қарастыру зерттеу мәселесін терең түсіндіруге мүмкіндік береді. М. Шелердің құндылықтар иерархиясындағы сезімдік деңгейі зерттеудің теориялық-әдіснамалық негізін құраса, М. Рокич құндылықтардың мазмұндық жіктемесін ұсынады, Ш. Шварц олардың мотивациялық және құрылымдық жүйесін негіздейді, ал А. А. Радугина құндылықтарды тұлғааралық адамгершілік қасиеттер арқылы педагогикалық тұрғыда нақтылайды. Мұндай кешенді тәсіл нашар көретін 3-4 сынып оқушыларының адамгершілік құндылықтарын қалыптастыру мәселесін жан-жақты ғылыми тұрғыда негіздеуге мүмкіндік береді.
Қорыта айтқанда, құндылықтар теориясын әртүрлі ғылыми бағыттарда қарастыру олардың мазмұнын, құрылымын және тұлға дамуындағы қызметін жан-жақты түсінуге мүмкіндік береді. М.Шелер ұсынған құндылықтар иерархиясы, әсіресе оның сезімдік деңгейі, зерттеуде қарастырылатын адамгершілік қасиеттердің табиғатын түсіндірудің әдіснамалық негізін құрайды. Ал М. Рокич, Ш. Шварц және А. А. Радугина еңбектері құндылықтардың мазмұндық, мотивациялық және тұлғааралық қырларын толықтыра отырып, оларды педагогикалық тұрғыда қалыптастырудың ғылыми негіздерін айқындауға мүмкіндік береді. Осыған орай, зерттеу жұмысында аталған теориялар кешенді түрде басшылыққа алынып, нашар көретін 3-4 сынып оқушыларының адамгершілік құндылықтарын қалыптастырудың құрылымдық-мазмұндық моделін әзірлеудің теориялық негізі ретінде қарастырылады.
Қазақ халқының философиясы, аксиология саласында көптеген зерттеу еңбектерін жазған Б.Аташтың көзқарасы бойынша «Құндылықтар» – адамның өмірлік бағытымен тығыз байланысты негізгі категориялардың бірі. Олар тек материалдық және рухани қажеттіліктерді ғана емес, сонымен бірге адам үшін мәні бар құбылыстардың жиынтығын қамтиды. Ғалымның пікірінше, адам құндылықтар әлемінде өмір сүріп қана қоймай, оларды өзі қалыптастырады және осы арқылы өзін-өзі дамыту үдерісін жүзеге асырады. Бұл үдеріс тұлғаның өмірлік ұстанымдарының қалыптасуымен және қоғамдағы орнын айқындаумен байланысты. Б.Аташ құндылықтарды төмендегідей жіктеген (Кесте 3):

Кесте 3 – Құндылықтар жіктемесі (Б.М.Аташ бойынша)

	Құндылықтар
	Іштей бөлінулері

	Мазмұн бойынша:
	заттық құндылықтар (жағымды, пайдалы, тиімділер), 
логикалық (ақиқат, шындық, күрделі ой), 
этикалық (ізгілік, қайырымдылық), 
эстетикалық (әсемдік, асқақтық).

	Қатынас бойынша
	материалдық (тұрмыс бұйымдары, алтын және т.б.), 
рухани (өнер, мораль және т.б.).

	Аймақтық бөліну бойынша:
	жалпыадамзаттық және ұлттық 

	Этикалық құндылықтар
	1) басты адамдық құндылықтар (өмір құндылығы, сана, іс-әрекет, азап шегу, мақсатқа ұмтылушылық); 
2) қайырымдылықтар (әділдік, даналық, жақынға махаббат, берілгендік пен шыншылдық, сену мен сенім, қарапайымдылық пен келісім, өзгелермен қарым-қатынас жасау құндылығы); 
3) неғұрлым жеке этикалық құндылықтар (өзінің рухани жетістігін өзгелерге сыйлай білу, тұлғаның құндылығы).

	Құндылықтар қалыптасуы бойынша:
	1) гетерономды (сыртқы, яғни, құдай арқылы берілетін заңдар); 
2) автономды (адам өзіне-өзі құндылықтар жасайды)



Әрбір тұлға осы құндылықтарды өз өмірлік мақсатына сәйкес жүйелеп, оларды маңызды, орташа, қажетсіз деңгейлерге бөліп, саналы түрде таңдай білуі тиіс деп тұжырымдайды 118, б.408-410.
[bookmark: _Hlk202778892][bookmark: _Hlk216601647]Жоғарыда қарастырылған философтардың көзқарастарын саралай келе, құндылық ұғымы адам болмысының мәнін, өмір сүруінің бағытын және қоғаммен өзара қатынасын айқындайтын іргелі категория ретінде түсіндіріледі. Құндылықтар адамның мінез-құлқын, іс-әрекетін және рухани бағдарын реттейтін өлшем ретінде қызмет етеді. Олар тек әлеуметтік және мәдени тәжірибеден туындап қана қоймай, адамның ішкі сезімдік әлемімен, эмоциялық тәжірибесімен және рухани ізденістерімен тығыз байланысты. Осы тұрғыдан алғанда, адамгершілік құндылықтар — адамның өзге адамдармен қарым-қатынасында басшылыққа алатын, ізгілікке, мейірімділікке, адалдық пен әділдікке жетелейтін рухани-адамгершілік бағдарлар жүйесі болып табылады. Ал құндылықтар – адамның сезімдік, рухани және әлеуметтік тәжірибесін біріктіретін, оның өмірлік бағытын, моральдық ұстанымдарын және тұлғалық дамуын айқындайтын рухани-мағыналық жүйе. Нашар көретін 3–4 сынып оқушыларының адамгершілік құндылықтарын қалыптастыруда бұл жүйені теориялық негіз ретінде М.Шелердің құндылықтар иерархиясы бойынша қарастыру орынды. Себебі М.Шелердің жүйесінде сезімдік (қуаныш, сүйіспеншілік, жанашырлық) және рухани (ақиқат, әділеттілік, мейірім, ар-ождан) деңгейдегі құндылықтар баланың эмоциялық қабылдауымен және моральдық түйсігімен тығыз байланысты. Нашар көретін 3-4 сынып оқушылары музыка арқылы осы құндылықтарды сезініп, ішкі эмоциялық тәжірибе арқылы адамгершіліктің мәнін ұғынады. Қазақ халық музыкасының бай интонациялық және мазмұндық табиғаты олардың рухани әлемін байытып, шынайы адамгершілік сезімдерді — мейірімділік, қамқорлық, сыйластық, ізгілік сияқты қасиеттерді қалыптастыруға ықпал етеді. Осылайша, М.Шелердің сезімдік және рухани құндылықтар жүйесін негізге алу оқушылардың адамгершілік дамуының табиғи, эмоциялық және эстетикалық жолмен жүзеге асуына мүмкіндік береді.
Педагогика ғылымында құндылықтар оқушының тұлғалық қалыптасуы мен рухани дамуының өзегін құрайды. Бастауыш мектеп кезеңінде оқушылардың бойында дұрыс құндылықтар жүйесін қалыптастыру – білім беру мен тәрбиенің басты мақсаттарының бірі. Бұл кезеңде оқушылардың санасында жақсылық пен жамандықтың айырмашылығын түсіну, өз әрекеттеріне баға беру және адамгершілік ұстанымдарын қалыптастыру үдерісі жүреді. Осы тұрғыда оқушылардың эмоциялық және сезімдік тәжірибесін дамыту ерекше мәнге ие, себебі адамгершілік құндылықтар баланың жүрек арқылы қабылданатын рухани сезімдерінен бастау алады. 
Сезімдік және эмоциялық құндылықтар педагогикада тұлғаның адамгершілік тәрбиесінің маңызды компоненті ретінде қарастырылады. Бұл идеяны В.А. Сухомлинский, Ш.А. Амонашвили сынды педагог-ғалымдар өз еңбектерінде терең негіздеген. Мәселен, В.А. Сухомлинский баланың «жүрек арқылы тәрбиеленуі» қағидасын ұсынса, Ш.А. Амонашвили ізгілік педагогикасында эмоция мен сүйіспеншілікті оқу-тәрбие үдерісінің негізгі қозғаушы күші ретінде қарастырған. Осы педагогикалық идеялар негізінде музыка пәні оқушылардың эмоциялық қабылдауын дамытудың тиімді құралы ретінде қарастырылады. Қазақ халық музыкасы арқылы мейірімділік, жанашырлық және адалдық сияқты сезімдік құндылықтарды қалыптастыру оқушылардың адамгершілік мәдениетін тереңдетіп, олардың рухани дүниесін байытады. Бұл тәсіл М.Шелер ұсынған құндылықтар иерархиясындағы сезімдік және рухани деңгейлермен өзара үндеседі және нашар көретін бастауыш сынып оқушыларының адамгершілік дамуына теориялық негіз бола алады.
Психология ғылымында құндылықтар адамның ішкі мотивациясының негізгі элементі ретінде қарастырылады, олар тұлғаның өмірлік таңдауларын, мінез-құлқын және шешім қабылдауын бағыттайды. 
[bookmark: _Hlk211456052]Австриялық психиатр және психолог В. Франкл «Адамның мән іздеуі» еңбегінде адамның өмірлік мәні мен мақсаты құндылықтар арқылы айқындалатынын негіздейді. Ол құндылықтарды шығармашылық, тәжірибелік және қатынастық түрлерге бөліп, олардың әрқайсысы адамның өмірін мағыналы етіп, рухани дамуына ықпал ететінін көрсетеді [119, б.43-44]. Шығармашылық құндылықтар еңбек пен өнер арқылы, тәжірибелік құндылықтар өмірлік тәжірибе мен әлемді қабылдау арқылы, ал қатынастық құндылықтар мейірімділік, сүйіспеншілік, жанашырлық сияқты адамаралық қатынастар арқылы көрініс табады. Франклдың пікірінше, әсіресе қатынастық құндылықтар адамның терең рухани қажеттіліктерін қанағаттандырып, оның адамгершілік дамуын қамтамасыз етеді. Осылайша, В. Франклдың құндылықтар теориясы шығармашылық және қатынастық құндылықтарды жүзеге асыру арқылы адамның өмірлік мәнін қалыптастыруға болатынын негіздеп, тұлғаның рухани дамуы мен адамгершілік таңдауының өзара байланысын айқындайды.
С.К. Бондырева мен Д.В. Колесовтың психологиялық еңбектерінде сезім феноменіне жан-жақты теориялық талдау жасалып, оның шығу тегі, мазмұны, бағытталуы, тұрақтылығы және даму деңгейі бойынша типологиялық жіктемесі негізделеді. Аталған ғылыми тұжырымдамаларға сүйене отырып, зерттеу аясында қарастырылатын сезіммен, эмоциямен байланысты адамгершілік құндылықтар — эмпатия, жанашырлық және мейірімділік — тұлғаның әлеуметтік тәжірибесі негізінде қалыптасатын күрделі психологиялық құрылымдар ретінде сипатталады [79]. Бұл тұрғыдан алғанда, сезім мен эмоцияны дамытуға ықпал ететін музыкалық әсер тұлғаның адамгершілік құндылықтарын қалыптастырудың маңызды психологиялық-педагогикалық тетігі болып табылады.
Шығу тегі тұрғысынан бұл сезімдердің әлеуметтік шартталғаны айқындалады, яғни олардың қалыптасуы баланың қарым-қатынас тәжірибесімен, арнайы ұйымдастырылған оқыту мен тәрбиелеу үдерісімен, сондай-ақ педагогтер мен құрдастарымен өзара әрекетімен байланыстырылады. Мазмұны жағынан аталған сезімдер адамгершілік сезімдер тобына жатқызылып, олардың адамгершілік нормаларды қабылдаумен және адамгершілік бағалаулар жүйесімен сабақтастығы көрсетіледі. Бағытталуы бойынша эмпатия, жанашырлық және мейірімділік басқа адамға бағдарланған әлеуметтік сезімдер ретінде түсіндіріледі, бұл олардың тұлғааралық қатынастарды реттеудегі маңызын айқындайды. Нашар көретін оқушылар жағдайында мұндай бағытталудың әлеуметтік оқшауланудың алдын алуға және ұжымдық ортаға бейімделуге ықпал ететіні негізделеді.
Тұрақтылығы тұрғысынан бастауыш мектеп жасында бұл сезімдердің толық орныққан тұлғалық құрылымдар деңгейіне жетпейтіні, алайда мақсатты педагогикалық ықпал нәтижесінде олардың біртіндеп құндылықтық сипатқа ие болатыны тұжырымдалады. Даму логикасы бойынша эмпатия өзгенің эмоциялық күйін түсіну деңгейінде көрініс тауып, жанашырлықта эмоционалдық қатысу сипатына ие болады, ал мейірімділік нақты адамгершілік әрекеттер арқылы мінез-құлықтық деңгейде жүзеге асырылады. Осыған сәйкес, мейірімділік арнайы педагогикада тек эмоциялық құбылыс ретінде емес, тәрбиелік ықпалдың мақсатты нәтижесі ретінде қарастырылады.
Жалпылай алғанда, эмпатия, жанашырлық және мейірімділік нашар көретін 3–4 сынып оқушыларының адамгершілік құндылықтарының құрылымын құрайтын, әлеуметтік детерминацияланған, адамгершілік мазмұнға ие және тұлғалық дамудың маңызды компоненттері ретінде ғылыми тұрғыдан негізделеді. Аталған сезімдердің жүйелі ұйымдастырылған арнайы педагогикалық ықпал жағдайында дамытылуы оқушылардың әлеуметтік бейімделуінің тиімділігін арттыруға және адамгершілік мінез-құлқының қалыптасуына оң әсер ететіні сөзсіз. 
Начало формы
Эмоция мен сезімнің психологиялық табиғатын зерттеген Е.П. Ильиннің еңбегінде сезімдер «тұлғаның психикалық құрылымы мен мінез-құлқына бағыт беретін ұзақ мерзімді психикалық феномен» ретінде қарастырылады. Автор эмоцияның қысқа мерзімді реакция екенін, ал сезімнің «ұзақ мерзімді болып, кейде өмір бойы сақталуы мүмкін» екенін атап көрсетеді. Е.П. Ильиннің типологиясы бойынша сезімдер төрт негізгі топқа бөлінеді: адамгершілік сезімдер, эстетикалық сезімдер, әлеуметтік сезімдер, жеке тұлғалық сезімдер [120] (Кесте 4). 

Кесте 4 - Е.П. Ильиннің сезімдерді типологиялық жіктеуі

	Сезім түрлері
	Мазмұны
	Негізгі көріністері

	Адамгершілік сезімдер
	Басқа адамдарға қатысты моральдық бағалау мен мінез-құлықты реттейтін сезімдер
	эмпатия, жанашырлық, мейірімділік, әділеттілік

	Эстетикалық сезімдер
	Сұлулыққа, өнерге, музыкаға бағытталған эмоциялық қабылдау
	өнерді қабылдау, музыкалық әсер, эстетикалық ләззат

	Әлеуметтік сезімдер
	Қоғамдық ортадағы қарым-қатынасқа негізделген сезімдер
	достық, ұжымшылдық, жауапкершілік, ынтымақтастық

	Жеке тұлғалық сезімдер
	Өзін-өзі бағалау мен ішкі психологиялық күймен байланысты сезімдер
	мақтаныш, кінә, қанағаттану, өзін-өзі тану



Осы типологиялық жіктеуге қарап отырсақ, біздің зерттеуімізде алынып отырған адамгершілік құндылықтар адамгершілік сезімдер тобына жатса, ал құрал ретінде қолданатын халық музыкамыз эстетикалық сезімдер тобымен тығыз байланысты. Осы халық музыкасы арқылы сезімдік адамгершілік құндылықтарын қалыптастыру барысында қалған әлеуметтік сезімдер мен жеке тұлғалық сезімдер де бірдей қалыптасып отырады. Ғалымның адамгершілік сезімдерді осылай бөліп қарастыруы нашар көретін 3-4 сынып оқушыларының адамгершілік құндылықтарын жүйелі түрде дамытуға негіз болады. Бұл тәсіл арқылы эмоциядан сезімге, сезімнен мінез-құлыққа өту логикасы іске асады, педагогикалық ықпал тиімді болады.
Жүргізілген философиялық, педагогика-психологиялық еңбектерге жасалған талдаулар «адамгершілік құндылықтар» ұғымының көпқырлы, күрделі әрі адам болмысының рухани-әлеуметтік табиғатын айқындайтын іргелі категория екендігін дәлелдейді. Құндылық және адамгершілік құндылық туралы түсініктер тарихтың әр кезеңінде түрлі ғылыми мектептер мен дүниетанымдық бағыттар тұрғысынан зерделеніп, олардың мазмұны мәдени-өркениеттік контекстпен сабақтас дамып отырған. Осы ғылыми көзқарастарды саралай отырып, біз «адамгершілік құндылықтар – тұлғаның адамгершілік-танымдық түсініктері мен сезімдік-эмоциялық тәжірибесінің өзара ықпалдастығы нәтижесінде қалыптасатын, оның мінез-құлқын реттейтін және қоғамға деген ізгі қатынасын айқындайтын тұрақты рухани-этикалық ұстанымдар жүйесі. Бұл құндылықтар адамның санасы мен сезімінде орнығып, оның таңдаулары мен әрекеттерін реттеуші ішкі адамгершілік өлшем қызметін атқарады» - деп өз ойымызды тұжырымдаймыз. 
Біздің зерттеуіміздің мазмұны – нашар көретін 3-4 сынып оқушыларының эмоциялық қабылдау ерекшеліктерін назарға ала отырып, адамгершілік құндылықтардың сезімдік-эмоциялық деңгейін басым бағыт ретінде алуды талап етеді. Себебі дәл осы деңгейде баланың ішкі жан дүниесінде жанашырлық, мейірімділік, рақым, сыйластық, қуаныш, қайырымдылық сияқты бастапқы адамгершілік сезімдер қалыптасады. М. Шелердің құндылықтар иерархиясы теориясына сәйкес, адам құндылықтарды ең алдымен сезімдік тәжірибе арқылы қабылдайды, кейін олар жоғары рухани деңгейге көтеріледі. Бұл көзқарас құндылықтардың тек когнитивтік емес, сонымен қатар эмоциялық негізде қалыптасатынын көрсетеді [91, б.118].
Аталған теория диссертациялық зерттеуде нашар көретін оқушылардың музыкалық қабылдау ерекшеліктерін ескере отырып қолданылды, себебі көру қабілетінің шектелуі жағдайында құндылықтарды меңгеру үдерісі есту және эмоциялық қабылдау арқылы жүзеге асады.
Сондықтан М. Шелер ұсынған құндылықтардың эмоциялық-сезімдік деңгейі зерттеуімізде бастапқы диагностикалық және қалыптастырушы негіз ретінде алынды.
Осы тұрғыда адамның сезімдік-эмоциялық әлемін айқындайтын базалық адамгершілік құндылықтар ретінде эмпатия, жанашырлық және мейірімділік ұғымдары таңдалып алынды. Эмпатия, жанашырлық және мейірімділік адамгершілік құндылықтардың сезімдік-эмоциялық деңгейінде өзара сабақтас, иерархиялық жүйе құрайтын категориялар ретінде қарастырылады. Эмпатия өзгенің эмоционалдық күйін қабылдаудың бастапқы механизмі болса, жанашырлық сол қабылдаудың эмоциялық-құндылықтық реакциясы ретінде көрінеді, ал мейірімділік аталған үдерістердің тұлғаның тұрақты адамгершілік қасиетіне және ізгі мінез-құлыққа айналуын сипаттайды. Сондықтан зерттеуде дәл осы үш категорияны теориялық және әдіснамалық негіз ретінде қарастыру орынды деп танылды. Аталған категориялардың ғылыми мәнін ашу мақсатында, төменде олардың психологиялық-педагогикалық әдебиеттерде берілген анықтамалары мен теориялық интерпретацияларына талдау жасалады.  
Эмпатия – тұлғаның өзге адамның эмоционалдық күйін, сезімін, уайымын түсіну, сезіну және оған іштей үн қату қабілеті. Эмпатия тек эмоциялық жанашырлықпен шектелмей, басқа адамның жағдайын когнитивтік тұрғыдан ұғынуды және соған сәйкес prosocial (ізгі) әрекетке дайын болуды қамтиды [87, б.14].
Ғылыми дәстүрде эмпатия ұғымы философия, психология, педагогика және нейроғылым салаларында әртүрлі қырынан қарастырылған. Философиялық дәстүрде эмпатия мейірімділік пен адамгершіліктің терең антропологиялық негізі ретінде қарастырылады. Антикалық және классикалық философияда бұл ұғым тікелей «эмпатия» терминімен аталмаса да, оның мәні жанашырлық, өзгенің күйін сезіну, моральдық жауаптылық категориялары арқылы ашылады . А. Смит адамгершілік сезімдердің негізі ретінде «sympathy» ұғымын енгізіп, оны басқа адамның жағдайын қиял арқылы өз басынан өткендей сезіну қабілетімен байланыстырды [89, б.31]. Ал А. Шопенгауэр жанашырлықты адамгершіліктің жалғыз бастауы деп есептеп, өзгенің азабын ішкі сезіну арқылы ғана шынайы ізгі әрекетке қол жеткізуге болады деп тұжырымдады [90, б.138]. Осы тұрғыда эмпатия философияда адамның моральдық болмысының іргелі шарты ретінде айқындалады.
Психология ғылымында эмпатия дербес ғылыми категория ретінде XX ғасырдың басынан бастап жүйелі түрде зерттеле бастады. Э. Титченер «empathy» терминін ғылыми айналымға енгізіп, оны «өзгенің ішкі күйіне ену» ретінде түсіндірді [85, б.23]. Кейін бұл ұғым Т. Липпс еңбектерінде эмоциялық сәйкестену механизмі ретінде дамытылды [86, б.35]. Гуманистік психология өкілі К. Роджерс эмпатияны тұлғааралық қатынастың негізгі шарты деп анықтап, оны өзгенің ішкі әлемін дәл, бағаламай және терең түсіну қабілеті ретінде сипаттады. Ал М. Хоффман эмпатияны моральдық дамудың жетекші механизмі ретінде қарастырып, prosocial мінез-құлықтың қалыптасуындағы рөлін дәлелдеді [121]. Ол эмпатияның даму сатыларын айқындап, балалық шақтағы эмпатиялық тәжірибенің адамгершілік құндылықтарды қалыптастырудағы маңызын негіздеді. Эмпатияны көпқұрылымды құбылыс ретінде қарастырған М. Дэвис когнитивтік және эмоциялық компоненттердің бірлігін көрсетіп, оны өлшеуге арналған Interpersonal Reactivity Index (IRI) шкаласын ұсынды [87, б.47]. 
Психологиялық-педагогикалық зерттеулерде эмпатия тәрбиемен және әлеуметтік тәжірибемен қалыптасатын адамгершілік сезім, сондай-ақ мейірімділік, жанашырлық, жауапкершілік сияқты адамгершілік құндылықтардың психоэмоциялық негізі ретінде қарастырылады. Л.С. Выготскийдің мәдени-тарихи теориясына сәйкес, баланың жоғары психикалық функциялары әлеуметтік өзара әрекеттесу үдерісінде, ересектердің жетекшілігімен және бірлескен іс-әрекет барысында дамиды [114, б.148]. Осы тұрғыдан алғанда, эмпатияның қалыптасуы әлеуметтік қарым-қатынас пен тәрбиелік ықпалдың нәтижесі болып табылады.
Ю.С. Шевченко моральдық эмоциялар жүйесінде эмпатияны тұлғаның мінез-құлқын реттейтін ішкі тетік ретінде қарастырып, оның тәрбиелік әсер арқылы тұрақты тұлғалық қасиетке айналатынын негіздейді [122]. Осыған сәйкес, эмпатия философияда моральдық бастау ретінде, психологияда тұлғалық қасиет ретінде, ал педагогикада мақсатты түрде қалыптастырылатын адамгершілік сапа ретінде түсіндіріледі.
Жанашырлық – бұл басқа адамның немесе тірі жанның күйін түсіну, оған ішкі эмоционалдық алаңдаушылық таныту және көмек көрсетуге бағытталған моральдық ынтаны қамтитын адамгершілік құндылық. Жанашырлық эмпатиядан жоғары, себебі ол тек сезімталдыққа ғана емес, нақты әрекетке бағытталған мотивацияны да қамтиды [88, б.21]. 
Жанашырлық – бұл күрделі және көпқырлы ұғым, оған әртүрлі анықтамалар берілген. «Жанашырлық» термині XIV ғасырда латынның «com-» (бірге) және «pati» (тарту немесе азап шегу) сөздерінен туындаған, бұл басқа адамдардың азабын терең түсіну және оны жеңілдетуге, азайтуға ұмтылуды білдіреді. Оксфорд сөздігі оны былай анықтайды: «басқа адамдардың қиналысы мен бақытсыздығына сезімталдықпен қарау және қамқорлық көрсету». Merriam-Webster сөздігі: «басқа адамдардың азабын сезіну және оны жеңілдетуге ұмтылу» деп сипаттайды. Бұл ғылыми анықтамалармен сәйкес келеді, онда жанашырлық басқа адамның қиналуын қабылдау, оның зардаптарын сезіну және сол зардаптарды азайтуға көмектесуге деген мотивацияны қамтиды. Р.С.Лазарус жанашырлықты «басқаның қиналуына эмпатия таныту және көмек көрсетуге ұмтылу» ретінде анықтайды, ал ДЖ. Л. Гетц және басқалары оны «басқаның қиналуын көргенде туындайтын, кейін сол адамға көмектесуге ұмтылуды ынталандыратын сезім» деп сипаттайды. 
      Ғылыми тұрғыдан жанашырлық үш құрамдас бөліктен тұрады:
1. Басқаның қиналуын қабылдау (байқау),
2. Жақсы ниетті эмоционалды жауап (сезім),
3. Осы қиналысты жеңілдетуге немесе азайтуға ниет пен мотивация (әрекет ету), бұл когнитивтік компоненттерді – адамның тәжірибесін елестету және ойлауды – қамтиды.
Г.Т. Джинпа және басқалары жанашырлықты төрт компонентті көпөлшемді құрылым ретінде анықтайды:
1. Қиналысты қабылдау (когнитивтік),
2. Қиналысқа эмпатиялық қатынас (аффективтік),
3. Қиналысты жеңілдетуге ұмтылу (мотивациялық),
4. Көмектесуге дайындық және қиналысты азайтуға бағытталған іс-әрекет (ниетті) [123, б.1513]. 
Жанашырлық оқушыларға әлеуметтік жағымды әрекеттерді (көмек, қолдау, құрмет) қалыптастыруға мүмкіндік береді, олардың әлеуметтік және эмоционалды дамуының маңызды көрсеткіші болып табылады .  
Музыка эмоционалды әсер ету арқылы оқушылардың ішкі сезімдерін қозғап, жанашырлық сезімін қалыптастыруға мүмкіндік береді. Музыкалық шығармаларда эмоциялық кейіпкерлердің күйін қабылдау, музыкалық образға эмоционалды жауап беру және оның әлеуметтік мәнін түсіну жанашырлықты дамытуға әсер етеді. Музыка арқылы жанашырлықты қалыптастырудың логикасы: 
1. Эмоциялық бейімделу: музыка арқылы оқушылар басқаның сезімін түсінеді.
2. Эмоциялық жауап: музыкалық образға реакция, эмоционалды қатынас пайда болады.
3. Әлеуметтік рефлексия: сезімдерді іс-әрекетке айналдыру, басқаға көмектесуге ұмтылу.
Қазіргі психологиялық-педагогикалық ғылымда мейірімділік тұлғаның базалық адамгершілік құндылықтарының бірі ретінде қарастырылады.
Мейірімділік - басқа адамның (немесе тірі жанның) күйін түсіну, оған жанашырлық таныту, көмектесуге дайын болу және ізгі ниетпен әрекет етуге бағытталған адамгершілік-эмоционалдық құндылық. Ғылыми тұрғыда мейірімділік эмоциялық компонентті (жанашырлық, аяушылық), танымдық компонентті (басқаның жағдайын түсіну), мінез-құлықтық компонентті (көмек көрсету, қолдау) қамтитын интегративті тұлғалық қасиет ретінде қарастырылады.
Философияда мейірімділік адам болмысының іргелі моральдық қасиеті ретінде қарастырылады. Аристотель мейірімділікті тәрбиемен қалыптасатын ізгі мінез ретінде түсіндіріп, оны адамның ақыл-ойы мен мінез-құлқының үйлесімділігінің нәтижесі деп есептейді [124]. Конфуций ілімінде мейірімділік (жэнь) әлеуметтік жауапкершілік пен адамсүйгіштіктің өзегі ретінде анықталып, қоғамдық үйлесімділіктің басты шартына айналады [69, б.2]. Н.А. Бердяев мейірімділікті тұлғаның рухани еркіндігі мен ішкі құндылықтық таңдауының көрінісі ретінде бағалап, оны адамның рухани кемелденуінің өлшемі деп есептейді [125]. Осылайша философияда мейірімділік тұлғаның ішкі моральдық ұстанымымен, рухани дамуымен және жауапкершілікпен тығыз байланыста қарастырылады.
Философиялық түсініктер психология ғылымында мейірімділікті тұлғаның эмоциялық-еріктік және әлеуметтік бағдарланған қасиеті ретінде нақтылауға негіз болды. Психологиялық тұрғыдан мейірімділік эмпатия, жанашырлық, ізгілік, мейірімділік (prosocial) мінез-құлық ұғымдарымен тығыз байланысты қарастырылады. М. Хоффман мейірімділікті басқа адамның эмоциялық күйін түсіну мен оған жауап беруге бағытталған моральдық мотивация ретінде анықтайды [121]. М. Дэвистің көпөлшемді эмпатия тұжырымдамасында мейірімділік эмпатиялық қамқорлық компоненті арқылы көрініс табады және ол басқа адамға көмектесуге бағытталған ішкі ниет ретінде сипатталады [87]. К. Роджерс гуманистік психологияда мейірімділікті тұлғааралық қатынастардағы шартсыз қабылдау мен түсінудің көрінісі деп түсіндіреді [83]. Осы тұрғыда психологияда мейірімділік тұлғаның эмоциялық сезімталдығы мен әлеуметтік жауапкершілігінің нәтижесі ретінде бағаланып, оның дамуы тәрбиелік ықпал мен әлеуметтік тәжірибеге тәуелді екені дәлелденеді.
Философиялық және психологиялық тұжырымдамалар педагогика ғылымында мейірімділікті тәрбиеленетін адамгершілік құндылық ретінде қарастыруға мүмкіндік береді. Педагогикалық әдебиеттерде мейірімділік тұлғаның моральдық тәрбиесінің маңызды нәтижесі, әлеуметтік мінез-құлықтың көрсеткіші ретінде анықталады. В.А. Сухомлинский мейірімділікті баланың рухани дамуының өзегі деп есептеп, оны жүйелі тәрбие арқылы қалыптастыру қажеттігін атап көрсетеді [76]. А.В. Мудрик пен Л.И. Божович еңбектерінде мейірімділік тұлғаның құндылықтық бағдарлары мен мотивациялық саласының құрамдас бөлігі ретінде сипатталады. Қазіргі инклюзивті педагогикада, әсіресе көру қабілеті бұзылған оқушылармен жұмыс барысында, мейірімділік әлеуметтік бейімделу мен тұлғааралық қарым-қатынастың негізгі факторы ретінде қарастырылады [126]. Осылайша педагогикалық тұрғыдан мейірімділік — мақсатты түрде ұйымдастырылған тәрбие мен білім беру үдерісінде дамитын, философиялық-этикалық мәні мен психологиялық механизмдері біртұтас жүйе құрайтын адамгершілік құндылық.
Ғылыми әдебиеттерде зерттеушілер мейірімділікті бағытына, көріну формасына, тұрақтылығына қарай жіктеген.  Мысалы, N. Eisenberg мейірімділік әрекетті бағытына қарай:
· Жеке адамға бағытталған мейірімділік (досқа, сыныптасына)
· Әлеуметтік мейірімділік (қоғамға, әлсіз топтарға)
· Жалпы гуманистік мейірімділік (адамзатқа, табиғатқа, жан-жануарға) – деп бөлсе [127, б.354].  
М.Хоффман мейірімділікті эмоциядан (эмпатия мен жанашырлық) басталатын, мінез-құлықтық (іс-әрекеттік) жағдаяттарға дейін жететін құбылыс ретінде қарастырды. Ол өз зерттеулерінде көріну формасына қарай:
- Эмоциялық (жанашырлық, аяушылық сезіну)
- Іс-әрекеттік (көмек көрсету, қорғау)
- Сөздік (жылы сөз, қолдау) – деп жіктеген [121, б.205].      
А.Бандура тұлғалық қасиеттер мен мінез-құлықты жағдайлық контекстпен байланыстырады, яғни ситуациялық жағдайда талқыласа [128], ал D. Batson мейірімділікті тұрақты тұлғалық қасиет ретінде қарастырған [129]. 
Мейірімділік – тұлғаның эмоционалдық, танымдық және мінез-құлықтық компоненттерінің бірлігінде көрінетін, басқаға жанашырлық танытып, көмек көрсетуге бағытталған базалық адамгершілік құндылық. Ол тікелей өлшенбегенімен, эмпатия, просоциалды әрекет (әлеуметтік пайдалы, ізгі әрекет), моральдық таңдау көрсеткіштері арқылы диагностикаланады. Осылайша, ғылыми әдебиеттерді талдау мейірімділіктің көпқырлы феномен екенін көрсетеді. Ол бір жағынан – ішкі адамгершілік ұстанымдарға негізделген тұлғалық қасиет болса, екінші жағынан – нақты әлеуметтік жағдайларда көрінетін мінез-құлық формасы болып табылады. 
Жүргізілген теориялық талдау эмпатия, жанашырлық және мейірімділік ұғымдарының өзара тығыз байланысты адамгершілік құндылықтар жүйесін құрайтынын көрсетеді, сондықтан оларды салыстырмалы түрде жүйелеу қажеттілігі туындайды. Осыған байланысты зерттеу аясында аталған адамгершілік құндылықтардың теориялық және мазмұндық ерекшеліктерін нақтылау мақсатында олардың ғылыми сипаттамасы салыстырмалы түрде жүйеленді (Кесте 5). 



Кесте 5 – Эмпатия, жанашырлық және мейірімділік ұғымдарының ғылыми-педагогикалық сипаттамасы

	Ұғым
	Анықтамасы
	Ғылыми тұрғыдағы ерекшелігі
	Құрылымдық компоненттері
	Білім беру/тәрбиедегі рөлі

	Эмпатия
	Басқа адамның эмоциялық күйін түсіну, сезіну және оған ішкі жауап беру қабілеті 
	Философияда – моральдық негіз; психологияда – тұлғалық қабілет; педагогикада – қалыптастырылатын сапа
	Когнитивтік (түсіну), эмоциялық (сезіну), мінез-құлықтық (ізгі әрекет)
	Адамгершілік сезімдердің бастапқы механизмі, моральдық мінез-құлықтың негізі

	Жанашырлық
	Басқа адамның қиналысын түсіну және оған көмектесуге бағытталған моральдық мотивация
	Эмпатиядан жоғары деңгей – сезім + әрекет
	Қабылдау, эмоциялық жауап, көмек көрсету мотивациясы, когнитивтік елестету
	Әлеуметтік жауапкершілік пен көмек көрсету әрекетін қалыптастырады

	Мейірім-ділік
	Басқаға жанашырлық танытып, ізгі ниетпен көмек көрсетуге бағытталған адамгершілік құндылық
	Тұлғалық қасиет ретінде философиялық-этикалық және психологиялық бірлік
	Эмоциялық, танымдық, мінез-құлықтық компоненттер
	Тұрақты адамгершілік мінез-құлық пен құндылықтық бағдар қалыптастырады



Кестеде ұсынылған салыстырмалы талдау эмпатия, жанашырлық және мейірімділіктің адамгершілік дамуда біртұтас жүйе құрай отырып, бірін-бірі толықтыратынын айқындайды. 
Осылайша, аталған адамгершілік құндылықтардың теориялық негіздерін жүйелеу оларды қалыптастыруда қолданылатын мәдени-педагогикалық құралдарды, соның ішінде халық музыкасының тәрбиелік әлеуетін қарастыруға негіз болады. Осы тұрғыдан халық музыкасы адамгершілік құндылықтарды қалыптастырудың маңызды педагогикалық құралы ретінде қарастырылады. Қазақтың халық әндері мен күйлерінің көркемдік, эмоциялық және мазмұндық ерекшеліктері оқушылардың сезімдік әлеміне әсер етіп, олардың рухани-адамгершілік тәжірибесін байытады. Музыкалық шығармаларды тыңдау және орындау барысында оқушылар адамгершілік ұғымдарды тек танымдық деңгейде емес, эмоциялық тұрғыда сезініп қабылдайды.
Әсіресе көру қабілеті бұзылған оқушылар үшін музыка қоршаған ортаны танудың және рухани дамудың маңызды құралы болып табылады. Музыканың дыбыстық және эмоциялық табиғаты олардың эмпатия, жанашырлық, мейірімділік сияқты қасиеттерін дамытуға ықпал етеді. Сондықтан халық музыкасының тәрбиелік әлеуеті оқушылардың адамгершілік құндылықтарын қалыптастыруда тиімді әрі табиғи педагогикалық құрал ретінде айқындалады.
Жүргізілген теориялық-әдіснамалық талдау адамгершілік құндылықтар мәселесінің философия, психология және педагогика ғылымдарының тоғысындағы күрделі әрі көпқырлы ғылыми категория екенін көрсетті. Ғылыми әдебиеттерге жасалған шолу барысында құндылық ұғымының тұлғаның өмірлік бағдары мен рухани болмысын айқындайтын негізгі категория екендігі анықталды. Философиялық еңбектерде құндылықтар адамның рухани мәнімен, өмірлік мағынасы және қоғаммен қарым-қатынасымен байланыстырылса, психологиялық тұрғыда тұлғаның мінез-құлқын, эмоциялық тәжірибесін және мотивациялық бағдарын реттейтін ішкі құрылым ретінде қарастырылады. Ал педагогика ғылымында құндылықтар тұлғаның адамгершілік тәрбиесінің мазмұндық өзегі ретінде сипатталып, оларды мақсатты түрде қалыптастырудың жолдары негізделеді. Осы ғылыми тұжырымдарды саралау негізінде зерттеу жұмысында «адамгершілік құндылықтар» ұғымына тұлғаның сезімдік-эмоциялық тәжірибесі мен адамгершілік санасының ықпалдасуы нәтижесінде қалыптасатын, оның мінез-құлқы мен қоғамға қатынасын реттейтін тұрақты рухани-этикалық ұстанымдар жүйесі ретінде авторлық анықтама берілді.
Құндылықтар теориясын талдау барысында М.Шелердің құндылықтар иерархиясы зерттеудің негізгі теориялық-әдіснамалық негізі ретінде алынды. Ғалым құндылықтарды сезімдік, өмірлік, рухани және қасиетті деңгейлерге жіктей отырып, олардың адам тарапынан ең алдымен эмоциялық тәжірибе арқылы қабылданатынын дәлелдейді. Осы теорияға сүйене отырып, зерттеу жұмысында нашар көретін 3–4 сынып оқушыларының адамгершілік дамуы үшін сезімдік және рухани деңгейдегі құндылықтар маңызды деп танылды. Сол себепті зерттеудің негізгі адамгершілік категориялары ретінде эмпатия, жанашырлық және мейірімділік ұғымдары таңдап алынды. Эмпатия басқа адамның эмоционалдық күйін түсіну қабілеті ретінде қарастырылса, жанашырлық сол эмоциялық түсініктің басқаға көмектесуге ұласқан адамгершілік реакциясы ретінде сипатталды, ал мейірімділік эмпатия мен жанашырлықтың тұрақты адамгершілік мінез-құлыққа айналған жоғары деңгейі ретінде негізделді. Осы ұғымдарға философиялық, психологиялық және педагогикалық тұрғыдан жасалған талдау олардың өзара сабақтас әрі иерархиялық байланыста дамитынын көрсетті.
Осыған байланысты зерттеу барысында эмпатия, жанашырлық және мейірімділік сияқты адамгершілік құндылықтардың қалыптасу ерекшеліктерін нашар көретін 3–4 сынып оқушыларының психологиялық-педагогикалық даму заңдылықтарымен сабақтастықта қарастыру қажеттілігі туындайды.
Начало формы

1.2 Нашар көретін оқушылардың психологиялық-педагогикалық ерекшеліктері

Қазіргі таңда көру қабілеті бұзылған оқушыларға сапалы білім беру мен оларды жан-жақты дамыту – арнайы педагогика саласындағы маңызды мәселелердің бірі. Бұл оқушылардың танымдық, тұлғалық және эмоциялық дамуына тән ерекшеліктері олармен жүргізілетін оқу-тәрбие жұмыстарын арнайы тәсілдермен ұйымдастыруды қажет етеді. Әсіресе, адамгершілік құндылықтарды қалыптастыру мақсатында жүргізілетін педагогикалық үдерістің мазмұны мен әдістері осы оқушылардың даму заңдылықтарын ескерген жағдайда ғана нәтижелі болмақ.
Көрудің шектеулі болуы қоршаған орта туралы тікелей ақпарат алуға кедергі келтіріп, танымдық үдерістердің дамуына әсер етеді. Соның салдарынан олардың зейіні, қабылдауы, елестетуі, ойлауы мен сөйлеу қабілеті өзіне тән жолмен қалыптасады. Бұл ерекшеліктер оқушылардың оқу материалын қабылдауына, оны түсінуіне және тұлғалық қасиеттерінің дамуына әсер етеді [130, б.291]. Сондықтан көру қабілеті бұзылған, оның ішінде нашар көретін оқушылармен жұмыс жасауда олардың жас ерекшеліктерін ғана емес, сонымен бірге арнайы психологиялық және педагогикалық қажеттіліктерін де терең түсіну қажет. 
Көру қабілеті бұзылған оқушылар – бұл көздің анатомиялық немесе физиологиялық ақауы салдарынан толық немесе ішінара көре алмайтын, қоршаған ортаны қабылдауы шектеулі тұлғалар, олар арнайы педагогикалық және психологиялық қолдауды қажет етеді. Г.Ә. Абаева олардың білім алу үдерісін түзете-дамыту бағытындағы оқу-тәрбие жұмыстары арқылы ұйымдастыру қажеттігін көрсетеді [131, б.55]. Көру қабілеті бұзылған оқушыларды оқыту тек көрудің елеулі шектеулерімен күрестен гөрі, олардың қалыптасу ерекшеліктерін ескере отырып ұйымдастырылатын кешенді жұмысты қажет етеді. Ғылыми еңбектер мен зерттеулерде арнайы білім берудегі бағдарламалар бойынша білім беру үдерісінде түзете-дамыту бағытындағы әдістерді, бейімделген оқу құралдары мен психологиялық қолдауды пайдалану басты шарт болып табылады.  Сонымен қатар, Дүниежүзілік денсаулық сақтау ұйымы (ДДСҰ) мен Халықаралық функционалдық қабілеттілік, мүгедектік және денсаулық жіктемесі көру қабілетінің бұзылуын тек клиникалық тұрғыдан емес, адамның күнделікті өмірдегі әрекеттеріне және әлеуметтік қатысуына әсер ететін сенсорлық бұзылыс ретінде сипаттайды. Осылайша, ұлттық және халықаралық құқықтық-нормативтік база көру қабілеті бұзылған оқушылардың білім алуын кешенді психологиялық-педагогикалық қолдауды, арнайы бейімделген оқу бағдарламалары мен материалдарды қолдануды талап ететін ерекше сала ретінде қарастырады. 
Көру қабілеті бұзылған оқушылардың білім алу құқықтары мен ерекше қажеттіліктерін қамтамасыз ету - қазіргі білім беру жүйесінің басты бағыттарының бірі болып табылады. Қазақстан Республикасының «Білім туралы» Заңының 8-бабында даму мүмкіндігі шектеулі оқушылардың, соның ішінде көру қабілеті бұзылған оқушылардың, тең білім алу құқығы атап көрсетілген. Бұл заңда арнайы білім беру ұйымдарында, инклюзивті сыныптарда немесе үйде оқытуды ұйымдастыру арқылы оларға қажетті жағдай жасау міндеті белгіленген [1]. 
Сонымен қатар, ҚР Үкіметі бекіткен «Қазақстан Республикасындағы инклюзивті саясаттың 2025–2030 жылдарға арналған тұжырымдамасында» (2024 жылғы 30 желтоқсандағы №1143 қаулы) ерекше білім беру қажеттіліктері бар оқушылардың әлеуметтік бейімделуіне, олардың психологиялық-педагогикалық қолдау алуына басымдық берілген [132]. 
Халықаралық деңгейде көру қабілеті бұзылған оқушылардың білім алу құқықтары Мүгедектердің құқықтары туралы конвенцияны ратификациялау туралы Қазақстан Республикасының Заңында [133] және ЮНЕСКО-ның Саламанка декларациясында  жан-жақты қарастырылған [134]. Аталған құжаттарда инклюзивті білім беру — мүгедектігі бар оқушылардың әлеуметтенуі мен жеке қабілеттерін дамытуының тиімді жолы ретінде сипатталады. Мұндай тәсіл олардың оқыту үдерісіне толық қатысуына, әлеуетін жүзеге асыруына және қоғам өміріне белсенді араласуына мүмкіндік береді.
2025 жылы Қазақстан Республикасы Маракеш келісімін ратификациялап, көру қабілеті бұзылған азаматтардың білім мен мәдениетке тең қолжетімділігін қамтамасыз ету жолында маңызды қадам жасады. Бұл халықаралық келісім зағип және көруі нашар адамдарға арналған баспа өнімдерін (кітаптар, ноталық жинақтар, аудиоформаттар және т.б.) рұқсатсыз бейімдеуге және трансшекаралық алмасуға мүмкіндік береді. Келісімнің негізгі мақсаты – ақпарат пен білімге кедергісіз қолжетімділікті қамтамасыз ету арқылы ерекше білім беру қажеттілігі бар жандардың зияткерлік және рухани дамуына жағдай жасау [8]. 
Келісімнің Қазақстанда күшіне енуі көру қабілеті бұзылған оқушылардың білім беру үдерісіне инклюзивті және құқықтық негізде қатысуын күшейтеді. Бұл әсіресе адамгершілік, эстетикалық тәрбиенің мазмұндық аясын кеңейтуге мүмкіндік береді. Атап айтқанда, халық музыкасы негізінде адамгершілік құндылықтарды қалыптастыруда қолданылатын материалдардың (ән мәтіндері, ноталық партитуралар, әдеби-халықтық мәтіндер және т.б.) арнайы форматта бейімделуі маңызды. Маракеш келісімінің ережелері бұл материалдарды көру мүмкіндігі шектеулі оқушылардың қажеттіліктеріне сай өңдеуге құқықтық негіз береді. Халық музыкасы – ұлттық болмысты, тарихи-мәдени тәжірибені, ізгілік пен ар-ождан қағидаларын бойына сіңірген рухани құндылық көзі. Осы бағытта оқушының тұлғалық дамуын көздейтін зерттеулерде Маракеш келісімі тәрізді халықаралық құқықтық құжаттар көмекші құрал бола алады. Бұл келісім – мәдени контенттің қолжетімді нұсқаларын дамыту арқылы көру қабілеті бұзылған оқушылардың адамгершілік дамуын тиімді қолдауға бағытталған өзекті тетік болып табылады.
Жоғарыдағы айтылған ұстанымдар білім беру жүйесінде баланы тек медициналық тұрғыдан ғана емес, оның әлеуметтенуі, оқу үдерісіне қатысуы және өмірлік мүмкіндіктері тұрғысынан кешенді қарастыру қажеттігін айқындайды. Осыған байланысты көру қабілеті бұзылған оқушылардың білім алудағы қажеттіліктерін терең түсіну үшін олардың психологиялық-педагогикалық даму ерекшеліктері мен көру бұзылыстарының ғылыми жіктемелерін қарастыру маңызды болып табылады.
Көру қабілеті бұзылыстарының психологиялық және педагогикалық ерекшеліктерін зерттеу барысында әрбір ғалым өз көзқарасына сүйене отырып, баланың оқу-танымдық әрекеті мен психикалық дамуына әсерін ескере отырып жіктемелер ұсынған. Зерттеушілердің жіктемелері негізінен клиникалық диагноздан бастап, функционалдық, психологиялық және әрекеттік критерийлерге дейін әртүрлі өлшемдерді қамтиды. Мұндай жіктемелер көру қабілеті бұзылған оқушылардың педагогикалық қолдауын ұйымдастыруда, оқу әдістерін таңдауда және түзету-дамыту жұмыстарының тиімділігін арттыруда ғылыми негіз ретінде қызмет етеді. Төменде негізгі зерттеушілердің көзқарасы бойынша көру қабілеті бұзылыстарының салыстырмалы кестесі келтірілген (Кесте 6).

Кесте 6 - Көру қабілеті бұзылыстарының жіктеу тәсілдері

	Жіктеу бағыты
	Ғалымдар
	Жіктеу критерийі
	Түрлері
	Педагогикалық маңызы

	Медициналық
	А.И. Каплан
	Көру өткірлігі мен диагноз

Ғылыми әдебиеттерді талдау көру қабілеті бұзылыстарының бірыңғай емес, көпқырлы жіктемелер негізінде қарастырылатынын көрсетеді. Мәселен, А.И. Каплан медициналық және педагогикалық көрсеткіштердің бірлігін негіздей отырып, көру бұзылыстарын кешенді тұрғыдан сипаттайды [135]. Көру бұзылысының пайда болу уақыты мен оның психикалық дамуға әсерін М.И. Земцова [33] және Л.И. Солнцева [40] еңбектерінде қарастырылып, баланың даму динамикасын ескеру қажеттілігі айқындалады. Көру кемістігінің танымдық үдерістерге ықпалын А.Г. Литвак терең талдап, қабылдау, ойлау және елестету үдерістерінің ерекшеліктерін негіздейді [37]. Ал В.А. Феоктистова [136] көру қалдығы мен сенсорлық даму деңгейін, С.Л. Рубинштейн [137] іс-әрекеттік (функционалдық) мүмкіндіктерді жетекші өлшем ретінде қарастырады. 
Осылайша, ұсынылған жіктемелер көру қабілеті бұзылған оқушылардың медициналық, психологиялық және педагогикалық ерекшеліктерінің көпқырлылығын айқындай отырып, оларды оқыту мен тәрбиелеуде дифференциалды және ғылыми негізделген тәсілді қолданудың қажеттілігін дәлелдейді. 
Көру қабілеті бұзылған оқушыларды топтастыру мәселесі арнайы педагогика мен тифлопсихология ғылымындағы маңызды теориялық бағыттардың бірі болып табылады. Бұл мәселенің өзектілігі көру бұзылысының тек медициналық көрсеткіштермен шектелмей, оқыту үдерісіне, танымдық даму ерекшеліктеріне және әлеуметтік бейімделуге тікелей әсер етуімен түсіндіріледі. Осыған байланысты ғылыми әдебиеттерде көру қабілеті бұзылған оқушыларды жіктеу бірнеше бағытта дамыған: медициналық, функционалдық және педагогикалық. Функционалдық жіктеу көру қабілетінің күнделікті өмірде қалай пайдаланылатынын (яғни баланың көру мүмкіндігін) сипаттаса, педагогикалық жіктеу сол мүмкіндіктерге сүйене отырып, баланы қандай әдіспен және қандай құралдар арқылы оқыту керектігін анықтайды.
Медициналық бағытта көру бұзылыстары негізінен көру өткірлігі мен көру өрісінің көрсеткіштеріне сүйене отырып жіктеледі. Бұл бағыттың негізі World Health Organization ұсынған халықаралық классификацияларда көрініс табады. Аталған жүйеде көру қабілетінің бұзылыстары жеңіл, орташа, ауыр және соқырлық деңгейлері бойынша бөлінеді. Осы медициналық жіктемеге сай бөлінген топтарға қысқаша тоқтала кетсек. 
Бірінші топ – көру өткірлігінің төмендеуі. Бұл бұзылыста нысандарды анық көру мүмкіндігі айтарлықтай төмендейді, яғни заттар бұлыңғыр көрінеді. В.В. Литвак [37] және В.П. Кулагин [32] зерттеулеріне сүйенсек, көру өткірлігінің төмендеуі көру қабілеті бұзылған оқушылардың оқу үдерісіне тікелей әсер етеді, себебі оқуды және визуалды ақпаратты қабылдауды қиындатады. Мұндай оқушыларға арнайы тифлопедагогикалық көмек пен бейімделген оқу құралдары қажет.  
Екінші топ – көру өрісінің тарылуы, оның ішінде “туннельдік көру” жиі кездеседі. Бұл жағдайда баланың көру аймағы орталықта шоғырланған, ал перифериялық көру аймағы айтарлықтай шектелген. С.С. Фаектистова [136, б.245 ] мен Л.И. Солнцева [40, б.212] атап өткендей, көру өрісінің тарылуы балаға кеңістікте бағдарлану мен қозғалыста қиындықтар туғызады, бұл оның әлеуметтік және оқу белсенділігіне кері әсерін тигізеді. Сондықтан мұндай оқушыларға арнайы бағдарланған түзету жұмыстары мен орта жағдайларын бейімдеу қажет. 
Үшінші топ – көру түстерін қабылдаудың бұзылуы, яғни түстерді дұрыс ажырата алмау немесе толық көрмеу. В.П. Кулагин бұл бұзылыстың педагогикалық маңыздылығын атап көрсетеді, себебі түстер арқылы берілетін ақпаратты қабылдауда, әсіресе оқыту және заттармен жұмыс істеуде қиындықтар туындайды. Бұл оқушыларға түсті ақпаратты баламалы әдістермен беру маңызды болып табылады [32, б.142].
Төртінші және ең ауыр бұзылыс – көрудің толық жоғалуы, мұндай жағдайда бала жарық пен нысандарды мүлде көрмейді немесе өте төмен дәрежеде сезеді. В.В. Литвак және С.С. Фаектистова зерттеулерінде мүлдем көрмейтін оқушыларға арналған арнайы білім беру әдістемелері мен құралдары қарастырылған, олардың даму ерекшеліктеріне сай психологиялық-педагогикалық қолдау қажеттілігі атап көрсетілген. 
Сонымен қатар, көру қабілеті бұзылыстарына байланысты қосымша сипаттамалар ретінде көз қозғалысының бұзылыстары (страбизм, нистагм) мен жарыққа сезімталдықтың бұзылуы (гиперсезімталдық немесе гипосезімталдық) қарастырылады. П.В.Крогиус [138] пен Т.Г. Солнцева [40, б.186]  бұл бұзылыстардың оқушылардың назарын аудару, оқу материалын қабылдау қабілетіне әсер ететінін, сондықтан түзету шараларының кешенді болуын қажет ететінін айтады.
Бұл жіктеу клиникалық диагностика үшін маңызды болғанымен, оқыту үдерісін ұйымдастыруда жеткіліксіз болып табылады, себебі ол баланың көруді оқу әрекетінде пайдалану мүмкіндігін толық ашып көрсетпейді.
Осы олқылықты толықтыру мақсатында алыс шетелдік зерттеушілер функционалдық бағытты дамытты. Атап айтқанда, N.Barraga өз еңбектерінде көру қалдығы бар оқушыларды мүлдем көрмейтін оқушылардан бөліп қарастыру қажеттігін дәлелдеді. Оның пікірінше, көруі толық жойылмаған оқушылар арнайы педагогикалық әдістер арқылы көруді оқу үдерісінде тиімді пайдалана алады. Бұл тұжырым «нашар көретін (low vision)» ұғымының ғылыми айналымға енуіне негіз болды [139].  N.Barraga идеяларын әрі қарай дамытқан A. Corn көруді функционалдық тұрғыдан бағалау қажеттігін негіздей отырып, көру қабілетін тек медициналық көрсеткіштермен емес, оның оқу әрекетіндегі қолданылу деңгейімен анықтау керектігін ұсынды. Осыған сәйкес, ол көру қабілеті бұзылған оқушыларды көруді белсенді қолданатын және қолданбайтын топтарға бөледі. Бұл тәсіл білім беру үдерісін дараландыруда маңызды рөл атқарады [140].
Көру бұзылысының когнитивтік дамуға әсерін зерттеген L. Pring еңбектерінде көрудің болмауы немесе шектелуі ақпаратты қабылдау мен өңдеу стратегияларын өзгертетіні дәлелденген. Автор нашар көретін оқушыларда визуалды тіректердің сақталатынын көрсетеді. Бұл айырмашылықтар оқыту әдістерін таңдауда ескерілуі тиіс.
Жақын шетелдік ғылыми мектепте (кеңестік тифлопедагогика) көру қабілеті бұзылған оқушыларды топтастыру педагогикалық тұрғыдан терең зерттелген. Бұл бағытта Л.И.Солнцева еңбектері ерекше орын алады. Ол көру деңгейінің баланың танымдық іс-әрекетіне әсерін негіздей отырып, соқыр және нашар көретін оқушылардың даму механизмдерінің айырмашылығын көрсетеді. Л.И.Солнцева бойынша, соқыр оқушыларда жетекші анализатор ретінде сипап-сезу мен есту қызмет атқарса, нашар көретін оқушыларда көру белгілі бір деңгейде жетекші рөлін сақтайды. Сонымен қатар В.А.Феоктистова еңбектері көру деңгейіне байланысты оқыту әдістері мен құралдарының өзгеретінін дәлелдей отырып, соқыр және нашар көретін оқушыларға арналған дифференциалды оқыту жүйесін негіздеді. Ал А.Г.Литвак көру бұзылыстарын континуум (құбылыстардың бір-бірінен анық шекарамен бөлінбей, біртіндеп ауысып отыратын үздіксіз спектрі) ретінде сипаттай отырып, педагогикалық мақсатта оларды топтастырудың маңыздылығын негіздеді.
Көру қабілеті бұзылған оқушыларды жіктеу арнайы психологияның маңызды теориялық мәселелерінің бірі ретінде қарастырылады. Зерттеушілер көру бұзылыстарын психологиялық-педагогикалық тұрғыдан жүйелеуде баланың көру мүмкіндігін пайдалану деңгейін негізгі өлшем ретінде алады. Осыған сәйкес оқушылар үш топқа бөлінеді: соқырлар, қалдық көруі бар оқушылар және нашар көретін оқушылар. Соқыр оқушыларда танымдық үдерістер есту мен сипап-сезуге сүйенсе, қалдық көруі бар оқушыларда ішінара визуалды қабылдау сақталады. Ал нашар көретін оқушылар көруді белгілі бір деңгейде қолданғанымен, оқу үдерісі арнайы бейімдеуді талап етеді.
Авторлар бұл жіктеудің педагогикалық маңызы жоғары екенін атап өтеді, себебі әр топтың танымдық және әлеуметтік даму ерекшеліктері әртүрлі болғандықтан, оқыту мазмұны мен әдістері саралануы қажет. Сонымен қатар компенсаторлық механизмдерді дамыту (есту, тактильді қабылдау, сөйлеу) оқыту үдерісінің негізгі бағыты ретінде көрсетіледі. Бұл тұжырымдар көру қабілеті бұзылған оқушыларды оқытуды дараландыру және олардың әлеуметтік бейімделуін қамтамасыз ету қажеттігін негіздейді [141].
Қазіргі зерттеулерде көру қабілеті бұзылған оқушыларды топтастыруда кешенді тәсіл қолданылуда. Бұл тәсіл көру өткірлігін, көруді қолдану деңгейін және оқыту қажеттіліктерін біріктіре қарастырады. Осы тұрғыдан алғанда, көру қабілеті бұзылған оқушыларды «мүлдем көрмейтін» және «нашар көретін» деп бөлу — ғылыми тұрғыдан негізделген, педагогикалық тәжірибеде тиімді қолданылатын жіктеу болып табылады.
Қорытындылай келе, көру қабілеті бұзылған оқушыларды топтастыру мәселесі бойынша жүргізілген отандық және шетелдік зерттеулерді талдау бұл құбылыстың көпдеңгейлі және кешенді сипатқа ие екенін көрсетеді. Әдебиеттерде ұсынылған медициналық, функционалдық және педагогикалық жіктеулердің әрқайсысы өз алдына маңызды болғанымен, олардың барлығы түпкі нәтижеде көрудің оқу әрекетіндегі рөліне және баланың танымдық мүмкіндіктерін дамытуға бағытталады. Атап айтқанда, медициналық жіктеу бастапқы диагностикалық негізді қамтамасыз етсе, функционалдық жіктеу көрудің күнделікті өмірде қолданылу деңгейін сипаттайды, ал педагогикалық жіктеу сол мүмкіндіктерді ескере отырып, оқыту үдерісін тиімді ұйымдастыруға мүмкіндік береді.
Осы ғылыми көзқарастарды біріктіре отырып, көру қабілеті бұзылған оқушыларды тек «мүлдем көрмейтін» және «нашар көретін» деп қарапайым бөлу жеткіліксіз екені анықталады, алайда бұл жіктеу педагогикалық практикада оқыту мазмұнын бейімдеу, әдістемелік құралдарды таңдау және оқу жүктемесін реттеу тұрғысынан ең қолайлы әрі тиімді құрылым болып табылады. Өйткені бұл жіктеу баланың көру мүмкіндігін ғана емес, оның компенсаторлық даму деңгейін, оқу ақпаратын қабылдау стратегиясын және әлеуметтік бейімделу әлеуетін ескеруге мүмкіндік береді.
Сондықтан аталған ғылыми әдебиеттерді талдау нәтижесі негізінде біз көру қабілеті бұзылған оқушылардың дамуын биологиялық шектеулермен ғана түсіндіру жеткіліксіз деген тұжырымға келеміз. Керісінше, олардың танымдық және тұлғалық дамуы ең алдымен білім беру ортасының ұйымдастырылу сапасына, педагогикалық қолдаудың деңгейіне және қолданылатын оқыту әдістерінің сәйкестігіне тәуелді. Бұл көзқарас зерттеуіміздің теориялық негізін құрай отырып, нашар көретін оқушылардың адамгершілік құндылықтарын қалыптастыру үдерісін арнайы ұйымдастырылған педагогикалық ортада жүзеге асырудың маңыздылығын айқындайды. Демек, көру қабілеті бұзылған оқушыларды оқытудағы басты міндет — олардың шектеулерін сипаттау емес, керісінше олардың сақталған мүмкіндіктерін дамытуға бағытталған білім беру жүйесін қалыптастыру болып табылады.
Нашар көретін оқушылардың психологиялық-педагогикалық ерекшеліктерін анықтағанда, баланың танымдық мүмкіндіктері, сенсорлық дамуы, эмоциялық-сезімдік әлемі, әлеуметтік ортаға бейімделуі басты назарда болады. Оны төмендегі кестеден байқаймыз (Кесте 7). 

Кесте 7 - Нашар көретін оқушылардың даму ерекшеліктерінің психологиялық-педагогикалық сипаты

	Көрсеткіш
	Нашар көретін оқушылар
	Тұжырым

	1
	2
	3

	Танымдық мүмкіндіктері
	Ақпарат қабылдауда қиындықтар кездеседі. Көмекші құралдар арқылы танымдық үдерісті қолдау қажет (Выготский Л.С., Сорокина А.И.)
	Бұл ерекшелік нашар көретін оқушылардың оқу іс-әрекетінде компенсаторлық мүмкіндіктерді (есту, сипап сезу) мақсатты түрде дамыту қажеттігін көрсетеді.

	Сенсорлық даму
	Көру анализаторы әлсіз. Сипап сезу мен есту анализаторлары белсендірек жұмыс істейді (Ермаков С.П., Розанова Т.В.).
	Сенсорлық жүйелердің қайта құрылуы оқыту мазмұнын мультисенсорлық негізде ұйымдастырудың қажеттілігін негіздейді.

	Эмоциялық-сезімдік әлемі
	Сезімін білдіруде қиындықтар туындауы мүмкін. Өзін төмен бағалау байқалады (Базер Е.Ф., Забрамная С.Н.)
	Эмоциялық тұрақсыздықты ескере отырып, музыка және өнер арқылы эмоционалдық тәжірибені байыту тұлғаның адамгершілік дамуына ықпал етеді.

	Әлеуметтік бейімделу
	Бейімделуде қиындықтар болуы мүмкін, әлеуметтік кедергілер кездеседі (Лебединский В.В.)
	Әлеуметтік бейімделу үдерісі арнайы педагогикалық қолдау мен инклюзивті орта жағдайында тиімді жүзеге асады.

	Коммуникативтік қабілеттері
	Сөздік қоры шектеулі болуы мүмкін. Сөйлеу дағдыларын дамыту үшін арнайы жаттығулар қажет (Слепович М.М.)
	Коммуникативтік дағдыларды дамыту тұлғааралық өзара әрекет пен адамгершілік құндылықтардың қалыптасуының маңызды шарты болып табылады.

	Қимыл-қозғалыс және кеңістіктік бағдар
	Координация әлсіз, қозғалыс кезінде бағыттан адасу мүмкін (Леванова Э.А.)
	Кеңістіктік бағдардың әлсіздігі оқу-танымдық іс-әрекетті ұйымдастыруда арнайы түзету жаттығуларын қолдануды талап етеді.

	Оқуға ынта мен мотивация
	Ынтасы төмендеуі мүмкін, визуалды қолдаудың болмауы әсер етеді (Божович Л.И.)
	Мотивацияны арттыруда эмоционалды қолдау мен көркемдік құралдарды пайдалану маңызды рөл атқарады.



	7 – кестенің жалғасы


	1
	2
	3

	Өзін-өзі бағалау және психологиялық қауіпсіздік
	Сенімсіздік, өз-өзіне күмән болуы мүмкін (Лебединский В.В.,).
	Өзіндік бағалауды қалыптастыруда позитивті педагогикалық орта мен жетістікке бағытталған әрекеттер жүйесі қажет.

	Ата-аналармен және қоғаммен байланыс
	Қосымша қолдауды қажет етеді. Отбасының рөлі маңызды (Шипицына Л.М.,)
	Отбасы мен мектептің бірлескен әрекеті баланың тұлғалық және адамгершілік дамуының негізгі факторы болып табылады.



Бұл ерекшеліктер психологиялық дамудың сезімталдығымен және көру қабілеті бұзылған оқушылардағы компенсаторлық процестердің белсенділігімен тікелей байланысты екенін көрсетеді. Бұл кесте тек сипаттамалық ақпарат қана емес, сонымен қатар көру қабілеті бұзылған оқушыларға берілетін анықтамалар мен ғылыми тұжырымдамаларды жүйелеуге арналған негіз болып табылады. Осылайша, кесте арқылы оқушылардың танымдық және эмоционалдық дамуына әсер ететін факторларды, сондай-ақ олардың әлеуметтік ортаға бейімделу ерекшеліктерін нақтылауға мүмкіндік туындайды. 
Нашар көретін оқушылар халықаралық офтальмологиялық және тифлопедагогикалық жіктеулерде көру өткірлігі шамамен 0,05–0,2 диапазонында болатын, көру анализаторын оқу әрекетінде ішінара пайдалана алатын оқушылар тобы ретінде сипатталады [142]. Олардың көру мүмкіндігі шектеулі болғанымен, жарық көздерін, кейбір пішіндер мен түстерді ажырата алады. Нашар көретін оқушылар визуалды ақпаратты толыққанды қабылдай алмағандықтан, заттарды танып-білу үшін көрумен қатар есту және тактильді сезімдерді қосымша пайдаланады. Көру бұзылысының дәрежесіне байланысты бұл оқушылар көру аймағының тарылуы, заттардың бұлыңғыр көрінуі, түстерді ажырату қабілетінің төмендеуі немесе көру шаршағыштығы сияқты әртүрлі қиындықтарға тап болады [143]. 
Нашар көретін оқушылардың психологиялық ерекшеліктерін зерттеу арнайы педагогика мен тифлопсихологияда маңызды ғылыми-тәжірибелік бағыттардың бірі болып табылады. Бұл жас кезеңі баланың тұлғалық дамуының қарқынды жүретін, оқу іс-әрекеті жетекші рөл атқаратын және әлеуметтік қатынастар жүйесі қалыптаса бастайтын кезең ретінде сипатталады. Көру қабілетінің шектелуі бұл үдерістердің табиғи барысына әсер етіп, баланың қоршаған ортамен өзара әрекеттесуін, ақпаратты қабылдауын және өзін-өзі тануын өзгеше арнаға бағыттайды. Осыған байланысты зерттеу аясында нашар көретін оқушылардың психологиялық жағдайы бірнеше негізгі компоненттер арқылы қарастырылады. Атап айтқанда, олардың танымдық үдерістерінің (қабылдау, зейін, ес, қиял, ойлау) ерекшеліктері, эмоциялық-сезімдік, тұлғалық ерекшеліктер және әлеуметтік бейімделу деңгейі арнайы талдауға алынады. Бұл компоненттер бір-бірімен өзара тығыз байланыста болғандықтан, оларды жүйелі түрде қарастыру баланың жалпы даму бейнесін толық ашуға мүмкіндік береді. 
Көру қабілеті бұзылған бастауыш сынып оқушыларының танымдық даму ерекшеліктері көптеген ғалымдардың зерттеу нысаны болып келеді. Мәселен, Л.С. Литвак еңбектерінде нашар көретін оқушылардың қабылдау мен елестету үдерістерінің жеткілікті көру тәжірибесінің болмауына байланысты баяу қалыптасатыны атап өтіледі. Л.И. Солнцева көру мүмкіндігі шектеулі оқушылардың есте сақтауында вербалды компоненттің жетекші орын алатынын дәлелдеген. В.А. Кулагиннің зерттеулері кеңістікте бағдарлану дағдыларының дамуы көру кемістігі жағдайында қимыл-қозғалыс тәжірибесімен тығыз байланысты екенін көрсетеді. Н.П. Фаектистова болса, мұндай оқушылардың ойлау және қиял үдерістерінде есту, сезім мүшелері мен тілдік сипаттамаларға сүйенетін компенсаторлық механизмдер ерекше рөл атқаратынын айқындаған. Ал Н.А. Крогиус көру қабілеті бұзылған оқушылардың психикалық дамуын кешенді талдап, олардың когнитивтік функциялары әлеуметтік ортамен және арнайы педагогикалық ықпалмен шартталатынын көрсеткен.
Шетелдік зерттеулер де осыған ұқсас тұжырымдар ұсынады. Мәселен, L. Pring  көруі шектеулі оқушылардың қиялы көбіне вербалды сипаттамаларға сүйенетінін анықтаған [46, б. 59]. J. M. Tinti мен A. Adenzato кеңістіктік қиялдың негізінен тактильді және есту тәжірибесіне сүйеніп дамитынын көрсетсе [49, б.1327], R. E. Cornoldi зерттеулерінде нашар көретін оқушылардың есте сақтау қабілетінде әртүрлі компенсаторлық стратегиялардың маңызды екені дәлелденген [47, б.294].
Музыка өнері  - қай қырынан алып қарасаңыз да танымдық үдерістермен өте тығыз байланысты болғандықтан, біз өз зерттеуімізде ғалымдардың еңбектеріне сүйене отырып, көру қабілеті бұзылған оқушылардың танымдық үдерістерінің ерекшеліктерін ашып қарастырдық.  Музыканы қабылдау, түсіну және сезіну есту, түйсік, ойлау, сөйлеу мен қиял сияқты психологиялық қабілеттермен тығыз байланыста болғандықтан, зерттеу барысында көру қабілеті бұзылған оқушылардың психологиялық және педагогикалық ерекшеліктеріне айрықша көңіл бөлінді [144, б.80-82]. 
Осылайша, отандық және халықаралық ғалымдардың еңбектері бір-бірін толықтыра отырып, нашар көретін оқушылардың танымдық  ерекшеліктерінің күрделі әрі көпқырлы сипатын айқындап, көру қабілеті бұзылған оқушылардың танымдық үдерістерін кешенді талдауды қажет ететінін көрсетеді. Бұл айырмашылықтарды төменде берілген кестеден (Кесте 8) көруге болады.

Кесте 8 - Нашар көретін оқушылардың танымдық үдерістерінің ерекшеліктері

	Танымдық үдеріс және оның психологиялық сипаттамасы
	Нашар көретін оқушылардағы көрініс ерекшеліктері

	1
	2

	Қабылдау – бұл қоршаған ортадан келетін ақпаратты сезім мүшелері арқылы қабылдап, оны өңдеу үдерісі.
	Нашар көретін оқушыларда көру функциясы сақталғанымен, оның шектеулі болуы визуалды қабылдаудың сапасы мен көлемін төмендетеді. Олар заттарды толық көруге тырысып, қабылдау әрекетіне артық күш жұмсайды,

	8 – кестенің жалғасы


	1
	2

	
	бұл психикалық қажуға әкеледі. Аталған топтағы оқушыларда визуалды қабылдау үдерісі баяу жүреді, бөлшектерді біріктіру мен тұтас бейне құруда қиындықтар кездеседі. Сондықтан, оларда есту, сипап-сезу арқылы қабылдаудың рөлі арта түседі. Кей жағдайда «аралас қабылдау» деп аталатын күрделі үдеріс қалыптасады.

	Зейін – психикалық қызметтің сыртқы немесе ішкі нысандарға бағытталуын және шоғырлануын қамтамасыз ететін үдеріс.
	Нашар көретін оқушыларда зейіні бірнеше жағынан ерекшеленеді. Біріншіден, көру актісіне қосымша күш жұмсалатындықтан, зейін шоғырлануы жылдам сарқылады. Екіншіден, зейінді бір объектіден екінші объектіге ауыстыру қиындай түседі. Үшіншіден, оларда зейіннің тұрақтылығы мен көлемі шектеулі болуы мүмкін, бұл оқу материалының қабылдануына кері әсер етеді.

	Ол оқушылардың танымдық іс-әрекетінің табысты жүзеге асуына қажетті негізгі функциялардың бірі. 
	Алайда, арнайы педагогикалық қолдау арқылы есту және сипап-сезу арқылы зейін тұрақтылығы артады.

	Есте сақтау – ақпаратты қабылдау, сақтау және қажет болғанда қайта қалпына келтіру қабілеті, ол баланың танымдық дамуы мен оқу іс-әрекетінің маңызды құрамдас бөлігі болып табылады. 
	Нашар көретін оқушыларда есте сақтау көбіне визуалды және басқа сенсорлық ақпараттың аралас түрлерінде байқалады. Олардың есте сақтау қабілеті визуалды ақпараттың сапасы мен көлеміне тәуелді, сондықтан көрнекіліктердің жеткіліксіздігі немесе бұрмалануы есте сақтаудың нашарлауына әкелуі мүмкін. Алайда, сөйлеу, есту және тактильдік арналар арқылы алынған ақпаратты есте сақтау деңгейі қалыпты оқушыларға қарағанда дамыған болуы мүмкін.

	Қиял – адамның нақты өмірде көрмеген, ойдан шығарған бейнелер мен идеяларды құру қабілеті, танымдық және шығармашылық үдерістердің маңызды құрамдас бөлігі. 
	Нашар көретін оқушыларда қиял үдерісі визуалды ақпараттың шектеулі болуына байланысты өзгереді. Олардың қиялы көбіне есту, тактильдік және кинестетикалық ақпаратқа негізделеді. Нашар көретін оқушылар визуалды бейнелерді толық көрмесе де, оларды өздерінің қалған сезім мүшелері арқылы толықтырады, бұл қиялды кеңейтуге мүмкіндік береді. Сонымен қатар, олардың қиялы көрнекіліктерге қарағанда абстрактілі идеялар мен дыбыстарға көбірек сүйенеді.

	Ойлау — бұл ақпаратты өңдеу, салыстыру, талдау, жалпылау және қорытынды жасау үдерісі, адамның танымдық қызметінің негізі. 
	Нашар көретін оқушылардың ойлауы визуалды ақпараттың шектеулі болуы себепті көп жағдайда басқа сенсорлық арналар – есту, тактильдік және кинестетикалық мәліметтерге сүйенеді. Бұл оқушылардың ойлауы абстрактілі және символикалық түрде қалыптасады, олар көрнекі ақпаратты толық алмастыра алатын дыбыстық немесе тактильді белгілер арқылы шешім қабылдауды жетілдіреді. Мұндай жағдай олардың ойлау операцияларын вербалды және логикалық бағытта дамытады.



Көру қабілеті бұзылған бастауыш сынып оқушыларының тұлғалық даму үдерісінде эмоциялық-сезімдік және тұлғалық ерекшеліктердің өзара байланысы ерекше мәнге ие. Эмоциялық-сезімдік даму – бұл баланың қоршаған ортаға деген эмоциялық қатынасының, сезімді танып, оны білдіру және реттеу қабілетінің қалыптасу үдерісі. Көруі бұзылған оқушыларда бұл даму бағыты бірқатар спецификалық ерекшеліктермен сипатталады. Атап айтқанда, визуалды арнаның шектеулілігі олардың мимика, ым-ишара, эмоционалдық контексті тану қабілетін төмендетеді [145]. Мұндай оқушыларда эмоционалдық реакция көбіне баяу, кейде гиперсезімтал түрде көрініс береді. Бұл олардың ішкі сенімсіздік, қорқыныш, тұйықтық сияқты эмоциялық күйге бейім болуына әкелуі мүмкін [146, б.112]. Сонымен қатар, музыка, тактильдік тәжірибе мен ауызша қарым-қатынас сияқты альтернативті әсер көздері арқылы эмоционалдық тәжірибені кеңейтуге болады. D. Ferrell зерттеулерінде көруі бұзылған оқушылардың музыкалық және дыбыстық әсерлерге сезімталдығы жоғары болатындығы, бұл олардың эмоционалдық резонансына оң ықпал ететіндігі атап өтілген [51, б.74]. 
Тұлғалық даму – баланың өзін-өзі тану, өзін-өзі бағалау, ерік-жігер, әлеуметтік белсенділік сияқты сапаларының қалыптасу үдерісі. Нашар көретін оқушыларда бұл даму бағыты әлеуметтенудің тар арнада өтуіне байланысты баяу жүреді. Олар қоршаған ортамен шектеулі әрекеттескендіктен, өз-өзіне сенімсіздік, белсенділік тапшылығы, тәуелділік мінез-құлық үлгілері қалыптасуы мүмкін [145, б.91]. Алайда тұлғалық дамуда жағымды әлеует те байқалады: мұндай оқушыларда эмпатия, жауапкершілік, мұқияттылық сияқты сапалар ерекше көрініс табады [146, б.117]. Бұл – олардың адамгершілік құндылықтарды қабылдау мен сезіну қабілетінің жоғары екендігін көрсетеді.  Жалпы алғанда, эмоциялық-сезімдік және тұлғалық даму ерекшеліктері көруі бұзылған оқушылармен жүргізілетін педагогикалық жұмыстың мазмұны мен формасын таңдауда негізгі факторлардың бірі болып табылады. Бұл ерекшеліктерді ескере отырып құрастырылған құрылымдық-мазмұндық модель ғана тәрбиелік үдерісті тиімді ете алады. 
Осы тұрғыдан алғанда, Польшадағы арнайы педагогика ғылымының көрнекті өкілдерінің бірі B.Marcinkowska зерттеулерінде негізделген ерекше білім беру қажеттіліктері бар оқушылардың эмоционалдық, коммуникативтік және тұлғалық дамуының өзара байланысы туралы тұжырымдар маңызды әдіснамалық мәнге ие. Ғалымның пікірінше, баланың тұлғалық қалыптасуы оның қоршаған ортамен өзара әрекеттесу тәжірибесіне, эмоционалдық қатынастарына және әлеуметтік байланыстарына тәуелді, бұл көру қабілеті бұзылған оқушылардың дамуындағы компенсаторлық мүмкіндіктерді түсіндіруге мүмкіндік береді [50].
          Халық музыкасы көру қабілеті бұзылған оқушылардың эмоциялық-сезімдік және тұлғалық даму ерекшеліктерін қалыптастыруда маңызды рөл атқарады. Әуен мен сөз үйлесімі арқылы музыка оқушылардың эмоционалдық ахуалын тұрақтандырып, ішкі сезімдерін ашуға мүмкіндік береді, бұл олардың эмоционалдық интеллектісі мен эмпатиясын дамытады [145, б.132]. Сонымен қатар, халықтық шығармалардағы моральдық және рухани құндылықтар тұлғаның адамгершілік сипатын қалыптастыруға ықпал етіп, өзін-өзі бағалаудың өсуі мен әлеуметтік белсенділіктің артуына жағдай жасайды [146, б. 205]. Халық музыкасы эмоциялар мен тұлға дамуының маңызды бөлігі болып табылады және көру қабілеті бұзылған оқушылардың жеке қасиеттерін толық ашуға көмектеседі. 
Көру қабілеті бұзылған оқушылардың әлеуметтік бейімделуі – олардың сыныптастарымен, мұғаліммен және отбасы мүшелерімен қарым-қатынасын қалыптастыруға бағытталған күрделі үдеріс. Көру шектеулілігі коммуникацияның визуалды арналарын шектейді, бұл өз кезегінде оқушылардың әлеуметтік өзара әрекеттесуін қиындатады [147, б.154]. 
Коммуникативтік қиындықтар көбінесе оқушылардың тілдік емес, вербалды емес құралдарды – мимика, ым-ишараларды қабылдаудағы шектеулерінен туындайды. Осыны еңсеру жолдары ретінде тактильдік коммуникация, дыбыстық сигналдар мен арнайы оқыту әдістері ұсынылады. Сонымен қатар, әлеуметтік ойындар мен тренингтер оқушылардың әлеуметтенуін қолдап, өзара әрекеттесуді жақсартады [32, б. 92]. Сондықтан әлеуметтік бейімделу баланың тек оқу нәтижесі емес, оның әлеуметтік ортаға ену деңгейін көрсететін кешенді психологиялық-педагогикалық құбылыс ретінде қарастырылады.
Теориялық тұрғыдан алғанда, A. Corn көру қабілеті бұзылған оқушылардың оқу және әлеуметтік белсенділігі олардың көру деңгейіне емес, оқу ортасының бейімделу сапасына тәуелді екенін көрсетеді. Оның “functioning vision” тұжырымдамасы бойынша, баланың көру мүмкіндігін толық анықтайтын фактор — биологиялық шектеу емес, сол мүмкіндіктің білім беру үдерісінде қалай қолданылуы [140, б.349]. 
Ал K.Ferrell еңбектерінде әлеуметтік бейімделу “қатысу” ұғымы арқылы түсіндіріледі [51]. Автор инклюзивті ортада құрдастармен өзара әрекеттесу деңгейі баланың әлеуметтік дамуының негізгі көрсеткіші екенін атап өтеді. Бұл тұрғыда әлеуметтік интеграция тек жеке қабілетке емес, мектеп ортасының ұйымдастырылуына тәуелді екені дәлелденеді.
Осы теориялық негіздерге сүйене отырып, нашар көретін оқушылардың әлеуметтік бейімделуін дамытуда шығармашылық іс-әрекет, соның ішінде музыкалық үйірме жұмыстары ерекше маңызға ие. Музыкалық орта визуалды емес, есту және ырғақтық негіздегі өзара әрекетке сүйенетіндіктен, ол барлық оқушы үшін тең мүмкіндіктер кеңістігін қалыптастырады. Бұл жағдай оқушылардың топтық әрекетке табиғи түрде енуіне ықпал етеді.
Музыкалық іс-әрекет барысында оқушылар тыңдау, үйлесім табу, кезектесу және бірлесіп орындау сияқты әлеуметтік дағдыларды меңгереді. Бұл процестер Ferrell сипаттаған “қатысу” деңгейін арттырып, оқушылардың әлеуметтік белсенділігін күшейтеді. Сонымен қатар Corn ұсынған функционалдық орта қағидасына сәйкес, музыкалық орта бала мүмкіндігін шектемей, керісінше оны толық іске қосуға мүмкіндік береді.
Осылайша, нашар көретін оқушылардың әлеуметтік бейімделуі әлеуметтік орта сапасы мен оқу үдерісінің ұйымдастырылуына тікелей тәуелді көпфакторлы құбылыс болып табылады. K.Ferrell мен A.Corn-нің көзқарастары негізінде қарастырғанда, әлеуметтік бейімделу көру деңгейімен емес, баланың білім беру ортасында белсенді қатысу мүмкіндігімен анықталады. Музыкалық үйірме жұмыстары осы үдерісті күшейтетін тиімді педагогикалық құрал ретінде әлеуметтік интеграцияны қамтамасыз етеді.
Жоғарыда қарастырған психологиялық ерекшеліктерді саралай отырып, біз нашар көретін оқушылардың психологиялық дамуы біркелкі әлсіздік немесе біржақты шектеумен сипатталмайтынын байқадық. Керісінше, олардың психикалық құрылымында белгілі бір компенсаторлық даму заңдылықтары нәтижесінде қалыптасатын күшті және әлсіз жақтардың өзара байланысқан жүйесі байқалады. Бұл ерекшеліктер оқу іс-әрекетінде, әлеуметтік қарым-қатынаста және эмоциялық реттелуде әртүрлі деңгейде көрініс табады (Кесте 9).

Кесте 9 - Нашар көретін оқушыларының психологиялық-педагогикалық күшті және әлсіз жақтары

	Психологиялық сала
	Күшті жақтары
	Әлсіз жақтары
	Педагогикалық интерпретация

	Танымдық үдерістер (қабылдау, зейін, ес, қиял, ойлау)
	- Есту және вербалды есте сақтаудың жоғары дамуы 
- Сөйлеу арқылы ойлаудың басым болуы 
- Ақпаратты құрылымдауға бейімділік
	- Кеңістіктік бейнелеудің қиындығы 
- Зейіннің тез шаршауы 
- Көрнекі ақпаратты тұтас қабылдаудың әлсіздігі
	Танымдық үдерістер вербалды және тактильдік арналар арқылы компенсацияланады; оқытуда көпарналы (мультисенсорлық) әдістер қажет

	Эмоциялық сфера
	- Дауыс интонациясы арқылы эмоцияны тану қабілеті 
- Жақын ортаға эмоционалдық байланыстылық 
- Тұрақты жағдайда 
эмоционалдық тұрақтылық
	- Жаңа ортада мазасыздық 
- Өзін-өзі бағалаудың тұрақсыздығы 
- Эмоцияны сыртқа шығарудың шектеулілігі
	Эмоциялық даму әлеуметтік қолдау мен қауіпсіз ортаға тәуелді; музыкалық әрекет эмоцияны білдіру құралы бола алады

	Әлеуметтік бейімделу
	- Шағын топта жақсы бейімделу 
- Тыңдау және диалогқа бейімділік 
- Ережені сақтау дағдылары
	- Бейтаныс ортада белсенділіктің төмендігі 
- Вербалды емес сигналдарды қабылдауда қиындық 
- Құрдастармен қарым-қатынаста кідіріс
	Әлеуметтік қатысу арнайы ұйымдастырылған ортаға тәуелді; топтық шығармашылық әрекет маңызды

	Коммуникативтік қабілет
	- Вербалды сөйлеудің дамуы 
- Диалогқа бейімділік 
- Сөздік қордың салыстырмалы тұрақтылығы
	- Мимика/жестті қабылдауда қиындық 
- Коммуникацияда бастапқы сенімсіздік

Кесте нәтижелері көрсеткендей, нашар көретін оқушылардың психологиялық құрылымы қарама-қайшы емес, керісінше күшті және әлсіз компоненттердің біртұтас динамикалық жүйесі болып табылады. Әлсіз жақтар тұрақты кемшілік ретінде емес, дұрыс ұйымдастырылған педагогикалық орта жағдайында компенсаторлық механизмдер арқылы толықтырылатын функционалдық ерекшелік ретінде көрінеді.
Осы тұрғыдан алғанда, оқу-тәрбие үдерісін ұйымдастыруда көпарналы қабылдауға негізделген әдістер, соның ішінде музыкалық-шығармашылық әрекет, танымдық, эмоциялық және әлеуметтік жүйелерді бір мезгілде дамытатын тиімді құрал болып табылады.
Көру қабілеті бұзылған оқушыларды оқыту арнайы педагогика мен тифлопедагогика ғылымының негізгі зерттеу бағыттарының бірі болып табылады. Бұл саладағы теориялық негіздер Л.С. Выготскийдің мәдени-тарихи даму теориясынан бастау алады. Оның тұжырымдарына сәйкес, баланың психикалық дамуы биологиялық кемістікпен емес, әлеуметтік орта және оқыту жүйесі арқылы анықталады. Бұл қағида көру бұзылыстары бар оқушылардың даму мүмкіндіктерін педагогикалық әсер арқылы кеңейтуге болатынын дәлелдейді. Начало формы
Н. Н. Малофеев арнайы және инклюзивті білім берудің дамуын тарихи-әлеуметтік контексте қарастыра отырып, көру қабілеті бұзылған оқушылардың білім алу мүмкіндіктері қоғамдағы білім беру жүйесінің ұйымдастырылу деңгейімен тікелей байланысты екенін негіздейді. Оның тұжырымынша, мұндай оқушылардың даму траекториясы білім беру мекемелерінің қолжетімділігімен, педагогикалық ресурстардың жеткіліктілігімен және әлеуметтік қолдаудың жүйелілігімен анықталады. Автор инклюзивті білім берудің басты мақсаты ретінде баланы ортаға бейімдеу емес, керісінше білім беру ортасын баланың қажеттіліктеріне сәйкестендіру екенін атап көрсетеді. Яғни, білім беру жүйесі неғұрлым икемді әрі бейімделген болған сайын, көру қабілеті бұзылған оқушылардың танымдық, әлеуметтік және тұлғалық дамуы соғұрлым тиімді жүзеге асады [148].

Көру қабілеті бұзылған оқушыларды оқыту мәселелері қазіргі арнайы педагогикада кешенді түрде қарастырылып келеді. Осы бағытта M. C. Holbrook пен Alan J. Koenig еңбектері маңызды ғылыми негіз болып табылады. Авторлар көру қабілеті бұзылған оқушылардың дамуы тек көру функциясының деңгейімен ғана анықталмайтынын, олардың сенсорлық, танымдық және әлеуметтік тәжірибесінің ерекшеліктерімен тығыз байланысты екенін көрсетеді. Зерттеуде көру қабілеті бұзылған оқушылар үшін дәстүрлі оқу мазмұнын толықтыратын «кеңейтілген оқу бағдарламасы» (Expanded Core Curriculum) ұғымына баса назар аударылып, оған кеңістікте бағдарлану, әлеуметтік өзара әрекет, өзін-өзі күту және функционалдық көруді дамыту сияқты маңызды дағдылар кіретіні негізделеді. Бұл тәсіл оқыту үдерісін баланың нақты мүмкіндіктері мен қажеттіліктеріне бейімдеуді талап етеді [54, б.226].
Аталған еңбекті талдау көру қабілеті бұзылған, оның ішінде нашар көретін бастауыш сынып оқушыларын оқытуда тек академиялық білім берумен шектелу жеткіліксіз екенін көрсетеді. Әсіресе бастауыш сынып кезеңінде оқушылардың танымдық белсенділігі, әлеуметтік қарым-қатынасы және тұлғалық қасиеттері қарқынды дамитындықтан, олардың дамуын кешенді қолдау ерекше маңызға ие. Осы тұрғыдан алғанда, көру қабілеті шектеулі оқушылардың эмоционалдық, әлеуметтік және адамгершілік дамуын қамтамасыз ететін қосымша педагогикалық құралдарды, соның ішінде өнер мен музыканы пайдалану қажеттілігі артады. Демек, М.С. Holbrook пен А.J. Koenig ұсынған кешенді оқыту тұжырымдамасы зерттеуіміздің теориялық негізін күшейтіп, нашар көретін 3–4 сынып оқушыларының адамгершілік құндылықтарын қалыптастыруға бағытталған педагогикалық ықпалдың тиімділігін ғылыми тұрғыдан негіздеуге мүмкіндік береді.
Көру қабілеті бұзылған оқушылардың білім алуы мен дамуы арнайы педагогикада тек медициналық шектеулер тұрғысынан емес, ең алдымен білім беру ортасының ұйымдастырылу сапасымен байланысты қарастырылады. H.Mason және St. McCall еңбектерінде көру қабілеті бұзылған оқушылар үшін білімге қолжетімділік (access to education) негізгі фактор ретінде айқындалады. Авторлар “Көру қабілеті бұзылған білім алушыларға арналған білім беру үдерісі оқу бағдарламасының мазмұнына толық қолжетімділікті және оқу әрекетіне толыққанды қатысуды қамтамасыз ету мақсатында бейімделуі тиіс” деп көрсетіп, білім беру мазмұнының бейімделуі мен оқу ортасының ұйымдастырылуы баланың даму мүмкіндігін айқындайтынын негіздейді [55, б.145]. Бұл тұжырым көру қабілеті бұзылған оқушылардың дамуы биологиялық шектеулермен ғана емес, педагогикалық қолдау жүйесімен тығыз байланысты екенін дәлелдейді.
Аталған ғылыми көзқарастарды талдау көру қабілеті бұзылған баланың дамуының негізгі детерминанты биологиялық фактор емес, педагогикалық ортаның дұрыс ұйымдастырылуы екенін көрсетеді. Егер оқу үдерісі баланың сенсорлық мүмкіндіктеріне бейімделіп, мультисенсорлық әдістер қолданылса, оқушының танымдық белсенділігі артып, оқу материалын меңгеру деңгейі жоғарылайды. Сонымен қатар, қолайлы педагогикалық орта әлеуметтік бейімделуді жеңілдетіп, қарым-қатынас дағдыларының қалыптасуына жағдай жасайды. Осылайша, көру қабілеті бұзылған оқушылардың даму нәтижесі үш негізгі компонентке тәуелді: дұрыс бейімделген орта оқу мүмкіндігін кеңейтеді, тиімді әдістемелер танымдық дамуды қамтамасыз етеді, ал жүйелі педагогикалық қолдау әлеуметтік интеграцияға ықпал етеді.
Көру қабілеті бұзылған оқушыларды оқытуға арналған V.E.Bishop-тың еңбегінде «нашар көретін оқушылардың білім алу тиімділігі олардың көру деңгейіне емес, оқу ортасының бейімделу сапасына және педагогикалық қолдаудың жүйелілігіне тәуелді екендігі, сонымен қатар оқу үдерісін ұйымдастыруда мультисенсорлық оқыту қағидалары (есту, сипап сезу және қалдық көруді бірге пайдалану) негізгі рөл атқаратыны», - көрсетіледі. Оқушылардың оқу материалын қабылдауы үшін арнайы бейімделген көрнекі құралдар, үлкейтілген шрифт, контрастты материалдар және құрылымдалған тапсырмалар жүйесі қолданылуы қажет екені атап өтіледі. Автор көру қабілеті шектеулі оқушылардың оқу үдерісінде дербестік деңгейі арнайы педагогикалық қолдауға тікелей байланысты екенін ерекше көрсетеді [149]. 
Осы еңбектегі негізгі ғылыми қағидаларды талдау нәтижесінде нашар көретін оқушылардың педагогикалық дамуы мультисенсорлық оқыту қағидасын тиімді ұйымдастыруға тікелей тәуелді екені анықталады. Автор ұсынған бұл қағида білім алушылардың бір ғана көру арнасына сүйенбей, есту, сипап сезу және қалдық көру мүмкіндіктерін кешенді түрде пайдалану арқылы оқу материалын меңгеруін қамтамасыз етуді көздейді. Осы тұрғыдан алғанда, музыкалық үйірме жұмысы мультисенсорлық оқытуды жүзеге асырудың табиғи педагогикалық ортасы ретінде қарастырылады, себебі онда негізгі қабылдау арнасы ретінде есту, ырғақ, интонация және эмоционалдық қабылдау белсенді іске қосылады. Музыкалық іс-әрекет барысында оқушылар дыбысты тыңдау, ырғақты сезіну, аспаппен тактильді жұмыс жасау және топтық орындау арқылы оқу үдерісіне толық қатыса алады. Бұл жағдай олардың танымдық белсенділігін арттырып қана қоймай, әлеуметтік өзара әрекет пен эмоционалдық тұрақтылықтың қалыптасуына да ықпал етеді.
Жоғарыдағы арнайы психология мен педагогика саласындағы зерттеулерді талдау нәтижесінде нашар көретін 3–4 сынып оқушыларын оқыту үдерісін ұйымдастыруда олардың психологиялық, сенсорлық және педагогикалық ерекшеліктерін кешенді түрде ескеру қажеттілігі анықталды. Бұл оқушылардың ақпаратты қабылдау ерекшеліктері, сенсорлық компенсация механизмдері және оқу ортасының бейімделу деңгейі олардың танымдық дамуы мен оқу әрекетінің тиімділігіне тікелей әсер етеді. Сондықтан көру қабілеті бұзылған бастауыш сынып оқушыларын оқыту тек академиялық білім берумен шектелмей, олардың компенсаторлық мүмкіндіктерін дамытуға бағытталған арнайы педагогикалық қолдаумен қатар жүзеге асырылуы тиіс.
Осыған байланысты көру қабілеті бұзылған оқушылардың психологиялық-педагогикалық ерекшеліктерін терең түсіну үшін көру бұзылыстарының пайда болу сипатын, яғни туа біткен және жүре пайда болған түрлерін де ескеру маңызды болып табылады. Көру қабілетінің бұзылуы туа біткен және жүре пайда болған болып екіге бөлінеді. Туа біткен көру бұзылысы бар оқушыларда қоршаған орта туралы түсініктер есту, сипап-сезу және қозғалыс тәжірибесі арқылы қалыптасады. Олар кеңістік туралы ақпаратты негізінен тактильді және есту анализаторлары арқылы қабылдайды, сондықтан дүниені тану үдерісі өзіндік ерекшелікке ие болады [46]. Ал жүре пайда болған көру бұзылысы жағдайында оқушылардың бұрын қалыптасқан визуалды елестері ішінара сақталады. Бұл олардың жаңа ақпаратты қабылдау барысында өткен көру тәжірибесіне сүйенуіне мүмкіндік береді. Осы ерекшелік қалдық көру мүмкіндігін педагогикалық тұрғыдан тиімді пайдаланудың маңызын көрсетеді [49].
Ғылыми зерттеулерде көрсетілгендей, нашар көретін оқушылардың оқу әрекеті арнайы ұйымдастырылған білім беру ортасын қажет етеді. Мұндай оқушыларға оқу материалдарын үлкейтілген шрифтпен ұсыну, контрастты түстерді пайдалану, жарықтандыру деңгейін реттеу және визуалды жүктемені азайту маңызды педагогикалық шарттардың бірі болып табылады. Сонымен қатар, олар визуалды ақпаратты өңдеуге көбірек уақыт жұмсайтындықтан, оқу тапсырмаларын орындау қарқынын бейімдеу де ерекше мәнге ие. Бұл жағдайлар оқушылардың оқу материалын сапалы қабылдауына және танымдық белсенділігінің артуына ықпал етеді .
Педагогикалық тәжірибеде көру қабілеті бұзылған оқушылардың сенсорлық компенсация механизмдерін дамытуға бағытталған мультисенсорлық әдістер кеңінен қолданылады. Әсіресе музыка сабақтары мен музыкалық үйірме жұмыстары есту, тактильді қабылдау, кеңістіктік бағдарлау және эмоциялық сезінуді қатар дамытуға мүмкіндік береді. Музыкалық шығармаларды тыңдау, ән айту, аспапта ойнау барысында оқушылар дыбысты ажырату, ырғақты сезіну және топтық әрекетке қатысу дағдыларын меңгереді. Музыкалық аспаптармен жұмыс кезінде олар аспаптың құрылымын сипап-сезу арқылы танып, дыбыстық ерекшеліктерін есту арқылы қабылдайды. Мұндай әрекеттер сенсорлық жүйелердің өзара байланысын күшейтіп, оқушылардың танымдық, эмоциялық және әлеуметтік дамуына оң әсер етеді .
Көру қабілеті бұзылған оқушыларды оқыту үдерісінің тиімділігі педагогикалық қолдаудың кешенді ұйымдастырылуына тікелей байланысты. Бұл ретте мұғалім, дефектолог және тифлопедагогтың бірлескен қызметі ерекше маңызға ие, өйткені олар оқушылардың жеке білім беру қажеттіліктерін анықтап, оқу материалдарын бейімдейді және психологиялық-педагогикалық сүйемелдеуді жүзеге асырады. Сонымен қатар, арнайы білім беру ортасында кеңістіктік, техникалық және ақпараттық қолжетімділікті қамтамасыз ету, интерактивті технологияларды пайдалану және бейімделген оқу құралдарын қолдану оқушылардың дербес оқу әрекетін қалыптастыруға мүмкіндік береді. Қазақстан Республикасы Білім және ғылым министрлігінің әдістемелік ұсынымдарында да арнайы жағдайлар мен ресурстардың қолжетімділігін қамтамасыз ету көру қабілеті бұзылған оқушылардың жан-жақты дамуының негізгі шарты ретінде қарастырылған [150, б.29].
Осылайша, нашар көретін оқушылардың психологиялық-педагогикалық ерекшеліктері олардың сенсорлық қабылдау жүйесімен, танымдық белсенділігімен, эмоциялық-сезімдік дамуымен және әлеуметтік бейімделуімен тығыз байланысты екендігі анықталды. Бұл ерекшеліктерді ескере отырып ұйымдастырылған педагогикалық орта оқушылардың компенсаторлық мүмкіндіктерін дамытуға, оқу әрекетіне белсенді қатысуына және тұлғалық қалыптасуына жағдай жасайды. Әсіресе өнер мен музыка эмоционалдық-сезімдік тәжірибені байытып, адамгершілік құндылықтарды қалыптастырудың тиімді педагогикалық құралы ретінде көрінеді. Осыған байланысты келесі тарауда халық музыкасының нашар көретін оқушылардың адамгершілік құндылықтарын қалыптастырудағы педагогикалық әлеуеті қарастырылады.
Тарауды қорытындылай келе, бұл тарауда нашар көретін оқушылардың психологиялық-педагогикалық ерекшеліктері анықталып және оларды зерттеу нысаны ретінде таңдаудың ғылыми негіздері айқындалды. Зерттеу барысында, біріншіден, бастауыш сынып кезеңінің баланың тұлғалық, танымдық және эмоциялық дамуы тұрғысынан сезімтал кезең екендігі негізделді. Бұл жаста оқушылардың оқу әрекеті жетекші орынға шығып, өзіндік бағалауы, рефлексиясы мен әлеуметтік қатынастары қалыптаса бастайтыны анықталды. Екіншіден, дәл осы кезеңде адамгершілік құндылықтардың бастапқы жүйесі қалыптасып, оқушылардың мінез-құлық нормаларын саналы түрде қабылдауға көшуі жүзеге асатыны көрсетілді. Үшіншіден, көру қабілеті бұзылған оқушыларда бастауыш мектеп жасында компенсаторлық үдерістердің, әсіресе есту, сипап-сезу және эмоциялық қабылдау арналарының белсенді дамитыны анықталды. Төртіншіден, осы жаста әлеуметтік бейімделу, құрдастарымен қарым-қатынас жасау және топтық әрекетке қатысу дағдылары қалыптасатындықтан, арнайы педагогикалық қолдаудың маңыздылығы дәлелденді. Осы ерекшеліктердің барлығы зерттеу нысаны ретінде нашар көретін оқушыларды таңдаудың психологиялық-педагогикалық негіздерін айқындайды.
Аталған теориялық тұжырымдарды нақтылай түсу мақсатында тарауда көру қабілеті бұзылған оқушылардың білім алу құқықтарын қамтамасыз етуге бағытталған ұлттық және халықаралық нормативтік-құқықтық құжаттар да сараланды. Атап айтқанда, Қазақстан Республикасының «Білім туралы» Заңы, инклюзивті білім беру саясатына қатысты тұжырымдамалық құжаттар, БҰҰ-ның Мүгедектердің құқықтары туралы конвенциясы, ЮНЕСКО-ның Саламанка декларациясы және Маракеш келісімі қарастырылды. Аталған құжаттарды талдау көру қабілеті бұзылған оқушыларды оқытуда олардың ерекше білім беру қажеттіліктерін ескеруге, арнайы психологиялық-педагогикалық қолдау көрсетуге, бейімделген оқу материалдарын қолдануға және білім мен мәдениетке тең қолжетімділік жасауға басымдық берілетінін көрсетті. Бұл зерттеу барысында халық музыкасы арқылы адамгершілік құндылықтарды қалыптастыру жұмысын арнайы педагогика, инклюзивті білім беру және халықаралық құқықтық ұстанымдар негізінде ұйымдастырудың қажеттігін дәлелдеуге мүмкіндік берді.
Нормативтік-құқықтық негіздерді талдаумен қатар, тарауда көру қабілеті бұзылған оқушыларды жіктеу мәселесі арнайы педагогика, тифлопсихология және тифлопедагогика ғылымындағы күрделі әрі көпқырлы бағыттардың бірі екендігі анықталды. Жүргізілген ғылыми әдебиеттерді талдау көру бұзылыстарын зерттеуде медициналық, функционалдық, психологиялық және педагогикалық бағыттардың қалыптасқанын көрсетті. Медициналық жіктеулер көру өткірлігі мен клиникалық диагноздарға сүйене отырып бастапқы диагностикалық негізді анықтаса, функционалдық бағыт баланың көру мүмкіндігін күнделікті өмір мен оқу әрекетінде пайдалану деңгейін бағалауға бағытталғаны айқындалды. Ал педагогикалық және психологиялық жіктеулер көру бұзылысының танымдық үдерістерге, оқу әрекетіне, әлеуметтік бейімделуге және компенсаторлық механизмдердің дамуына ықпалын негіздеуге мүмкіндік береді. Осыған сәйкес А.И. Каплан, М.И. Земцова, Л.И. Солнцева, А.Г. Литвак, В.А. Феоктистова, С.Л. Рубинштейн, N. Barraga, Anne Corn, Linda Pring және басқа да зерттеушілердің еңбектері көру қабілеті бұзылған оқушыларды оқытуда тек медициналық диагнозға сүйену жеткіліксіз екенін, ең алдымен баланың функционалдық мүмкіндіктері мен танымдық даму ерекшеліктерін ескеру қажеттігін дәлелдейді.
Осы ғылыми көзқарастарды салыстырмалы түрде талдау нәтижесінде көру қабілеті бұзылған оқушыларды «соқыр» және «нашар көретін» деп бөлу педагогикалық практикада ең тиімді әрі ғылыми тұрғыдан негізделген жіктеулердің бірі екендігі анықталды. Себебі бұл жіктеу оқушылардың көру қалдығын пайдалану деңгейін, ақпаратты қабылдау стратегияларын, компенсаторлық даму мүмкіндіктерін және арнайы педагогикалық қолдау қажеттіліктерін ескеруге мүмкіндік береді. Әсіресе нашар көретін оқушыларда көру анализаторы белгілі бір деңгейде сақталатындықтан, оқу үдерісінде визуалды тіректерді арнайы әдістермен үйлестіре қолданудың маңыздылығы айқындалды. Осы тұрғыдан алғанда, көру қабілеті бұзылған оқушылардың даму ерекшеліктерін тек биологиялық шектеулер арқылы түсіндіру жеткіліксіз екендігі, олардың тұлғалық және танымдық дамуы білім беру ортасының сапасына, арнайы ұйымдастырылған педагогикалық қолдауға және бейімделген оқыту әдістеріне тікелей тәуелді екендігі нақтыланды. Бұл тұжырым зерттеуіміздің теориялық негізін күшейте отырып, нашар көретін оқушылардың адамгершілік құндылықтарын қалыптастыруда арнайы педагогикалық жағдайларды ескерудің қажеттігін ғылыми тұрғыдан негіздеуге мүмкіндік береді.
Көру қабілеті бұзылған оқушыларды жіктеу мәселесін қарастыру олардың психологиялық даму ерекшеліктерін тереңірек талдаудың қажеттігін көрсетті. Осыған байланысты тарауда нашар көретін оқушылардың психологиялық ерекшеліктері арнайы талданды. Зерттеу нәтижелері олардың дамуы көру кемістігінің биологиялық салдарымен ғана емес, сонымен қатар әлеуметтік орта, педагогикалық қолдау және компенсаторлық механизмдердің даму деңгейімен анықталатынын көрсетті. Теориялық талдау барысында бұл оқушылардың танымдық үдерістері өзіндік сипатқа ие екені айқындалды: қабылдау үдерісі баяу жүреді, визуалды ақпаратты тұтас қабылдауда қиындықтар кездеседі, зейіннің тұрақтылығы мен көлемі шектелуі мүмкін. Сонымен қатар, есте сақтау мен ойлау үдерістерінде есту, вербалды және тактильдік арналардың рөлі күшейіп, компенсаторлық механизмдер белсенді қызмет атқаратыны анықталды. Демек, нашар көретін оқушылардың психикалық дамуы біржақты әлсіздікпен емес, сақталған мүмкіндіктер мен шектеулердің өзара байланысқан жүйесімен сипатталады. Бұл жағдай оқу-тәрбие үдерісін ұйымдастыруда көпарналы қабылдау, вербалды қолдау және эмоционалдық тәжірибеге сүйенген арнайы педагогикалық тәсілдерді қолданудың қажеттілігін дәлелдейді.
Танымдық даму ерекшеліктерімен қатар, зерттеу барысында нашар көретін оқушылардың эмоциялық-сезімдік, тұлғалық және әлеуметтік бейімделу ерекшеліктері де қарастырылды. Талдау нәтижелері олардың адамгершілік құндылықтарды қабылдау және ішкілендіру үдерісімен тікелей байланысты екенін көрсетті. Көру шектеулілігі вербалды емес коммуникацияны қабылдауды қиындатқанымен, мұндай оқушыларда эмоциялық сезімталдық, эмпатия, дыбыстық әсерлерге эмоционалдық жауап беру қабілеті жоғары болатыны байқалады. Бұл олардың музыкалық-шығармашылық әрекетке бейімділігін күшейтеді. A. Corn мен K. Ferrell еңбектерінде негізделгендей, баланың әлеуметтік белсенділігі көру деңгейіне емес, білім беру ортасының ұйымдастырылу сапасына тәуелді. Осы тұрғыдан алғанда, музыкалық орта мен халық музыкасына негізделген әрекеттер нашар көретін оқушылардың әлеуметтік қатысуын арттырып, эмоционалдық тұрақтылығын, коммуникативтік белсенділігін және тұлғалық дамуын қолдайтын тиімді педагогикалық құрал ретінде қарастырылады. Сондықтан нашар көретін оқушылардың психологиялық ерекшеліктерін ескеру — олардың адамгершілік құндылықтарын халық музыкасы арқылы қалыптастырудың теориялық және практикалық негізін айқындайтын маңызды шарт болып табылады.
Жоғарыда қарастырылған психологиялық ерекшеліктер арнайы педагогика мен тифлопедагогика саласындағы ғылыми зерттеулермен де өзара сабақтастықта талданды. Ғылыми еңбектерді жүйелеу нәтижесінде көру қабілеті бұзылған оқушылардың дамуы мен білім алуы биологиялық кемістікпен ғана емес, ең алдымен педагогикалық ортаның ұйымдастырылу сапасымен анықталатыны дәлелденді. Л.С. Выготский, Н.Н. Малофеев, M.C. Holbrook, A.J. Koenig, Heather Mason, Stephen McCall, V.E. Bishop және басқа зерттеушілердің еңбектері көру қабілеті шектеулі оқушылардың танымдық, эмоциялық және әлеуметтік дамуы арнайы ұйымдастырылған оқыту жүйесіне, бейімделген ортаға және педагогикалық қолдауға тәуелді екенін ғылыми тұрғыдан негіздейді. Осыған сәйкес, көру қабілеті бұзылған оқушыларды оқыту тек академиялық білім берумен шектелмей, олардың сенсорлық компенсация механизмдерін, әлеуметтік белсенділігін және тұлғалық дамуын кешенді қолдауды қажет етеді.
Осы теориялық қағидалар негізінде зерттеу барысында нашар көретін оқушылардың оқу әрекетінде мультисенсорлық оқыту қағидасының ерекше маңызға ие екендігі анықталды. Бұл оқушылар ақпаратты қабылдау барысында көрумен қатар есту, сипап-сезу және қозғалыс тәжірибесіне сүйенетіндіктен, оқу үдерісін бейімделген ортада ұйымдастыру қажеттілігі айқындалды. Үлкейтілген шрифт, контрастты материалдар, жарықтандыруды реттеу, оқу қарқынын бейімдеу сияқты педагогикалық шарттар олардың танымдық белсенділігін арттыруға мүмкіндік береді. Сонымен қатар, арнайы ұйымдастырылған педагогикалық қолдау оқушылардың оқу әрекетіне белсенді қатысуына, әлеуметтік ортаға бейімделуіне және өз мүмкіндіктерін толық жүзеге асыруына жағдай жасайды.
Сонымен бірге, жүргізілген ғылыми талдаулар өнер мен музыканың көру қабілеті бұзылған оқушылардың дамуына ерекше ықпал ететінін көрсетті. Музыкалық іс-әрекет барысында есту, эмоциялық қабылдау, ырғақ сезімі және топтық өзара әрекет белсенді іске қосылып, оқушылардың танымдық, эмоциялық және әлеуметтік тәжірибесі кеңейеді. Музыка сенсорлық компенсацияны күшейтіп қана қоймай, оқушылардың эмоциялық тұрақтылығын, қарым-қатынас мәдениетін және адамгершілік сапаларын дамытуға мүмкіндік береді. Осы тұрғыдан алғанда, халық музыкасы нашар көретін оқушылардың адамгершілік құндылықтарын қалыптастырудың тиімді педагогикалық құралы ретінде қарастырылып, зерттеуіміздің келесі тарауында оның тәрбиелік және дамытушылық әлеуеті арнайы талданады.

Начало формы
Конец формы
1.3 Халық музыкасы арқылы нашар көретін 3–4 сынып оқушыларының адамгершілік құндылықтарын қалыптастырудың құрылымдық-мазмұндық моделі
 
[bookmark: _Hlk211456712]Қазақ халқының ғасырлар бойы жинақтаған музыкалық мұрасы – адамның ішкі сезімдік әлеміне ықпал ететін, оның жүрегінде ізгілік, мейірім, жанашырлық, отаншылдық, ар-намыс, адалдық, достық сияқты құндылықтарды қалыптастыратын қуатты рухани феномен. Ол халықтың дүниетанымы мен адамгершілік ұстанымдарын бейнелейтін мәдени-тарихи және тәрбиелік ресурс ретінде қарастырылады. Бұл құбылыстың тәрбиелік әлеуеті көру қабілеті бұзылған бастауыш сынып оқушылары үшін ерекше маңызды, себебі олардың танымында есту мен сезіну жетекші рөл атқарады. Музыкалық әсер эмоциялық қабылдауды күшейтіп, адамгершілік мазмұнды сезім арқылы меңгеруге мүмкіндік береді. Осыған байланысты қазақ халық музыкасын тәрбиелік ресурс ретінде қарастыру білім беру жүйесінде ұлттық құндылықтарды қалыптастыру тұрғысынан өзекті болып табылады.
Қазақ халқының музыкалық мұрасы мен мәдениетін зерттеу ісіне кеңес дәуірінде С.Сейфуллин, М.Әуезов, Ә.Марғұлан, С.Камалов, Р.Бердібаев және т.б. ғалымдар өз үлестерін қосса, қазақ музыка мәдениетін арнайы жинап зерттеу жүргізген А.В.Затаевич, А.Э.Бимбоэс, Б.Г. Ерзакович; орыс ориенталистері И.Кастанье, С.Рыбаков, Г.Потанин, А. Эйхгорн, А. Пфеннинг сияқты саяхатшылары да сан түрлі мағлұматтар қалдырған. Ал қазақ музыкасының тарихын А.Жұбанов, Б.Құндақбаев, А.Сейдімбек, У.Бекенов, П.Момынов, Т.Қоңыратбай  және т.б. ғалымдар зерттеген. Олар еңбектерінде қазақтың халық музыкасы мен дәстүрлі көркем мәдениетін оқушылар мен студенттерге музыкалық-эстетикалық тәрбие беруге тиімді пайдаланудың жолдарын қарастырып, педагогикалық мүмкіндіктерін анықтады. Қазақтың халық музыкасы жайлы мәліметтер сонымен қатар А.А.Левшин, А.Е. Алекторов, М.В. Готовицкий, Р.А. Пфеннинг, С.Г. Рыбаков, А.И. Ивановский сияқты бірқатар Ресей ғалымдарының да еңбектерінен көрініс тапты [151]. 
Халық музыкасын алғашқылардың бірі болып теориялық тұрғыдан сипаттаған неміс ғалымы J.G. Herder болды. Ғалымның пайымдауынша, халық музыкасы табиғатпен және халықтың рухани болмысымен тығыз байланысты. Оның пікірінше, табиғилығын жоғалтпаған халық музыкасы адам психикасына жағымды әсер етіп, тұлғаның рухани дамуына ықпал етеді [152]. Бұл тұжырымдар халық музыкасын тек эстетикалық құбылыс ретінде ғана емес, тәрбиелік және рухани құндылықтарды қалыптастырудың маңызды құралы ретінде қарастыруға негіз болды. 
Кейбір музыкатанушылар халық музыкасының кәсіби деңгейін кәсіби өнерден төмен бағалағанымен, кейінгі зерттеулер халық музыкасының терең тарихи-мәдени және тәрбиелік әлеуетін дәлелдеді. Тәуелсіздік жылдарында ұлттық рухани мұраны сақтау мен жаңғыртуға ерекше көңіл бөлініп, қазақтың дәстүрлі музыкасын зерттеу мен насихаттау бағытында жүйелі жұмыстар жүргізіле бастады. Соның ішінде «Рухани жаңғыру» бағдарламасы аясында қазақтың халық музыкасы мен музыкалық фольклорын сақтау, зерттеу және насихаттау бағытында маңызды жобалар жүзеге асырылды [153, б.1–3]. Бағдарлама ұлттық мәдениетті жаңғыртуға басымдық беріп, дәстүрлі музыкалық мұраларды жинақтау, зерттеу және цифрландыруды көздеді. Осы мақсатта халық әндері, күйлер мен жыр-термелер ғылыми тұрғыдан жүйеленіп, «Қазақтың 1000 күйі» және «Қазақтың 1000 әні» жобалары арқылы цифрлық форматта кең қолжетімді болды. Сонымен қатар ұлттық музыканы насихаттау және білім беру мазмұнына енгізу бағытында бірқатар жұмыстар атқарылды. Нәтижесінде қазақтың дәстүрлі музыкасы мәдени мұра ретінде ғана емес, тәрбиелік әлеуеті жоғары педагогикалық ресурс ретінде де қарастырыла бастады.
Халық музыкасына қатысты ғылыми еңбектерді талдау барысында ғалым Т. Ә. Қоңыратбай қазақтың музыкалық фольклорын екі ірі арнаға жіктеген [154]. Әрбір арна өз ішінде бірнеше жанрларға бөлінеді. Оны біз төмендегі 1-ші суреттен көреміз. 

Сурет 3 - Қазақ музыкалық фольклор жанрларының құрылымдық жіктелуі
Берілген құрылымға сәйкес, қазақ музыкалық фольклорының жанрлық жүйесі оның тек көркемдік құбылыс емес, сонымен қатар әлеуметтік-мәдени және тәрбиелік қызмет атқаратын күрделі феномен екенін көрсетеді. Мұндай жіктеу халық музыкасының тұтастығын сақтай отырып, оның ішкі көпқабатты құрылымын айқындауға және тәрбиелік әлеуетін ғылыми тұрғыдан негіздеуге мүмкіндік береді. Осылайша, музыкалық фольклорды жанрлық жүйе ретінде қарастыру оның педагогикалық мүмкіндіктерін тереңірек түсінуге негіз болады.
Бұл тұжырымдар әл-Фарабидің музыканың әлеуметтік-эмоциялық қызметі туралы пікірлерімен сабақтас. Ғалым музыка адамның түрлі өмірлік жағдайларына сай әртүрлі эмоциялық және рухани қажеттіліктерді өтеуге қызмет ететінін атап өтеді: шаттық пен қуаныш, қайғы мен мұң, жұбаныш және рухани серпіліс сияқты психоэмоциялық күйлерді реттеуде музыканың орны ерекше екенін көрсетеді [155, б.11]. Демек, халық музыкасының жанрлық әртүрлілігі оның тек көркемдік сипатымен шектелмей, адамның ішкі әлеміне, эмоциялық күйіне және рухани дамуына ықпал ететін әлеуметтік-мәдени қызметімен де тікелей байланысты.
Халық музыкасы ғасырлар бойы қалыптасқан мәдени жүйе ретінде орындаушылық табиғаты мен дыбыстың шығу көзіне қарай вокалдық және аспаптық дәстүрлерге жіктеледі. Бұл жіктеу этномузыкатануда дыбыстың пайда болу көзі (адам дауысы немесе музыкалық аспап) және оның әлеуметтік-мәдени қызметін негізге алатын әмбебап ғылыми ұстанымдарға сүйенеді. Шетелдік зерттеушілер E.M. Hornbostel мен C. Sachs музыкалық құбылыстарды жүйелеудің ғылыми негізін қалыптастырып, дыбыс шығу тегіне негізделген классификация қағидасын ұсынған [156]. C. Sachs аспаптық музыканың тарихи дамуын дербес жүйе ретінде қарастырса [157], A. Lomax вокалдық музыканың әлеуметтік функциясын айқындап, оның тұрмыс және салт-дәстүрмен байланысын көрсетеді [158]. B. Bartók халық музыкасының құрылымдық ерекшеліктерін талдай отырып, вокалдық және аспаптық формалардың дербестігін ғылыми тұрғыдан негіздейді [159]. 
Қазақ музыкатануында бұл жіктеу А. Жұбанов пен А. Затаевич, Б.Ерзакович еңбектерінде ұлттық дәстүр негізінде нақтыланды. Музыкатанушы, ғалым А.Жұбанов қазақтың дәстүрлі музыка мұрасын екі арнада қарастырады. Ол қазақ музыкасын екі салаға бөлінеді: ән және күй. Бұлардың әрқайсысының ғасырлар бойы қалыптасқан өзіне тән дәстүрі бар. Ән – қазақ поэзиясымен тығыз байланысты, ал күй – аспаптық музыка өнерінің биік үлгісі - деп жазады [151]. Бұл жіктеуді кеңестік кезеңдегі этномузыкатанушы Б.Ерзакович те қуаттайды. Ол қазақ музыкасының негізінде "вокалдық-поэтикалық және аспаптық-драмалық дәстүрлердің бірлігі мен өзара байланысы жатыр" деп көрсетеді [160]. Сондай-ақ, қазақ музыкасын жүйелеуде үлкен еңбек сіңірген поляк этнографы А.Затаевич қазақ халық музыкасын жинақтап, екі бағытта қарастырады: әндер мен күйлер. Ол өзінің еңбектерінде қазақ әндерінің мазмұндық байлығын, әуендік құрылымын, поэтикалық ерекшелігін нақтылай отырып, аспаптық күйлердің айрықша көркемдік сипатына да ерекше мән береді [161]. Осылайша, вокалдық және аспаптық дәстүрлерге бөлу халықаралық этномузыкатану тәжірибесінде де, қазақ музыка ғылымында да орныққан ғылыми жіктеу болып табылады.
Біздің зерттеуімізде нашар көретін  оқушылардың адамгершілік құндылықтарын қалыптастыруда қазақ халық әндері мен күйлері зерттеу құралы ретінде таңдалды. Халықтық музыкалық материалдардың тәрбиелік, мәдени және адамгершілік әлеуетін ескере отырып, олар оқушылардың сезімдік-эмоциялық дамуына, әлеуметтік мінез-құлқы мен адамгершілік құндылықтар жүйесінің қалыптасуына ықпал етеді.
Музыкалық фольклорды вокалдық және аспаптық бағыттарға жіктеу – ғылыми негізделген, мазмұндық және стильдік тұрғыдан дәлелденген ұстаным. Вокалдық музыканың негізі - халық әні. Халық әні – белгілі бір этностың тарихи және мәдени болмысын, әлеуметтік өмірін, тұрмыс-салт ерекшеліктерін музыкалық формада бейнелейтін, ауызша дәстүр арқылы ұрпақтан ұрпаққа берілетін көркем шығарма. Ол халықтың эстетикалық талғамын, дүниетанымын және рухани құндылықтарын танытатын фольклорлық музыкалық жанр. Қазақтың халық әндері мазмұнына, құрылымына, көркемдік ерекшеліктеріне қарай бірнеше түрге бөлінеді (Сурет 4). 

Сурет 4 - Қазақ халық әндерінің мазмұны, құрылымы және орындаушылық ерекшеліктері бойынша типологиясы

Халық әндері – көркем фольклордың маңызды саласы ретінде оның түрлері, құрылымдық ерекшеліктері және орындаушылық мәнері арқылы ұлттық мәдениеттің рухани мазмұнын танытады. Олар ғасырлар бойы қалыптасқан халықтың салт-дәстүрі, дүниетанымы мен өмірлік тәжірибесінің көркем көрінісі болып табылады және жас ұрпақты тәрбиелеуде маңызды құрал ретінде қызмет етеді. Халық әндері адам болмысының ішкі жан дүниесіне әсер етіп, адамгершілік құндылықтарды қалыптастыру мен сіңіруге ықпал етеді.
Музыка зерттеушісі А.Жұбанов халық әндерін «елдің өмір айнасы» деп сипаттай отырып, олардың тәрбиелік және мазмұндық әлеуетін ерекше атап өтеді. Оның пікірінше, халық әндерінің құрылымы мен мазмұны арқылы әртүрлі адамгершілік-этикалық ұстанымдар беріледі: лирикалық әндерде ата-анаға құрмет, махаббат, адалдық және ізгілік идеялары көрініс тапса, тарихи және батырлық әндерде ерлік, отаншылдық, әділдік және азаматтық борыш секілді құндылықтар насихатталады [151]. Осы тұрғыдан алғанда, халық әндері оқушылардың рухани-адамгершілік дамуын қамтамасыз ететін маңызды педагогикалық ресурс болып табылады.
Халық әндері мазмұны жағынан да, құрылымы жағынан да тәрбиелік мәнге ие. Олардың поэтикалық мәтінінде халықтық адамгершілік, этикалық ұстанымдар көрініс табады: үлкенді сыйлау, ата-анаға құрмет, адал еңбекке баулу, достық пен махаббатқа беріктік, әділеттілік пен кішіпейілділік – мұның барлығы адам бойында ізгі қасиеттерді қалыптастыруға ықпал етеді. Осы тұрғыда халық әндері тұлғаның мінез-құлқын қалыптастырып қана қоймай, оның дүниетанымын кеңейтеді және ұлттық болмысын тереңдетеді [162]. 
Бұдан бөлек, халық әндерін оқу үдерісіне кіріктіру – қазіргі педагогикалық үдерістің басты міндеттерінің бірі. Өйткені бұл үрдіс оқушылардың ұлттық сана-сезімін қалыптастырумен қатар, оларға рухани және адамгершілік тұрғыдан әсер етеді. Әсіресе, көру қабілеті бұзылған оқушылар үшін музыка – сезімдік қабылдаудың негізгі арнасы ретінде, олардың әлеммен байланыс орнатуына мүмкіндік береді. Музыканың көмегімен балада мейірімділік, жанашырлық, төзімділік секілді адамгершілік қасиеттер тәрбиеленеді. Бұл әндердің құрылымдық ерекшелігі мен мазмұндық тереңдігі оқушылар мен жасөспірімдерге адамгершілік құндылықтарды меңгертуде ерекше маңызға ие. Халық әндері арқылы берілетін адамгершілік құндылықтар – шынайылық, әділеттілік, мейірімділік, ата-анаға құрмет, отансүйгіштік, адалдық пен еңбекқорлық. Бұл әндерде тек нақты құбылысты баяндау емес, сонымен қатар белгілі бір үлгі, өнеге, өмірлік ұстаным ұсынылады [163, б.198].
Қорыта айтқанда, халық әндері – халықтың рухани қазынасы ғана емес, жас ұрпақтың адамгершілік тұлғасын қалыптастыратын қуатты құрал. Оның мазмұны мен құрылымында халық даналығы мен өнегесі шоғырланған. Сондықтан қазіргі білім беру мен тәрбие жүйесінде халық әндерін жүйелі қолдану – тұлғаның жан-жақты дамуы мен ұлттық тәрбиенің пәрменді тетігі болып саналады. Оның тәрбиелік әсері мектепте, қосымша білім беру ұйымдарында, әсіресе ерекше білім беру қажеттілігі бар оқушылармен жұмыс барысында кешенді түрде қолданылуы тиіс.
Қазақ халқының дәстүрлі музыка мәдениетінде ұлттық руханияттың ерекше көрінісі ретінде маңызды орын алатын - аспаптық музыка (аспаптық күй өнері). Бұл өнер түрі ғасырлар бойы халықтың тұрмыс-тіршілігімен, тарихи тағдырымен, адамгершілік және эстетикалық дүниетанымымен тығыз байланысты дамыған. Аспаптық музыка – ұлттық музыкалық дәстүрдің өзіндік дербес әрі кәсіби деңгейге жеткен саласы. Оның басты ерекшелігі – көркем ойдың сөзсіз, тек әуез арқылы жеткізілуі. Бұл дәстүр, әсіресе, домбыра, қобыз, сыбызғы, шертер, жетіген сияқты аспаптар арқылы дамыған. Күй өнеріне кіріспес бұрын ұлттық аспаптарымыздың шығу тарихына назар аударатын болсақ, оның өзі үлкен бір тәрбие құралы болып табылады. 
Қазақтың аспаптық музыкасының шығу тегі, даму кезеңдері мен көркемдік табиғаты отандық және шетелдік ғалымдар тарапынан әртүрлі кезеңдерде жан-жақты зерттелді. Бұл бағыттағы тұңғыш іргелі еңбектердің қатарында А.В. Затаевичтің, Б.Г. Ерзаковичтің музыкалық фольклорға арналған зерттеулерін атауымызға болады [160, б.9]. Аспаптық музыка мен күй өнерінің ғылыми негіздемелерін А.Жұбанов өзінің «Ғасырлар пернесі», «Замана бұлбұлдары» еңбектерінде жан-жақты талдап, кәсіби зерттеудің негізін қалаған. 
Ғалымдар күй өнерін оның мазмұны, құрылымы және этномузыкалық мәні тұрғысынан әр қырынан қарастырады. Мысалы, Қ.Ж. Сейдахметова күйді «қазақ халқының рухани-мәдени кеңістігіндегі ерекше музыкалық феномен, аспаптық музыканың көркемдік-эмоционалдық ықпалы арқылы ұлттық сана мен адамгершілік құндылықтарды бейнелейтін өнер» деп сипаттайды [164, б.22]. А.Жұбанов қазақтың күй өнерін «аспаптық музыканың терең философиялық мәнге ие болған түрі, халықтың тарихи, қоғамдық сезімдерін музыкалық көркемдік формада білдіретін дәстүрлі өнер» ретінде қарастырған [151, б. 45]. Қазақ күй өнерін зерттеуде музыка танушы Б.Ерзаковичте маңызды еңбектер жазған. Ол күйдің құрылымдық және мазмұндық ерекшеліктерін жүйелеп, оны халықтың тарихи жадысы ретінде қарастырған [160, б. 120-135]. 
[bookmark: _Hlk211457860]Күй – қазақ халқының рухани-музыкалық мәдениетінің іргелі жанры. Ол тек музыкалық шығарма ғана емес, эстетикалық көзқарас пен философиялық пайымдаулардың дыбыстық көрінісі болып табылады. Күй өнері де вокалдық өнер сияқты құрылым, мазмұны және т.б. байланысты бірнеше түрлерге бөлінеді. Бұл бөліністер негізінен күйлердің мазмұнына, мақсатына, орындалу техникасына және эстетикалық әсеріне байланысты жіктеледі (Сурет - 5). 

Сурет 5 – Қазақ күй өнерінің мазмұндық ерекшеліктері, орындаушылық дәстүрлері және күйшілік мектептері

Күй – халықтың басынан өткен тарихи оқиғаларды, қоғамдық өмір құбылыстарын, табиғат көріністерін және жеке адамның ішкі сезім-күйлерін аспаптық музыка тілі арқылы бейнелейтін дәстүрлі музыкалық шығарма. Белгілі күйтанушы А. Жұбанов күйді халықтың тарихи жады мен рухани дүниесінің көрінісі ретінде қарастырады. Күй өнерінде халықтың дүниетанымы, өмір тәжірибесі, эстетикалық талғамы мен адамгершілік мұраттары көркем түрде жинақталып, ұрпақтан ұрпаққа жеткізіліп отырады. Осы тұрғыдан алғанда күй қазақ халқының мәдени мұрасындағы маңызды рухани құндылықтардың бірі болып табылады.
5-ші суреттен байқап отырғанымыздай, күй өнері мазмұндық және орындаушылық ерекшеліктеріне қарай бірнеше бағыттар мен аймақтық күй мектептеріне бөлінеді. Қазақтың күй өнерін мазмұндық тұрғыдан жіктеу оның этнофилософиялық, көркемдік және әлеуметтік қырларын тереңірек тануға мүмкіндік береді. Күйдің тарихи-әлеуметтік мазмұны халықтың өткен өмірі мен қоғамдық тәжірибесін бейнелесе, идеялдық мазмұны ұлттық құндылықтар мен дүниетанымдық ұстанымдарды жеткізеді. Сонымен қатар күйдің мифологиялық және ғұрыптық негіздері халықтың рухани мәдениетімен сабақтасып жатса, символикалық-көркемдік табиғаты ұлттық эстетиканың өзіндік ерекшеліктерін танытады. Бұл жіктеулер күйдің тек музыкалық форма ғана емес, тарихи танымның, рухани тәжірибенің және тәрбиелік ықпалдың маңызды құралы екенін дәлелдейді.
Күйдің маңызды қызметтерінің бірі – оның тәрбиелік әлеуеті. Қазіргі педагогикада ұлттық музыкалық мұра арқылы адамгершілік тәрбие беру өзекті бағыттардың бірі болып табылады. Осы тұрғыдан алғанда дәстүрлі күй өнерін білім беру үдерісіне енгізу оқушылардың эмоциялық-сезімдік әлемін байытуға, ұлттық мәдениетке қызығушылығын арттыруға және адамгершілік құндылықтарды меңгеруіне ықпал етеді. Әсіресе нашар көретін оқушылар үшін күй өнерінің мүмкіндігі ерекше. Себебі олар қоршаған ортаны көбіне есту және сезіну арқылы қабылдайды. Сондықтан күй тыңдау, оның мазмұнын талдау және музыкалық образдарды түсіндіру оқушылардың рухани дүниесін дамытуға, ізгілік, мейірімділік, жанашырлық, отансүйгіштік сияқты адамгершілік құндылықтарды қалыптастыруға қолайлы жағдай жасайды. Осылайша халық күйлері эстетикалық тәрбие құралы ғана емес, тұлғаның адамгершілік дамуын қамтамасыз ететін маңызды педагогикалық ресурс ретінде қарастырылады.
Жоғарыда қарастырылған қазақ музыкалық фольклорының, халық әндері мен күйлерінің мазмұндық және жанрлық ерекшеліктері олардың тәрбиелік әлеуетінің жоғары екендігін көрсетеді. Алайда халық музыкасының адамгершілік құндылықтарды қалыптастырудағы ықпалын толық түсіну үшін оның тұлғаға әсер ету тетіктерін нақтылау қажет. Осы тұрғыдан алғанда, халық музыкасының мазмұны мен оның сезімдік-эмоциялық әсерінің мәнін айқындау маңызды.
Ғылыми еңбектерде халық музыкасының мазмұны белгілі бір халықтың тарихи тәжірибесін, дүниетанымын және рухани-адамгершілік құндылықтарын бейнелейтін көркемдік-мағыналық жүйе ретінде қарастырылады. Музыкалық шығармада бұл мазмұн әуен, ырғақ, интонация және мәтін арқылы беріледі және тыңдаушыға құндылықтық мағыналарды жанама түрде жеткізеді.
Ал сезімдік-эмоциялық әсер музыканы қабылдау үдерісінде пайда болатын эмоциялық реакциялар, әсерлену, көңіл-күй өзгерістері арқылы тұлғаның ішкі әлеміне ықпал ететін психологиялық құбылыс ретінде түсіндіріледі. Музыканың эмоциялық ықпалы тұлғаның эмпатиялық тәжірибесін кеңейтіп, оның құндылықтық бағдарларының қалыптасуына әсер етеді.
Осыған байланысты зерттеу жұмысында аталған ұғымдарға төмендегідей авторлық анықтама бердік: халық музыкасының мазмұны – халықтың рухани-адамгершілік құндылықтарын көркемдік формада бейнелейтін және тұлғаға жанама түрде жеткізетін музыкалық-мағыналық жүйе; сезімдік-эмоциялық әсер – музыкалық шығарманы қабылдау үдерісінде туындайтын эмоциялық әсерлену арқылы тұлғаның ішкі тәжірибесіне ықпал етіп, құндылықтарды меңгеруді қамтамасыз ететін психологиялық-педагогикалық механизм. Берілген анықтамалар халық музыкасының тұлғаға әсер ету сипатын жалпы түрде айқындайды, алайда бұл әсердің ішкі психологиялық механизмдерін нақтылау қажеттілігі туындайды.
Музыка адам эмоциясына тікелей әсер ететін, эмпатияны дамытатын, адамгершілік сезімдерді оятатын күрделі психологиялық құрал болып табылады. Музыкалық қабылдау барысында эмоциялық-рефлексивтік, бейнелік-ассоциациялық, когнитивтік және мотивациялық механизмдер қатар іске қосылады. Зерттеушілер музыканың эмоциялық табиғаты адамның ішкі күйімен үндесе отырып, оның адамгершілік сезімдерін жандандыратынын атап өтеді [96, б. 100]. 
Эмоциялық-рефлексивтік механизм адамгершілік құндылықтардың қалыптасуында маңызды психологиялық тетік болып табылады, ол эмоциялық қабылдау мен рефлексивтік ойлаудың өзара байланысы арқылы адамгершілік бағдарларды, мінез-құлық нормаларын және сезімдік қатынастарды реттейді. Эмоциялық компонент тұлғаның көркем-эстетикалық әсерлерге (музыка, қарым-қатынас, өнер) жауап ретіндегі ішкі сезімдік реакцияларын қамтиды және музыкалық шығармалар арқылы пайда болатын қуаныш, толқу, жанашырлық, мейірімділік сияқты эмоциялар адамгершілік сезімдердің оянуына ықпал етеді. Рефлексивтік компонент осы эмоциялық тәжірибені саналы ұғынуға, талдауға және өзіндік бағалау арқылы ішкі адамгершілік қорытынды жасауға бағытталады, нәтижесінде оқушы өз сезімдерінің мәнін түсініп, мінез-құлқын бағалайды. Эмоция мен рефлексияның өзара әрекеттесуі адамгершілік нормалардың ішкіленуін қамтамасыз етіп, тұлғаның «Мен-тұжырымдамасының», эмпатиясының және жауапкершілік сезімінің қалыптасуына ықпал етеді. Бұл механизм әсіресе нашар көретін оқушылар үшін маңызды, себебі музыкалық материал олардың есту және ішкі бейнелік қабылдауын белсендіретін негізгі құрал ретінде эмоциялық тәжірибені байытып, рефлексиялық талдауға жетелейді.
Эмоциялық-рефлексивтік механизм адамгершілік құндылықтардың қалыптасуында маңызды психологиялық тетік болып табылады, ол эмоциялық қабылдау мен рефлексивтік ойлаудың өзара байланысы арқылы адамгершілік бағдарларды реттейді [137, б.580]. С.Л. Рубинштейннің тұжырымдамасына сәйкес, эмоция мен сана біртұтас психикалық жүйеде қарастырылады, ал эмоциялар тұлғаның іс-әрекет барысындағы ішкі реттеуші қызметін атқарады. Музыкалық әсерлер нәтижесінде туындайтын эмоциялық тәжірибе тұлғаның ішкі күйін белсендіреді және оның мағыналық талдауына негіз болады. Рефлексия осы тәжірибені саналы ұғыну арқылы мінез-құлықтың адамгершілік мәнін түсінуге мүмкіндік береді. Эмоция мен рефлексияның бірлігі тұлғаның ішкі моральдық ұстанымдарының қалыптасуын қамтамасыз етеді. Бұл үдеріс нашар көретін оқушылар үшін ерекше маңызды, себебі олардың танымдық тәжірибесі негізінен есту және ішкі бейнелік қабылдау арқылы қалыптасады.
Бейнелік-ассоциациялық механизм музыкалық образ арқылы оқушының санасында жағымды мінез үлгілерімен байланысты эмоциялық тәжірибелерді тудырады. Бұл феноменді музыкалық интонацияның көркем-символдық табиғатын зерттеген еңбектер де дәлелдейді [165]. Музыкадағы интонациялық құрылымдар белгілі бір эмоционалдық күйді бейнелеп қана қоймай, оны тыңдаушының ішкі тәжірибесімен байланыстыру арқылы ассоциативтік байланыстар жүйесін қалыптастырады. Осы арқылы оқушының елестету қабілеті белсеніп, адамгершілік мазмұнды бейнелік деңгейде қабылдауы күшейеді. Нәтижесінде музыкалық қабылдау тек эстетикалық тәжірибе емес, адамгершілік ережелерді ішкілендіруге ықпал ететін танымдық-эмоциялық процесс ретінде көрініс табады..
Музыканың когнитивтік механизмі оқушылардың музыкалық туындыдағы мазмұнды, оқиғалық желіні, интонациялық-бейнелік құрылымды және эмоциялық реңкті саналы түрде түсінуіне мүмкіндік береді. Әсіресе халық әндері мен күйлеріндегі тарихи оқиғаларға, ерлік пен батырлыққа, мейірім мен жанашырлыққа қатысты мағыналық элементтер когнитивтік өңдеу барысында оқушы санасында құрылымданып, олардың дүниетанымын, адамгершілік пайымдауын және құндылықтық бағдарларын кеңейтеді. Музыкалық образдардағы эмоциялық-мағыналық ақпаратты талдау көру қабілеті бұзылған оқушылар үшін маңызды, себебі олар әлемді есту және сезімдік тәжірибе арқылы қабылдай отырып, музыкалық мәтінді тереңірек ұғынады.
Ал мотивациялық механизм музыка тыңдау кезінде туындайтын эмоциялық толғаныс арқылы тұлғаның мінез-құлықтық бағдарларын қалыптастырып, әлеуметке бағытталған жағымды әрекеттерге итермелейді. Музыканың эстетикалық әсері оқушының ішкі уәжін күшейтіп, оның ізгі әрекеттер - қайырымдылық, эмпатия, өзара көмектесу сияқты әрекеттерді таңдауға бейімділігін арттырады. Ғалымдар музыка эмоция арқылы адамгершілік бағыттылықты күшейтіп, тұлғаның әлеуметтік және адамгершілік мінез-құлқын реттеуде маңызды рөл атқаратынын атап өтеді [166]. 
Осылайша, когнитивтік және мотивациялық механизмдердің өзара ықпалы музыка арқылы оқушының адамгершілік дамуын интеллектуалдық және мінез-құлықтық деңгейде қамтамасыз етеді. Осы тұрғыдан алғанда, музыканың компенсаторлық мүмкіндіктері ерекше білім беру қажеттіліктері бар оқушылардың, соның ішінде көру қабілеті бұзылған оқушылардың танымдық және эмоциялық дамуын қамтамасыз етудегі рөлі арнайы психологиялық-педагогикалық зерттеулерде жан-жақты қарастырылған.
Көру қабілеті бұзылған оқушыларға қатысты Л.С. Цветкова [167] мен Ю.С. Шевченконың [168]. тұжырымдары музыканың компенсаторлық мүмкіндіктерін ашып көрсетеді. Олардың зерттеулері бойынша, музыка көру арқылы қабылдаудың шектеулігін есту арқылы қабылдаумен толықтырады, сезімдік бағдарлауды, кеңістікті бейнелі түсінуді, эмоционалдық тұрақтылық пен әлеуметтік мінез-құлық дағдыларын дамытуға ықпал етеді. Әсіресе халық әндері мен күйлерінің әуендік құрылымы, интонациялық өрнегі мен эмоционалдық реңкі нашар көретін оқушылар үшін маңызды сенсорлық әрі тәрбиелік ресурс ретінде қызмет етіп, олардың қоршаған ортаны музыкалық образдар арқылы тереңірек тануына мүмкіндік береді.
Осы ғылыми тұжырымдар нашар көретін оқушылардың психологиялық-педагогикалық ерекшеліктерімен тығыз байланысты. Нашар көретін оқушылардың қабылдау, қозғалыс, кеңістікті бағдарлау, эмоцияны білдіру және әлеуметтік қарым-қатынас дағдыларында өзіндік ерекшеліктер байқалады. Есту, сезу және тактильдік арналардың күшейтілуі олардың танымдық үдерістерін құрылымдауда маңызды рөл атқарады, сондықтан музыка бұл оқушылардың дамуын қолдаудың табиғи әрі тиімді құралына айналады. Музыкалық материалдың дыбыстық ерекшеліктеріне сүйене отырып, оқушылар әлем туралы ақпаратты есту арқылы қабылдап, оны сезімдік және когнитивтік деңгейде өңдейді. Нәтижесінде олардың эмоционалдық сенімділігі артып, өзін-өзі бағалау қабілеті нығаяды, қарым-қатынас дағдылары жетіледі және құндылықтық бағдарлары жүйелі түрде қалыптасады. 
Музыкалық сабақтардағы дыбыстық бейнелер, әуендік қозғалыстар, ырғақтық құрылымдар мен интонациялық элементтер көру қабілеті шектеулі оқушылардың қоршаған ортаны тану мүмкіндіктерін кеңейтіп, оларды баламалы сенсорлық арналар арқылы бағдарлауға үйретеді. Әсіресе дыбыстық сигналдар мен музыкалық фразалардың динамикасы кеңістіктік қашықтықты, қозғалысты, әрекетті сезінуге көмектесіп, олардың сенсорлық тәжірибесін байытады. Музыкалық іс-әрекет барысында оқушылар эмоциялық күйін еркін білдіреді, әлеуметтік өзара әрекеттесуге тартылады және топтық жұмыс арқылы ынтымақтастық, сыйластық, жауапкершілік сияқты тұлғааралық құндылықтарды меңгереді. Осылайша, музыка көру қабілеті бұзылған оқушылардың психологиялық-педагогикалық дамуын қолдаудың әмбебап құралы ретінде әрекет етіп, олардың тұлғалық, әлеуметтік және адамгершілік жетілуіне кешенді ықпал етеді [169, б.47]. Аталған ғылыми тұжырымдар музыканың тәрбиелік әлеуетін ерекше білім беруді қажет ететін оқушылар контекстінде, соның ішінде нашар көретін бастауыш сынып оқушыларының даму ерекшеліктерімен байланыста қарастырудың маңыздылығын көрсетеді.
Халық музыкасының адамгершілік құндылықтарды қалыптастырудағы тәрбиелік әлеуеті нашар көретін бастауыш сынып оқушыларының психофизиологиялық, танымдық және эмоциялық ерекшеліктерімен тығыз байланыста қарастырылады. Бұл бағытта музыкалық материалды мақсатты түрде іріктеу, оны арнайы әдістермен ұсыну және оқушылардың жеке ерекшеліктерін ескеру шешуші мәнге ие.
Халық музыкасының мұндай тиімділігі, ең алдымен, көру қабілеті шектеулі оқушылардың ақпаратты негізінен есту және сипап-сезу арналары арқылы қабылдауымен түсіндіріледі. Осыған сәйкес музыкалық материал олардың қабылдау жүйесіне табиғи түрде бейімделген педагогикалық құрал болып табылады.
Психофизиологиялық тұрғыдан алғанда, халық музыкасы оқушылардың эмоциялық тәжірибесін кеңейтеді. Мысалы, лирикалық әндер тыныштану мен ішкі сезімді тануға ықпал етсе, жігерлі күйлер (Құрманғазы шығармалары) ерік-жігер мен эмоциялық белсенділікті дамытады. Бұл үдерісте оқушы музыканы пассив тыңдаушы емес, эмоциялық тәжірибені сезінуші субъект ретінде қабылдайды.
Танымдық даму тұрғысынан халық музыкасы оқушылардың елестету қабілетін және абстрактілі ойлауын дамытады. Тарихи мазмұндағы әндер мен күйлер мұғалімнің түсіндіруімен ұштасқанда, оқушының кеңістіктік және бейнелік ойлауы белсенеді, бұл көру арқылы қабылдау шектеулі болған жағдайда маңызды компенсаторлық механизм болып табылады.
Эмоциялық-сезімдік тұрғыдан халық музыкасы адамгершілік сезімдерді қалыптастыруға ықпал етеді. Мейірімділік, жанашырлық тақырыптарындағы музыкалық материалдар оқушылардың өз эмоциясын вербалды жеткізуіне және басқа адамның күйін түсінуіне мүмкіндік береді, бұл эмпатиялық қабілеттердің дамуына негіз болады.
Әлеуметтік-коммуникативтік деңгейде музыкалық іс-әрекеттер (бірлескен орындау, ырғақтық жаттығулар) оқушылардың өзара әрекеттесу дағдыларын қалыптастырады. Топтық орындау барысында олар тыңдау, кезек күту және бірлескен нәтижеге қол жеткізу сияқты әлеуметтік мінез-құлық нормаларын меңгереді. 
Начало формы
Конец формы
Осылайша, халық музыкасының психофизиологиялық, танымдық, эмоциялық және әлеуметтік-коммуникативтік ықпалы әртүрлі ғылыми зерттеулерде жеке-жеке қарастырылғанымен, олардың нашар көретін оқушылардың адамгершілік құндылықтарын қалыптастырудағы тұтас педагогикалық әсері жүйелі түрде біріктірілмеген.
Зерттеу мәселесі бойынша қарастырылған ғылыми еңбектерді жинақтау халық музыкасының тәрбиелік мүмкіндіктеріне қатысты елеулі теориялық база қалыптасқанын көрсетті. Соған қарамастан, зерттеулерде халық музыкасының адамгершілік құндылықтарды қалыптастыру үдерісі көбінесе жекелеген факторлар арқылы түсіндіріліп келеді. Әсіресе оның көркемдік, мазмұндық, мәдени және эмоциялық компоненттерінің өзара байланысы мен тұлғаның құндылықтық дамуына ықпал ететін кешенді педагогикалық механизмі арнайы зерттеу нысаны ретінде жеткілікті деңгейде негізделмеген. Осы мәселе бойынша жүргізілген зерттеулердің ғылыми тұрғыдан жеткіліксіз қарастырылу деңгейін ескере отырып, халық музыкасы арқылы адамгершілік құндылықтарды қалыптастыру үдерісі көпдеңгейлі педагогикалық жүйе ретінде қарастырылды. Начало формы

Конец формы
Осыған байланысты біз өз зерттеуімізде халық музыкасы арқылы адамгершілік құндылықтарды қалыптастыру ұғымына – «Халық музыкасы арқылы адамгершілік құндылықтарды қалыптастыру - халық әндері мен күйлерінің көркемдік, мазмұндық, мәдени әлеуеті және эмоционалдық әсері негізінде тұлғаның рухани тәжірибесін байытып, оның ізгілікке негізделген мінез-құлқы мен әлеуметтік қарым-қатынасын дамытуға арналған педагогикалық үдеріс» - деп анықтама бердік. Ұсынылған авторлық анықтаманың ғылыми жаңалығы халық музыкасының көркемдік, мазмұндық, мәдени және эмоционалдық әлеуеті негізінде тұлғаның рухани тәжірибесін байыту, сондай-ақ оның ізгілікке бағытталған мінез-құлқы мен әлеуметтік қарым-қатынасын дамыту үдерісін біртұтас педагогикалық ықпал ретінде нақтылауында болып табылады.
1. Көркемдік әлеует арқылы қалыптастыру
Халық музыкасының көркемдік әлеуеті оның әуендік құрылымы, ырғақтық ұйымдасуы, интонациялық өрнегі мен динамикалық дамуы арқылы жүзеге асып, тыңдаушының эмоциялық-қабылдау аймағына тікелей әсер етеді. Музыкалық тілдің бейвербалды сипаты тұлғаға моральдық мазмұнды тікелей түсіндіруден гөрі, оны сезім деңгейінде қабылдатуға мүмкіндік береді. Осы тұрғыда көркемдік элементтер (әуен, ырғақ, тембр, екпін) белгілі бір эмоциялық күй туғызып, оқушының ішкі сезімдік тәжірибесін белсендіреді. Нәтижесінде тұлғада эстетикалық қабылдау, эмоциялық жауап беру және құндылықтық қатынас қалыптасады. Бұл үдеріс арқылы адамгершілік ұғымдар рационалды түсінуден бұрын, эмоциялық тұрғыда меңгеріліп, тереңірек ішкілендіріледі.
Мысалы, қазақтың халық күйлеріндегі әуендік өрлеу мен ырғақтық қарқын өзгерістері белгілі бір психологиялық күйді бейнелей отырып, тыңдаушыда сәйкес эмоциялық реакция тудырады. Құрманғазының «Балбырауын» күйіндегі жігерлі, серпінді ырғақ оқушыларда қуаныш, белсенділік және өмірсүйгіштік сезімдерін қалыптастырса, «Ақсақ құлан» күйінің баяу, мұңды интонациясы жанашырлық, қайғыға ортақтасу сияқты эмоциялық күйлерді оятады. Осындай көркемдік әсерлер арқылы оқушы белгілі бір эмоциялық тәжірибені бастан кешіріп, оны адамгершілік құндылықтармен байланыстыра қабылдайды. Демек, халық музыкасының көркемдік әлеуеті тұлғаның эмоциялық-сезімдік мәдениетін дамыта отырып, эмпатия, мейірімділік, эстетикалық сезім сияқты адамгершілік қасиеттердің қалыптасуына негіз болады.
2. Мазмұндық әлеует арқылы қалыптастыру
Халық музыкасының мазмұндық әлеуеті оның тәрбиелік мүмкіндіктерінің маңызды құрамдас бөлігі болып табылады. Қазақ халық әндері мен күйлерінде халықтың тарихи жады, әлеуметтік тәжірибесі, адамгершілік ұстанымдары мен өмірлік құндылықтары көркем түрде бейнеленеді. Әсіресе ән мәтіндері арқылы адамгершілік нормалар, мінез-құлық үлгілері, тұлғааралық қарым-қатынас мәдениеті айқын көрініс табады.
Бұл тұрғыда халық музыкасының мазмұны тұлғаның адамгершілік санасын қалыптастыруда танымдық және құндылықтық ақпарат көзі қызметін атқарады. Музыкалық шығармалардағы оқиғалар, кейіпкерлер бейнесі, тарихи жағдайлар оқушылардың «жақсы–жаман», «әділ–әділетсіз», «адал–арам» сияқты моральдық категорияларды түсінуіне ықпал етеді. Нәтижесінде оқушы тек ақпарат алып қана қоймай, оны өз тәжірибесімен салыстырып, ішкі бағалау жүйесін қалыптастырады.
Мысалы, қазақтың халық әндерінің бірі – «Елім-ай» тарихи әні ел басына түскен ауыр кезеңдерді, халықтың қайғы-қасіретін бейнелей отырып, оқушыларда отансүйгіштік, елге деген жанашырлық және тарихи жауапкершілік сезімдерін қалыптастыруға ықпал етеді. Ал «Гауһартас» сияқты лирикалық әндер арқылы адамгершілік қарым-қатынастар, адалдық, махаббат пен сыйластық құндылықтары насихатталады.
Күйлердің мазмұны да тәрбиелік мәнге ие. Мысалы, Құрманғазының «Кісен ашқан» күйі еркіндікке ұмтылу, әділетсіздікке қарсылық идеяларын жеткізсе, «Сарыарқа» күйі туған жерге деген сүйіспеншілік пен рухани кеңдікті бейнелейді. Мұндай шығармалар оқушылардың тарихи санасын қалыптастырып қана қоймай, олардың моральдық-ерік сапаларын дамытуға ықпал етеді.
Аталған мысалдар халық музыкасының мазмұндық әлеуеті арқылы оқушылардың тек тарихи білімін кеңейтіп қана қоймай, олардың адамгершілік құндылықтарын саналы түрде қабылдауына мүмкіндік беретінін көрсетеді. Әндердің мазмұны мен күйлердің шығу тарихы (Қосымша Г) арқылы оқушылар халықтың тұрмыс-тіршілігімен, дүниетанымымен, рухани мұрасымен танысып, әлеуметтік тәжірибені меңгереді.
Осылайша, халық музыкасының мазмұндық компоненті адамгершілік құндылықтарды қалыптастыруда когнитивтік (білімдік) және аксиологиялық (құндылықтық) қызмет атқарып, тұлғаның адамгершілік санасының дамуына негіз болады. 
3. Мәдени әлеует арқылы қалыптастыру
Халық музыкасының мазмұндық қырымен тығыз байланысты келесі маңызды аспект – оның мәдени әлеуеті болып табылады. Халық музыкасының мәдени әлеуеті оның ұлттық дәстүрлерді, тарихи жадыны, әлеуметтік нормалар мен құндылықтар жүйесін сақтаушы әрі жеткізуші қызметімен айқындалады. Қазақтың халық әндері мен күйлері тек көркем туынды ғана емес, сонымен қатар белгілі бір тарихи кезеңнің, тұрмыс-салттың, дүниетанымның көрінісі болып табылады. Осы тұрғыда халық музыкасы тұлғаны қоғамның мәдени кеңістігіне енгізіп, оның әлеуметтік-мәдени тәжірибені игеруіне мүмкіндік береді. Музыкалық шығармалар арқылы оқушылар халықтың өмір сүру салтымен, әдет-ғұрыптарымен, дәстүрлі қарым-қатынас нормаларымен таныса отырып, оларды ішкі құндылықтық бағдар ретінде қабылдайды.
Мәдени әлеуеттің адамгершілік құндылықтарды қалыптастырудағы механизмі әлеуметтік тәжірибені игеру және оны тұлғалық деңгейде қайта өңдеу арқылы жүзеге асады. Мысалы, тұрмыс-салт әндері (беташар, жар-жар, бесік жыры) арқылы үлкенді құрметтеу, отбасылық жауапкершілік, ізеттілік сияқты құндылықтар берілсе, тарихи күйлер мен эпикалық мазмұндағы әндер арқылы елге адалдық, ерлік, намыс, бірлік идеялары қалыптасады. Мәселен, «Жар-жар» әні арқылы қыздың жаңа ортаға бейімделуі мен әлеуметтік рөлдерді қабылдау мәселелері көрініс тапса, батырлық жырлармен байланысты музыкалық мұраларда ел қорғау, әділдік үшін күресу идеялары насихатталады. Осылайша, халық музыкасының мәдени әлеуеті тұлғаның ұлттық сана-сезімін, әлеуметтік жауапкершілігін және адамгершілік мінез-құлық нормаларын қалыптастырудың маңызды құралы болып табылады.
Эмоциялық әсер арқылы қалыптастыру
Халық музыкасының эмоциялық әсері оның адамгершілік құндылықтарды қалыптастырудағы ең тікелей және терең ықпал етуші компоненттерінің бірі болып табылады. Музыка адамның эмоциялық саласына бірден әсер етіп, ішкі сезімдік тәжірибені белсендіреді және тұлғаның құндылықтық бағдарларын қалыптастыруға негіз болады. Әсіресе музыкалық интонация, әуендік өрнек, ырғақ пен динамика тыңдаушыда белгілі бір эмоциялық күй туғызып, сол арқылы адамгершілік мазмұнды сезім деңгейінде қабылдауға мүмкіндік береді. Бұл үдеріс эмоциялық резонанс механизмі арқылы жүзеге асады, яғни тыңдаушы музыкалық мазмұнмен ішкі үйлесімге түсіп, оны жеке тәжірибесімен байланыстырады. Нәтижесінде адамгершілік ұғымдар тек түсінік ретінде емес, терең сезінілген ішкі құндылық ретінде қалыптасады.
Осы аталған компоненттер өзара бірлікте халық музыкасының тұтас педагогикалық ықпалын қамтамасыз етеді.
Осыған ұқсас нәтижелер арнайы педагогикалық зерттеулерде де нақтыланған. Атап айтқанда, этномузыкалық материалдарды қолдану барысында көру қабілеті бұзылған оқушылардың адамгершілік құндылықтарын қалыптастыруға бағытталған педагогикалық шарттар айқындалған, олардың қатарына әртүрлі халық музыкасын жүйелі түрде тыңдату, музыкалық шығармаларды бірлесіп орындау, мазмұндық және эмоциялық талдау жасау, сондай-ақ оқушылардың алған әсерін шығармашылық әрекет арқылы бекіту сияқты іс-әрекеттер енгізілген [170, б.300]. Бұл шарттар музыкалық қабылдау мен моральдық түсініктердің өзара байланысын күшейтіп, тұлғаның құндылықтық тәжірибесінің қалыптасуына ықпал етеді. 
Сонымен қатар этномузыкалық материалдарды қолдану арқылы көру қабілеті бұзылған оқушылардың адамгершілік құндылықтарын қалыптастырудың тиімділігі көрсетілген [171, б.665]. Зерттеуде халық музыкасы арқылы эмоционалдық қабылдау мен адамгершілік түсініктердің өзара байланысы негізделіп, музыкалық әсердің тұлғаның ішкі құндылықтық құрылымына тікелей ықпал ететіні айқындалған. Мысалы, қазақтың халық әндері мен күйлері тыңдаушыда әртүрлі эмоциялық күйлерді туғызу арқылы оның адамгершілік сезімдерін дамытады. Лирикалық әндер (мысалы, «Көкжайлау», «Сарыарқа», «Қараторғай», ) нәзіктік, сүйіспеншілік, сыйластық сияқты сезімдерді оятса, мұңды әуендер жанашырлық пен қайғыға ортақтасу қабілетін күшейтеді. Күйлерде де осы құбылыс айқын байқалады: баяу, толғанысты күйлер оқушының ішкі рефлексиясын тереңдетіп, эмоциялық сезімталдығын арттырса, жігерлі, серпінді күйлер ерік-жігерді, рухани белсенділікті күшейтеді. Әсіресе нашар көретін оқушылар үшін музыканың эмоционалдық әсері ерекше маңызды, себебі олар ақпаратты негізінен есту арқылы қабылдайды. Осыған байланысты музыка олардың эмоциялық тәжірибесін байытып, эмпатия, жанашырлық, мейірімділік сияқты адамгершілік қасиеттердің қалыптасуына тікелей ықпал етеді.
Осылайша, халық музыкасының эмоциялық әсері, мазмұндық, көркемдік және мәдени әлеуеттері өзара ықпалдаса отырып, оқушылардың адамгершілік құндылықтарын қалыптастырудың кешенді педагогикалық негізін құрайды.
Аталған теориялық тұжырымдарды жүйелеу мақсатында қазақ халық музыкасының тәрбиелік әлеуеті төмендегі құрылымдық түрде ұсынылады.

[image: C:\Users\77074\Downloads\ChatGPT Image 11 июн. 2026 г., 22_20_47.png]

Сурет 6 – Қазақ халық музыкасының тәрбиелік әлеуеті

Бұл құрылымда халық музыкасының тәрбиелік мүмкіндіктері төрт негізгі компонент арқылы ашылады: көркемдік, мазмұндық, мәдени және эмоциялық әсер. Аталған компоненттер бір-бірімен тығыз байланыста болып, оқушының эмоциялық тәжірибесін байытуға, танымдық түсінігін кеңейтуге және адамгершілік құндылықтарын ішкілендіруге бағытталған біртұтас жүйені құрайды. Әсіресе нашар көретін оқушылар үшін бұл жүйе есту және сезіну арналары арқылы жүзеге асатын қабылдау ерекшеліктеріне сәйкес келіп, музыкалық әсердің тәрбиелік тиімділігін арттырады.
Осыған байланысты, зерттеу аясында музыкалық үйірме (вокалдық, аспаптық) жұмыстары арқылы халық музыкасын мақсатты түрде қолдану қарастырылады. Үйірме сабақтарында музыка тыңдау, ән айту, аспапта ойнау, ырғақтық қимылдар мен шығармашылық тапсырмалар кешені оқушылардың эмоциялық қабылдауын күшейтіп, оны саналы рефлексияға айналдыруға мүмкіндік береді. Бұл әрекеттер жүйесі адамгершілік мазмұнды тек қабылдауға ғана емес, оны тәжірибеде бекітуге де жағдай жасайды.
 Үйірме жұмысында, негізгі музыкалық іс-әрекеттер музыка тыңдау, ән айту, балалар музыкалық аспаптарында ойнау, ырғақтық қимылдар мен шығармашылық жұмыс – оқушылардың эмоциялық әсерді қабылдауын, оны ой елегінен өткізуін және тәжірибелік әрекетте көрсетуін қамтамасыз етеді. Әсіресе нашар көретін оқушылар үшін дыбыстық, ырғақтық және интонациялық белгілер адамгершілік мазмұнды қабылдаудың жетекші арнасына айналып, олардың өз сезімін түсінуіне, рефлексия жасауына және адамгершілік мәндерді тәжірибеде бекітуіне ықпал етеді. Музыкалық іс-әрекеттердің көптүрлілігі оқушылардың эмоциялық сезіну, ішкі күйін танып-білу және оны реттеу қабілеттерін дамыта отырып, адамгершілік құндылықтардың орнығуына жағдай жасайды. 
Бұған қоса, бірлескен әрекет, ансамбльдік орындау, хормен ән айту оқушылар арасында қарым-қатынас орнатуға, ынтымақтастық пен сыйластықты тәрбиелеуге жол ашады. Музыка – эмоционалдық күйді реттейтін, ішкі тепе-теңдікті сақтайтын құрал. Бұл әсіресе нашар көретін оқушылар үшін маңызды. Олар үшін музыка – әлемді түсінудің, өзін танудың, өзгені сезінудің тәсілі [170, б.298]. 
Осылайша, музыкалық үйірме жағдайында жүзеге асырылатын вокалдық және аспаптық іс-әрекеттердің мазмұны, формалары мен әдістері нашар көретін оқушылардың эмоциялық тәжірибесін байытып қана қоймай, олардың адамгершілік құндылықтарын саналы түрде қабылдауына және мінез-құлықта көрсетуіне бағытталған тұтас педагогикалық жүйені құрайды. Музыка арқылы жүзеге асатын тыңдау, орындау және шығармашылық әрекеттер оқушының ішкі жан дүниесіне әсер етіп, оның өзін-өзі тануына, өзгені түсінуіне және әлеуметтік ортада құндылықтарға негізделген қарым-қатынас орнатуына мүмкіндік береді. Бұл үдерісте музыканың дыбыстық табиғаты мен эмоциялық ықпалы ерекше маңызға ие болып, көру қабілеті бұзылған оқушылар үшін жетекші танымдық әрі тәрбиелік құрал қызметін атқарады. Осылайша, музыкалық әрекеттің тәрбиелік және тұлғалық дамуға ықпалы оны нашар көретін оқушылардың адамгершілік құндылықтарын қалыптастыру үдерісінде ғылыми тұрғыдан негіздеудің маңызды алғышарттарының бірі болып табылады.
Нашар көретін оқушылардың адамгершілік құндылықтарын халық музыкасы арқылы қалыптастыру мәселесіне қатысты зерттеу еңбектеріне жасалған талдау нәтижелері көрсеткендей, отандық зерттеу еңбектерінде нашар көретін оқушылардың адамгершілік құндылықтарын халық музыкасы арқылы қалыптастыру мәселесі дербес ғылыми мәселе ретінде қарастырылмағанын, ал халықаралық зерттеулерде бұл бағыт көбіне инклюзивті білім беру, музыкалық әсер және арнайы педагогика шеңберіндегі жанама зерттеу объектісі ретінде ғана көрініс тапқанын байқадық. 
Осы тұрғыдан алғанда, ерекше білім беруді қажет ететін оқушыларды, оның ішінде нашар көретін оқушылардың адамгершілік құндылықтарын қалыптастыру контекстінде біздің ұсынып отырған анықтамамыздың негізгі жаңалығы – халық музыкасының адамгершілік құндылықтарды қалыптастырудағы рөлін оның көркемдік, мазмұндық, мәдени және эмоционалдық әлеуеттерінің өзара ықпалдасуы негізінде тұтас педагогикалық үдеріс ретінде қарастыруында болып табылады.
Начало формы
Конец формы
Осыған сәйкес, «көру қабілеті бұзылған оқушылардың адамгершілік құндылықтарын халық музыкасы арқылы қалыптастыру» ұғымына біз келесідей авторлық анықтама бердік: «көру қабілеті бұзылған оқушылардың адамгершілік құндылықтарын халық музыкасы арқылы қалыптастыру – көру мүмкіндігі шектеулі оқушылардың психофизиологиялық ерекшеліктерін ескере отырып, халық музыкасының дыбыстық, эмоциялық және мазмұндық мүмкіндіктері арқылы олардың адамгершілік сапаларын дамытуды қамтамасыз ететін арнайы ұйымдастырылған педагогикалық үдеріс» - деп. Бұл анықтама халық музыкасының көркемдік-эмоциялық ықпалы мен мазмұндық әлеуетін, сондай-ақ оқушылардың қабылдау ерекшеліктерін өзара бірлікте қарастыра отырып, аталған үдерістің мәнін кешенді түрде ашып көрсетеді.
Қазіргі заманда білім беру жүйесі тек академиялық біліммен шектелмей, тұлғаның адамгершілік тұрғыдан дамуына бағытталуы тиіс. Әсіресе, арнайы білім беру жағдайында тәрбиелік әлеуетті арттыру – бүгінгі күннің маңызды мәселесі. Бұл ретте нашар көретін 3-4 сынып оқушыларының адамгершілік құндылықтарын қалыптастыру арнайы тәсілдер мен құралдарды қажет етеді.
Аталған жағдай халық музыкасы негізінде адамгершілік құндылықтарды қалыптастырудың құрылымдық-мазмұндық моделін жасаудың қажеттілігін айқындайды. Біздің зерттеу тақырыбымыз бойынша алға қойған мақсатымыз - нашар көретін 3–4 сынып оқушыларының адамгершілік құндылықтарын қазақ халық музыкасының мазмұны мен сезімдік-эмоциялық әсерін пайдалана отырып қалыптастыруды теориялық тұрғыдан негіздеу, құрылымдық-мазмұндық моделін әзірлеу болатын. Ол үшін ең алдымен модельдеу ұғымының мәнін ашып, талдау жасап кеткеніміз жөн. «Модель» ұғымына зерттеуші ғалымдар педагогикалық, психологиялық және әдістеме салаларынан анықтамалар берген.  
"Модель" ұғымы латынның modulus сөзінен шыққан, мағынасы — "өлшем" [172, б. 123]. Бұл түсінік белгілі бір білім саласындағы құбылыстарды, нысандар мен олардың өзара байланыстарын бейнелеуге мүмкіндік береді. 
Модель - зерттелетін объектінің (түпнұсқаның) белгілі бір аспектілерін, байланыстарын, функцияларын жаңғыртатын және ол туралы ақпарат көзі ретінде қызмет ететін элементтер жүйесі [173]. 
И.П.Подласый «Педагогика» оқулығында ғылыми модельдің зерттеу тақырыбын дәл бейнелейтін және зерттеу объектісі туралы жаңа ақпарат алуға мүмкіндік беретін, ойша немесе материалдық тұрғыдан жүзеге асырылған жүйе деп суреттеген [174].
Ф. Н. Голдберг «Модель дегеніміз нақтылықтың белгілі бір фрагментін (объектіні, құбылысты, үдерісті, жағдайды) бейнелейтін, модельденетін объектінің маңызды қасиеттерін қамтитын және абстрактілі (ойша немесе белгілермен) немесе материалдық (заттық) түрде ұсынылуы мүмкін, түпнұсқаны бейнелеу формасы»- деп анықтама берген [175]. 
Модельдеу кез келген нысанды мақсатты, жылдам, неғұрлым тиімді тәсілмен зерттеуге мүмкіндік береді. Сондай-ақ, модель зерттеліп жатқан объектінің баса назар аударып отырған қасиеттерін жоғары дәлдікпен бейнелей алады. Заттар мен үдерістерге қосалқы белгілерден айырып, объектіні құбылыстарға, ондағы жалпы, негізгі, елеулі белгілерді табуға мүмкіндік беріледі. Сол себепті модельдеу танымның әдісі, формасы, категориясы болып есептеледі [176].
А.В. Штофф модель ұғымына келесі анықтаманы береді: «Модель — бұл белгілі бір объектіні, құбылысты немесе үдерісті оның маңызды ерекшеліктерін бейнелейтін, оны зерттеу немесе түсіндіру мақсатында құрылған жүйе» [177]. 
Берілген анықтамаларға сүйене отырып, біз «модель – бұл педагогикалық үдерісте зерттелетін нысанның (мысалы, тұлғаның дамуы, тәрбиелік әсер, оқыту мазмұны және т.б.) маңызды қасиеттері мен ішкі байланыстарын жүйелі түрде бейнелейтін, ғылыми тұрғыда негізделіп құрылған, ойша немесе материалдық сипатта ұсынылатын құрылым екенін анықтадық. Мұндай модель зерттеу объектісін тереңірек тануға, оның заңдылықтары мен даму ерекшеліктерін түсіндіруге, сондай-ақ педагогикалық үдерісті жоспарлау, ұйымдастыру және болжау үшін негіз бола алады» - деп анықтама жасадық. 
Зерттеуші ғалымдардың еңбектерін саралай отырып модель ұғымы:
· Педагогикалық үдерісті жүйелеу құралы
· Тәрбиелік құбылыстарды теориялық сипаттау тәсілі
· Оқу-тәрбие жұмысының құрылымдық логикасы
· Білім беру жүйесін жобалау үлгісі ретінде түсіндіріліп, мазмұндық, құрылымдық, әдіснамалық жағынан негізделеді.
[bookmark: _Hlk211458554]Құрылымдық-мазмұндық модель – бұл нашар көретін 3–4 сынып оқушыларының адамгершілік құндылықтарын халық музыкасы арқылы қалыптастыруға бағытталған тәрбиелік үдерістің мақсаттарын, мазмұнын, әдіс-тәсілдерін, формаларын және нәтижелерін өзара байланыста жүйелеп көрсететін теориялық-құрылымдық жүйе. Аталған модель:
· тәрбиелік үдерістің мазмұндық компонентін (құндылықтық ұстанымдар, музыкалық репертуар, этнопедагогикалық идеялар),
· құрылымдық бөліктерін (мақсат, міндет, мазмұн, форма, әдіс, нәтиже),
· оқушының ерекшелігін ескеретін бейімделген әдістемелік жүйені
· және бұл жүйені іске асырудың сатыларын (диагностикалық, мазмұндық, іс-әрекеттік, бағалау) қамтиды.
Зерттеу жұмысымыздың мақсаты мен міндеттеріне сай нашар көретін 3-4 сынып оқушыларының адамгершілік құндылықтарын халық музыкасы арқылы қалыптастырудың құрылымдық-мазмұндық моделін жасадық (Сурет 7). 


[image: ]Сурет 7 – нашар көретін 3-4 сынып оқушыларының адамгершілік құндылықтарын халық музыкасы арқылы қалыптастырудың құрылымдық-мазмұндық моделі
Нашар көретін 3–4 сынып оқушыларының адамгершілік құндылықтарын халық музыкасы негізінде қалыптастырудың құрылымдық-мазмұндық моделін бірнеше ғылым саласының тоғысқан тұсында тұрған кешенді зерттеу болғандықтан біз төрт блокқа бөле отырып, әр блоктың құрылымдарын негіздедік және оларға сипаттама беруге талпыныс жасадық. Себебі, көру қабілеті бұзылған оқушылардың адамгершілік құндылықтарын халық музыкасы арқылы қалыптастыру зерттеу жұмысымыздың тұлғаның рухани-адамгершілік санасын, сезімін, еркін, мінез-құлқын, дүниетанымын дамытуға бағытталған мақсатты, жүйелі, жоспарлы жүргізілетін тәрбиелік үдеріс ретінде мақсаты мен міндеттерін ашуға көмек берді.
Әдіснамалық блокта модельдің мақсатын, әдіснамалық және теориялық негіздерін ашу арқылы нашар көретін 3–4 сынып оқушыларының адамгершілік құндылықтарын халық музыкасы негізінде қалыптастырудың қағидаларын жүйеледік. Осыған орай, модельдің негізгі мақсатын халық музыкасының тәрбиелік және сезімдік-эмоциялық әлеуеті арқылы нашар көретін бастауыш сынып оқушыларының адамгершілік құндылықтарын (эмпатия, жанашырлық, мейірімділік) қалыптастыру деп тұжырымдаймыз.
Нашар көретін 3–4 сынып оқушыларының адамгершілік құндылықтарын халық музыкасы негізінде қалыптастырудың құрылымдық-мазмұндық моделінің тұжырымдамалық блогында зерттеу мәселесінің әдіснамалық негізі ретінде жүйелік, тұлғалық-бағдарлы, субъектілік іс-әрекеттік, мәдениеттанымдық және аксиологиялық тұғырлардың өзара бірлігі қарастырылады. Аталған тұғырлар зерттеу нысанын кешенді түрде түсіндіруге және оның ішкі мазмұнын терең ашуға мүмкіндік береді.
Жүйелік (Л.С. Выготский, А.Н. Леонтьев) - педагогикалық үдерісті өзара байланысқан құрылымдық элементтер жүйесі ретінде қарастыруға мүмкіндік беріп, модельдің тұтастығын қамтамасыз етеді. Бұл тұрғыда адамгершілік құндылықтарды қалыптастыру өзара байланысқан компоненттерден (мақсат, мазмұн, әдістер, құралдар, нәтижелер) тұратын біртұтас құрылым ретінде сипатталады. Аталған тәсіл модельдің логикалық тұтастығын қамтамасыз етіп, оның барлық элементтерінің өзара байланысын анықтауға мүмкіндік береді.
Тұлғалық-бағдарлы (К. Роджерс) -  оқушыны педагогикалық үдерістің орталық субъектісі ретінде қарастырады. Бұл бағытта әрбір оқушының жас және психофизиологиялық ерекшеліктері, соның ішінде көру қабілетінің шектеулілігі ескеріліп, олардың жеке қажеттіліктері мен мүмкіндіктеріне сәйкес адамгершілік құндылықтарды меңгерту көзделеді. Мұнда оқушының ішкі әлеміне, эмоциялық тәжірибесіне және жеке мағыналық кеңістігіне ерекше мән беріледі.
Субъектілік іс-әрекеттік (А.Н. Леонтьев, Б.Д. Эльконин) - оқушылардың белсенді іс-әрекеті арқылы құндылықтарды меңгеруін негіздейді. Бұл жерде халық музыкасын тыңдау, орындау, талдау сияқты іс-әрекеттер оқушының тек қабылдаушы емес, белсенді қатысушы болуын қамтамасыз етеді. Нәтижесінде құндылықтар сырттан берілетін дайын білім емес, оқушының жеке тәжірибесі арқылы қалыптасатын ішкі сапаға айналады. Бұл тұғыр Л.Выготский идеяларындағы әлеуметтік өзара әрекет пен іс-әрекет арқылы даму қағидаларымен үндеседі.
Мәдениеттанымдық (М.М. Бахтин, Ю.М. Лотман) - халық музыкасын ұлттық мәдениеттің тасымалдаушысы ретінде анықтап, оқушылардың рухани-мәдени тәжірибесін кеңейтеді. Қазақ халық музыкасының мазмұны арқылы оқушылар ұлттық дүниетаныммен, тарихи тәжірибемен және рухани құндылықтармен танысады. Бұл өз кезегінде олардың мәдени сәйкестігін қалыптастырып, адамгершілік құндылықтарды ұлттық негізде меңгеруіне ықпал етеді.
Аксиологиялық (М. Шелер, А.Радугина) - адамгершілік құндылықтарды тұлғаның ішкі рухани бағдарлары ретінде қарастырып, олардың қалыптасуын педагогикалық үдерістің негізгі нәтижесі ретінде айқындайды. Бұл бағытта эмпатия, жанашырлық, мейірімділік, ізгі ниет сияқты құндылықтар тұлғаның ішкі бағдарлары ретінде қарастырылады және оларды қалыптастыру педагогикалық үдерістің жетекші нәтижесі ретінде белгіленеді.
Осы аталған әдіснамалық негіздер өзара кірігуі зерттеу мәселесінің көкейкестілігін жан-жақты негіздеуге мүмкіндік береді. Бір жағынан, қазіргі білім беру жағдайында ерекше білім беруді қажет ететін оқушылардың тұлғалық дамуына қойылатын талаптар артып отырса, екінші жағынан, ұлттық мәдени мұраның тәрбиелік әлеуетін тиімді пайдалану қажеттілігі күшейіп отыр. Сондықтан халық музыкасы арқылы нашар көретін бастауыш сынып оқушыларының адамгершілік құндылықтарын қалыптастыру ғылыми және практикалық тұрғыдан өзекті мәселе болып табылады.
Зерттеудің әдіснамалық негіздерін нақтылай отырып, ұсынылып отырған құрылымдық-мазмұндық модельді жүзеге асыруда бірқатар педагогикалық қағидалар басшылыққа алынды. Бұл қағидалар оқу-тәрбие үдерісін ұйымдастырудың мазмұны мен бағыттарын айқындап, оқушылардың адамгершілік құндылықтарын тиімді қалыптастыруға мүмкіндік береді.
Тұлғалық-бағдарлы қағида – гуманистік педагогика идеяларына және тұлға дамуының психологиялық заңдылықтарына сүйене отырып, оқушы тұлғасын жоғары құндылық ретінде қарастыруға негізделеді. Бұл қағидаға сәйкес әрбір оқушының жеке ерекшеліктері, қажеттіліктері мен мүмкіндіктері ескеріліп, оның тұлғалық дамуына қолайлы жағдай жасалады. Әсіресе, нашар көретін 3-4 сынып оқушыларының психологиялық жай-күйі мен эмоциялық тәжірибесіне ерекше мән беріледі.
Ұлттық мәдениетке сүйену қағидасы – мәдениеттанымдық тұғырмен тығыз байланысты. Халық музыкасының мазмұны мен сезімдік-эмоциялық әсерін, тәрбиелік әлеуетін тиімді пайдалануды көздейді. Қазақ халық музыкасының мазмұны арқылы оқушылар ұлттық құндылықтармен, тарихи-мәдени мұрамен танысып, олардың негізінде адамгершілік түсініктерді меңгереді.
Іс-әрекет арқылы тәрбиелеу қағидасы - А.Н. Леонтьевтің іс-әрекет теориясына және С.Л. Рубинштейннің субъектілік әрекет тұжырымдамасына негізделеді. Бұл қағида бойынша тұлғаның құндылықтары дайын күйінде берілмей, белсенді әрекет барысында қалыптасады. Музыканы тыңдау, орындау, талдау және шығармашылық әрекеттер оқушының құндылықтарды тек қабылдаушы емес, оларды ішкі тәжірибе арқылы меңгеруші субъект ретінде қалыптасуына ықпал етеді
Эмоциялық-көркемдік әсер ету қағидасы - Б.М. Тепловтың музыкалық қабілеттер теориясына және Л.С. Выготскийдің эмоция мен эстетикалық тәжірибе бірлігі туралы идеяларына сүйенеді. Музыка тұлғаның эмоциялық саласына тікелей әсер етіп, адамгершілік сезімдердің (эмпатия, жанашырлық, мейірімділік) қалыптасуына ықпал етеді. Көркемдік бейнелер арқылы берілетін сезімдік-эмоционалдық тәжірибе құндылықтардың терең ішкіленуін қамтамасыз етеді. 
Қолжетімділік және көрнекілік қағидасы - арнайы педагогика және тифлопедагогика саласындағы ғылыми тұжырымдарға негізделеді (Л.И. Литвак, Л.С. Солнцева). Бұл қағида оқу материалының оқушылардың психофизиологиялық мүмкіндіктеріне сәйкестігін қамтамасыз етеді. Нашар көретін оқушылар үшін ақпараттың дыбыстық, тактильдік және вербалды арналар арқылы берілуі оқу үдерісінің тиімділігін арттырады және компенсаторлық механизмдерді белсендіреді оқу материалының оқушылардың жас және психофизиологиялық ерекшеліктеріне сәйкес болуын қамтамасыз етеді. Әсіресе, нашар көретін оқушылар үшін сезім мүшелеріне негізделген тәсілдерді қолдану маңызды болып табылады.
Отбасымен және мектеппен өзара әрекеттестік қағидасы тәрбие үдерісінің біртұтастығын қамтамасыз етуге бағытталған. Оқушының адамгершілік құндылықтарын қалыптастыру тек мектеп аясында ғана емес, отбасы ортасында да жалғасуы тиіс. Сондықтан ата-аналармен тығыз байланыс орнатып, бірлескен іс-шараларды ұйымдастыру маңызды болып табылады.
Осылайша, ұсынылған әдіснамалық тұғырлар зерттеу бағытының теориялық негізін айқындаса, аталған қағидалар олардың практикалық жүзеге асу тетіктерін нақтылайды. Тұғырлар мен қағидалардың өзара бірлігі халық музыкасы арқылы нашар көретін 3–4 сынып оқушыларының адамгершілік құндылықтарын қалыптастыру үдерісінің тұтастығы мен тиімділігін қамтамасыз етеді.
Начало формы
Нашар көретін 3–4 сынып оқушыларының адамгершілік құндылықтарын халық музыкасы негізінде қалыптастырудың құрылымдық-мазмұндық моделінің мазмұндық блогында адамгершілік құндылықтар мен олардың өзара байланыс кезеңдері және қалыптасу логикасымен сипатталады (Кесте 10).







Кесте 10 - Нашар көретін 3–4 сынып оқушыларының адамгершілік құндылықтарын халық музыкасы негізінде қалыптастырудың құрылымдық-мазмұндық моделінің мазмұндық блогы 

	Қалыптастырылатын адамгершілік құндылықтар

	Эмпатия (басқаның күйін сезіне алу құндылығы)

	Жанашырлық (басқаға қамқор болуға ішкі дайындық құндылығы)
	Мейірімділік (ізгі әрекет жасауға бағытталған тұрақты қатынас құндылығы)

	Мазмұндық сипаттамасы:
· басқа адамның көңіл күйін түсіне білу
· музыкалық бейне арқылы кейіпкердің сезімін қабылдау
өз сезімін басқа сезімімен салыстыру
	Мазмұндық сипаттамасы:
· басқа адамның қиындық жағдайына бейжай қарамау
· көмек көрсетуге эмоционалдық ниет
әлсізге, кішіге қамқорлық көрсетуге бейімділік
	Мазмұндық сипаттамасы:
· айналаға жылы қарым-қатынас
· ренжітпеуге, қолдауға ұмтылу
· жағымды эмоциялық орта құруға үлес қосу


	Музыка арқылы көрінуі:
· мұңды/лирикалық халық әндерін тыңдағанда эмоциялық үн қосу
· кейіпкердің күйін сөзбен сипаттай алу
«егер мен оның орнында болсам…» деп ойлай алу
	Музыка арқылы көрінуі:
· халық әндеріндегі мұң, сағыныш, тағдыр тақырыптарына үн қосу
· ән мазмұнын өмірлік жағдаймен байланыстыру
· сыныпта жолдасына көмектесуге ұмтылу
	Музыка арқылы көрінуі:
· бірлесіп ән айту кезінде достық қарым-қатынас таныту
· өзгеге қолдау білдіру
· ұжымдық орындауда үйлесімділік сақтауға тырысу




Адамгершілік құндылықтар мен олардың өзара байланыс кезеңдері және қалыптасу логикасымен сипатталады. Зерттеу аясында адамгершілік құндылықтар оқушылардың эмоциялық қабылдауынан басталып, біртіндеп адамгершілік құндылықтарға бағытталған тұрақты ізгілік қатынасқа ұласатын эмпатия → жанашырлық → мейірімділік бірізділігінде қарастырылады (Кесте 11).

Кесте 11 - Құндылықтардың өзара байланысы

	Кезең
	Қалыптасу логикасы

	1
	Музыка эмоция туғызады → эмпатия пайда болады

	2
	Эмпатия тұрақтанып → жанашырлыққа ұласады

	3
	Жанашырлық мінез-құлықта бекіп → мейірімділік құндылығына айналады



Кестеден көріп отырғанымыздай, адамгершілік құндылықтар өзара байланыста қалыптасып, белгілі бір кезеңдер мен логикалық жүйеге сүйенеді. Алғашқы кезеңде оқушылар халық музыкасының әуендік, ырғақтық ерекшеліктері арқылы эмоциялық әсерді қабылдайды; келесі кезеңде бұл әсер адамгершілік мазмұнмен ұштасып, мейірім, сыйластық, жауапкершілік сияқты құндылықтарға айналады. Үшінші кезеңде құндылықтар тәжірибелік әрекетте – ән айту, тыңдау, талдау барысында бекітіледі. Ал соңғы кезеңде олар тұлғалық қасиеттерге айналып, оқушының мінез-құлқында тұрақты көрініс табады. Осылайша, сезімдік әсер мен адамгершілік мазмұнның бірлігі оқушылардың рухани дамуының логикалық негізін құрайды.
Адамгершілік құндылықтардың қалыптасу логикасын кезең-кезеңімен көрсете отырып, олардың өзара байланысын нашар көретін оқушылардың халық музыкасы арқылы қалыптастыра алатындығын бейнеледік (Кесте 12).

Кесте 12 – Адамгершілік құндылықтардың қалыптасу логикасының кезеңдері 

	Кезең
	Сипаттамасы
	Негізгі нәтиже

	1.Эмоциялық қабылдау
	Оқушылар халық музыкасының әуені мен ырғақтық ерекшеліктерін сезім арқылы қабылдайды.
	Музыкадан әсер алу, эмоциялық сезімнің оянуы

	2.Құндылықпен ұштасу
	Эмоциялық әсер адамгершілік мазмұнмен байланысады (жанашырлық, мейірімділік, сыйластық, жауапкершілік).
	Сезімдік тәжірибе құндылыққа айналады

	3.Тәжірибелік бекіту
	Ән айту, аспапта ойнау, тыңдау, талдау барысында құндылықтар тәжірибеде қолданылады.
	Құндылықтар әрекет арқылы нығаяды

	4.Тұлғалық тұрақтану
	Құндылықтар оқушының мінез-құлқында тұрақты қасиетке айналады.
	Рухани дамудың тұрақты негізі қалыптасады



Нашар көретін 3–4 сынып оқушыларының адамгершілік құндылықтарын халық музыкасы негізінде қалыптастырудың құрылымдық-мазмұндық моделінің іс-әрекеттік блогында музыкалық-орындаушылық, оқу-танымдық, мәдени-ағартушылық, әлеуметтік бағытталған әрекет түрлері мен кезеңдері арқылы сипатталады (Кесте 21).  

Кесте 13 - Іс-әрекеттің негізгі кезеңдері

	Кезең
	Мазмұны

	I – Білімдік-эмоциялық байыту
	Халық музыкасы арқылы адамгершілік сезімдермен танысу

	II – Сезімдерді субъективациялау
	Музыкалық бейнелерді жеке тәжірибемен байланыстыру

	III – Мінез-құлықта көрінуі
	Адамгершілік құндылықтардың іс-әрекетте байқалуы



Нашар көретін 3–4 сынып оқушыларының адамгершілік құндылықтарын халық музыкасы негізінде қалыптастыруда ұйымдастыру формалары ретінде музыкалық вокалдық және аспаптық үйірме жұмыстары қарастырылды. 
Зерттеу жұмысы музыкалық (вокалдық және аспаптық) үйірме жағдайында ұйымдастырылды. Мұндай ұйымдастыру формасын таңдау бірқатар педагогикалық және әдіснамалық шарттармен негізделеді. Жалпы білім беретін музыка сабақтары оқу бағдарламасының мазмұнымен, уақыт көлемімен және оқу мақсаттарымен регламенттелгендіктен, көру қабілеті бұзылған бастауыш сынып оқушыларының психофизиологиялық және эмоциялық ерекшеліктерін ескере отырып, адамгершілік құндылықтарды мақсатты түрде қалыптастыруға бағытталған түзете-дамыту жұмыстарын толық көлемде жүзеге асыруға мүмкіндік шектеулі.
Осы тұрғыдан алғанда, музыкалық үйірме вариативті білім беру формасы ретінде педагогқа оқу мазмұнын икемді түрде құрастыруға, халық музыкасы үлгілерін тереңдетіп қолдануға, сондай-ақ оқушылардың жеке ерекшеліктеріне сәйкес тұлғалық-бағдарлы және эмоциялық-тәжірибелік тәсілдерді жүзеге асыруға мүмкіндік береді. Сонымен қатар, үйірме жағдайында музыкалық материалды қайталап тыңдау, бірлескен орындау және талқылау арқылы оқушылардың эмоциялық тәжірибесін байытуға және әлеуметтік-коммуникативтік дағдыларын дамытуға қолайлы жағдай жасалады [178, б.328].
Сонымен бірге, зерттеу жұмысының мазмұны Қазақстан Республикасының білім беру саласындағы нормативтік-құқықтық құжаттарына сәйкес қарастырылды. Атап айтқанда, бастауыш білім беру деңгейінің 0–4 сыныптарындағы зағип және нашар көретін білім алушыларға арналған «Музыка» оқу пәні бойынша үлгілік оқу бағдарламасына (Қазақстан Республикасы Білім және ғылым министрінің №115 бұйрығы) талдау жасалды [179]. Бағдарламада музыкалық білім берудің мазмұны, оқу мақаттары және күтілетін нәтижелері жүйеленгенімен, онда халық музыкасы арқылы оқушылардың адамгершілік құндылықтарын қалыптастыру мәселесі арнайы педагогикалық тұрғыдан жеткілікті деңгейде нақтыланбаған. Сонымен қатар, көру қабілеті бұзылған оқушылардың эмоциялық-сезімдік дамуын қолдауға бағытталған әдістемелік тәсілдер жүйелі түрде ұсынылмаған.
Осыған байланысты зерттеу барысында музыкалық үйірме жұмысы аталған оқу бағдарламасының мазмұнын толықтырушы және тереңдетуші педагогикалық орта ретінде қарастырылды. Яғни, зерттеу нәтижелері міндетті білім беру мазмұнына қайшы келмей, керісінше оны арнайы педагогика талаптарына сәйкес байытады және практикалық тұрғыдан толықтырады.
Музыкалық үйірменің тиімділігін А.Бандура әлеуметтік-когнитивтік теориясы негіздейді: тұлғаның мінез-құлқы бақылау, еліктеу және әлеуметтік өзара әрекеттесу арқылы қалыптасады [180]. Сонымен қатар, О.Мазкина өз зерттеулерінде адамгершілік сезімдерді үйірме жұмыстары арқылы дамыту тиімділігін дәлелдеген [181]. Осы тұрғыдан, музыкалық үйірме көру қабілеті бұзылған оқушылардың эмоциялық-сезімдік, тұлғалық дамуын және адамгершілік құндылықтарын қалыптастыруға бағытталған кешенді педагогикалық құрал болып табылады. Зерттеушілердің пікірінше, музыка арқылы эмоциялық және адамгершілік жауаптылықты дамыту үдерісі бастауыш жастағы оқушылардың эмоциялық саласын мақсатты түрде белсендіруге негізделуі тиіс. Музыкалық шығармамен өзара әрекеттесу барысында баланың сезімдік тәжірибесі жанданып, ішкі эмоционалдық рефлексиясы қалыптасады, бұл өз кезегінде оның шығармашылық белсенділігін арттырады. Зерттеушілер бастауыш сынып оқушыларының дамыған эмоциялық сферасы олардың музыкалық мазмұнды терең қабылдауына, кейіпкердің көңіл күйін сезінуіне және оны адамгершілік ұстанымдармен байланыстыра алуына мүмкіндік беретінін атап көрсетеді. Эмоциялық белсенділіктің музыкалық қабылдаумен байланысын нақтылау музыкалық қабілеттердің психологиялық құрылымын талдауды қажет етеді.  
 Эксперименттің қалыптастыру кезеңінде қолданылған әдістер мазмұнына қарай екі негізгі топқа біріктірілді.
Бірінші топ – жалпы педагогикалық әдістер: әңгіме, сендіру, мадақтау, жағымды үлгі көрсету, бақылау және өзін-өзі бақылау. Бұл әдістер оқушылардың құндылықтық түсініктерін қалыптастыруға, олардың мінез-құлықтық және рефлексивтік қабілеттерін дамытуға бағытталды.
Екінші топ – арнайы музыкалық-тәрбиелік әдістер: жеке және ұжымдық шығармашылық әрекет, ұжымдық музыкалық іс-әрекет, эмоциялық ынталандыру, көркем бейнені сезім арқылы қабылдату және музыкалық жағдаяттарды модельдеу. Бұл әдістер халық музыкасының эмоционалдық-көркемдік мүмкіндіктерін пайдалану арқылы оқушылардың ішкі сезіміне әсер етіп, адамгершілік құндылықтарды тереңірек меңгеруіне ықпал етті.
Осы әдістердің тиімділігі музыкалық қабылдау мен музыкалық қабілеттің өзара байланысына негізделеді. Музыкалық қабілет музыкалық ақпаратты тек есту деңгейінде емес, оны эмоционалдық және мағыналық тұрғыдан қабылдау мүмкіндігімен сипатталады. Бұл үдерісте эмоциялық белсенділік адамгершілік құндылықтардың сезімдік-эмоциялық компонентінің негізгі көрсеткіші ретінде көрініс табады және эмпатия, жанашырлық пен мейірімділікті қалыптастырудың психологиялық алғышарты болып табылады. Б.М. Теплов музыкалық қабілеттерді үш негізгі компонентке бөліп қарастырды:
1. Модальды сезім – есту арқылы қабылданатын музыкалық ақпараттың эмоционалды аспектісін тану қабілеті;
2. Есту арқылы елестету қабілеті – естілген музыкалық материалды репродукциялай білуге мүмкіндік беретін когнитивтік элемент;
3. Музыкалық-ритмикалық сезім – музыкалық ырғақтың эмоционалды экспрессиясын сезіну, оны белсенді түрде қабылдау және дәл қайталау қабілеті.
Музыкалық қабілет – адамның музыканы тек естуі емес, оның мазмұнын түсініп, ішкі тәжірибе ретінде қабылдай алуында көрінеді. Оның пікірінше, музыкалық тәжірибе негізінен эмоциялық сипатқа ие және музыканың мазмұнын тек эмоция арқылы түсінуге болады. Осыған орай, музыкалық қабілеттің орталығы – адамның музыкаға эмоционалды түрде жауап беру қабілеті болып табылады [182, б.63-69].
«Музыканы тыңдау» музыкалық қабылдаудың бір түрі ретінде қарастырылып отырған мәселеге қатысты белгілі бір педагогикалық тиімділікке ие. С.М.Каргапольцевтің «музыка тыңдау үдерісі - бастауыш сынып оқушыларының адамгершілік сезімдерін қалыптастыратынын» атап өткен ұстанымын жоғары бағалаймыз. Автор «музыка тыңдау» үдерісі бастауыш сынып оқушыларында адамгершілік сезімдерін тәрбиелеу мәселесін тиімдірек шешеді деп санайды. «Барлық ұқсастықтарға, мүмкін жақындыққа және мағыналы туыстыққа қарамастан, адамгершілік және моральдық сезімдер адамгершілік пен басқаларға деген адамгершілік көзқарасты тәрбиелеу логикасымен ешбір жағдайда бірдей емес», сондықтан музыка тыңдау арқылы дамытылатын сезімдік–адамгершілік құндылықтар оқушылардың ішкі дүниесін байытып, олардың адамгершілік көзқарасын қалыптастыруға ықпал етеді [183].
Жалпы «музыканы тыңдау» логикалық тізбектелген төрт кезеңнен тұрады: 
- Музыканы алғашқы тыңдату;
- тыңдалған музыка туралы әңгіме, оқушылардан алған әсерлері жайлы әңгімелесу;
- музыкаға кіріспе әңгіме, әннің мәтініне, мазмұнына мән беру, күйдің шығу тарихы туралы әңгіме;
- қайталап тыңдату. 
Бұл кезеңдер нақты бір реттілікпен қолданылмайды, бұл тыңдауға ұсынылатын музыкалық шығармаға байланысты болып келеді. Кейбір музыка тыңдатуларда алдын ала кіріспе әңгіме айтылып, содан кейін барып тыңдатылса, кей жағдайларда алдымен ешқандай мәлімет бермей тұрып оқушылардың не сезініп, музыкалық шығарманы қалай қабылдағандары туралы ойларымен бөліседі. Содан кейін барып музыкалық шығарма туралы мәлімет беріліп, мазмұны мен шығу тарихы, орындалу еркшеліктері, құрылымына байланысты әңгіме жүргізіледі. Соңында берілген мәліметтерді ескере отырып, қайта тыңдатылады. Яғни, оқушыларға дұрыс бағыт беріліп, музыкалық шығарманы дұрыс қабылдауға бағыттайды.
Осылайша, қолданылған ұйымдастыру формалары мен әдістері өзара бірлікте қарастырылып, халық музыкасы негізінде нашар көретін оқушылардың адамгершілік құндылықтарын қалыптастыру үдерісінің тиімділігін қамтамасыз етті.
Зерттеу барысында негізгі құрал ретінде халық музыкасы, оның мазмұндық және сезімдік-эмоциялық әсер ету мүмкіндіктері қолданылды. Халық музыкасының құрал ретінде таңдалуы оның педагогикалық және психологиялық әсер ету мүмкіндіктерімен түсіндіріледі. Халық әндері мен күйлері ғасырлар бойы жинақталған ұлттық тәжірибені, адамгершілік нормалар мен рухани құндылықтарды бойына сіңірген мәдени мұра болып табылады. 
Психологиялық тұрғыдан алғанда, халық музыкасы эмоциялық қабылдауға негізделгендіктен, ол нашар көретін оқушылар үшін ерекше маңызды. Себебі бұл санаттағы оқушыларда көру арқылы қабылдау шектеулі болғандықтан, есту және сезімдік арналар жетекші рөл атқарады. Осы жағдайда музыка олардың ішкі әлемін байытып, эмоциялық тәжірибесін кеңейтеді және адамгершілік құндылықтарды тереңірек сезінуіне мүмкіндік береді.
Педагогикалық тұрғыдан халық музыкасы қолжетімділігімен, қарапайымдылығымен және мазмұндық тереңдігімен ерекшеленеді. Ән мен күйдегі көркем бейнелер оқушыларға нақты адамгершілік жағдайларды елестетуге, оларды талдауға және жеке тәжірибесімен байланыстыруға жағдай жасайды. Бұл өз кезегінде құндылықтардың тек теориялық деңгейде емес, практикалық-эмоциялық деңгейде қалыптасуына ықпал етеді.
Нашар көретін 3–4 сынып оқушыларының адамгершілік құндылықтарын халық музыкасы негізінде қалыптастырудың құрылымдық-мазмұндық моделінің бағалау блогында адамгершілік құндылықтарды бағалаудың компоненттерін критерийлер, көрсеткіштер арқылы сипаттадық (Кесте 22). 

Кесте 14 - Адамгершілік құндылықтарды бағалау сезімдік даму, құндылықтық бағдар, мінез-құлық көрінісі

	Критерий
	Көрсеткіш

	Құндылықтық
	ізгілік туралы түсінік, адамгершілік ұстаным

	Эмоциялық
	басқаға жанашырлық білдіру

	Мотивациялық
	жақсы әрекет жасауға ұмтылу

	Іс-әрекеттік 
	өз әрекетін бағалай білу



Нашар көретін 3–4 сынып оқушыларының адамгершілік құндылықтарын халық музыкасы негізінде қалыптастырудың деңгейлерін жоғары, орта, төмен деп бөлдік. 
Жоғары (шығармашылық-белсенді) деңгей: сезімдер саналы, мінез-құлықта тұрақты көрінеді.
Орта (тұлғалық-тұрақты) деңгей: адамгершілік сезімдер тұрақтана бастайды.
Төмен (бейімделушілігі (конформистті) тұрақсыз) деңгей: сезім тұрақсыз, сыртқы әсерге тәуелді.
Сонымен қатар, нашар көретін 3–4 сынып оқушыларының адамгершілік құндылықтарын халық музыкасы негізінде қалыптастыру тиімділігіне ықпал ететін педагогикалық шарттарды зерттеуіміздің мақсат-міндеттеріне сай жүйелдік:
· нашар көретін оқушыларға бейімделген оқыту жағдайлары;
· қолайлы психологиялық орта қалыптастыру;
· музыкалық әрекет түрлерін үйлестіру;
· халық музыкалық дәстүрін жүйелі қолдану;
· репертуарды адамгершілік мазмұнға сай іріктеу;
· мұғалім мен оқушы арасындағы субъект-субъектілік қарым-қатынас;
· педагогтың жоғары кәсіби және эмоциялық мәдениеті.
Нашар көретін 3-4 сынып оқушыларының адамгершілік құндылықтарын халық музыкасы арқылы қалыптастыру барысында  құрылған құрылымдық-мазмұндық модельді іске асыру үшін «арнайы бағдарлама» әзірледік (Қосымша Ә). Осы бағдарламаға сәйкес оқыту үдерісін ұйымдастыру талаптарын да жүйеледік:
- нашар көретін оқушыларға бейімделген оқыту жағдайлары;
- қолайлы психологиялық орта қалыптастыру;
- музыкалық әрекет түрлерін үйлестіру;
- халық музыкасын жүйелі қолдану; 
- репертуарды адамгершілік мазмұнға сай іріктеу;
- мұғалім мен оқушы арасындағы субъект-субъектілік қарым-қатынас;
- педагогтың жоғары кәсіби және эмоциялық мәдениеті.
Сонымен модельдің қысқаша логикасын  халық музыкасы → эмоциялық әсер → сезімдік тәжірибе → құндылықтық түсіну → мінез-құлықта бекіну деп тұжырымдай аламыз.
Қорыта келе, нашар көретін оқушылардың адамгершілік құндылықтарын халық музыкасы негізінде қалыптастыруға бағытталған құрылымдық-мазмұндық модель зерттеудің теориялық және практикалық тұтастығын қамтамасыз ететін маңызды жүйе болып табылады. Бұл модель ұлттық музыкалық мұраны педагогикалық мақсатта тиімді пайдалануға мүмкіндік бере отырып, оқушылардың рухани-адамгершілік дамуын жүйелі түрде ұйымдастыруға негіз болады.
Модельдің мазмұны халық музыкасының тәрбиелік әлеуетіне сүйене отырып, оқушылардың эмоциялық қабылдауын, музыкалық тәжірибесін және құндылықтық бағдарларын өзара байланыстыра дамытуды көздейді. Әсіресе халық әндері мен күйлеріндегі эмпатия, жанашырлық, мейірімділік сияқты адамгершілік құндылықтар оқушылардың жас ерекшелігіне сәйкес қолжетімді көркем формада ұсынылып, олардың ішкі сезімдік әлеміне тікелей әсер етеді.
Сонымен қатар, модель көру қабілеті шектеулі оқушылардың психофизиологиялық ерекшеліктерін ескере отырып, музыканы тыңдау, сезіну және бірлескен орындау арқылы эмоциялық тәжірибені байытуға бағытталған. Бұл өз кезегінде олардың әлеуметтік қарым-қатынасын жетілдіріп, топтық әрекетке бейімделуіне және адамгершілік мінез-құлық нормаларын меңгеруіне ықпал етеді. 
Осылайша, құрылымдық-мазмұндық модель оқу-тәрбие үдерісін жүйелі ұйымдастырумен қатар, халық музыкасы негізінде нашар көретін оқушылардың адамгершілік құндылықтарын қалыптастыруға бағытталған тиімді педагогикалық құрал ретінде өзінің ғылыми-практикалық маңыздылығын дәлелдейді.


Конец формы
Бірінші бөлім бойынша қорытынды

Қорытындылай келе, 1.1 тарауда адамгершілік құндылықтар мәселесінің философиялық, психологиялық және педагогикалық негіздері жан-жақты қарастырылып, осы бағытта қалыптасқан ғылыми тұжырымдамаларға талдау жасалды. Адамгершілік құндылықтар мәселесі ежелгі дәуірден бастау алып, қазіргі кезеңге дейін тұлғаның рухани дамуы мен қоғамдағы мінез-құлқын түсіндіретін маңызды ғылыми мәселелердің бірі ретінде зерттеліп келеді. Зерттеу барысында Сократ, Платон, әл-Фараби, Ж. Баласағұн, А. Құнанбаев еңбектеріндегі адамгершілік идеяларымен қатар, Л.С. Выготский, Ж. Пиаже, Л. Колберг, Э. Эриксон, К. Роджерс, Б.Ф. Скиннер, Ж. Аймауытовтың психологиялық тұжырымдары және Я.А. Коменский, Ж.Ж. Руссо, И.Г. Песталоцци, Д. Дьюи, В.А. Сухомлинский, А. Швейцердің тәрбиелік көзқарастары талданып, олардың тұлғаның адамгершілік қалыптасуындағы рөлі айқындалды.
Құндылықтар теориясының ғылыми негіздерін жүйелеуде М. Шелер, М. Рокич, Ш. Шварц, А. Радугина және Б. Аташ еңбектерінің маңызы анықталды. Әсіресе, М. Шелердің құндылықтар иерархиясы теориясы зерттеудің әдіснамалық негіздерінің бірі ретінде қарастырылды. Ғалымның құндылықтарды эмоциялық интуиция арқылы қабылданатын объективті феномен ретінде түсіндіруі адамгершілік құндылықтардың сезімдік-эмоциялық табиғатын ашуға мүмкіндік береді. Осыған сәйкес құндылықтарды игеру үдерісі тұлғаның эмоциялық тәжірибесімен тығыз байланыста жүзеге асатыны негізделді. Бұл қағида зерттеу жұмысында нашар көретін оқушылардың психофизиологиялық ерекшеліктерін ескере отырып қолданылды, себебі көру мүмкіндігінің шектелуі жағдайында қоршаған ортаны қабылдау мен рухани құндылықтарды меңгеру негізінен есту және эмоциялық сезіну арналары арқылы іске асады.
Сонымен қатар осы тарауда сезімдік-эмоциялық даму мәселесіне де ерекше назар аударылып, оның тұлғаның адамгершілік сапаларын қалыптастырудағы рөлі айқындалды. Эмпатия, жанашырлық, мейірімділік сияқты құндылықтардың адамның ішкі эмоциялық тәжірибесімен, өзгенің күйін түсіну және оған жауап бере алу қабілетімен тікелей байланысты екендігі көрсетілді. Сезімдік-эмоциялық даму адамгершілік нормаларды сыртқы талап ретінде емес, тұлғаның ішкі рухани қажеттілігі ретінде қабылдауға негіз болады. Осы тұрғыда музыка өнерінің, әсіресе халық музыкасының тәрбиелік әлеуеті ерекше мәнге ие екендігі дәлелденді. Халық музыкасының көркем-образдық мазмұны, интонациялық ерекшелігі мен рухани-мәдени сипаты оқушының эмоциялық қабылдауын белсендіріп, оның рухани-адамгершілік тәжірибесін байытады. Қазақ халық әндері мен күйлері арқылы бала бойында мейірімділік, қайырымдылық, жанашырлық, сыйластық секілді адамгершілік сапалардың қалыптасуына ықпал ететін эмоциялық орта пайда болады.
Әдебиеттерге жүргізілген теориялық талдау негізінде зерттеу жұмысында «адамгершілік құндылықтар» ұғымына авторлық анықтама ұсынылды. «Адамгершілік құндылықтар тұлғаның адамгершілік-танымдық түсініктері мен сезімдік-эмоциялық тәжірибесінің өзара ықпалдастығы нәтижесінде қалыптасатын, оның мінез-құлқын реттеп, қоғамға деген ізгі қатынасын айқындайтын тұрақты рухани-этикалық ұстанымдар жүйесі» -  ретінде қарастырылды. Осы теориялық тұжырымдарға сүйене отырып, зерттеу барысында нашар көретін 3–4 сынып оқушыларының сезімдік-эмоциялық әлемін сипаттайтын базалық адамгершілік құндылықтар ретінде эмпатия, жанашырлық және мейірімділік ұғымдары негізгі зерттеу нысаны ретінде іріктелді.
1.2 тарауда зерттеу барысында нысан ретінде нашар көретін оқушылардың педагогикалық психологиялық ерекшеліктеріне тоқталдық. Ең алдымен көру қабілеті бұзылған оқушыларды топтастыру мәселесі медициналық, функционалдық және педагогикалық бағыттар негізінде қарастырылды. Медициналық бағыт көру өткірлігі, көру өрісі және көру қызметінің бұзылу деңгейіне сүйенсе, функционалдық бағыт көру мүмкіндігін оқу әрекетінде қолдану деңгейін басты өлшем ретінде қарастырады. Ал педагогикалық бағыт көру бұзылыстарының оқыту үдерісіне, танымдық даму мен әлеуметтік бейімделуге ықпалын ескере отырып, білім беру мазмұнын саралап ұйымдастыру қажеттігін негіздейді. Осы ғылыми көзқарастарды талдау нәтижесінде көру қабілеті бұзылған оқушыларды оқытуда олардың сақталған мүмкіндіктері мен компенсаторлық әлеуетіне сүйену маңызды екендігі анықталды.
Зерттеу барысында нашар көретін оқушылардың психологиялық ерекшеліктері де жан-жақты талданды. Атап айтқанда, олардың танымдық, эмоциялық-сезімдік, коммуникативтік және әлеуметтік даму ерекшеліктері қарастырылып, күшті және әлсіз жақтары анықталды. Нәтижесінде нашар көретін оқушыларда есту және вербалды есте сақтау, эмоционалдық сезімталдық, диалогқа бейімділік сияқты күшті қасиеттердің басым екендігі байқалса, кеңістікте бағдарлану, визуалды ақпаратты қабылдау, вербалды емес қарым-қатынасты түсіну сияқты бағыттарда қиындықтар кездесетіні анықталды. Бұл ерекшеліктерді ескеру арнайы ұйымдастырылған педагогикалық орта құрудың және халық музыкасы арқылы адамгершілік құндылықтарды қалыптастыру жұмысын оқушылардың психологиялық мүмкіндіктеріне сәйкес жүргізудің маңыздылығын көрсетті.
Жүргізілген ғылыми еңбектерді талдау көру қабілеті бұзылған оқушылардың дамуы мен білім алуы биологиялық кемістікпен ғана емес, ең алдымен арнайы ұйымдастырылған педагогикалық орта мен қолдау жүйесіне тәуелді екенін көрсетті. Зерттеулерде көру қабілеті шектеулі оқушылардың танымдық, эмоциялық және әлеуметтік дамуы бейімделген оқыту жүйесі мен педагогикалық қолдаудың сапасына байланысты екендігі ғылыми тұрғыдан негізделеді. Осыған сәйкес, нашар көретін оқушыларды оқытуда мультисенсорлық қағиданы жүзеге асыру ерекше маңызға ие, себебі бұл оқушылар ақпаратты қабылдау барысында көрумен қатар есту, сипап-сезу және қозғалыс тәжірибесіне сүйенеді. Сондықтан оқу үдерісінде үлкейтілген шрифт, контрастты материалдар, жарықтандыруды реттеу, оқу қарқынын бейімдеу сияқты арнайы педагогикалық шарттарды қолдану олардың танымдық белсенділігі мен оқу әрекетінің тиімділігін арттыруға мүмкіндік береді. Сонымен қатар ғылыми талдаулар музыка мен өнердің көру қабілеті бұзылған оқушылардың сенсорлық компенсациясын күшейтіп, эмоциялық тұрақтылығын, қарым-қатынас мәдениетін және адамгершілік сапаларын дамытуда маңызды рөл атқаратынын көрсетті. 
1.3 тарауда алдымен қазақ халқының музыкалық фольклоры, халық музыкасы мен оның жанрлары қарастырылды. Халық әні мен халық күйлеріне тоқталып, оның түрлеріне шолу жасалды. Сонымен қатар қазақ халық музыкасының нашар көретін оқушылардың адамгершілік құндылықтарын қалыптастырудағы тәрбиелік әлеуеті қарастырылды. «халық музыкасының мазмұны», «халық музыкасының сезімдік-эмоциялық әсері», «халық музыкасы арқылы адамгершілік құндылықтарды қалыптастыру»,  «көру қабілеті бұзылған оқушылардың адамгершілік құндылықтарын қалыптастыру» ұғымдарына авторлық анықтамаар берілді. 
Зерттеу барысында халық музыкасының тәрбиелік әлеуеті оның мазмұндық және эмоциялық ықпал ету ерекшеліктерінің бірлігінде қарастырылды. Осыған байланысты «халық музыкасының мазмұны» - халықтың рухани-адамгершілік құндылықтарын көркемдік формада бейнелейтін және тұлғаға жанама түрде жеткізетін музыкалық-мағыналық жүйе ретінде, ал «сезімдік-эмоциялық әсер» - музыкалық шығарманы қабылдау үдерісінде туындайтын эмоциялық әсерлену арқылы тұлғаның ішкі тәжірибесіне ықпал етіп, құндылықтарды меңгеруді қамтамасыз ететін психологиялық-педагогикалық механизм ретінде анықталды. Бұл анықтамалар халық музыкасының тұлғаның эмоциялық әлеміне, құндылықтық бағдарына және адамгершілік сапаларының қалыптасуына ықпал ететін кешенді педагогикалық құрал екенін айқындайды. Әсіресе нашар көретін бастауыш сынып оқушыларының қабылдау ерекшеліктерін ескерген жағдайда, халық музыкасы олардың эмоциялық тәжірибесін байытып, эмпатия, жанашырлық және мейірімділік сияқты адамгершілік құндылықтарды қалыптастыруға мүмкіндік береді. 
Арнайы педагогика тұрғысынан қарастырғанда, халық музыкасының адамгершілік құндылықтарды қалыптастырудағы әлеуеті нашар көретін оқушылардың психофизиологиялық және танымдық ерекшеліктерімен тығыз байланысты екені анықталды. Бұл санаттағы оқушыларда есту және сипап-сезу анализаторлары жетекші рөл атқаратындықтан, музыкалық материал олардың қабылдау жүйесіне барынша бейімделген тиімді педагогикалық құрал болып табылады. Осыған сәйкес, музыканы мақсатты түрде іріктеу, оны арнайы әдістер арқылы ұсыну және оқушының жеке ерекшеліктерін ескеру олардың адамгершілік дамуын қамтамасыз етуде маңызды орын алады.
Осы мәселелерді қарастыра келе, біз «Халық музыкасы арқылы адамгершілік құндылықтарды қалыптастыру - халық әндері мен күйлерінің көркемдік, мазмұндық, мәдени әлеуеті және эмоционалдық әсері негізінде тұлғаның рухани тәжірибесін байытып, оның ізгілікке негізделген мінез-құлқы мен әлеуметтік қарым-қатынасын дамытуға арналған педагогикалық үдеріс», - деп авторлық анықтамамызды бердік. 
Сонымен қатар, қорытынды тұжырым ретінде зерттеуімізде келесі анықтама ұсынылды: «көру қабілеті бұзылған оқушылардың адамгершілік құндылықтарын халық музыкасы арқылы қалыптастыру – көру мүмкіндігі шектеулі оқушылардың психофизиологиялық ерекшеліктерін ескере отырып, халық музыкасының дыбыстық, эмоциялық және мазмұндық мүмкіндіктері арқылы олардың адамгершілік сапаларын дамытуды қамтамасыз ететін арнайы ұйымдастырылған педагогикалық үдеріс». Бұл тұжырым халық музыкасының тәрбиелік мүмкіндіктерін кешенді түрде ашып, оны нашар көретін оқушылардың адамгершілік дамуын қамтамасыз ететін тиімді педагогикалық жүйе ретінде қарастыруға негіз болады.
Начало формы
Конец формы
Сонымен, теориялық талдау нәтижесінде халық музыкасының тәрбиелік мүмкіндіктері мен нашар көретін оқушылардың психологиялық-педагогикалық ерекшеліктері негізінде олардың адамгершілік құндылықтарын қалыптастыруға арналған құрылымдық-мазмұндық модель әзірленді. 

2 НАШАР КӨРЕТІН 3-4 СЫНЫП ОҚУШЫЛАРЫНЫҢ АДАМГЕРШІЛІК ҚҰНДЫЛЫҚТАРЫНЫҢ  ДАМУ ЕРЕКШЕЛІКТЕРІ 

2.1 Зерттеуге қатысқан нашар көретін 3-4 сынып оқушыларының психологиялық-педагогикалық сипаттамасы

Тәжірибелік-эксперименттік жұмыстың нәтижелілігі зерттеуге қатысушылардың психологиялық және педагогикалық ерекшеліктерін ескерумен тығыз байланысты. Әсіресе зерттеуге қатысқан нашар көретін 3–4 сынып оқушыларының психологиялық-педагогикалық сипаттамасын талдау зерттеу жұмысының маңызды кезеңдерінің бірі ретінде қарастырылды.
Тәжірибелік экспериментке 2020-2021 оқу жылы аралығында Алматы облысы Есік қаласындағы «№1 облыстық арнайы мектеп-интернаты» және Алматы қаласындағы «№4 арнайы мектеп-интернатында» жүргізілді. Зерттеуге жалпы саны 65 нашар көретін оқушы қатысты. «№1 облыстық арнайы мектеп-интернатынан» – 33 оқушы, №4 арнайы мектеп-интернатынан» – 32 оқушы алынды. Эксперименттік және бақылау топтарын іріктеу барысында олардың жас ерекшеліктері, көру қабілетінің деңгейі, оқу жағдайы және психологиялық-педагогикалық даму көрсеткіштерінің өзара шамалас болуына назар аударылды. Бұл зерттеу нәтижелерінің объективтілігін қамтамасыз етуге және қалыптастырушы эксперимент ықпалының тиімділігін неғұрлым дәл анықтауға мүмкіндік берді.
Зерттеуімізде нашар көретін 3–4 сынып оқушыларының іріктелуі олардың жас ерекшеліктері мен психикалық даму заңдылықтарына сәйкес ғылыми тұрғыдан негізделеді. Бұл кезең тұлғалық, танымдық және әлеуметтік дамудың қарқынды жүретін уақыты болып табылады. Осыған байланысты 3–4 сынып оқушыларының іріктелуі келесі факторларға негізделді:
· психикалық дамудың сезімтал кезеңі; 
· адамгершілік құндылықтардың қалыптасу сатысы; 
· компенсаторлық механизмдердің белсенділігі; 
· әлеуметтік және оқу әрекетінің қарқынды қалыптасуы.
Психикалық дамудың сезімтал кезеңі. 3–4 сынып кезеңі психикалық дамудың сезімтал сатысына жатады. Бұл уақытта танымдық процестер қарқынды дамып, оқу іс-әрекеті жетекші рөл атқарады. Л.С. Выготскийдің теориясына сәйкес, психикалық даму әлеуметтік тәжірибенің ішкіленуі арқылы жүзеге асады, ал бастауыш мектеп осы үдерістің негізгі кезеңі болып табылады. Бұл жаста ерікті зейін, логикалық ойлау және рефлексияның бастапқы формалары қалыптасады. Жас ерекшелік психологиясы өкілдерінің (Л.И. Божович, Д.Б. Эльконин) пікірінше, 9–10 жаста өзіндік сана мен «мен» бейнесі белсенді дами бастайды, бұл тұлғалық дамудың маңызды көрсеткіші болып табылады.
Адамгершілік құндылықтардың қалыптасуы сатысы. Бұл кезеңде оқушылар адамгершілік құндылықтарды бастапқы деңгейде игере бастайды. Л. Кольберг бойынша балалар «конвенционалды мораль» деңгейіне өтеді, яғни мінез-құлық нормаларын әлеуметтік ереже ретінде қабылдайды. Ж. Пиаже де бұл жаста моральдық бағалау сыртқы ережелерге сүйенетінін көрсетеді. Осы кезеңде эмпатия, мейірімділік, жанашырлық сияқты қасиеттер қалыптасу үстінде болады. Сонымен қатар, эмоциялық сезімталдықтың жоғары болуы моральдық мазмұнды қабылдауға қолайлы жағдай жасайды. Адамгершілік даму эмоциялық реттеу және эмпатиямен тығыз байланысты екені зерттеулерде дәлелденген.
Компенсаторлық механизмдердің белсенділігі. Көру қабілеті бұзылған оқушыларда бұл кезең компенсаторлық механизмдердің белсенді дамуымен сипатталады. Л.И. Солнцева мен А.Г. Литвактың зерттеулерінде көру қызметінің жеткіліксіздігі жағдайында танымдық әрекеттің есту, сипап-сезу және кинестетикалық арналар арқылы жүзеге асатыны көрсетілген. Соның нәтижесінде сақталған анализаторлардың қызметі күшейіп, қоршаған орта туралы ақпаратты қабылдаудың өзіндік тәсілдері қалыптасады. Сонымен қатар кеңістікте бағдарлану мен әлеуметтік тәжірибені меңгеруде белгілі бір қиындықтар сақталады. Осыған байланысты бастауыш мектеп жасы түзете-дамыту жұмыстары үшін қолайлы кезең болып табылады.
Әлеуметтік және оқу әрекетінің қарқынды қалыптасуы. 3–4 сыныпта әлеуметтік қарым-қатынас пен оқу әр екеті біртіндеп тұрақтанады. Оқушылар топтық жұмысқа бейімделіп, құрдастарымен өзара әрекеттесу дағдыларын дамытады. Көру қабілеті бұзылған балаларда бұл үдеріс қосымша қолдауды қажет етеді, себебі әлеуметтік тәжірибе шектеулі болуы мүмкін. Бұл кезеңде адамгершілік мінез-құлықтың негізі қаланып, эмпатия мен жанашырлық дамиды. Сонымен қатар, оқу іс-әрекетінің жетекші рөлге ие болуы моральдық нормаларды саналы меңгеруге жағдай жасайды.
Зерттеуге тек нашар көретін оқушылардың алынуы олардың қалдық көру қабілетінің сақталуымен және оқу үдерісінде визуалды тіректерді ішінара қабылдау мүмкіндігімен байланысты. Мұндай психофизикалық ерекшеліктер музыкалық материалды қабылдау барысында оның эмоциялық мазмұнын терең ұғынуға, көркем бейнелерді елестетуге және адамгершілік сипаттағы идеяларды тиімді меңгеруге мүмкіндік береді.
Осы теориялық пайымдауларға сүйене отырып, зерттеудің практикалық кезеңінде таңдап алынған топтың психофизикалық ерекшеліктерін жан-жақты зерделеу мақсатында тиісті дайындық жұмыстары жүргізілді. Біз анықтаушы экспериментке алынған оқушылардың құжаттарымен (ПМПК берген жолдамалары, денсаулық паспорты, жеке карталары және т.б.) танысып, талдадық. Зерттеу жұмысы барысында педагогикалық этика талаптары сақталды. Оқушылардың ата-аналарынан зерттеуге қатысуға келісім алынып, алынған мәліметтердің құпиялылығы қамтамасыз етілді. 
Зерттеуге алынған оқушылардың медициналық диагноздарымен таныстық. Олар: шала туылған ретинопатия, орташа және жоғары дәрежелі миопия, страбизм, толық емес атрофия, туа біткен катаракта, нистагм, гиперметропия, микрофтальм, глаукома, артифакия, афакия, туа біткен көз алмасының аномалиясы, астигматизм, амблиопия, субатрофия. Біз бұл диагноздарды ұқсастықтарына қарай топтастырдық (Кесте 15). 
Кесте 15 – Зерттеуге қатысатын нашар көретін оқушылардың медициалық диагноздары туралы мәлімет

	Топтастыру
	Түрлері
	Қысқаша сипаттамасы

	1
	2
	3
	4

	1
	Көздің құрылымдық және туа біткен ақаулары - бұл көздің қалыпты құрылымы мен қызметінің бұзылуы, ол көбінесе туғанда немесе көздің дамуы кезінде пайда болады.

	Туа біткен катаракта
	Туғаннан болатын көздің табиғи линзасының тұмандануы немесе бұлттың болуы

	
	
	Туа біткен көз алмасының аномалиясы
	көздің туған кезде қалыпты дамымауы немесе құрылымдық кемшілігі.

	
	
	Микрофтальм
	көз алмасының қалыптан тыс кіші болуы.

	
	
	Колобома 
	көздің белгілі бір бөлігінің туа біткен кемістігі немесе жетілмеуі, нәтижесінде көз құрылымында жарық немесе ойық пайда болуы

	
	
	Артифакия
	көздің табиғи линзасының алынғаннан кейін оның орнына жасанды (синтетикалық) линзаның орнатылуы жағдайы.

	
	
	Афакия
	көздің табиғи линзасының болмауы, яғни линзаның алынуы немесе туа біткен болмауы.

	2
	Көрудің рефракциялық (көздің жарықты сындыру үдерісі) ақаулары көздің жарықты дұрыс сындыру қабілетінің бұзылуы, нәтижесінде көру анықтығы нашарлайды
	Миопия (қысқа көргіштік)
 (орташа және жоғары дәрежелі)
	Көздің жарықты тор қабыққа емес, оның алдына фокустап, алыстағы заттарды анық көре алмауы жағдайы.


	
	
	Гиперметропия (ұзақ көргіштік)
	Көздің жарықты тор қабыққа емес, оның артында фокустап, жақындағы заттарды анық көре алмауы жағдайы.

	
	
	Астигматизм
	Көздің оптикалық бетінің (роговица немесе линза) біркелкі емес пішіні, нәтижесінде жарық сәулелері бірнеше бағытта сыналып, кескіннің бұрмалануына алып келетін жағдай.
Бұл кезде заттар бұлыңғыр, қисық немесе екі есе болып көрінуі мүмкін.

	3
	Көрудің функциялық бұзылыстары - көздің құрылымы сау болғанымен, көру қызметінің толық немесе ішінара бұзылуы, яғни көздің көру қабілетінің төмендеуі.




	Амблиопия
	көздің «әлсіздігі», көздің дұрыс көрмей, миға жеткізетін ақпараттың төмендеуі.

	
	
	Толық емес атрофия
	көз немесе көру жүйкесінің толық емес зақымдануы, көрудің төмендеуі.

	
	
	Субатрофия
	көз жүйкесінің ішінара тозуы немесе зақымдануы

	15-кестенің жалғасы 


	1
	2
	3
	4

	4
	Көз қозғалысына байланысты бұзылыстар - көздің 
	Страбизм (косоглазие)

	екі көздің дұрыс бағытталмауы, бір немесе екі көздің бір-біріне қиыс қарауы.

	
	- көздің бір-біріне үйлесімді қозғалмауы немесе еріксіз қозғалыстары, бұл көрудің дұрыс болмай қалуына және көру шаршауына әкеледі.
	Нистагм
	көздің еріксіз, ырғақты немесе ырғақсыз дірілі немесе қозғалысы

	5
	Көздің ішкі қысымымен және жүйке жүйесіне қатысты аурулар
	Глаукома

	көз ішіндегі қысымның көтерілуінен көру жүйкесінің зақымдалуы.

	6
	Ретинаның және көздің ішкі құрылымдарының зақымдануы
	Шала туылған ретинопатия

	ерте туған нәрестелерде тор қабықтың (ретина) дамуының бұзылуы мен зақымдалуы



	Кестеде берілген диагноздар зерттеуге қатысқан оқушылардың көру бұзылыстарының әртүрлі болғанын көрсетеді. Дегенмен, олардың барлығы офтальмологиялық қорытынды бойынша «нашар көретін оқушы» санатына жатқызылып, арнайы білім беру жағдайында білім алады. 
	Нашар көретін оқушылар қалыпты оқыту бағдарламасына бейімделген, арнайы үлкен шрифтпен берілген оқу құралдары арқылы білім алады. Бұл топтағы оқушылардың басым көпшілігінде қалдық көру қабілеті сақталған. Дегенмен визуалды ақпаратты қабылдау сапасының төмендігі олардың оқу мотивациясына және танымдық үдерістерінің қарқындылығына ықпал етеді. Халықаралық офтальмологиялық және тифлопедагогикалық жіктеулерге сәйкес, көру өткірлігі шамамен 0,05-0,2 аралығындағы нашар көретін оқушылар көру анализаторын оқу әрекетінде ішінара пайдаланғанымен, көру шаршағыштығы, заттардың бұлыңғыр көрінуі және кеңістіктік бағдарлану қиындықтарына байланысты оқу материалын қабылдау барысында қосымша педагогикалық қолдауды қажет етеді. Бұл кезеңдегі оқушылардың жас ерекшелігі (3-4 сынып) олардың танымдық дамуында көрнекі-бейнелік және сезімдік қабылдаудың басым болуымен сипатталады, бұл оқытуда полисенсорлық тәсілдерді қолданудың маңыздылығын арттырады. Осыған байланысты тифлопедагогикада нашар көретін оқушыларды оқыту полисенсорлық қағидаға негізделеді, яғни ақпаратты көрумен қатар сипап-сезу, есту және қимыл-қозғалыс арналарын қатар пайдалану ұсынылады (Л.И. Солнцева, В.З. Денискина). Осы қағидаға сәйкес тактильді материалдар мен карточкаларды қолдану оқушылардың көру бұзылысының деңгейіне қарай сараланады. Атап айтқанда, туа біткен құрылымдық бұзылыстардың ішінде микрофтальм, туа біткен катаракта, шала туған ретинопатия және көру жүйкесінің атрофиялық өзгерістері бар оқушыларда тактильді материалдар негізгі компенсаторлық құрал ретінде қарастырылады. Рефракциялық бұзылыстар (миопия, гиперметропия, астигматизм) жағдайында олар қосымша педагогикалық қолдау құралы ретінде пайдаланылады, ал көз қозғалысы бұзылыстары (нистагм, страбизм) кезінде визуалды жүктемені азайту және ақпаратты қабылдауды тұрақтандыру мақсатында қолданылады.
	Анықтаушы экспериментті тиімді ұйымдастыру және оның нәтижелерін объективті бағалау мақсатында зерттеуге қатысқан оқушылардың психологиялық-педагогикалық даму ерекшеліктеріне жан-жақты талдау жүргізілді. Бұл үшін арнайы білім беру ұйымдарында пайдаланылатын дефектолог парағының мәліметтері талданды. Бұл құжат оқушылардың:
· денсаулық жағдайы (көру және есту қабілеті, қимыл-қозғалыс мүмкіндіктері, жетекші қолы); танымдық үдерістерінің даму деңгейі (қабылдау ерекшеліктері: түстерді, пішіндерді, көлем мен кеңістікті ажырату, уақыт ұғымының қалыптасуы, ойлау түрлері, есте сақтау деңгейі, зейін тұрақтылығы); сөйлеу дамуының деңгейі (сөйлеу тілінің қалыптасу ерекшеліктері, сөздік қоры); оқу дағдыларының жағдайы (әріптерді тану, оқу мен жазу дағдылары, математикалық түсініктері); әлеуметтік және тұлғалық даму ерекшеліктері (қарым-қатынас жасау дағдылары, заттық әрекетке қатысу ерекшеліктері, қоршаған орта туралы түсінігі) жөнінде құнды деректер ұсынды. Сонымен қатар, нашар көретін оқушылар арасында зейіннің шоғырлану деңгейінің төмендігі жиі кездесті. Зерттеу барысында олардың ұзақ уақыт бойы назарын тұрақты ұстап тұруда қиындықтар туындайтындығы, бұл әсіресе музыкалық тыңдау тапсырмаларын орындау және адамгершілік құндылықтарға қатысты рефлексиялық тапсырмалар барысында айқын көрінді.
	Талдау нәтижесінде зерттеуге қатысқан оқушылардың танымдық, эмоционалдық және әлеуметтік дамуында келесі ерекшеліктер анықталды:
· Қабылдау үдерістері тұрғысынан нашар көретін оқушыларда пішін, көлем, кеңістік және уақыт ұғымдарын меңгеруде айтарлықтай жеке айырмашылықтар байқалды, сондықтан бұл ұғымдарды дамыту арнайы назар аударуды талап етеді.
· Зейін деңгейі: нашар көретін оқушылардың көпшілігінде зейін шоғырлануы мен тұрақтылығы жеткіліксіздігі анықталды;
· Ойлау және есте сақтау бойынша: ойлау үдерістерінің көрнекі-бейнелік және нақты сипатта болуы басым;
· Сөйлеу дамуы: оқушылардың көпшілігі сөйлеуді жеткілікті деңгейде меңгергенімен, жеке оқушыларда сөз қорының тапшылығы және байланыстырып сөйлеудің жеткіліксіздігі тіркелді.
Аталған психологиялық-педагогикалық ерекшеліктер қалыптастырушы эксперимент бағдарламасын жобалау кезінде оқушылардың жеке қажеттіліктерін ескеруге, оқу және тәрбиелік ықпал ету әдістерін саралауға мүмкіндік берді. Осылайша, анықтаушы эксперимент кезеңінде алынған мәліметтер зерттеу үдерісінің келесі кезеңдерінде педагогикалық ықпалдардың тиімділігін арттыруға және нашар көретін 3-4 сынып оқушыларының адамгершілік құндылықтарын дамыту жолдарын неғұрлым дәл жоспарлауға негіз болды.

Конец формы
2.2 Нашар көретін 3-4 сынып оқушыларының адамгершілік құндылықтарының қалыптасу деңгейін анықтау

Зерттеудің тәжірибелік-эксперименттік жұмысының мақсаты – нашар көретін 3–4 сынып оқушыларының адамгершілік құндылықтарының қалыптасу деңгейін айқындау және халық музыкасы негізінде әзірленген құрылымдық-мазмұндық модельдің тиімділігін эксперименттік тұрғыдан тексеру болып табылады.
Осы мақсатқа сәйкес зерттеу жұмысы анықтаушы, қалыптастырушы және бақылау эксперименттері кезеңдерінде ұйымдастырылды.
 Зерттеу кезеңдері:
1. Даярлық кезеңі – нашар көретін 3-4 сынып оқушыларының  адамгершілік құндылықтарының қалыптасу деңгейін диагностикалау құралдарын жинақтау және эксперименталды және бақылау топтарының құрамын қалыптастыру принциптерін анықтау.
2. Анықтаушы эксперимент – іріктелген әдістер көмегімен экспериментталды және бақылау топтарының зерттелушілерінің адамгершілік құндылықтарының қалыптасу деңгейін анықтау, математикалық статистикалық әдістер көмегімен топтардың деңгейлерін тексеру.
3. Қалыптастырушы эксперимент –  нашар көретін 3-4 сынып оқушыларының адамгершілік құндылықтарын құрылымдық-мазмұндық модель арқылы қалыптастыруда халық музыкасын негізгі құрал ретінде қолдану арқылы жүзеге асыруға бағытталады. 
4. Бақылау эксперименті – қалыптастырушы эксперименттен кейін зерттелушілердің бойындағы адамгершілік құндылықтардың қалыптасу деңгейін диагностикалау жүргізіледі және қалыптастыру үдерісінің нәтижелілігі математикалық статистикалық әдістердің көмегімен негізделеді.
Тәжірибелік-эксперимент жұмысының анықтаушы кезеңінде нашар көретін 3–4 сынып оқушыларының эмпатия, жанашырлық және мейірімділік сияқты адамгершілік құндылықтарының бастапқы қалыптасу деңгейін анықтау мақсатында эксперименттік зерттеу ұйымдастырылды.
Педагогикалық құбылыстар мен үдерістерді, олардың өзара байланыстары мен тәуелділіктерін ғылыми тұрғыдан түсіндіруде педагогикалық зерттеу әдістерінің маңызы ерекше. Педагогикалық зерттеу әдістері зерттелетін мәселенің мәнін ашуға, құбылыстар арасындағы заңдылықтарды анықтауға және теориялық қорытындылар жасауға мүмкіндік береді. Зерттеу барысында теориялық және эмпирикалық әдістер кешені қолданылды.
Теориялық әдістерге ғылыми әдебиеттерді талдау, салыстыру, жүйелеу, жалпылау, модельдеу және нақтылау әдістері енді. Аталған әдістер зерттеудің теориялық негіздерін анықтауға, адамгершілік құндылықтардың құрылымдық-мазмұндық моделін жасауға мүмкіндік берді.
Эмпирикалық әдістер ретінде бақылау, сауалнама, әңгімелесу, ситуациялық тапсырмалар, психодиагностикалық әдістемелер, алынған нәтижелерді математикалық-статистикалық өңдеу әдістері қолданылды.
Зерттеу жұмысының құрылымдық-мазмұндық моделіне сәйкес адамгершілік құндылықтардың қалыптасуы мотивациялық, танымдық, эмоциялық және іс-әрекеттік компоненттер негізінде қарастырылды. Аталған компоненттер адамгершілік құндылықтардың ішкі құрылымын сипаттайтын диагностикалық көрсеткіштер ретінде анықталды және оқушылардың құндылықтарды қабылдау, түсіну, эмоциялық сезіну және мінез-құлықта көрсету ерекшеліктерін кешенді түрде бағалауға мүмкіндік береді. Осыған байланысты зерттеуде компоненттер жеке зерттеу нысаны ретінде емес, эмпатия, жанашырлық және мейірімділік құндылықтарының қалыптасу деңгейін анықтайтын құрылымдық өлшемдер жүйесі ретінде қарастырылды.
Зерттеуде эмпатия, жанашырлық және мейірімділік құндылықтарының таңдалуы олардың бастауыш мектеп жасындағы балалардың тұлғааралық қарым-қатынасында жиі көрінуімен, халық музыкасының эмоциялық-бейнелік табиғатымен тығыз байланысымен және көру қабілеті бұзылған оқушылардың әлеуметтік-эмоциялық дамуы үшін ерекше маңыздылығымен түсіндіріледі. Эмпатия басқа адамның эмоциялық күйін сезінуге бағытталса, жанашырлық сол эмоциялық күйге адамгершілік тұрғыдан үн қосуды білдіреді, ал мейірімділік нақты ізгі әрекет пен жағымды қарым-қатынаста көрінеді. Осы ерекшеліктер олардың өзара байланысты болғанымен, мазмұндық жағынан дербес құндылықтар екенін көрсетеді.
Зерттеуде әрбір құндылықтың психологиялық-мазмұндық ерекшеліктері әртүрлі болғандықтан, оларды диагностикалауда өзара толықтырушы әдістемелер кешені қолданылды. Бұл кешен сауалнама, ситуациялық тапсырмалар, бақылау және әңгімелесу әдістерін біріктірді. Әдістемелерді іріктеу барысында зерттелушілердің жас ерекшелігі, көру мүмкіндігінің шектеулілігі, қабылдау ерекшеліктері және халық музыкасының эмоциялық ықпал ету мүмкіндіктері ескерілді.
Зерттеуге Алматы қаласындағы №4 мектеп-интернаты мен №1 облыстық мектеп-интернатының нашар көретін 3–4 сынып оқушылары қатысты. Жалпы зерттелушілер саны – 65 оқушы. Арнайы білім беру ұйымдарындағы бастауыш сынып оқушыларының қамтылуы зерттеу мақсатына сәйкес анықталды. Зерттелушілер саны тәжірибелік-педагогикалық зерттеу жүргізуге жеткілікті деп есептелді, себебі ол эксперименттік және бақылау топтарының бастапқы және қорытынды көрсеткіштерін салыстыруға мүмкіндік берді.
Зерттеу барысында алынған нәтижелерді өңдеуде математикалық-статистикалық әдістер қолданылды. Атап айтқанда, пайыздық талдау, орташа көрсеткіштерді есептеу және эксперименттік және бақылау топтарының нәтижелерін салыстыру әдістері пайдаланылды. Статистикалық өңдеу зерттеу нәтижелерінің сенімділігін анықтауға және қалыптастырушы эксперименттің тиімділігін негіздеуге мүмкіндік берді.
Зерттеу барысында барлық тапсырмалар оқушыларға ауызша түрде түсіндірілді. Музыкалық шығармалар бірнеше рет тыңдатылып, қажет болған жағдайда қосымша түсіндіру жұмыстары жүргізілді. Бұл нашар көретін оқушылардың қабылдау ерекшеліктерін ескеруге және диагностикалық мәліметтердің шынайылығын қамтамасыз етуге мүмкіндік берді. Оқушылардың жауаптары бақылау хаттамаларына тіркеліп, кей жағдайда аудиожазбалар арқылы нақтылап отырылды.
Зерттеуде эмпатия, жанашырлық және мейірімділік сияқты адамгершілік құндылықтардың құрылымдық ерекшеліктері ескеріліп, оларды жан-жақты диагностикалауға бағытталған өзара толықтырушы әдістемелер кешені қолданылды. Әрбір құндылықтың мазмұндық сипатына сәйкес арнайы диагностикалық құралдар іріктелді: эмпатия құндылығын анықтауда эмоционалдық эмпатияны бағалауға арналған сауалнама мен сұхбат әдістері, жанашырлықты бағалауда ситуациялық тапсырмалар мен моральдық таңдау жағдайлары, ал мейірімділік құндылығын анықтауда табиғи педагогикалық бақылау және музыкалық іс-әрекет барысында оқушылардың мінез-құлық ерекшеліктерін талдау әдістері пайдаланылды. Әр компонентке сәйкес диагностикалық көрсеткіштер мен зерттеу әдістемелері анықталды (Кесте 16 ).

Кесте 16 – Зерттеуде қолданылған әдістемелер

		Адамгершілік құндылық
	Қолданылған әдістеме
	Диагностикаланатын көрсеткіштер
	Бағалау тәсілі мен деңгейлері

	Эмпатия
	А. Меграбянның «Теңгерімді эмоционалдық эмпатия шкаласы» (Balanced Emotional Empathy Scale – BEES) әдістемесінің бейімделген нұсқасы
	Басқа адамның эмоциялық жағдайын сезіну, эмоциялық жауап беру, музыкалық эмоцияларды қабылдау деңгейі
	Лайкерт шкаласы бойынша балдық бағалау. Деңгейлері: өте жоғары, жоғары, орта, төмен, өте төмен

	Жанашырлық
	Т.П. Авдулованың модификацияланған «Жақсылық пен жамандық» әдістемесі
	Моральдық ситуацияларды түсіну, себеп-салдарлық талдау жасау, жанашырлық таныту деңгейі
	Мазмұндық талдау негізінде бағалау: жоғары, орта, төмен деңгей

	
	Жартылай құрылымдалған сұхбат, ауызша сауалнама, музыкалық әңгімелесу
	Халық музыкасына қызығушылық, адамгершілік мазмұнға эмоциялық қатынас, ішкі уәж деңгейі
	Жауаптарды мазмұндық талдау арқылы бағалау: жоғары, орта, төмен мотивация

	Мейірімділік
	Табиғи педагогикалық бақылау әдісі
	Адамгершілік құндылықтардың мінез-құлықта және іс-әрекетте көрінуі
	Бақылау нәтижелерін деңгейлік бағалау: жоғары, орта, төмен деңгей



	



Диагностикалық әдістемелер оқушылардың эмпатия, жанашырлық және мейірімділік құндылықтарының мотивациялық, танымдық, эмоциялық және іс-әрекеттік компоненттерін кешенді түрде анықтауға бағытталды.
Зерттеу барысында барлық тапсырмалар ауызша форматта түсіндірілді. Музыкалық шығармалар бірнеше рет тыңдатылып, қажет болған жағдайда қосымша түсіндіру жұмыстары жүргізілді. Оқушылардың жауаптары бақылау хаттамалары мен аудиожазбалар арқылы тіркелді.
Анықтаушы эксперимент нәтижелері оқушылардың адамгершілік құндылықтарының бастапқы қалыптасу деңгейін анықтауға, сондай-ақ қалыптастырушы эксперимент мазмұнын нақтылауға негіз болды.
Эмпатия құндылығының қалыптасу деңгейін анықтау мақсатында А. Меграбянның «Теңгерімді эмоционалдық эмпатия шкаласы» (Balanced Emotional Empathy Scale – BEES) әдістемесінің бейімделген нұсқасы қолданылды [184]. Әдістеме тұжырымдары бастауыш сынып жасындағы нашар көретін оқушылардың жас және психофизиологиялық ерекшеліктеріне сәйкес тілдік жағынан жеңілдетіліп, эмоционалдық мазмұны түсінікті формада қайта құрылды (Қосымша А). Сонымен қатар сұрақтардың қысқа әрі нақты берілуі оқушылардың қабылдауын жеңілдетуге мүмкіндік берді. Әдістеме 16 тұжырымнан құрылды. Әр компонентке 4 сұрақтан берілді. Эмпатия құндылығын анықтауға арналған бейімделген сұрақтар төмендегідей болды:
Мотивациялық компонент
1. Басқа адам мұңайса, оған көмектескім келеді.
2. Қайғылы ән немесе күй тыңдағанда кейіпкердің көңіл күйін түсінгім келеді.
3. Біреудің көңілі түсіп жүрсе, оған қолдау көрсеткім келеді.
4. Музыкалық шығармалардағы адамдардың сезімдері мені қызықтырады.
Танымдық компонент
5. Адамның көңіл күйіне қарап, оның не сезіп тұрғанын түсіне аламын.
6. Ән немесе күйдің мұңды не көңілді екенін ажырата аламын.
7. Егер досым ренжіп тұрса, оның себебін түсінуге тырысамын.
8. Басқа адамның не үшін қиналып тұрғанын түсіне аламын.
Эмоциялық компонент
9. Біреу жыласа, менің де көңіл күйім өзгереді.
10. Қайғылы музыка тыңдағанда мұңаямын.
11. Басқа адамның қуанышын көргенде мен де қуанамын.
12. Музыкалық шығармалар менің көңіл күйіме әсер етеді.
Іс-әрекеттік компонент
13. Қиналып тұрған адамға көмектесуге тырысамын.
14. Досым мұңайып отырса, оны жұбатамын.
15. Топтық жұмыста жолдастарыма көмектесемін.
16. Біреу өзін жалғыз сезінсе, онымен сөйлесуге тырысамын.
Оқушылар жауаптарды Лайкерт шкаласы бойынша белгіледі: 
Эмпатия құндылығының қалыптасу деңгейін бағалау барысында барлық жауаптар бойынша жалпы балл есептелді (Қосымша Ә). Жалпы нәтиже төмендегі деңгейлер бойынша анықталды:
· 65–80 балл – өте жоғары деңгей;
        - 49–64 балл – жоғары деңгей;
        - 33–48 балл – орта деңгей;
        - 17–32 балл – төмен деңгей;
16 балл және одан төмен – өте төмен деңгей.
Жоғары деңгейдегі оқушылар басқа адамның эмоциялық жағдайын түсінуге бейім, эмоциялық үн қоса алады және эмпатиялық мінез-құлықты тұрақты көрсетеді. Орта деңгейде эмоциялық жауап беру байқалғанымен, оның тұрақтылығы жеткіліксіз болады. Төмен деңгейдегі оқушылар басқа адамның сезімін түсінуде және эмоциялық қолдау көрсетуде қиындық көреді.
Зерттеуде жанашырлық құндылығының қалыптасу деңгейін анықтау мақсатында Т.П. Авдулованың модификацияланған «Жақсылық пен жамандық» әдістемесі, жартылай құрылымдалған сұхбат, ауызша сауалнама және музыкалық әңгімелесу әдістері қолданылды [181, б. ..]. Аталған әдістемелер нашар көретін 3–4 сынып оқушыларының моральдық ситуацияларды түсінуін, басқа адамға эмоциялық қатынасын, көмек көрсетуге дайындығын және жанашырлыққа қатысты ішкі уәждерін кешенді түрде анықтауға мүмкіндік береді.
1. Мотивациялық компонент. Мақсаты – оқушының жанашырлық көрсетуге деген ішкі ұмтылысын, адамгершілік әрекетке қызығушылығын және халық музыкасының тәрбиелік мазмұнына қатынасын анықтау.
Осы компонентті анықтауда жартылай құрылымдалған сұхбат, ауызша сауалнама және музыкалық әңгімелесу қолданылды (Қосымша Г). 
Оқушыларға келесі сұрақтар ұсынылды:
· Саған адамдарға көмектесу ұнай ма? Неліктен?
· Біреудің көңілсіз болғанын көрсең, не сезінесің?
· Досың қиын жағдайда болса, сен не істер едің?
· Музыка тыңдағанда кейіпкерге жаның ашыған кез болды ма?
· Қандай халық әндері немесе күйлер саған мейірімділік пен қамқорлықты еске түсіреді?
· Музыка адамдарды жақсылық жасауға шақыра алады деп ойлайсың ба? Неліктен?
Бағалау барысында оқушының адамгершілік мазмұнға қызығушылығы, көмек көрсетуге деген ішкі дайындығы, эмоциялық уәждерінің тұрақтылығы ескерілді.
2. Танымдық компонент. Мақсаты – оқушының жанашырлық туралы түсінігін, моральдық ситуацияларды талдау қабілетін және жақсылық пен жамандықты ажыратуын анықтау.
Бұл компонентті анықтауда Т.П. Авдулованың модификацияланған «Жақсылық пен жамандық» әдістемесі қолданылды.
Оқушыларға жас ерекшелігіне сәйкес моральдық ситуациялар ұсынылды:
1. Бір бала сыныптасының кітабын көтеруге көмектесті. Сеніңше, ол не үшін көмектесті?
2. Оқушы құлап қалған досына күлмей, қолын созып тұрғызды. Бұл әрекет дұрыс па? Неліктен?
3. Бір бала өз ойыншығын ешкіммен бөліскісі келмеді. Сен бұл туралы не ойлайсың?
4. Көшеде қарт адам ауыр сөмке көтеріп бара жатыр. Сен не істер едің?
5. Досың жылап отырса, оған қалай көмектесуге болады?
Сұрақтарға жауап беру барысында оқушының:
· ситуацияны түсінуі;
· себеп-салдарлық байланыстарды анықтауы;
· моральдық баға беруі;
· жанашырлықтың маңызын түсіндіруі қарастырылды.
3. Эмоциялық компонент. Мақсаты – оқушының басқа адамның күйін эмоциялық тұрғыдан сезінуін, уайымдауға бейімділігін және музыка арқылы эмоциялық әсерлену деңгейін анықтау.
Бұл компонент музыкалық әңгімелесу және сұхбат барысында анықталды.
Оқушыларға халық әндері мен күйлерін тыңдатқаннан кейін келесі сұрақтар қойылды:
· Музыканы тыңдағанда қандай көңіл күй сездің?
· Кейіпкерге жаның ашыған сәт болды ма?
· Музыка сенде қандай эмоция тудырды?
· Егер музыкадағы кейіпкер шын өмірде болса, сен оған қалай көмектесер едің?
· Қай шығарма саған мейірімді болып көрінді? Неліктен?
Бағалау кезінде оқушының эмоциялық әсерлену тереңдігі, сезімді сөзбен жеткізуі, басқа адамның күйіне эмоциялық үн қосуы есепке алынды.
4. Іс-әрекеттік (мінез-құлықтық) компонент. Мақсаты – оқушының нақты әрекетте жанашырлық көрсетуге дайындығын және адамгершілік мінез-құлық элементтерін анықтау.
Бұл компонент ситуациялық сұрақтар мен бақылау элементтері арқылы бағаланды.
Оқушыларға келесі сұрақтар ұсынылды:
· Егер досың тапсырманы орындай алмай отырса, сен не істер едің?
· Бір оқушыны ешкім ойынға қоспаса, сен қалай әрекет етесің?
· Біреу ренжіп қалса, оны жұбатуға тырысасың ба?
· Сен біреуге көмектескен кезіңді айтып берші.
· Егер сенің көмегің қажет болса, бірден көмектесесің бе, әлде ойланып қаласың ба?
Бағалау барысында оқушының:
· көмек көрсетуге дайындығы;
· нақты әрекет ұсынуы;
· адамгершілік мінез-құлықты таңдауы;
· жанашырлықты іс-әрекетте көрсетуі назарға алынды.
Бағалау деңгейлері
Жоғары деңгей – оқушы моральдық ситуацияларды дұрыс талдайды, басқа адамның күйін түсінеді, эмоциялық үн қоса алады және жанашырлықты нақты әрекет арқылы көрсетуге дайын.
Орта деңгей – жанашырлық туралы түсінігі бар, бірақ эмоциялық жауаптары тұрақсыз, кей жағдайда көмек көрсетуге сенімсіздік байқалады.
Төмен деңгей – моральдық ситуацияларды түсіндіруде қиындық көреді, басқа адамның эмоциялық күйіне назар аудармайды, жанашырлық әрекеттерін сирек ұсынады.
Мейірімділік құндылығын анықтауда табиғи педагогикалық бақылау әдісі негізгі диагностикалық құрал ретінде қолданылды. Сонымен қатар бақылау нәтижелерін нақтылау мақсатында қысқаша әңгімелесу элементтері де пайдаланылды. Бұл оқушылардың мейірімділік туралы түсінігін, адамгершілік әрекетке қатынасын және мінез-құлықтық ерекшеліктерін кешенді түрде анықтауға мүмкіндік берді
Зерттеуде мейірімділік құндылығының қалыптасу деңгейін анықтау мақсатында табиғи педагогикалық бақылау әдісі қолданылды. Бұл әдіс оқушылардың күнделікті оқу, қарым-қатынас және музыкалық іс-әрекет барысында адамгершілік мінез-құлық элементтерін табиғи жағдайда бақылауға мүмкіндік береді. Бақылау барысында нашар көретін 3–4 сынып оқушыларының басқа адамдарға қарым-қатынасы, көмек көрсетуге дайындығы, ізгі әрекеттері және эмоционалдық жауаптары зерттелді.
Бақылау сабақ барысында, музыкалық тапсырмаларды орындау кезінде, топтық жұмыстарда, үзіліс уақытында және халық музыкасын тыңдау мен талқылау үдерісінде жүргізілді. Алынған нәтижелер арнайы бақылау картасына тіркеліп отырды.
1. Мотивациялық компонент
Мақсаты – оқушының мейірімді әрекет жасауға деген ішкі ұмтылысын, адамгершілікке жағымды қатынасын және ізгі әрекетке қызығушылығын анықтау.
Бақылау барысында келесі көрсеткіштерге назар аударылды:
· басқа оқушыларға өз еркімен көмектесуге ұмтылуы;
· қолдау көрсетуге қызығушылық танытуы;
· достық қарым-қатынас орнатуға талпынысы;
· музыка сабақтарында жағымды эмоциялық қатынас білдіруі;
· мейірімді мазмұндағы шығармаларға қызығушылық танытуы.
Оқушының мейірімді әрекетке ішкі дайындығы мен адамгершілікке оң қатынасы бақылау нәтижелері негізінде бағаланды.
2. Танымдық компонент
Мақсаты – оқушының мейірімділік туралы түсінігін, жақсы және жаман әрекеттерді ажыратуын, адамгершілік мінез-құлықты саналы бағалай алуын анықтау.
Бақылау барысында келесі белгілер ескерілді:
· жақсы әрекеттерге оң баға беруі;
· жағымсыз мінез-құлықты ажырата алуы;
· адамгершілік ережелерін түсінуі;
· халық музыкасының мазмұнындағы ізгі ойларды түсіндіруге талпынысы;
· басқа адамдарға қамқорлық жасаудың маңызын түсінуі.
Бағалау кезінде оқушының адамгершілік мазмұнды саналы қабылдауы және мейірімділік туралы түсінігінің қалыптасу деңгейі қарастырылды.
3. Эмоциялық компонент
Мақсаты – оқушының басқа адамдарға жағымды эмоциялық қатынасын, жан жылуын білдіруін және музыка арқылы эмоциялық әсерлену ерекшеліктерін анықтау.
Бақылау барысында:
· басқа оқушылардың көңіл күйіне эмоциялық жауап беруі;
· ренжіген балаға жанашырлық танытуы;
· музыка тыңдау кезінде эмоциялық әсерленуі;
· жылы сөздер айтуы;
· қуаныш пен қайғыны бірге сезіне алуы бақыланды.
Бағалау барысында оқушының эмоциялық сезімталдығы, мейірімді эмоцияларды білдіруі және музыка арқылы эмоциялық әсер алуы есепке алынды.
4. Мінез-құлықтық (әрекеттік) компонент
Мақсаты – оқушының мейірімділікті нақты іс-әрекетте көрсетуін және адамгершілік мінез-құлық дағдыларының қалыптасуын анықтау.
Бақылау кезінде келесі әрекеттер назарға алынды:
· құрбысына көмектесуі;
· тапсырманы бірге орындауға қатысуы;
· өзгелермен сыпайы қарым-қатынас жасауы;
· жанжал жағдайында сабырлы әрекет етуі;
· әлсіз немесе қиналып тұрған оқушыға қолдау көрсетуі;
· халық музыкасына байланысты тапсырмаларда жағымды мінез-құлық көрсетуі.
Бағалау барысында оқушының мейірімді әрекеттерді тұрақты көрсетуі, ізгі қарым-қатынас орната білуі және адамгершілік мінез-құлықты тәжірибеде жүзеге асыруы қарастырылды.
Бағалау деңгейлері
Жоғары деңгей – оқушы мейірімділікті тұрақты түрде іс-әрекетінде көрсетеді, басқа адамдарға қамқорлық танытады, жағымды эмоциялық қатынас орната алады және адамгершілік мінез-құлық нормаларын саналы сақтайды.
Орта деңгей – оқушы мейірімді әрекеттерді кей жағдайда көрсетеді, бірақ олардың тұрақтылығы жеткіліксіз, эмоциялық және мінез-құлықтық жауаптары жағдайға тәуелді байқалады.
Төмен деңгей – оқушы мейірімді әрекеттерді сирек көрсетеді, басқа адамдардың жағдайына бейжай қарайды, адамгершілік мінез-құлық дағдылары әлсіз қалыптасқан.

2.3 Анықтаушы эксперимент жұмысының нәтижелері мен қорытындылары

Анықтаушы эксперимент барысында нашар көретін 3–4 сынып оқушыларының эмпатия, жанашырлық және мейірімділік құндылықтарының бастапқы қалыптасу деңгейі анықталды. Диагностикалық жұмыстар нәтижесінде оқушылардың адамгершілік құндылықтарының мотивациялық, танымдық, эмоциялық және іс-әрекеттік компоненттерінің даму ерекшеліктері айқындалды.
Зерттеу нәтижелері 1-ші топ (n=32) және 2-ші топ (n=33) бойынша талданды. Анықтаушы кезеңде екі топтың бастапқы көрсеткіштерінің шамалас болуы қалыптастырушы эксперимент нәтижелерін кейінгі кезеңде объективті салыстыруға мүмкіндік береді.
Эмпатия құндылығының қалыптасу деңгейін анықтау мақсатында А. Меграбянның бейімделген «Balanced Emotional Empathy Scale (BEES)» әдістемесі қолданылды. Әдістеме 16 тұжырымнан тұрды және әр тұжырым 1–5 балл аралығында бағаланды. Осыған сәйкес ең жоғары жалпы көрсеткіш – 80 балл, ең төмен көрсеткіш – 16 балл болды.
Әрбір оқушының жинаған жалпы балы төмендегі формула бойынша есептелді:
Әрбір респонденттің жеке көрсеткіші келесі формула арқылы есептелді:

                                                 (1)
мұндағы:
X – жалпы эмпатия деңгейі;
xᵢ – әрбір тұжырым бойынша берілген балл.
	Топтық деңгейдегі орташа көрсеткіш төмендегі формула бойынша анықталды:
                                                                                                                (2)
мұндағы:
\bar{X} – орташа көрсеткіш;
∑X – барлық оқушылардың балдарының жиынтығы;
n – зерттелушілер саны.
Зерттеу нәтижелері бойынша 1-ші топ оқушыларының орташа көрсеткіші – 44,8 балл, ал 2-ші топта – 45,3 балл болды. Бұл екі топтағы эмпатия құндылығының бастапқы деңгейі шамалас екенін көрсетеді (Кесте 17).

Кесте 17  – Эмпатия құндылығының қалыптасу деңгейі

	Деңгей
	1-ші топ (n=32)
	%
	2-ші топ (n=33)
	%

	Өте жоғары
	2
	6,3
	2
	6,1

	Жоғары
	6
	18,7
	6
	18,2

	Орта
	15
	46,9
	16
	48,5

	Төмен
	7
	21,9
	7
	21,2

	Өте төмен
	2
	6,2
	2
	6,0



18-ші кестедегі мәліметтері бойынша эмпатия құндылығының бастапқы деңгейлік құрылымы екі топта да бір-біріне өте жақын екені байқалады. Бұл зерттеу басталғанға дейін эксперименттік және бақылау топтарының эмпатиялық даму деңгейі бойынша айтарлықтай айырмашылық болмағанын көрсетеді. Екі топта да негізгі үлес «орта» деңгейге тиесілі: эксперименттік топта – 46,9%, бақылау тобында – 48,5%. Бұл көрсеткіш оқушылардың эмпатиялық қабілеттері белгілі бір деңгейде қалыптасқанымен, оның толық тұрақтанбағанын білдіреді. «Жоғары» және «өте жоғары» деңгейлердің жиынтық үлесі эксперименттік топта 25,0%, бақылау тобында 24,3% құрады. Бұл эмпатиялық қабілеттің тек шағын бөлікте ғана жоғары деңгейде екенін көрсетеді. Ал «төмен» және «өте төмен» деңгейлердің жиынтық көрсеткіші сәйкесінше 28,1% және 27,2% болды. Бұл деректер оқушылардың едәуір бөлігінде эмпатияның жеткіліксіз дамығанын және оны мақсатты педагогикалық ықпал арқылы дамыту қажеттігін дәлелдейді.
Эмпатия құндылығының қалыптасу деңгейін көрнекі түрде көрсету мақсатында 8-суретте алынған нәтижелер берілді.



Сурет 8 - Эмпатия құндылығының қалыптасу деңгейі

Анықтаушы эксперимент нәтижелері эмпатия құндылығының бастапқы деңгейде негізінен орташа сипатта қалыптасқанын көрсетті. Танымдық тұрғыдан алғанда, оқушылар музыкалық шығармалардың эмоциялық мазмұнын (көңілді, мұңды, сабырлы) ажырата алғанымен, кейіпкердің ішкі психологиялық күйін түсіндіруде және себеп-салдарлық байланыстарды ашуда қиындықтар байқалды. Эмоциялық жағдайды вербализациялау көбіне қысқа, үстірт және ситуациялық сипатта болып, бұл эмпатиялық тәжірибені саналы ойлау деңгейінде талдау дағдыларының жеткіліксіз екенін аңғартады.
Эмоциялық компонент бойынша музыкалық шығармаларды тыңдау барысында айқын әсерлену байқалғанымен, бұл сезімдер көбіне сыртқы деңгейде қалып, терең эмпатиялық түсінуге толық ұласа бермеді. Кейбір оқушылар музыканың көңіл-күйіне сәйкес эмоция білдіргенімен, оны негіздеп түсіндіруде шектеулілік танытты, бұл эмоциялық қабылдау мен оны саналы ұғынудың арасында белгілі бір алшақтық бар екенін көрсетеді.
Мотивациялық тұрғыдан эмпатиялық әрекетке деген ішкі уәж жеткілікті деңгейде қалыптаспағаны анықталды. Оқушылардың бір бөлігі көмек көрсетуге дайын екенін білдіргенімен, бұл ниет көбіне сыртқы бағалауға немесе мұғалімнің ықпалына тәуелді сипатта болды. Эмпатияны тұлғалық құндылық ретінде ішкі қажеттілік деңгейінде қабылдау әлсіз байқалды, бұл мотивациялық құрылымның әлі тұрақтанбағанын көрсетеді.
Іс-әрекеттік деңгейде эмпатиялық мінез-құлықтың тұрақсыздығы байқалды: оқушылар нақты жағдайларда көмек көрсетуге дайын болғанымен, бастамашылық таныту және дербес әрекет ету деңгейі төмен болды. Кейбір жағдайларда көмек көрсету әрекеті саналы ішкі ұстанымнан гөрі сыртқы талапқа жауап ретінде жүзеге асқан.
Жалпы алғанда, алынған нәтижелер эмпатия құндылығының құрылымдық компоненттері толық үйлесімді дамымағанын көрсетеді. Бұл жағдай эмпатияны жүйелі түрде дамытуға бағытталған арнайы педагогикалық модельдің қажеттілігін негіздейді және қалыптастырушы эксперименттің мазмұндық-әдістемелік негізін айқындайды.
Анықтаушы эксперимент нәтижелері эмпатия құндылығының бастапқы деңгейде орташа сипатта қалыптасқанын көрсетті. Бұл жағдай эмпатияны жүйелі түрде дамытуға бағытталған арнайы педагогикалық модельдің қажеттілігін негіздейді және қалыптастырушы эксперименттің мазмұндық-әдістемелік негізін айқындайды.
Жанашырлық құндылығын анықтау барысында Т.П. Авдулованың модификацияланған «Жақсылық пен жамандық» әдістемесі, ситуациялық тапсырмалар, музыкалық әңгімелесу және жартылай құрылымдалған сұхбат қолданылды.
Бағалау жүйесі мазмұндық талдау негізінде жүргізілді. Әр жауап келесі көрсеткіштер бойынша бағаланды:
· моральдық ситуацияны түсіну;
· себеп-салдарлық байланысты анықтау;
· эмоциялық үн қосу;
· көмек көрсету әрекетін ұсыну.
Әр көрсеткіш 0–2 балл аралығында бағаланды:
· 0 балл – жауап жоқ немесе толық емес;
· 1 балл – ішінара түсіну;
· 2 балл – толық және саналы жауап.
Максималды жалпы көрсеткіш – 40 балл.
Орташа көрсеткіштер:
· 1-ші топ – 24,6 балл;
· 2-ші топ – 25,1 балл.
	Эмпатия құндылығының қалыптасу деңгейін анықтау мақсатында жүргізілген диагностикалық зерттеу нәтижелері төмендегі 19 - кестеде көрсетілді. Зерттеу барысында оқушылардың эмоциялық сезімталдығы, өзгенің көңіл күйін түсінуі, жанашырлық танытуы және эмоционалдық жауап беру ерекшеліктері бағаланды. Алынған нәтижелер негізінде оқушылардың эмпатия деңгейі жоғары, орта және төмен деңгейлер бойынша сараланды (Кесте 18).

Кесте 18 – Жанашырлық құндылығының қалыптасу деңгейі

	Деңгей
	1-ші топ (n=32)
	%
	2-ші топ (n=33)
	%

	Жоғары
	7
	21,9
	7
	21,2

	Орта
	16
	50,0
	17
	51,5

	Төмен
	9
	28,1
	9
	27,3


	
        18 - кесте деректері жанашырлық құндылығының бастапқы деңгейде екі топта да ұқсас құрылымда қалыптасқанын көрсетеді. Бұл эксперименттік және бақылау топтарының зерттеу басындағы біртектілігін айқындап, кейінгі салыстырмалы талдаудың объективтілігін қамтамасыз етеді.
Нәтижелерге сәйкес, екі топта да негізгі үлес «орта» деңгейге тиесілі: 1-ші топта – 50,0% (n=16), 2-ші топта – 51,5% (n=17). Бұл көрсеткіш оқушылардың жанашырлыққа қатысты бастапқы түсініктері мен мінез-құлықтық бейімділіктері бар болғанымен, оның тұрақты және саналы түрде қалыптаспағанын білдіреді. 
«Жоғары» деңгей көрсеткіштері екі топта да бірдей дерлік сипатта болып, тиісінше 21,9% және 21,2%-ды құрады. Бұл жанашырлықтың жоғары деңгейі тек аз ғана оқушыларда байқалатынын және оның кең таралмағанын көрсетеді.
	
	
	

	Ал «төмен» деңгейдегі оқушылар үлесі 1-ші топта 28,1% (n=9), 2-ші топта 27,3% (n=9) болды. Бұл деректер оқушылардың едәуір бөлігінде жанашырлық құндылығының жеткіліксіз дамығанын және эмоционалдық жауап беру мен көмектесу әрекеттерінің тұрақсыз сипатта екенін аңғартады.
Жалпы алғанда, кесте нәтижелері екі топ арасындағы айырмашылықтың айтарлықтай еместігін және жанашырлық құндылығының бастапқы кезеңде негізінен орта деңгейде шоғырланғанын көрсетеді. Бұл жағдай кейінгі қалыптастырушы эксперимент нәтижелерін бағалауда базалық салыстыру нүктесі ретінде маңызды рөл атқарады.
Жанашырлық құндылығының бастапқы деңгейлік құрылымын көрнекі түрде көрсету мақсатында 9-суретте эксперименттік және бақылау топтарының көрсеткіштері берілді.

	
	
	




Сурет 9 - Жанашырлық құндылығының қалыптасу деңгейі

Жанашырлық құндылығы бойынша алынған нәтижелер оқушылардың көпшілігі моральдық ситуацияларды жалпы түсінгенімен, жанашырлықтың терең адамгершілік мәнін толық ашып көрсете алмағанын байқатты. Орта деңгей көрсеткіштерінің басым болуы оқушыларда адамгершілік түсініктердің қалыптасу үдерісі жүріп жатқанын, бірақ олардың тұрақты тұлғалық ұстаным деңгейіне толық өтпегенін көрсетеді.
Ситуациялық тапсырмалар барысында оқушылар көбіне «көмектесу керек», «жақсылық жасау керек» сияқты жалпы сипаттағы жауаптар берді. Алайда олардың бір бөлігі не себепті көмектесу қажеттігін терең түсіндіруде қиындықтар көрсетті. Бұл моральдық нормаларды сыртқы ереже ретінде қабылдау басым екенін, ал ішкі адамгершілік рефлексияның яғни, мотивацияның жеткіліксіз қалыптасқанын байқатады.
Танымдық компонент бойынша кейбір оқушылар себеп-салдарлық байланысты толық анықтай алмады. Мысалы, кейбір балалар ситуациядағы адамның эмоциялық жағдайын түсінгенімен, оған сәйкес адамгершілік әрекетті ұсынуда нақты шешім қабылдай алмады. Бұл жанашырлықтың танымдық және мінез-құлықтық компоненттері арасындағы байланыстың әлсіздігін көрсетті.
Музыкалық әңгімелесу барысында оқушылар халық әндері мен күйлерінің эмоциялық мазмұнына белсенді жауап бергенімен, музыкалық образды нақты өмірлік жағдайлармен байланыстыруда қиындықтар байқалды. Кейбір оқушылар музыканың көңіл күйін дұрыс анықтағанымен, оның адамгершілік мазмұнын ашып айтуда қысқа жауаптармен шектелді.
Эмоциялық компонентті бағалау барысында балалардың көпшілігі музыкадағы қайғы, мұң немесе қуаныш сезімдерін қабылдай алғанымен, сол сезімдерге тұрақты эмоциялық үн қосу барлық жағдайда бірдей байқалмады. Кейбір оқушыларда эмоциялық реакция тез өзгеріп, ситуациялық сипатта болды.
Іс-әрекеттік компонент бойынша жанашырлықтың нақты әрекетте көрінуі көбіне таныс ортада ғана байқалды. Оқушылар достарына көмек көрсетуге дайын болғанымен, жаңа немесе күрделі жағдайларда бастамашылық деңгейі төмендеді. Бұл адамгершілік әрекеттің әлі де тұрақты тұлғалық қасиет деңгейінде толық қалыптаспағанын көрсетті.
Жалпы алғанда, алынған нәтижелер халық музыкасының эмоциялық-адамгершілік мазмұнын жүйелі қолдану арқылы оқушылардың жанашырлық сезімін тереңдету, моральдық ситуацияларды саналы талдау қабілетін дамыту және адамгершілік әрекетті тұрақтандыру қажеттігін дәлелдейді.
Мейірімділік құндылығы табиғи педагогикалық бақылау және қысқаша әңгімелесу арқылы анықталды.
Бақылау картасында келесі көрсеткіштер белгіленді:
· көмек көрсетуге бастамашылық;
· жағымды қарым-қатынас;
· топтық әрекетке қатысу;
· эмоционалдық қолдау көрсету;
· ізгі әрекеттің тұрақтылығы.
Әр көрсеткіш:
· 0 – байқалмайды;
· 1 – кей жағдайда байқалады;
· 2 – тұрақты байқалады
түрінде бағаланды.
Жалпы максималды көрсеткіш – 30 балл.
Орташа көрсеткіштер:
· 1-ші топ – 18,9 балл;
· 2-ші топ – 19,4 балл.

Кесте 19 – Мейірімділік құндылығының қалыптасу деңгейі

	Деңгей
	1-ші топ (n=32)
	%
	2-ші топ (n=33)
	%

	Жоғары
	8
	25,0
	8
	24,2

	Орта
	15
	46,9
	16
	48,5

	Төмен
	9
	28,1
	9
	27,3



Жоғарыдағы 19-кесте мейірімділік құндылығының бастапқы кезеңде екі топта да ұқсас құрылымда қалыптасқанын көрсетеді. Бұл эксперименттік және бақылау топтарының зерттеу басындағы деңгейі бір-біріне жақын болғанын және кейінгі салыстырмалы талдаудың объективтілігін қамтамасыз ететінін аңғартады.
Нәтижелерге сәйкес, екі топта да негізгі үлес «орта» деңгейге тиесілі: 1-ші топта – 46,9% (n=15), 2-ші топта – 48,5% (n=16). Бұл көрсеткіш оқушыларда мейірімділікке қатысты бастапқы түсініктердің бар екенін, бірақ олардың тұрақты мінез-құлықтық дағды ретінде толық қалыптаспағанын білдіреді.
«Жоғары» деңгей көрсеткіштері екі топта да шамалас болып, 25,0% және 24,2% деңгейінде тіркелді. Бұл мейірімділік қасиетінің тек аз ғана оқушыларда жоғары деңгейде көрініс тапқанын көрсетеді.
Ал «төмен» деңгейдегі оқушылардың үлесі 1-ші топта 28,1% (n=9), 2-ші топта 27,3% (n=9) болды. Бұл деректер оқушылардың едәуір бөлігінде мейірімділік құндылығының жеткілікті деңгейде қалыптаспағанын және оның әлі де мақсатты педагогикалық қолдауды қажет ететінін айқындайды.
Мейірімділік құндылығының бастапқы деңгейлік құрылымын көрнекі түрде көрсету мақсатында 10-суретте эксперименттік және бақылау топтарының көрсеткіштері берілді.



Сурет 10  – Мейірімділік құндылығының қалыптасу деңгейі

Мейірімділік құндылығы бойынша анықтаушы эксперимент нәтижелері оқушылардың жағымды эмоциялық қатынас көрсетуге бейімділігін анықтағанымен, мейірімді әрекеттердің тұрақтылығы жеткілікті деңгейде қалыптаспағанын көрсетті. Оқушылардың басым бөлігінде орта деңгей көрсеткіштерінің анықталуы олардың ізгі қарым-қатынасқа оң көзқарасы бар екенін, алайда оны барлық жағдайда тұрақты мінез-құлық ретінде көрсете алмайтынын байқатты.
Бақылау барысында кейбір оқушылар жолдастарына көмектесуге ұмтылғанымен, бұл әрекеттер көбіне мұғалімнің бақылауы немесе сыртқы қолдау жағдайында белсендірек байқалды. Еркін қарым-қатынас жағдайында көмек көрсету бастамасының төмендеуі оқушыларда мейірімді мінез-құлықтың әлі де тұрақты тұлғалық дағды ретінде толық қалыптаспағанын көрсетті.
Эмоциялық компонент бойынша оқушылардың көпшілігі басқа адамның көңіл күйіне эмоциялық жауап бере алғанымен, эмоциялық тұрақтылық жеткіліксіз болды. Кейбір балалар ренжіген құрбысына жанашырлық танытқанымен, ұзақ уақыт эмоциялық қолдау көрсете алмады. Бұл эмоционалдық өзін-өзі реттеу дағдыларының даму ерекшеліктерімен байланысты екені байқалды.
Танымдық компонентті бағалау кезінде оқушылар жақсы және жаман әрекеттерді жалпы ажырата алғанымен, адамгершілік әрекеттің ішкі маңызын түсіндіруде қиындықтар кездесті. Кейбір жауаптарда мейірімділік көбіне «тәртіп ережесі» ретінде қабылданғаны байқалды. Бұл балалардың адамгершілік нормаларды саналы тұлғалық құндылық деңгейінде толық меңгермегенін көрсетті.
Музыкалық іс-әрекет барысында халық әндері мен күйлері оқушылардың жағымды эмоциялық күйін күшейтіп, өзара қарым-қатынастың белсенділігін арттырды. Әсіресе бірлескен музыкалық тапсырмалар кезінде өзара көмек көрсету, қолдау білдіру және эмоционалдық жақындасу элементтері жиі байқалды. Бұл халық музыкасының мейірімділік құндылығын қалыптастырудағы педагогикалық әлеуетінің жоғары екенін дәлелдейді.
Жалпы алғанда, анықтаушы эксперимент нәтижелері нашар көретін бастауыш сынып оқушыларында мейірімділік құндылығының бастапқы негіздері қалыптасқанымен, оның тұрақты адамгершілік мінез-құлыққа айналуы үшін арнайы ұйымдастырылған педагогикалық жұмыстың қажеттігін көрсетті.
Анықтаушы эксперимент нәтижелерін эмпирикалық деректер негізінде салыстырмалы талдау эмпатия, жанашырлық және мейірімділік құндылықтарының бастапқы қалыптасу деңгейі екі топта да бір-біріне жақын екенін көрсетті. Дегенмен барлық үш құндылық бойынша орта деңгейдің басым болуы және төмен деңгей көрсеткіштерінің сақталуы олардың тұлғалық құрылым ретінде толық орнықпағанын дәлелдейді.
1. Эмпатия құндылығы бойынша төмен тұстар
Эмпатия нәтижелерінде орта деңгейдің басымдығы (шамамен 46–48%) және төмен деңгейдің сақталуы келесі мәселелерді көрсетті:
· эмоцияны терең түсіну емес, тек сырттай қабылдау басым;
· эмоциялық әсер бар, бірақ ол тұрақты эмпатиялық мінез-құлыққа айналмайды;
· кейіпкердің ішкі күйін вербализациялау әлсіз;
· рефлексия және эмоционалдық талдау жеткіліксіз.
Қорытынды: эмпатияның танымдық және іс-әрекеттік компоненттері әлсіз дамыған.
2. Жанашырлық құндылығы бойынша төмен тұстар
Жанашырлық нәтижелері де орта деңгейдің басымдығын көрсетті, бұл:
· моральдық нормалардың саналы ұстаным емес, жалпы ереже ретінде қабылдануы;
· себеп-салдарлық байланыстың толық ашылмауы;
· көмектесу әрекетінің ішкі мотивацияға емес, сыртқы ықпалға тәуелділігі;
· моральдық ситуацияны өмірлік тәжірибемен байланыстырудың әлсіздігі.
Қорытынды: жанашырлықтың танымдық және мотивациялық компоненттері жеткілікті деңгейде қалыптаспаған.
3. Мейірімділік құндылығы бойынша төмен тұстар
Мейірімділік бойынша алынған деректер:
· әрекеттің тұрақсыздығын;
· көмектесудің көбіне ересек бақылауына тәуелді болуын;
· эмоционалдық қолдаудың қысқа мерзімді болуын;
· моральдық нормалардың дағдыға айналмауын көрсетті.
Қорытынды: мейірімділік құндылығының іс-әрекеттік компоненті әлсіз дамыған.
Жалпы қорытынды
Үш құндылықты біріктіргенде ортақ үш негізгі мәселе анықталды:
1. Эмоциялық тәжірибенің тұрақсыздығы: эмоция бар, бірақ ұзақ мерзімді ішкі күйге айналмайды.
2. Мотивациялық ішкі ұстанымның әлсіздігі: адамгершілік әрекет көбіне сыртқы бақылауға тәуелді.
3. Іс-әрекеттік дағдылардың тұрақтанбауы: құндылықтар нақты мінез-құлықта жүйелі көрінбейді.
Осы нәтижелерге сүйене отырып, келесі кезеңде (қалыптастыру экспериментінде) мына бағыттарға басымдық берілуі қажеттілігін анықтадық:
Эмпатияны тек эмоциялық деңгейде емес, танымдық түсіну және рефлексия арқылы тереңдету;
Жанашырлықты моральдық ситуацияларды талдау және ішкі мотивация қалыптастыру арқылы дамыту;
Мейірімділікті тұрақты әлеуметтік мінез-құлық дағдысына айналдыру;
Халық музыкасының мазмұны мен сезімдік-эмоциялық әсерін педагогикалық жүйе ретінде құрылымдап қолдану;
Оқушылардың есту арқылы қабылдау ерекшеліктерін ескере отырып, эмоция → түсіну → әрекет тізбегін қалыптастыру.
Осылайша, анықтаушы эксперимент нәтижелері нашар көретін 3–4 сынып оқушыларында эмпатия, жанашырлық және мейірімділік құндылықтарының бастапқы деңгейде қалыптасқанымен, олардың эмоционалдық тұрақтылығы, ішкі мотивациялық негізі және мінез-құлықтық көріністері жеткіліксіз екенін көрсетті. Бұл жағдай аталған құндылықтарды стихиялы түрде емес, арнайы ұйымдастырылған педагогикалық жүйе арқылы мақсатты дамыту қажеттігін айқындайды.
Осыған байланысты келесі кезеңде зерттеудің 3.1 бөлімінде халық музыкасының тәрбиелік әлеуетіне негізделген арнайы бағдарлама арқылы нашар көретін оқушылардың адамгершілік құндылықтарын қалыптастырудың мазмұны мен құрылымы қарастырылады. 


Екінші бөлім бойынша қорытынды

Зерттеудің екінші бөлімінде нашар көретін 3–4 сынып оқушыларының адамгершілік құндылықтарының даму ерекшеліктері теориялық және тәжірибелік тұрғыдан талданып, анықтаушы эксперимент жұмысының нәтижелері жүйеленді. Зерттеу барысында зерттеуге қатысқан оқушылардың психологиялық-педагогикалық ерекшеліктері мен медициналық-педагогикалық диагноздары анықталып, дефектолог мамандарының қорытындылары мен психологиялық-педагогикалық құжаттамаларына талдау жүргізілді.
Нашар көретін бастауыш сынып оқушылары қоршаған ортаны қабылдауда, эмоциялық күйді тануда және әлеуметтік қатынастарды түсінуде белгілі бір қиындықтарға кездесетіні байқалды. Соған қарамастан олардың музыкаға деген эмоциялық сезімталдығы, есту арқылы қабылдау белсенділігі және көркем бейнелерді ішкі эмоциялық тәжірибе арқылы сезіну мүмкіндігі жоғары екендігі анықталды. Бұл ерекшеліктер халық музыкасын адамгершілік тәрбиенің тиімді құралы ретінде қолдануға мүмкіндік беретіндігімен негізделді.
Анықтаушы эксперимент барысында эмпатия, жанашырлық және мейірімділік құндылықтарының бастапқы қалыптасу деңгейлері арнайы диагностикалық әдістемелер арқылы зерттелді. Диагностика нәтижелері оқушылардың басым бөлігінде адамгершілік құндылықтардың жеткілікті деңгейде қалыптаспағанын көрсетті. Әсіресе эмоциялық жауап беру, өзгенің жағдайын түсіну, әлеуметтік қолдау көрсету және тұлғааралық өзара әрекет барысында адамгершілік мінез-құлықты тұрақты көрсету көрсеткіштері орта және төмен деңгейде байқалды.
Анықтаушы эксперимент нәтижелері мотивациялық, танымдық, эмоциялық және іс-әрекеттік компоненттердің даму деңгейлері арасында өзара байланыс бар екенін дәлелдеді. Кейбір оқушыларда адамгершілік ұғымдары туралы білім болғанымен, олардың практикалық әрекетте тұрақты көрініс таппауы анықталды. Бұл жағдай адамгершілік құндылықтарды қалыптастыруда тек ақпараттық түсіндірудің жеткіліксіз екенін, эмоционалдық тәжірибе мен белсенді тәрбиелік ықпалдың қажет екенін көрсетті.
Сонымен қатар зерттеу нәтижелері халық музыкасының тәрбиелік әлеуетін мақсатты және жүйелі қолдану қажеттігін айқындады. Халық әндері мен күйлерінің мазмұнында қамтылған эмпатия, ізгілік, жанашырлық, мейірімділік сияқты құндылықтардың нашар көретін оқушылардың эмоциялық әлеміне әсер ету мүмкіндігі жоғары екендігі анықталды.
Жалпы алғанда, анықтаушы эксперимент нәтижелері нашар көретін 3–4 сынып оқушыларының адамгершілік құндылықтарын халық музыкасы арқылы қалыптастыруға бағытталған арнайы педагогикалық жүйені әзірлеудің қажеттігін дәлелдеді. Бұл қорытындылар зерттеудің келесі кезеңінде ұйымдастырылатын қалыптастырушы эксперименттің мазмұнын анықтауға негіз болды.


3 НАШАР КӨРЕТІН 3–4 СЫНЫП ОҚУШЫЛАРЫНЫҢ АДАМГЕРШІЛІК ҚҰНДЫЛЫҚТАРЫН ХАЛЫҚ МУЗЫКАСЫ АРҚЫЛЫ ҚАЛЫПТАСТЫРУ ТӘЖІРИБЕСІ

3.1 Халық музыкасы арқылы нашар көретін 3–4 сынып оқушыларының адамгершілік құндылықтарын қалыптастырудың арнайы бағдарламасы

Анықтаушы эксперимент нәтижелері нашар көретін 3-4 сынып оқушыларының адамгершілік құндылықтарының қалыптасу деңгейі жеткіліксіз екенін, әсіресе эмпатия, жанашырлық, мейірімділік сияқты адамгершілік құндылықтардың саналы деңгейде орнығуы жүйелі педагогикалық ықпалды қажет ететінін көрсетті. Осыған байланысты зерттеудің келесі кезеңінде аталған кемшіліктерді түзетуге және оқушылардың адамгершілік даму деңгейін арттыруға бағытталған қалыптастырушы эксперимент ұйымдастырылды.
Қалыптастырушы эксперименттің негізгі мақсаты – қазақтың халық әндері мен күйлерінің тәрбиелік әлеуетін мақсатты түрде қолдану арқылы нашар көретін 3–4 сынып оқушыларының адамгершілік құндылықтарын жүйелі қалыптастыру болып табылады. Аталған мақсатқа жету үшін арнайы әзірленген бағдарлама қолданылып, оның мазмұны оқушылардың жас және психологиялық ерекшеліктеріне, көру қабілетінің шектеулігіне байланысты қабылдау арнасының жетекші рөліне (есту арқылы қабылдауға) негізделді.
Бағдарламаның теориялық негіздері педагогикалық психология, арнайы педагогика, моральдық даму теориялары және музыкалық педагогика бағыттарының өзара байланысына сүйенеді. 
Психологиялық даму теориялары бойынша - Л.С. Выготскийдің мәдени-тарихи теориясына, Э. Эриксонның психосоциалдық даму кезеңдеріне, Ж. Пиаже когнитивтік даму моделіне, А. Бандураның әлеуметтік үйрену теориясына;  
Адамгершілік даму теориялары бойынша – L.Kohlberg-тің моральдық даму кезеңдерінің теориясына, M.Hoffman-ның эмпатия және моральдық даму теориясына; 
Қамқорлық этикасы бойынша – N.Noddings-тің қамқорлық этикасына [185]; 
Музыкалық педагогика жүйелері бойынша – К.Орфф пен Г.Кетман жасаған Орфф-Шульверк тәсіліне [186];  
Нейромузыкология және эмоциялық-эмпатиялық зерттеулер бойынша –  Koelsch-тің нейромузыкологиялық зерттеулеріне [187]; Wu мен Lu-дың [188] және E. Powers-тің  эмпатия туралы зерттеулеріне [189]; D.Goleman-ның эмоциялық интеллект теориясына [190]; 
Арнайы педагогика және компенсаторлық даму теориялары – Ю.С. Шевченконың музыкалық-эмоциялық терапия тәсілдері, Л.С. Цветкованың компенсаторлық даму зерттеулері. 
Осы теориялық негіздерге сүйене отырып, бағдарлама халық музыкасының тәрбиелік әлеуетін жүйелі пайдалана отырып, оқушылардың эмпатиясын, жанашырлығын және мейірімділігін қалыптастыруға бағытталған. Оны мына төмендегі кестеден көреміз (Кесте 20).

Кесте 20 – Нашар көретін 3–4 сынып оқушыларының адамгершілік құндылықтарын халық музыкасы арқылы қалыптастыру бағдарламасының теориялық-әдіснамалық негіздері 

	Теория / тұжырым
	Автор, жыл
	Бағдарламаға үлесі

	Мәдени-тарихи теория
	Л.С. Выготский
	Музыканы мәдени-педагогикалық құрал ретінде негіздеу; «жақын арадағы даму аймағы» принципі

	Психосоциалдық даму
	Э. Эриксон
	8–10 жас кезеңіндегі тұлғааралық дамуға ансамбльдік музыканың ықпалы

	Когнитивтік даму
	Ж. Пиаже
	Образды-аңыздық мазмұн арқылы нақты операциялар кезеңіндегі моральдық түсінік

	Әлеуметтік үйрену
	А. Бандура
	Халық музыкасы кейіпкерлерін мінез-құлық үлгісі ретінде пайдалану

	Моральдық даму кезеңдері
	Л. Кольберг
	Ситуациялық моральдық тапсырмалардың психологиялық негізі

	Эмпатия және моральдық даму
	М. Хоффман
	Жанашырлық блогының теориялық тірегі; «индукция» тәсілі

	Қамқорлық этикасы
	Н. Ноддингс
	Ансамбльдік жұмыстың моральдық мәні; мұғалімнің рөлі

	«Басқаша дауыс» концепциясы
	К. Гиллиган
	Моральдық тәрбиедегі қамқорлық пен әділдік өлшемдерінің үйлесімі

	Орфф-Шульверк тәсілі
	К. Орфф;
Г. Кетман
	Музыкалық импровизация, ансамбль, инсценировка арқылы адамгершілік тәрбие

	Нейромузыкология
	С. Кельш
	Музыканың эмоциялық резонанс тудыру нейрофизиологиялық механизмі

	Музыкалық оқыту және эмпатия
	Ву & Лу
	Музыкалық оқытудың эмпатия мен просоциалдық мінез-құлыққа нейрофизиологиялық ықпалы

	Эмпатиялық даму (музыкалық білім)
	Э. Пауэрс
	Музыкалық сынып бөлмесі — эмпатияға бай педагогикалық орта

	Эмоциялық интеллект
	Д. Гоулман
	Бағдарламаның үш модулінің психологиялық карталануы

	Компенсаторлық даму
	Цветкова, Мельникова
	Нашар көретін оқушылар үшін есту арнасының компенсаторлық рөлі

	Музыкалық-эмоциялық терапия
	Ю.С. Шевченко
	Эмоциялық реттеу; кернеуді азайту; позитивті тәжірибе



Арнайы бағдарлама музыка тыңдау, музыканы орындау (ән айту, музыкалық аспаптарда ойнау), шығармашылық әрекет, рефлексия сынды оқыту әдістерін қамтыды және оқушылардың жеке тәжірибесі мен эмоциялық қабылдауына бағытталды. Бағдарлама мектеп ішілік ұйымдастырылған вокалдық және аспаптық үйірмелер жұмысында қолданыс тапты. Бұл әртүрлі оқу-танымдық контекстілерде адамгершілік құндылықтарды қалыптастырудың тиімділігін бағалауға және бағдарлама мазмұнын нақтылауға мүмкіндік берді.
Бағдарлама құрылымында үш кезең қарастырылды: дайындық (6 сағат), негізгі (24 сағат), қорытынды (4 сағат). Әр кезеңде оқушылар халық әндері мен күйлері арқылы адамгершілік мағынасы терең құндылықтарды талдап, шығармашылықпен жұмыс істеді. Бағдарлама мазмұны тек музыкалық-эстетикалық дамуға емес, сонымен қатар коммуникативтік, эмоционалдық және әлеуметтік дағдыларды дамытуға бағытталды.
Осы бөлімде сипатталатын бағдарлама – диссертациялық зерттеуіміздің негізгі тәжірибелік базасын құрай отырып, қалыптастырушы эксперименттің әдістемелік негізі болды. Бағдарламаның тиімділігі арнайы диагностикалық әдістермен өлшеніп, бастапқы және соңғы нәтижелерді салыстыру арқылы ғылыми тұрғыдан дәлелденді.
Қалыптастырушы эксперимент барысында халық музыкасы оқыту мен тәрбиенің негізгі құралы ретінде қарастырылып, музыкалық шығармалардың эмоциялық әсері, мазмұндық тереңдігі және тәрбиелік бағыты басты назарға алынды. Осы тұрғыдан алғанда, музыкалық репертуарды ғылыми-әдістемелік тұрғыда негізделген критерийлер арқылы іріктеу қажеттілігі туындады.
Зерттеу жұмысында адамгершілік құндылықтарды қалыптастырудың басты құралы ретінде қазақ халық музыкасы – әндер мен күйлер таңдалды. Музыкалық шығармаларды іріктеу критерийлерін айқындау барысында сондай-ақ Қазақстан Республикасы Оқу-ағарту министрінің білім беру мазмұны мен оқу-тәрбие үдерісін ұйымдастыруға қатысты талаптарын регламенттейтін №115 бұйрықтың (мемлекеттік жалпыға міндетті білім беру стандарты мен оқу-тәрбие жұмысының қағидалары) нормалары басшылыққа алынды, онда білім алушылардың жас және психофизиологиялық ерекшеліктерін ескеру, тәрбиенің құндылықтық бағытын қамтамасыз ету және оқу материалын қолжетімділік принципіне сәйкес іріктеу қажеттілігі айқындалған.
Біріншіден, музыкалық шығармаларды іріктеу кезінде қолданылған «адамгершілік-құндылықтық мазмұнның болуы» критерийі аксиологиялық тұғыр мен тұлғалық-бағдарлы педагогика қағидаларына (М. Шелер, А.Радугина,  К. Роджерс) сүйене отырып нақтыланды. Бұл критерийдің негізінде халық музыкасының мазмұнында адамгершілік құндылықтардың (эмпатия, жанашырлық, мейірімділік) көрініс табуы және олардың оқушының эмоциялық қабылдауына әсер ету мүмкіндігі болу қажеттілігі көрсетілді.
Екіншіден, шығармаларды іріктеу үдерісі субъективті пікірге емес, ғылыми-әдіснамалық негіздерге сүйенетіні нақты дәлелденді. Атап айтқанда, музыкалық материалды таңдауда Б.М. Тепловтың музыкалық қабылдау теориясы, Л.С. Выготскийдің эмоция мен эстетикалық тәжірибе бірлігі туралы еңбектеріне, сондай-ақ арнайы педагогикадағы (тифлопедагогика) жас ерекшелікке сәйкестік қағидалары негізге алынды.
Үшіншіден, күрделілік деңгейіне қатысты музыкалық шығарманың эмоциялық тереңдігі мен оқушының жас ерекшелігі арасындағы сәйкестік негізгі өлшем ретінде қарастырылды. Бұл тұрғыда шығарманың күрделілігі емес, оның эмоциялық мазмұнын педагогикалық тұрғыдан түсіндіру мүмкіндігі басты рөл атқарады. Атап айтқанда, Қорқыттың «Ұшардың ұлуы» күйі және халық әні «Қараторғайдың» эмоционалдық мазмұны терең болғанымен, олар бастауыш сынып оқушыларының қабылдау деңгейіне бейімделіп, мұғалімнің бағыттаушы түсіндірмесі арқылы ұсынылған жағдайда адамгершілік сезімдерді (мұң, жанашырлық, эмпатия) қалыптастыруға тиімді құрал бола алатыны теориялық және практикалық тұрғыдан негізделді.
Төртіншіден, Тарихи-мәдени құндылығы мен тәрбиелік дәстүрге сәйкестігі критерийі. Бұл халық музыкасын ұлттық мәдени мұраның құрамдас бөлігі ретінде қарастыратын әдіснамалық блоктағы мәдениеттанымдық және аксиологиялық негізді басшылыққа алады. Аталған критерий бойынша іріктелетін музыкалық шығармалар қазақ халқының дүниетанымын, тарихи тәжірибесін және тәрбиелік дәстүрлерін бейнелеуімен сипатталады. Ғылыми тұрғыдан бұл бағыт М.Бахтин мен Ю.Лотманның мәдени мәтін (соның ішінде музыкалық шығарма) ұрпақтан-ұрпаққа берілетін құндылықтық ақпараттың тасымалдаушысы ретінде түсіндіретін тұжырымдарына сай келеді.
Халық музыкасы осы тұрғыда тек көркемдік құбылыс емес, тарихи жад пен ұлттық тәрбиенің маңызды құралы ретінде қызмет атқарады. Мысалы, «Ақсақ құлан» күйі тарихи оқиға негізінде адамгершілік жауапкершілік, әділдік ұғымдарын бейнелесе, Құрманғазының «Қайран шешем» күйі арқылы анаға деген құрмет, сағыныш, ізгілік сезімдері көрініс табады. Мұндай шығармалар оқушылардың ұлттық сана-сезімін қалыптастырып қана қоймай, адам мен қоғам арасындағы этикалық қатынастарды түсінуге мүмкіндік береді.
Бесіншіден, педагогикалық қолдануға икемділігі критерийі музыкалық материалды оқу-тәрбие үдерісінде тиімді пайдаланудың практикалық мүмкіндіктерін анықтайды және субъектілік іс-әрекеттік тұғыр мен іс-әрекет арқылы тәрбиелеу қағидасына негізделеді. Аталған критерий бойынша музыкалық шығарманың құрылымы, мазмұны және көркемдік ерекшеліктері оны тыңдату, талдау, сахналау, орындау, рөлдік ойындар ұйымдастыру сияқты түрлі педагогикалық әдістер арқылы қолдануға қолайлы болуы тиіс. Ғылыми негізі А.Леонтьевтің іс-әрекет теориясымен және С.Рубинштейн субъектілік әрекет тұжырымдамасымен байланысты. Бұл теориялар бойынша тұлғаның дамуы белсенді іс-әрекет барысында жүзеге асады, ал білім мен құндылықтар әрекет арқылы игеріледі. Осы тұрғыда музыкалық шығарманың педагогикалық икемділігі оның оқушыны тек тыңдаушы емес, белсенді қатысушы ретінде тарту мүмкіндігімен анықталады. Мысалы, «Жорға аю», «Бесік жыры», «Әлди бөпем» сияқты шығармалар құрылымдық қарапайымдылығы мен бейнелілігі арқылы сахналауға, рөлдік ойындарға, сипаттамалық талдауға тиімді мүмкіндік береді. Мұндай жұмыстар барысында оқушылар музыкалық бейнені сезінуімен қатар, оны әрекет арқылы қайта жаңғыртады, бұл өз кезегінде адамгершілік құндылықтардың тереңірек меңгерілуіне ықпал етеді.
Сонымен қатар, арнайы бағдарламаны әзірлеу барысында бастауыш сыныптарға арналған «Музыка» оқулықтарындағы халық әндері мен күйлері алдын ала талдаудан өтті. Алдымен 3-ші сыныптың «Музыка» сабағында қолданылатын «Музыка» оқулығындағы репертуарларға тоқталып өттік [191] (Кесте 21).  
 
Кесте 21 - «Музыка» оқулығында берілген репертуарлар, 3-ші сынып

	Бөлім атауы
	Музыкалық шығармалар
	Тəрбиелік мазмұны

	Жанды табиғат
	Қазақтың халық әні «Япурай»
	Бұл жерде табиғаттың әрбір құбылысын бейнелей отырып, қазақ
жерінің сұлу табиғатын өлең мен
музыка арқылы бейнелеп тұр.

	Жақсыдан үйрен, жаманнан жирен



	Қазақтың халық әні «Жүгіріп шықтым белеске», «Елім-ай», А.Рахметов «Жақсы менен жаман» термесі, Майлықожа «Ата-ананың қадірі», Айтыс, Бәдік әндері, А.Рахметов «Жақсылық көрсем өзімнен»
	Халқымыздың жыр, терме, айтыс өнері тәрбиелік тағылымы мол мұра. Бұл сыныпта берілген шығармалардан адамгершілік құндылықтарды қалыптастыруға айтарлықтай ықпалын тигізері зор.

	Уақыт 


	Дәулеткерейдің күйі «Көроғлы», Н.Тілендиевтің «Аққу» күйі, Құрманғазының күйі  «Балбырауын»

	Күй өнері, күйшілер, қазақтың халық аспаптары туралы тақырыпты қамтыған бұл бөлімдегі берілген күйлердің мазмұны арқылы оқушы
бойында адамгершілікпен қатар патриоттық сезімдерін оятуға себеп
болады.

	Өнер
	Музыка және поэзия – А.Құнанбаев – «Желсіз түнде жарық ай», Музыка бейнелейді (музыка және сурет) – Н.Меңдіғалиевтің «Легенда о домбре», Халық күйі «Қасқыр», Халық күйі «Көкек»; Музыка және форма – «Ақан сері «Қараторғай»; Музыка және қозғалыс – Дәулеткерейдің «Қосалқа» күйіне қойылған би 
	Бұл бөлімдегі берілген музыкалық шығармалар музыка-поэзия, музыка бейнелейді, музыка және форма, музыка және қозғалыс секілді тақырыптармен тығыз байланысын аша отырып, мазмұны, формасы, көркемдеуші құралдары арқылы оқушыларды әдемілікке, адамгершілікке тәрбиелейді.

	Атақты тұлғалар
	Ұлы дала сал-серілері Біржан сал «Он саусақ» әні, Ақан сері Қорамсаұлы «Маңмаңгер», Құрманғазының күйі «Адай», Махамбет «Жұмыр қылыш»
	Халқымыздың Біржан сал, Ақан сері, Құрманғазы, Махамбет сияқты атақты өнер тұлғалары, олардың шығармашылығы арқылы халық музыкасына деген сүйіспеншіліктерін оятады

	Демалыс, мәдениет, мерекелер

	Орыстың халық әні «Калинка - малинка», Өзбектің халық әні - «Бойчечак», Татардың халық әні «Эй, аламаагачлары»


	Тек қана қазақ халқы емес, басқа халықтардың да халық музыкаларын бағдарламаға енгізу арқылы сол елдің мәдениетімен, өнерімен таныстырып, өз халқымыздың ерекшеліктерін сезіне, ажырата білуге үйретеді.



Ал төртінші сыныпқа арналған «Музыка» оқулықтарын қарастыратын болсақ бұл сыныпта «Әрбір ана үшін баласы қымбат, әрбір адам үшін Отаны қымбат. Адамға ғана тән мейірімділік, сүйіспеншілік, махаббат деген сезімдер құндылық деп аталады. Құндылық – бұл ұғым, қандай да бір нәрсенің мәнділігі, маңыздылығы, қалаулылығы, қымбаттылығы. 
Басты құндылықтар «Отан, отбасы, ана тілі, рәміздер» деп құндылықтар туралы ұғымдарды үйренеді, Отанға, отбасына, үлкенге деген құрмет пен жауапкершілікті сезінуді; мейірімділік, сүйіспеншілік пен махаббат, достық ұғымдарын музыкалық шығармалардағы көркем бейне арқылы тануды, күйдің мазмұны мен әннің сипатын көркемдеуші құралдарын анықтауды және салыстыруды үйренеді [192]. Бұл үшін оларға төмендегідей музыкалық шығармалар іріктелініп алынған (Кесте 22):

Кесте 22 - «Музыка» оқулығында берілген репертуарлар, 4-ші сынып

	Бөлім атауы
	Музыкалық шығармалар
	Тəрбиелік мазмұны

	1
	2
	3

	Менің Отаным - Қазақстан

	Өлеңі: А.Ахметбекұлы, Әні: Е.Зейіпхан «Көк тудың желбірегені»


	Бұл ән арқылы ең алдымен оқушылардың патриоттық сезімдерін оятып, еліне, жеріне, Отанына деген сүйіспеншіліктерін арттырып, туған жерін қорғауға деген сезімдері ұлғаяды

	Құндылықтар 


	Өлеңі: И.Иса, әні: И.Бексұлтан «Ата-әже», Өлеңі: Т.Молдағалиев, Әні: С.Бәйтереков «Жан досым»; Өлеңі: Ә.Рахметов, Әні: Н.Мирманов «Достар әні»
	4-ші сыныптың осы құндылықтар тақырыбы өте маңызды болып отыр. Бұл жерде бастауыш сынып оқушыларының құндылық туралы ұғымдарына тоқталып, түсіндіріп өтеді. Ата-ана, ата-әжеге, досына деген сезімдерін көрсетеді.

	Мәдени мұра
	Қазақтың халық күйі – «Ақсақ құлан», Өлеңі: Б.Қарағызұлы, әні: И.Елубаева «Домбыра болып сөйледім», Ықыластың «Жезкиік» күйі, «Алпамыс батыр» жырынан үзінді, Естай Беркімбайұлы «Құсни Қорлан», қазақтың халық әні «Қоғалы-ай», Тәттімбеттің күйі «Саржайлау»
	Бұл бөлімде ең маңыздысы батырлар жырынан берілген үзінді, халық әндері мен күйлерінің мазмұны, орындаушылық өнеріне баса назар
аударамыз.

	Қоршаған
ортаны қорғау

	Қ.Сайжан «Арал тағдыры», Жапонның халық әні «Сакура», т.б.


	Бұл бөлімде берілген музыкалық
шығармалардан өз еліміз бен жапон халқының халық әні арқылы жеріне, еліне деген сезімдерін, сүйіспеншіліктерін білдіреді. 

	Ән, жыр әлемі -болашақта

	«Қыз Жібек» жыры, Ы.Сандыбайұлы «Гәкку», Ақан сері «Жаяу Мұса», 
	Бұл бөлімде көріп отырғанымыздай тағылымдық тәрбиеге толы жырларымызбен қатар, дәстүрлі әндер мен 



22-кестенің жалғасы

	1
	2
	3

	
	Дәулеткерейдің күйі «Көроғлы», Махамбет «Жұмыр қылыш».


	қазақтың күйлері арқылы отансүйгіштік, батырлық, патриоттық, қыздардың нәзіктігі арқылы әдемілікті сипаттаған музыкалық шығармалар берілген.



Музыка оқулықтарына жасалған талдау арнайы бағдарламаға енгізілген репертуардың жалпы білім беру мазмұнымен үйлесімділігін қамтамасыз етіп, оны педагогикалық және әдістемелік тұрғыдан негіздеуге мүмкіндік берді. Осы талдаулар негізінде арнайы бағдарламаның музыкалық репертуары құрылып, оқушылардың эмоционалдық және рухани дамуын, адамгершілік қасиеттерін тәрбиелеуге бағытталды. Аталған талдау нәтижелері авторлық мақалада толық сипатталған [193]. 
Осыған орай көру қабілеті бұзылған 3–4 сынып оқушыларының адамгершілік құндылықтарын қалыптастыру мақсатында іріктелген халық әндері мен халық күйлеріне  арналған талдау кестесі ұсынылды (Қосымша Б, В). 
Сонымен қатар оқушылар музыкалық шығарма мазмұнын топтық орындау арқылы тереңірек түсініп, өзара қарым-қатынас, бір-біріне сенім мен жауапкершілік, жанашырлық, мейірімділік сияқты адамгершілік сапаларды дамытты. Осылайша, музыка сабақтарында қолданылған репертуар тек орындаушылық шеберлікті дамытуға емес, оқушылардың ішкі жан дүниесін, адамгершілік көзқарасын, қарым-қатынас мәдениетін қалыптастыруға бағытталды (Қосымша Д).
Арнайы бағдарлама үш кезеңнен және сәйкесінше үш модульден тұратын кезеңдік-модульдік жүйе бойынша құрылды. Осы жүйе оқушылардың алғашқы эмоциялық-сезімдік қабылдауынан бастап адамгершілік рефлексиясына, одан ары нақты тұлғааралық эмпатиялық мінез-құлыққа дейінгі үздіксіз педагогикалық ықпалды қамтамасыз етеді. Бұл логика Гоулманның эмоциялық интеллект теориясымен де үндеседі: өзін-өзі танудан (I модуль) өзгені тануға (II модуль) және әлеуметтік дағдыларды іс жүзінде қолдануға (III модуль) дейінгі баспалдақтық даму.
Бағдарламаның жалпы көлемі 34 сағатты құрайды (Кесте 23). Барлық сабақтар вокалдық және домбыралық үйірмелер форматында жүргізілді. Сабақтардың жүргізілу жиілігі — аптасына бір-екі рет, ұзақтығы — 40 минут.

Кесте 23 - Эксперименттік бағдарламаның кезеңдік-модульдік және теориялық байланысы

	Кезең
	Модуль
	Сағат саны
	Теориялық негіз
	Күтілетін нәтиже

	1
	2
	3
	4
	5

	I – Дайындық
	Эмоциялық қабылдау және 
	6 сағат
	Выготский (жақын даму аймағы); Кельш 
	Музыканы эмоциялық 


23-кестенің жалғасы

	1
	2
	3
	4
	5

	
	музыка тыңдау мәдениеті
	
	Выготский (жақын даму аймағы); Кельш 
	қабылдайды; сезімін сипаттайды; эмоциялық «сөздік» қалыптасады

	II — Негізгі
	Халық музыкасы арқылы адамгершілік түсініктерді дамыту (3 блок)
	24 сағат
	Хоффман (эмпатия); Кольберг (моральдық пайымдау); Бандура (үлгілік); Ноддингс (қамқорлық); Орфф-Шульверк
	Эмпатия, жанашырлық, мейірімділік ұғымдарын меңгереді; кейіпкерді бағалайды; моральдық пайымдайды

	III — Қорытынды
	Эмпатия және тұлғааралық өзара әрекет
	4 сағат
	Ноддингс (қарым-қатынастық этика); Эриксон (топтық норма); Ву & Лу (просоциалдық мінез-құлық)
	Тұлғааралық қарым-қатынаста эмпатия танытады; бірлескен орындауда өзгені қолдайды; адамгершілік мінез-құлықты іс жүзінде көрсетеді



Бағдарламаны іске асыру шарттары:
Материалдық-техникалық шарттар:
· Домбыра және шағын оркестрге арналған аспаптар жиынтығы
· Музыкалық шығармалардың сапалы дыбыс жазбалары
· Дыбыс ойнататын құрылғылар (колонка, компьютер, аудиоорталық)
· Акустикасы жақсы, тыныш, сыртқы шудан оқшауланған кабинет
· Оқушыларға ыңғайлы отыру және аспап ұстау жағдайы
Маңыздылығы: нашар көретін оқушылар үшін дыбыстың сапасы — негізгі қабылдау арнасы.
Педагогикалық шарттар:
· Музыкалық материалды мақсатты іріктеу (жас ерекшелігіне, эмоционалдық қабылдауына сай)
· Әр шығармаға адамгершілік мазмұнды талдау жұмыстарын қосу
· Музыка тыңдау, орындау, талқылау әрекеттерінің кезектестірілуі
· Көрнекілікті дыбыстық, ауызша, тактильдік әдістермен алмастыру
· Қайталым мен баяу қарқынды түсіндіру
Маңыздылығы: музыка бұл жерде тек өнер емес, тәрбиелік құрал ретінде қолданылып отыр.
Психологиялық-педагогикалық шарттар:
· Қауіпсіз, қолдаушы, сенімді эмоционалдық орта қалыптастыру
· Оқушылардың өз ойын еркін айтуына жағдай жасау
· Бірлескен орындау арқылы өзара көмек пен жанашырлықты дамыту
· Жетістікті жиі мадақтау, сенімділікті арттыру
· Шаршауды болдырмау үшін әрекет түрлерін алмастыру
Маңыздылығы: адамгершілік құндылықтар эмоциялық тәжірибе арқылы қалыптасады.
Нашар көретін оқушыларға бейімдеу шарттары: 
· Ақпаратты негізінен есту және сипап-сезу арналары арқылы беру
· Ауызша түсіндірудің анық, баяу, бейнелі болуы
· Музыкалық аспаптарды ұстап көру, дыбысын жақыннан тыңдау мүмкіндігі
· Көру жүктемесін азайту
· Кеңістікте еркін қозғалу үшін қауіпсіз орта ұйымдастыру
Ұйымдастырушылық шарттар:
· Сабақтардың жүйелі өткізілуі
· Топтық және ұжымдық музыкалық әрекеттердің басым болуы
· Шағын концерттер, музыкалық шаралар ұйымдастыру
· Мұғалім мен оқушы арасындағы тұрақты кері байланыс
Эксперимент барысында жүргізілген аспаптық және вокалдық үйірмелік сабақтар белгілі бір құндылықты ашуға бағытталды. Сабақта қолданылатын негізгі музыкалық іс-әрекеттер арқылы сабақтың құрылымы төмендегідей ұйымдастырылды:
· Музыкалық тыңдалым (мысалы, күй немесе халық әнін тыңдау және мазмұнын түсіндіру),
· Орындаушылық жұмыс (домбырамен немесе дауыс арқылы),
· Талдау және пікір алмасу (музыкалық образдар мен олардың мазмұнын сипаттау),
· Шығармашылық тапсырмалар (музыкалық орындаулар, мәнерлеп оқу, сұхбат жүргізу т.б.).
Бағдарламаны бақылау эксперименті барысында қолданылған әдістердің тиімділігі байқалды. Түсіндіру, әңгімелеу, аудио-бейне материалдар және көрнекі құралдарды пайдалану нашар көретін оқушылардың адамгершілік құндылықтарды түсінуіне ықпал етіп, халық музыкасына қызығушылығын арттырды. Нәтижесінде оқушылар мейірімділік, жанашырлық және эмпатия сияқты құндылықтарды тек қабылдап қана қоймай, оларды күнделікті мінез-құлықта қолдануға бейімделді.
	Сонымен қатар, бейнематериалдар музыкалық бейнені елестетуге және эмоциялық қабылдауды күшейтуге мүмкіндік берді. Құндылықтарды қалыптастыруға ықпал ететін әдістер эмпатия, жанашырлық және мейірімділік бағыттары бойынша жүйеленді (Кесте 24).

Кесте 24 - Құндылықтарды қалыптастырудағы әдістер

	Құндылықтар
	Мазмұндық сипаттама

	1
	2

	Эмпатия
	- Музыкадағы сезім контрастын сезіну


24-кестенің жалғасы

	1
	2

	Эмпатия
	- «Кейіпкердің орнына еніп сезіну» әдісі
- Топтық импровизация — үйлесімділік пен ұжымдық сезім

	Жанашырлық
	- Мұңды әуен арқылы жанашырлық сезімін ояту
- «Қиын жағдайдағы кейіпкерге қалай көмектесер едің?» талдау
- Ансамбльдік жұмыста өзгені қолдау

	Мейірімділік
	- Музыкалық шығармалардағы жылы, әуезді интонациялар арқылы жағымды эмоциялық ахуал қалыптастыру;
- Музыкалық шығарма кейіпкерлерінің мейірімді қылықтарын талдау;
- Ансамбльдік және вокалдық орындау барысында бір-бірін тыңдау, өзара қолдау көрсету және үйлесімділікке ұмтылу дағдыларын қалыптастыру.



Қалыптастырушы эксперименттің мазмұндық кезеңінде әзірленген арнайы  бағдарлама мен іріктелген музыкалық репертуардың тиімділігін тәжірибелік тұрғыдан тексеру мақсатында оқу үдерісі жүйелі түрде ұйымдастырылды. Бағдарлама мазмұны зерттеудің теориялық негіздеріне, құрылымдық-мазмұндық моделіне және айқындалған адамгершілік құндылықтар жүйесіне сүйене отырып құрылды. Осыған байланысты, қалыптастырушы жұмыстың практикалық жүзеге асырылуын нақтылау үшін төрт апталық оқу циклі аясында өткізілген сабақтардың үлгілік жоспары ұсынылады. Бұл жоспар бағдарлама мазмұнының кезеңдік іске асу тетіктерін, әдіс-тәсілдердің қолданылу ретін және күтілетін нәтижелердің қалыптасу динамикасын сипаттауға мүмкіндік береді.
1 апта. Эмоцияны тану және жеткізу
Кіріспе: Халық әнін тыңдату («Еркем-ай», «Елім-ай»).
Негізгі бөлім: Оқушылардан тыңдаған әннен алған сезімдерін сөзбен жеткізуін сұрау.
Тапсырма: «Музыка тыңдағанда қандай сезім пайда болды?» сауалнама сұрағын орындау.
Қорытынды: Мұғалім эмоцияны сөзбен жеткізудің маңызын түсіндіреді.
2 апта. Эмпатия және әлеуметтік қарым-қатынас
Кіріспе: Халық күйін тыңдату (Халық күйі «Ақсақ құлан», Құрманғазының күйі «Қайран шешем»).
Негізгі бөлім: Музыкадағы кейіпкерлердің немесе әуеннің көңіл-күйін талдау.
Тапсырма: Топтық талқылау – «Бұл күйді тыңдағанда кейіпкердің қандай сезімін сездің?»
Қорытынды: Оқушылар бір-біріне жылы сөз айтып, эмпатияны тәжірибеде қолданады.
3 апта. Жауапкершілік және адамгершілік құндылықтарды қолдану
Кіріспе: Халық әніндегі еңбек, сыйластық тақырыбын талдау («Сары бидай», «Қараторғай»).
Негізгі бөлім: Ән мазмұнын күнделікті өмірмен байланыстыру.
Тапсырма: «Бұл әндегі еңбекқорлықты сен өз өміріңде қалай көрсетесің?» деген сұраққа шағын эссе жазу.
Қорытынды: Топтық жұмыс – сыныпта сыйластық ережесін құру.
4 апта. Құндылықтарды бекіту және шығармашылық жұмыс
Кіріспе: Халық музыкасының тәрбиелік мәні туралы қысқа әңгіме.
Негізгі бөлім: Оқушылар жеке, топтық жұмыс жасайды («Музыкадағы мейірім мен сыйластық» тақырыбында), сонымен қатар шағын концерттерге қатысады. 
Тапсырма: Сауалнамадағы «Музыкадан кейін достарыңа қандай жылы сөз айтқың келеді?» сұрағын орындау.
Қорытынды: Мұғалім оқушылардың дамуын қорытындылап, адамгершілік құндылықтарды бекітеді.
Нәтижесінде, бұл жоспар оқушылардың эмоцияны тану, эмпатия, жауапкершілік және жанашырлық, мейірімділік құндылықтарын қолдану қабілеттерін кезең-кезеңімен дамытады. Халық музыкасы сабақтың негізгі құралы ретінде олардың рухани дүниесін байытып, адамгершілік түсініктерін тереңдетеді.
4 апталық сабақ жоспарын бағалау критерийлерімен толықтырып ұсына алдық. Бұл мұғалімге әр аптадағы оқушылардың дамуын нақты өлшемдер арқылы бақылауға мүмкіндік береді.
1-апта: Эмоцияны тану және жеткізу
Бағалау критерийлері:
· Эмоцияны сөзбен жеткізу деңгейі:
· жоғары – сезімін нақты әрі толық сипаттайды.
· орташа – сезімін қысқа, бірақ түсінікті жеткізеді.
· төмен – сезімін жеткізуде қиналады немесе жауап бермейді.
2-апта: Эмпатия және әлеуметтік қарым-қатынас
Бағалау критерийлері:
· Эмпатия көрсеткіші:
· жоғары – музыкадағы кейіпкердің сезімін дәл түсініп, басқалардың көңіл-күйін сезіне алады.
· орташа – кейіпкердің сезімін ішінара түсінеді, бірақ толық жеткізе алмайды.
· төмен – басқалардың эмоциясына мән бермейді.
· Қарым-қатынас мәдениеті:
· жоғары – жылы сөз айтып, құрдастарымен ынтымақтаса жұмыс істейді.
· орташа – кейде жылы сөз қолданады, бірақ тұрақты емес.
· төмен – қарым-қатынаста қиындықтар байқалады.
3-апта: Жауапкершілік және адамгершілік нормаларды қолдану
Бағалау критерийлері:
· Жауапкершілік деңгейі:
· жоғары – тапсырмаларды уақытында орындайды, топтық жұмысқа белсенді қатысады.
· орташа – кейде жауапкершілік танытады, бірақ тұрақсыз.
· төмен – тапсырмадан қашады, топтық жұмысқа қатыспайды.
· Нормаларды қолдану көрсеткіші:
· жоғары – адамгершілік нормаларды күнделікті әрекетінде қолданады.
· орташа – нормаларды біледі, бірақ кейде ғана қолданады.
· төмен – нормаларды қабылдауда қиындық көреді.
4-апта: Құндылықтарды бекіту және шығармашылық жұмыс
Бағалау критерийлері:
· Құндылықтарды қабылдау деңгейі:
· жоғары – музыкадағы мейірім, сыйластықты өмірлік тәжірибесімен байланыстырады.
· орташа – құндылықтарды түсінеді, бірақ өмірде қолдануы әлсіз.
· төмен – құндылықтарға мән бермейді.
· Шығармашылық белсенділік:
· жоғары – постер, көрініс дайындауда белсенді, идея ұсынады.
· орташа – тапсырмаға қатысады, бірақ белсенділігі төмен.
· төмен – шығармашылық жұмысқа қатыспайды.
Қорытындылай келе айтарымыз, бұл бағалау критерийлері мұғалімге әр аптадағы оқушылардың дамуын нақты өлшемдер арқылы бақылауға мүмкіндік береді. Жоспардың соңында оқушылардың жалпы эмоцияны жеткізу деңгейі, эмпатия көрсеткіші, жауапкершілік деңгейі және құндылықтарды қабылдау деңгейі бойынша қорытынды шығаруға болады.
Зерттеу жұмысымыздың басты міндеттерінің бірі ретінде анықтауыш экспериментінің нәтижелеріне сүйене отырып, нашар көретін оқушылардың эмоцияны тану және жеткізу, эмпатия және әлеуметтік қарым-қатынас,  жауапкершілік пен адамгершілік құндылықтарын музыка арқылы қалыптастыруда бірқатар әдістемелер қолданылды: В.Г. Рязанцевтің музыкалық құралдар арқылы адамгершілік тәрбие беру әдісі; «Адамгершілік таңдауы» ситуациялық тапсырмалар; «Менің досым қандай?» проективті әдістемесі;  Адамгершілік қасиеттерді бағалау шкаласы (педагогпен, ата-анамен бірлесе); «Құндылықтар пирамидасы» жаттығуы. Сонымен қатар арнайы педагогика саласындағы келесі әдістемелер қолданылды: Л.С.Цветкованың сенсорлық және кеңістіктік даму әдістемесі: ырғақ пен қимыл арқылы дене сызбасын сезіну, кеңістікте бағдарлау, қозғалысты үйлестіру дамиды; Ю.С.Шевченконың музыкалық-эмоциялық терапиясы: музыка арқылы баланың ішкі эмоциялық күйін реттеу, тұлғалық тұрақтылығын дамыту мақсатында қолданылды.
В.Г.Рязанцевтің музыкалық тәрбиеге қатысты еңбектері көбіне музыканың адамгершілік, эстетикалық және рухани тәрбиедегі рөліне бағытталған. Дегенмен, нақты «музыкалық құралдар арқылы адамгершілік тәрбие беру әдісі» ретінде жүйеленген авторлық әдісі жалпы педагогикалық және музыкалық-эстетикалық тәрбие ұстанымдарын негізге алады.
В.Г.Рязанцевтің көзқарасына тән негізгі идеялар: Музыка — тұлғаның ішкі рухани әлемін тәрбиелеудің қуатты құралы. Музыкалық шығармалар арқылы оқушылардың эмоциялық сезімін, адамгершілік ұстанымдарын, эстетикалық талғамын дамытуға болады. Музыкалық тәрбие — тек ән айту немесе аспапта ойнау емес, ол музыканы тыңдау, талдау, музыкалық образдар арқылы өмірді тану. Осы идеяларын негізге ала отырып, мынадай 25-ші кестеде әдіс үлгісін ұсындық (Кесте 25).

Кесте 25 – В.Г.Рязенцевтің идеяларын жүзеге асыратын әдістер

	Әдіс кезеңі
	Мазмұны
	Музыкалық құрал

	1. Эмоциялық серпіліс
	Баланың ішкі сезімін ояту
	Халық әні, бесік жыры

	2. Музыкалық образбен танысу
	Музыкалық шығарманың мазмұнын талдау
	Домбыра, күй тыңдау

	3. Адамгершілік ұғымды бекіту
	Музыка арқылы «мейірім», «қамқорлық», «адалдық» ұғымдарын түсіндіру
	Ән мәтіні, күйдің шығу тарихы

	4. Шығармашылық әрекет
	Баланың өз ойын музыка арқылы жеткізу
	Ән айту, аспапта ойнау

	5. Рефлексия
	Музыкалық әсерден кейінгі ой бөлісу
	Сұхбат, эссе жазу



В.Г.Рязанцевтің музыкалық-адамгершілік тәрбие идеяларына негізделген нашар көретін 3–4 сынып оқушыларына арналған практикалық сабақ үлгісін ұсындық.
Тақырыбы: «Халық әні арқылы мейірімділік пен қамқорлықты сезіну».
Мақсаты: Оқушылардың адамгершілік сезімдерін (мейірімділік, жанашырлық) халық музыкасы арқылы дамыту. 
Құралдар: Дыбыс жазбасы (бесік жыры), музыкалық аспаптар, домбыра, жұмсақ ойыншықтар.
Сабақ құрылымы  (Кесте 26).

Кесте 26 – Нашар көретін 3–4 сынып оқушыларына арналған практикалық сабақ үлгісі

	Кезең
	Әрекет
	Мақсаты

	1
	2
	3

	1. Кіріспе (5 мин)
	Сәлемдесу, көңіл күйді анықтау. «Жүрек жылуы» атты қысқа әуен тыңдату.
	Эмоциялық дайындық, сенімді орта қалыптастыру

	2. Тыңдау және сезіну (10 мин)
	Бесік жырын тыңдау (дыбыс жазбасы). Оқушыларға жұмсақ ойыншықтар беріледі – оларды  әндегі ана мейірімімен байланыстыру. 
	Музыкалық образ арқылы мейірімділік сезімін ояту

	3. Талдау және пікір алмасу (10 мин)
	Ән мәтініндегі сөздерді талдау: «әлди», «бөпем», «айымыз». 
	Адамгершілік ұғымдарды нақтылау

	4. Қимылмен бейнелеу (10 мин)
	Әуенге сәйкес ырғақпен қозғалу: қол ұстасу, жұмсақ қимылдар.
	Музыканы дене арқылы қабылдау, ынтымақтастықты дамыту

	26 – кестенің жалғасы


	1
	2
	3

	5. Шығармашылық әрекет (10 мин)
	Оқушылар өз анасына арнап қысқа ән жолын құрастырады немесе домбырамен дыбыстық импровизация жасайды.
	Жеке шығармашылық, ішкі сезімді жеткізу

	6. Рефлексия (5 мин)
	«Музыка маған не үйретті?» – ауызша пікір айту арқылы сезімді білдіру.
	Музыкалық әсерді ой елегінен өткізу



Сабақтың ерекшеліктері:
Адамгершілік мазмұн: Музыкалық образдар арқылы жанашырлық, мейірімділік ұғымдары бекітіледі
Осы әдістемеден соң «Адамгершілік таңдауы» ситуациялық тапсырма үлгісін ұсындық.
Тақырыбы: «Досыңның құпиясын сақтау — сенімнің белгісі»
Мақсаты: Оқушыны сенімділік, адалдық, жауапкершілік ұғымдарын түсінуге және өмірлік жағдайларда адамгершілік таңдау жасауға үйрету.
Ситуация сипаттамасы (аудио нұсқасында беріледі немесе мұғалім өзі оқып береді):
«Сенің жақын досың саған бір маңызды құпиясын айтты. Бір күні басқа сыныптас сол құпияны білгісі келіп, саған сұрақ қоя бастады. Сен не істейсің?»
Жетекші сұрақтар (ауызша түрде немесе арнайы жазба құралмен):
· Досыңның құпиясын айту дұрыс па?
· Егер айтсаң, қандай салдар болуы мүмкін?
· Сенім мен достық арасындағы байланыс қандай?
· Сен бұл жағдайда қандай шешім қабылдайсың?
Оқушы әрекеті:
· Өз шешімін ауызша немесе жазбаша (дыбыстық жазба) түрде білдіреді.
· Таңдауын дәлелдейді: неге сол шешімді таңдады?
· Эмпатияны дамыту үшін рөлдік ойын немесе диалог жүргізіледі.
· Музыкалық фон: Қазақтың халық әндері арқылы эмоционалды фон құру (мысалы, «Бір бала» — сенім мен жауапкершілік тақырыбына сай).
«Адамгершілік таңдауы» ситуациялық тапсырмаларын бағалау оқушылардың жауаптарының сапасын, олардың адамгершілік ұстанымдарын және құндылықтық бағдарларын анықтауға бағытталды. Бағалау барысында жауаптың мазмұны ғана емес, сонымен қатар оны негіздеу деңгейі, эмоциялық түсінуі және дербестігі ескерілді. Осыған сәйкес, бағалау келесі негізгі критерийлер жүйесі арқылы жүзеге асырылды (Кесте 27):






Кесте 27 – Ситуациялық тапсырмаларды бағалау критерийлері

	Критерий
	Сипаттамасы
	Бағалау деңгейі

	Адамгершілік түрғыдан дәлелдеме
	Оқушының таңдауы қаншалықты негізделген және адамгершілікке сай
	Жоғары / Орташа / Төмен

	Эмпатия және сезімталдық
	Басқа адамның жағдайын түсініп, сезіне білу қабілеті
	Бар / Жартылай / Жоқ

	Ойды анық жеткізу
	Өз пікірін логикалық, түсінікті түрде жеткізе білу
	Анық / Жартылай / Түсініксіз

	Таңдаудың дербестігі
	Шешімді өз бетінше, саналы түрде қабылдай білу
	Өзіндік / Мұғалім көмегімен / Сенімсіз

	Адамгершілік ұғымдарды қолдану
	«Адалдық», «сенім», «жауапкершілік» секілді ұғымдарды қолдану деңгейі
	Белсенді / Жартылай / Қолданбайды



Бағалау нәтижелерін түсіндіру
Бағалау нәтижелері оқушылардың адамгершілік таңдауының деңгейін үш топқа бөлуге мүмкіндік берді:
Жоғары деңгей – оқушы өз шешімін нақты негіздеп, адамгершілік құндылықтарға сүйеніп, эмпатияны айқын көрсетеді.
Мысалы: «Мен досымның құпиясын айтпаймын, себебі сенім – достықтың негізі». 
Орташа деңгей – оқушыда моральдық түсінік бар, бірақ шешімі тұрақсыз немесе толық негізделмеген. Мысалы: «Мен айтпаймын, бірақ жағдайға қарай өзгеруі мүмкін».
Төмен деңгей – шешім эмоцияға немесе қызығушылыққа негізделіп, моральдық түсінік әлсіз. Мысалы: «Айтамын, себебі қызық.» 
Осылайша, ұсынылған критерийлер жүйесі «Адамгершілік таңдауы» ситуациялық тапсырмалары арқылы оқушылардың құндылықтық бағдарларын кешенді бағалауға мүмкіндік береді. Бағалау құрылымы когнитивтік, эмоциялық және мінез-құлықтық компоненттердің өзара байланысын ескеріп, зерттеу міндеттеріне сәйкес келеді.
Жауап беру формалары
Нашар көретін оқушылар үшін жауап беру тәсілдері әртүрлі болуы мүмкін:
· Аудиожазба — оқушы өз ойын дауыстап айтып, жазып алады
· Диалогтық талқылау — мұғаліммен ауызша пікір алмасу.
Ситуациялық тапсырмалармен қатар, кейс әдісін қолдану арқылы оқушылардың құндылықтық бағдарларын, эмпатиялық сезімдерін және жауапкершілікке негізделген шешім қабылдау дағдыларын дамыту көзделді. Осы мақсатта нақты ситуациялардың мазмұндық сипаттамасы беріліп, оларды талдау мен бағалау ұйымдастырылды. Мысалы, «4-сыныпта оқитын Айдана сыныптасы Даниярдың ойыншықты рұқсатсыз алғанын байқайды. Бірақ Данияр бұл әрекетін мойындамайды. Мұғалім Айданадан не болғанын сұрайды.»
1. Кейіпкерлерді анықтау:
· Айдана — оқиға куәгері
· Данияр — әрекет жасаушы
· Мұғалім — шешім қабылдаушы тұлға
· Оқушы (кейсті талдайтын) — адамгершілік түрғысынан таңдау жасаушы
1. Мәселені қою:
«Айдана шындықты айтуы керек пе? Даниярдың әрекеті дұрыс па? Мұғалім қандай шешім қабылдауы тиіс?»
3. Талдау сұрақтары:
· Бұл жағдайда адамгершілік қандай көрініс тапты?
· Айдананың орнында болсаң, не істер едің?
· Сенім мен әділдік арасындағы тепе-теңдік қалай сақталады?
4. Оқушы әрекеті:
· Өз шешімін дәлелдейді
· Кейіпкерлердің сезімін сипаттайды
· Адамгершілік ұғымдарын қолданады (адалдық, жауапкершілік, әділдік)

Кесте 28 - Кейс-тапсырмаларды бағалау критерийлері 

	Критерий
	Сипаттамасы
	Бағалау деңгейі

	Адамгершілік тұрғыдан негіздеу
	Оқушының таңдауы қаншалықты негізделген және адамгершілікке сай
	Жоғары / Орташа / Төмен

	Эмпатия және сезімталдық
	Басқа адамның жағдайын түсініп, сезіне білу қабілеті
	Бар / Жартылай / Жоқ

	Ойды анық жеткізу
	Өз пікірін логикалық, түсінікті түрде жеткізе білу
	Анық / Жартылай / Түсініксіз

	Таңдаудың дербестігі
	Шешімді өз бетінше, саналы түрде қабылдай білу

	Өзіндік / Мұғалім көмегімен / Сенімсіз

	Адамгершілік ұғымдарды қолдану
	«Адалдық», «сенім», «жауапкершілік» секілді ұғымдарды қолдану деңгейі
	Белсенді / Жартылай / Қолданбайды



Неліктен бұл тәсіл тиімді?
· Нашар көретін оқушыларға ситуацияны сезіну мен елестету арқылы ойлау қабілетін дамытуға көмектеседі
· Адамгершілік құндылық ұғымдарын нақты жағдай арқылы түсіндіреді
· Диалог пен эмпатияны қалыптастырады
· Оқушылардың тең құқықты талқылау жүргізуіне мүмкіндік береді. 
Тақырыбы: «Қараторғай» әні арқылы эмпатия мен жанашырлықты дамыту
1. Кейс мақсаты: Оқушылардың өзгенің ішкі күйін түсіне білу (эмпатия), қиын жағдайда қолдау көрсету (жанашырлық) және мейірімді қарым-қатынас орнату дағдыларын қалыптастыру.
2. Музыкалық-педагогикалық негіздеме: Ән мәтінінде айырылысу, сағыныш, нәзік күйзеліс сезімдері көрініс табады. «Бейшара, шырылдайсың, жерге қонбай» деген жолдар арқылы әлсіз, қорғансыз күй бейнеленеді. Бұл образ баланың эмоциялық қабылдауын белсендіреді және өзгенің күйін сезінуге мүмкіндік береді. Музыкалық материал эмоционалдық тәжірибе арқылы адамгершілік мазмұнды түсіндіруге жағдай жасайды.
3. Кейс мазмұны (ситуациялық жағдаят). Әнді тыңдап, мазмұнын талдағаннан кейін мұғалім келесі жағдайды ұсынады: «Сыныпқа жаңа оқушы келді. Ол алғашында ешкіммен сөйлеспей, үзілісте жалғыз отырады. Кейбір оқушылар оған мән бермейді. Бір күні сен оның көзіне жас алғанын байқадың».
4. Талқылау сұрақтары
1. Әндегі қараторғай қандай күйде бейнеленген?
2. «Шырылдайсың, жерге қонбай» деген сөздер қандай сезімді білдіреді?
3. Жаңа оқушы өзін қалай сезінуі мүмкін?
4. Сен оның орнында болсаң, не күтетін едің?
5. Бұл жағдайда сен не істер едің? Неге?
5. Оқушылар әрекеті
· Музыкалық образды эмоциялық тұрғыдан сипаттау;
· Жағдаяттағы кейіпкердің ішкі күйін болжау;
· Қолдау көрсету жолдарын ұсыну;
· Өз шешімін құндылық тұрғысынан негіздеу.
6. Күтілетін нәтиже
· Оқушылар өзгенің көңіл күйін сезінуге үйренеді;
· Жанашырлық танытудың нақты әрекеттерін айқындай алады;
· Мейірімді қарым-қатынастың маңызын түсінеді;
· Музыкалық мазмұнды өмірлік тәжірибемен байланыстыра алады.
Әнмен жұмыс форматы:
· Аудио тыңдау: әнді арнайы дыбыстық құрылғы арқылы тыңдау 
· Сезім картасы: ән тыңдағаннан кейін оқушының эмоциялық күйі мұғалім көмегімен сипатталады 
· Құндылықтармен жұмыс: «Эмпатия», «Жанашырлық», «Мейірімділік» ұғымдары ірі қаріппен және жоғары контрастта жазылған түрде ұсынылады. Оқушылар осы ұғымдарды визуалды қабылдау арқылы таңдап, олардың мазмұнын талқылауға қатысады. 
· Диалогтық талқылау: мұғалім мен оқушы арасында пікір алмасу.

Кесте 29 – Халық әні арқылы эмпатия мен жанашырлықты дамыту кейсінің бағалау критерийлері:

	Критерий
	Сипаттамасы
	Деңгейі

	1
	2
	3

	Адамгершілік ұғымды түсіну
	Ән мазмұнынан эмпатия, жанашырлық, мейірімділік мағынасын анықтайды, оны нақты сөзбен түсіндіреді
	Жоғары – құндылықты дәл анықтап, мысалмен негіздейді 
Орташа – жалпы мағынасын түсінеді, бірақ дәлелдеуі әлсіз 
Төмен – құндылықтық мазмұнды ажырата алмайды

	Эмпатиялық сезіну
	Кейіпкердің ішкі күйін сезініп, оны өз тәжірибесімен байланыстыра алады
	Бар – сезімді нақты сипаттап, өзіндік мысал келтіреді

	29 – кестенің жалғасы


	1
	2
	3

	
	
	Жартылай – сезімді атайды, бірақ терең ашпайды 
Жоқ – кейіпкер сезімін анықтай алмайды

	Ойды жеткізу қабілеті
	Өз пікірін жүйелі, логикалық және түсінікті түрде білдіреді
	Анық – ойы толық, бірізді, дәлелді 
Жартылай – ойы бар, бірақ байланысы әлсіз 
Түсініксіз – жауап үзік, жүйесіз

	Музыкалық мазмұнмен байланыс
	Ән мәтіні мен өмірлік жағдаят арасындағы байланысты көрсете алады
	Белсенді – нақты жолдармен байланыстырып, мысал келтіреді 
Жартылай – жалпы байланыс орнатады 
Әлсіз – ән мазмұнымен байланыс жасамайды



Қалыптастыру эксперименті барысында «Менің досым қандай?» проективті әдістемесін де қолдандық.  Проективті әдістеме – адамның ішкі сезімдері, уайымдары, құндылықтары мен тұлғалық ерекшеліктерін жанама түрде анықтауға бағытталған психодиагностикалық тәсіл. Оқушыға анық емес, көпмағыналы стимул (сурет, әңгіме, бейне, ситуация) ұсынылған кезде, ол оны түсіндіру барысында өз ішкі тәжірибесіне сүйенеді.
Әдістеменің ерекшеліктері
1. Жасырын мазмұнды анықтайды – тікелей сұрақтан гөрі тереңірек ақпарат береді.
2. Еркін жауапқа негізделеді – нақты «дұрыс» жауабы болмайды.
3. Эмоциялық тәжірибені ашуға мүмкіндік береді.
Сабақтың мақсаты:
- «Дос» ұғымы бойынша эмоционалдық және адамгершілік түсініктерін дамыту;
- Өзгенің сезімін түсіне білу қабілетін (эмпатия) қалыптастыру;
- Жанашырлық және сыйластыққа негізделген мінез-құлық дағдыларын бекіту;
- Проективті шығармашылық тапсырмалар арқылы ішкі дүниесін көрсетуге мүмкіндік беру.

Кесте 30 - Сабақтың құрылымы:

	Кезең
	Уақыты
	Мазмұны

	1. Психологиялық дайындық
	5 мин
	«Сыйлық» жаттығуы

	2. Өзін-өзі тану
	10 мин
	«Менің ерекшелігім мен кемшілігім»

	3. Проективті тапсырма
	15 мин
	«Менің досым қандай?» — алмаға жазу

	4. Мақал-мәтелдермен жұмыс
	10 мин
	Талдау және пікір алмасу

	5. Шығармашылық жазба
	10 мин
	Эссе: «Досым қандай болуы керек?»

	6. Рефлексия
	5 мин
	«Мен ғажаппын!» жаттығуы




Жоғарыдағы 30-шы кестедегі сабақтың құрылымына шолу жасап өтейік. 
1. Психологиялық дайындық — «Сыйлық»
Оқушылар шеңбер құрып, бір-біріне «сыйлық» береді. Жаттығу барысында әуезді қазақ халық музыкасы ойнатылып, оқушылар музыка әсерімен бір-біріне жылы сөздер мен ізгі тілектерді «сыйлық» ретінде ұсынады. Мысалы: «Мен саған қуаныш сыйлаймын!».
2. Өзін-өзі тану — «Менің ерекшелігім мен кемшілігім»
Әр оқушы өзінің жағымды және жағымсыз қасиеттерін анықтайды. Жағымсыз қасиеттерін қағазға жазып, умаждап, қоқыс шелегіне тастайды. Жағымды қасиеттерін сақтап, талдайды. Мақсаты: өзін-өзі бағалау, тұлғалық рефлексия
3. Проективті тапсырма — «Менің досым қандай?»
Оқушыларға түрлі-түсті алмалар ұсынылады. Әр алмаға «Менің досым...» деген сөйлемді жалғастырып жазады. Мысалдар:
· Менің досым мейірімді, себебі ол мені тыңдайды
· Менің досым шыншыл, өйткені ол өтірік айтпайды
· Менің досым көңілді, себебі ол мені күлдіреді Жазылған алмалар «Жеміс ағашына» ілінеді. Мақсаты: достықты сипаттау, ішкі бейнені сыртқа шығару
4. Мақал-мәтелдермен жұмыс
Оқушыларға мақал-мәтелдер ұсынылады:
· «Жақсымен дос болсаң — жетерсің мұратқа»
· «Жаманмен дос болсаң — қаларсың ұятқа»
· «Досы көпті жау алмайды, ақылы көпті дау алмайды» Оқушылар өз пікірін білдіреді, өмірлік мысалдар келтіреді. Мақсаты: халық даналығы арқылы адамгершілік ұғымдарды бекіту
5. Шығармашылық жазба — Эссе
Тақырып: «Досым қандай болуы керек?» Оқушылар 5–10 сөйлемнен тұратын шағын эссе жазады. Мақсаты: ойды жүйелеу, тіл байлығын дамыту, ішкі құндылықтарды көрсету
6. Рефлексия — «Мен ғажаппын!»
Оқушылар тақтадағы сөйлемдерді жалғастырады:
· Мен өмірді сүйемін, өйткені...
· Мен мейірімді жанмын, себебі...
· Мен айналама бақыт шуағын шашамын... Мақсаты: өзін-өзі қабылдау, позитивті ой қалыптастыру.
Адамгершілік қасиеттерді бағалау шкаласы
Бағалау субъектілері: Педагог, ата-ана, оқушы (өзіндік рефлексия).

Кесте 31 - Бағалау критерийлері мен деңгейлері:

	№
	Қасиет атауы
	Сипаттамасы
	Бағалау деңгейі (1–3 балл)

	1
	2
	3
	4

	1
	Адалдық
	Шындықты айту, өтірікке жол бермеу
	1 – әлсіз, 2 – орташа, 3 – тұрақты


	31 – кестенің жалғасы


	1
	2
	3
	4

	2
	Сенімділік
	Уәде беру және орындау, құпияны сақтау
	1 – жиі бұзады, 2 – кейде, 3 – әрдайым

	3
	Мейірімділік
	Басқаларға қамқорлық таныту, жылы сөз айту
	1 – сирек, 2 – кейде, 3 – жиі

	4
	Жауапкершілік
	Өз әрекетіне жауап беру, тапсырманы уақытында орындау
	1 – ескертусіз орындамайды, 2 – ескерту арқылы, 3 – дербес

	5
	Құрмет
	Үлкенге, қатарласқа, мұғалімге сыйластықпен қарау
	1 – жиі елемейді, 2 – кейде, 3 – тұрақты

	6
	Кешірімділік
	Ренішті ұмыту, кешірім сұрау және кешіре білу
	1 – қиын, 2 – кейде, 3 – жеңіл

	7
	Ынтымақтастық
	Топпен жұмыс істеу, көмектесу, бірлесе әрекет ету
	1 – оқшау, 2 – аралас, 3 – белсенді

	8
	Эмпатия
	Басқаның сезімін түсіну, қолдау көрсету
	1 – сезінбейді, 2 – байқалады, 3 – айқын көрінеді



Кесте 32 - Бағалау парағының үлгісі

	Қасиет
	Педагог бағасы
	Ата-ана бағасы
	Оқушы өзіндік бағасы
	Орташа балл

	Адалдық
	3
	2
	3
	2.7

	Сенімділік
	2
	3
	2
	2.3

	...
	...
	...
	...
	...



Ескерту: Орташа балл арқылы оқушының адамгершілік бейнесі қалыптасады. Бұл деректер тәрбие жұмысын жоспарлауға негіз болады.
Қолдану тәсілдері:
· Айына 1 рет педагог пен ата-ана бірлесе отырып толтырады;
· Психологиялық тренингтерде рефлексия құралы ретінде пайдаланылады;
· Индивидуалды даму картасына енгізуге болады;
· Нашар көретін оқушылардан жауаптар ауызша сұхбат немесе аудиожазба арқылы алынады. 
Ол Алматы қаласында орналасқан «№4 арнайы мектеп-интернатында» жүргізілген қалыптастырушы эксперимент барысында респондент ретінде педагогтар, ата-аналар  және оқушылармен жүргізілді (Кесте 35).
Бағалау түрі: 3 балдық шкала (1 – төмен, 2 – орташа, 3 – жоғары)

Кесте 33 - Адамгершілік қасиеттерді бағалау шкаласы бойынша нәтижелер

	Құндылық
	Сипаттамасы
	Педагог
	Ата-ана
	Оқушы
	Орташа балл

	1
	2
	3
	4
	5
	6

	Адалдық
	Шындықты айту, өтірікке жол бермеу
	3
	2
	3
	2.7

	Сенімділік
	Уәде беру және орындау
	2
	3
	2
	2.3

	Мейірімділік
	Қамқорлық, жылы сөз
	3
	3
	3
	3.0


	33 – кестенің жалғасы


	1
	2
	3
	4
	5
	6

	Жауапкершілік
	Міндетті орындау, тәртіп
	2
	2
	2
	2.0

	Құрмет
	Сыйластық, әдептілік
	3
	3
	3
	3.0

	Кешірімділік
	Кешіре білу, ренішті ұмыту
	2
	2
	3
	2.3

	Ынтымақтастық
	Топпен жұмыс, көмектесу
	3
	2
	3
	2.7

	Эмпатия
	Басқаның сезімін түсіну
	3
	3
	3
	3.0



Қолдану кеңестері
· Тәрбие сағаттарында талдау үшін
· Индивидуалды даму картасына енгізу
· Нашар көретін оқушыларға аудиожазба немесе ауызша сұхбат түрінде
· Ата-анамен кездесу кезінде нақты мысалдармен толықтыру.
«Құндылықтар пирамидасы» жаттығуын көру қабілеті нашар 3–4 сынып оқушыларына бейімдеу үшін біз визуалды емес, есту, сезу және әрекетке негізделген тәсілдерді қолдануымыз керек. Музыканың тәрбиелік әлеуетін пайдалана отырып, жаттығуды төмендегідей етіп ұсынамыз:
Музыка арқылы «Құндылықтар пирамидасы» жаттығуы (бейімделген нұсқа). Жаттығудың мақсаты: оқушылардың адамгершілік құндылықтарын (мейірімділік, адалдық, достық, сыйластық, жауапкершілік) музыка арқылы сезініп, түсініп, өмірлік тәжірибеге айналдыру.
Құрылымы:
1. Құндылықтар дыбыстық пирамидасы
Оқушыларға әрбір құндылықты сипаттайтын қысқа музыкалық фрагменттер тыңдату:
· Мейірімділік — жайлы, баяу күй (мысалы, домбыраның жұмсақ үні).
· Адалдық — тұрақты ырғақтағы марш тәрізді әуен.
· Достық — көңілді, сергек халық әні.
· Сыйластық — салтанатты, әуезді әуен.
· Жауапкершілік — ырғақты, нақты құрылымы бар музыка.
Оқушылар әр әуенді тыңдап, қандай сезім тудырғанын ауызша сипаттайды
2. Тактильді пирамида құрастыру. Тактильді материалдар нашар көретін оқушылар үшін көру арқылы қабылдауды толықтыратын қосымша сенсорлық құрал ретінде қолданылды. Әр құндылыққа сәйкес келетін материалдар:
· Мейірімділік — жұмсақ мата.
· Адалдық — қатты картон.
· Достық — түрлі-түсті жіптер.
· Сыйластық — тегіс тас.
· Жауапкершілік — құрылымды ағаш бөліктер.
Оқушылар бұл материалдарды қолмен ұстап, музыкамен байланыстырып, пирамида құрастырады (нақты пішін емес, мағыналық құрылым). 
3. Музыкалық сахналау
Топпен немесе жұппен әр құндылыққа байланысты шағын көрініс немесе қимылмен музыкалық қойылым жасайды. Мысалы:
· Достық — бірге ән айту.
· Мейірімділік — бір-біріне көмектесу қимылдары.
4. Рефлексия (Сезімдер шеңбері)
Әр оқушы өзіне ең жақын құндылықты таңдап, неге солай екенін сипаттайды. Мұғалім бағыттап, музыка мен әрекет арқылы терең түсінік қалыптастырады.
Жаттығу кезінде оқушылардың сезімталдығы мен қабылдау ерекшеліктерін және музыкалық материалдар ұлттық мәдениетке жақын болуы маңыздылығын (мысалы, халық күйлері, оқушыларға арналған қазақ әндері) ескердік.
Музыка арқылы «Құндылықтар пирамидасы» жаттығуының бейімделген нұсқасын басшылыққа ала отырып, «Музыка арқылы адамгершілік құндылықтарды сезіну және түсіну» тақырыбында сабақ жоспарын ұсындық.
Сабақтың мақсаты:
· Нашар көретін 3-4 сынып оқушыларының адамгершілік құндылықтарды сезінуіне жағдай жасау;
· музыкалық және тактильді материалдар арқылы құндылықтарды түсіндіру;
· құндылықтарды өмірлік әрекетпен байланыстыру.

Кесте 34 - Сабақтың кезеңдері:

	Кезең
	Уақыты
	Мазмұны

	1. Шаттық шеңбері
	5 мин
	Оқушылар бір-біріне жылы сөз айтып, музыкалық фон астында амандасады. (мысалы, жайлы күй ойнап тұрады)

	2. Музыкалық тыңдау
	15 мин
	Мұғалім әрбір адамгершілік құндылыққа арналған қысқа музыкалық фрагменттерді тыңдатады. Оқушылар сезімдерін сипаттайды (ауызша немесе белгілермен).

	3. Тактильді пирамида құрастыру
	15 мин
	Әр құндылықты білдіретін тактильді материалдар ұсынылады. Нашар көретін оқушылар оларды қолмен ұстап, текстурасы арқылы ажыратып, музыкалық мазмұнмен байланыстыра отырып пирамида құрастырады.

	4. Қимылдық сахналау
	15 мин
	Топпен немесе жұппен әр құндылыққа байланысты қимылдар мен әрекеттер көрсетіледі. Музыкамен бірге сахналық көрініс жасалады.

	5. Рефлексия және қорытынды
	10 мин
	Оқушылар өздеріне ең жақын құндылықты таңдап, неге солай екенін сипаттайды. Мұғалім қорытынды жасайды.



Осы сабақтың кезеңдеріне сәйкес әрбір құндылықтарға сәйкес музыкалық фрагменттер мен тактильдік материалдар (Кесте 36) ұсындық.

Кесте  35 – Музыкалық фрагменттер мен тактильдік материалдар

	Құндылық
	Музыка сипаттамасы
	Материал
	Сипаттамасы

	Мейірімділік
	Жайлы, жұмсақ
	Жұмсақ мата
	Жылы сезім тудырады

	Адалдық
	Тұрақты, сенімді
	Қатты картон
	Тұрақтылықты білдіреді

	Достық
	Көңілді, сергек
	Түрлі-түсті жіп
	Бірлік пен байланыс

	Сыйластық
	Салтанатты, әуезді
	Тегіс тас
	Салмақтылық пен құрмет

	Жауапкершілік
	Нақты, ырғақты
	Ағаш бөліктер
	Нақты құрылым, тәртіп



Осылайша, ұсынылған музыкалық фрагменттер мен тактильді материалдар жүйесі нашар көретін 3–4 сынып оқушыларының адамгершілік құндылықтарды тек тыңдау арқылы ғана емес, сезіну және әрекет ету арқылы меңгеруіне мүмкіндік береді. Музыка мен сезімдік (тактильді) қабылдаудың біріктірілуі құндылықтардың эмоционалдық әсерін күшейтіп, олардың ішкіленуіне ықпал етеді.
Музыкалық-дидактикалық әрекеттер барысында оқушылар әрбір құндылықтың мазмұнын тек танып қана қоймай, оны жеке тәжірибесі арқылы қайта құрастырады. Бұл үдеріс олардың танымдық, эмоциялық және мінез-құлықтық компоненттерін кешенді түрде дамытуға бағытталады.
Сабақтың қорытынды кезеңінде оқушыларға рефлексиялық тапсырма ұсынылады. Оқушылар өздеріне ең жақын деп қабылдаған құндылықты таңдап, оның не себепті маңызды екенін қысқаша сипаттайды. Бұл кезеңде оқушылардың жеке тәжірибесі мен сезімдік қабылдауы біріктіріліп, құндылықтың тұлғалық мәні айқындалады.
Мұғалім сабақ бойында орын алған әрекеттерді жинақтап, әр құндылықтың өмірлік маңызын нақты мысалдар арқылы қорытындылайды. Сонымен қатар, оқушылардың жауаптары негізінде олардың құндылықтарды түсіну деңгейі туралы жалпы сипаттама беріледі.
Қолдану әдістемесі. Сабақ барысында адамгершілік құндылықтарды меңгеру үдерісі бірнеше өзара байланысты кезеңдер арқылы жүзеге асырылады. Бұл кезеңдер оқушылардың сенсорлық қабылдауын, эмоционалдық тәжірибесін және мінез-құлықтық әрекетін біртұтас жүйеде дамытуға бағытталған.
Бірінші кезеңде оқушылар музыкалық фрагменттерді тыңдау арқылы белгілі бір құндылықтың эмоционалдық мазмұнын қабылдайды. Екінші кезеңде тактильді материалдармен жұмыс жасау арқылы құндылықты сезіну және оны нақты заттық тәжірибемен байланыстыру жүзеге асады. Үшінші кезеңде қимылдық және сахналық әрекеттер арқылы оқушылар құндылықты практикалық түрде бейнелейді. Соңғы кезеңде рефлексия жүргізіліп, оқушылар өз сезімдерін сипаттап, меңгерген құндылықтарын саналы түрде таңдайды.

Кесте 36 - Сабақ барысындағы оқушы әрекетін бағалау өлшемдері

	Критерий
	Деңгейі
	Сипаттамасы

	1
	2
	3

	Қатысу белсенділігі
	Жоғары / Орта / Төмен
	Жаттығуға белсенді араласуы


36 - кестенің жалғасы 

	1
	2
	3

	Құндылықты түсіну
	Толық / Жартылай / Қиындықпен
	Музыка мен әрекет арқылы құндылықты сезінуі

	Өз ойын жеткізу
	Нақты / Жеткілікті / Қиын
	Ауызша немесе сезімдік сипаттау



Қосымша ұсыныстар 
· Оқу үдерісінде халық әндері мен күйлерін қолдану оқушылардың ұлттық мәдениетке эмоционалдық жақындасуын қамтамасыз етеді. 
· Топтық жұмыс түрлері әлеуметтік өзара әрекеттесуді күшейтіп, құндылықтарды бірлесіп меңгеруге жағдай жасайды. 
· Арнайы көрнекі емес құралдар (дыбыстық маркерлер, тактильді материалдар, аудиожазбалар) нашар көретін оқушылардың сенсорлық қабылдауын дамытуға мүмкіндік береді. 
Қорытынды. Ұсынылған әдістемелік тәсілдер көру қабілеті нашар 3–4 сынып оқушыларының адамгершілік құндылықтарды тек танымдық деңгейде емес, эмоционалдық және әрекеттік деңгейде де меңгеруіне ықпал етеді. Музыкалық және тактильді құралдардың біріктірілуі құндылықтардың терең сезілуіне және олардың тұлғалық тәжірибеге айналуына жағдай жасайды. Осылайша, музыка тәрбиелік үдерісте маңызды құрал ретінде оқушының ішкі құндылықтық әлемін қалыптастыруға қызмет етеді.
Л.С.Цветкованың сенсорлық және кеңістіктік даму әдістемесі — инклюзивті білім беру мен нейропсихологияның тоғысқан тұсы. Бұл әдістеме әсіресе нашар көретін оқушылардың кеңістіктік қабылдауын, дене схемасын сезінуін және қозғалыс үйлесімділігін дамытуда өте тиімді [194]. Негізгі компоненттері:
1. Дене сызбасын сезіну 
· Оқушылар өз дене бөліктерін ырғақ пен қимыл арқылы таниды.
· Қимыл жаттығулары: «Қолыңды көтер», «Аяғыңды алға соз», «Иықпен айнал» — музыкалық фонмен бірге орындалады.
· Бұл жаттығулар арқылы бала өз денесінің шекарасын сезінеді, қимылды үйлестіру дағдылары артады.
2. Кеңістікте бағдарлау
· Музыка ырғағына сай бағытты анықтау: «оңға бұрыл», «артқа жүр», «жоғарыға қолыңды соз».
· Қимыл мен дыбысты байланыстыру арқылы бала кеңістіктік координаттарды меңгереді.
· Арнайы дыбыстық маркерлер немесе тактильді белгілер қолданылады.
3. Қозғалысты үйлестіру
· Музыкалық ритмге сай қозғалыс: жүру, секіру, айналу.
· Қарапайым би элементтері немесе халықтық ойындар арқылы моторика дамиды.
· Қозғалыс пен ырғақтың үйлесімі — когнитивті үдерістерді белсендіреді.
Музыка мен қимылдың байланысы
Л.С.Цветкова әдістемесінде музыка — тек фон емес, құрал болып табылады және қимылдың құрылымын реттейді, эмоциялық фонды қалыптастырады, сенсорлық қабылдауды белсендіреді.
Инклюзивті қолдану ерекшеліктері
· Көру қабілеті нашар оқушылар үшін есту және сезу арналарын белсендіру маңызды.
· Жаттығуларда тактильді материалдар, дыбыстық бағыттаушылар, музыкалық сигналдар қолданылады.
· Мұғалімнің дауыс ырғағы мен тембрі де бағдарлауға көмектеседі.
Нашар көретін 3-4 сынып оқушыларының адамгершілік құндылықтарын халық музыкасы арқылы қалыптастыру барысында музыкалық-әрекеттік тәсілдер кешені қолданылды. Музыкалық үйірме жұмысы барысында  қолданған Л.С. Цветкованың сенсорлық және кеңістіктік даму әдістемесі оқушылардың дене схемасын сезінуін, кеңістікте бағдарлануын және қозғалыс үйлесімділігін дамытуға негіз болды. Халық әнінің музыкалық ырғақтық сүйемелдеуімен орындалатын қимыл жаттығулары арқылы оқушылардың сенсорлық қабылдауы белсендіріліп, моторлық бақылау мен кеңістіктік бағдарлау қабілеттері жетілдірілді. Музыка бұл үдерісте қимылды реттеуші және қабылдауды ұйымдастырушы құрал ретінде қызмет атқарды. Ал музыкалық әрекет бұл әдістемеде эмоцияны жеткізудің және ішкі күйді реттеудің негізгі құралы ретінде қарастырылды. Әуеннің қарқыны мен сипаты оқушының эмоционалдық жағдайына тікелей әсер етіп, жағымды психологиялық орта қалыптастыруға мүмкіндік берді.
Осылайша, зерттеу үдерісінде сенсорлық-қозғалыстық және эмоциялық-тұлғалық бағыттар біртұтас педагогикалық жүйе ретінде қарастырылды. Бұл интеграция оқушылардың қабылдау, сезіну және әрекет ету деңгейлерін бір мезгілде дамытуға жағдай жасады.
Төменде біз жүргізген бір сабақтың жоспарын ұсындық (Кесте 45). Бұл сабақ Л.С.Цветкова ұсынған сенсорлық-талдамалық тәсілге негізделеді. Музыкалық материалды есту арқылы қабылдау барысында оқушылардың акустикалық талдау, салыстыру және ажырату дағдылары дамиды. Көру анализаторы шектелген жағдайда есту анализаторы жетекші рөл атқарып, музыкалық ақпаратты құрылымдық өңдеуге мүмкіндік береді (Кесте 37).

Кесте 37 - «Музыкадағы көңіл күйді танып-білу» тақырыбындағы сабақ жоспары

	Көрсеткіш
	Мазмұны

	1
	2

	Тақырыбы:
	«Музыкадағы көңіл күйді танып-білу»

	Мақсаты

	Нашар көретін 3-4 сынып оқушыларының музыкалық шығармалардағы көңіл күйді есту арқылы қабылдауын дамыту және әртүрлі эмоционалдық сипаттағы халық әндерін ажырату қабілетін қалыптастыру

	Міндеттері

	Білімдік
	Әртүрлі көңіл күйдегі музыканы (көңілді, сабырлы) ажыратуды үйрету

	37 – кестенің жалғасы


	1
	2

	Түзетушілік 
	Есту анализаторын, дыбыстық талдауды және ритмдік қабылдауды дамыту, сенсорлық-ырғақтық бейімдеу

	Дамытушылық
	Адамгершілік құндылықтар туралы мәлімет беру

	Тәрбиелік
	Эмоциялық сезімталдық пен эмпатияны қалыптастыру

	Зерттеу базасы:
	«№4 арнайы мектеп-интернаты»

	Қатысушылар:
	Нашар көретін 3-4 сынып

	Пәні
	Музыкалық үйірме (вокалдық)

	Әдістемелік негіз
	Л.С. Цветкова – сенсорлық қабылдау және есту-кеңістіктік талдау

	Сабақ түрі
	Шығармашылық

	Ұзақтығы
	50 минут

	Сабақ кезеңдері

	Кезең
	Мұғалім әрекеті
	Оқушы әрекеті
	Әдістемелік негіз

	1
	2
	3
	4

	Ұйымдастыру 
(10 мин)
	Музыкалық ортаға бейімдеу, тыныс алу жаттығулары
	Тыңдайды, тынышталады
	Сенсорлық бейімдеу 

	
	Дауыс жаттығулары 
	Оқушылар дауысын ән айтуға дайындап, жаттығу жасайды
	

	Қызығушылықты ояту (5 мин)
	Өздерінің үйренген әндерін қайталап айтқызады. 
«Музыка адамға не сездіреді?» деп сұрақ қояды
	Оқушылар өз пікірлерін айтады
	Есту-эмоциялық байланыс

	Жаңа материал
(15 мин)
	Арнайы іріктеліп алынған халық музыкалары «Бесік жыры» мен «Еркем-ай» тыңдатылады. 
	Оқушылар тыңдайды
	Сенсорлық қабылдау

	Талдау 
(15 мин)
	Әндерді салыстыру: көңіл күй, темп, ырғақ
	Әндердің көңіл күйін, ырғағын ажыратады, сипаттайды
	Есту анализі 

	Негізгі музыкалық әрекет («Бесік жыры» әнін үйрену
	Мұғалім әнді өзі орындап береді, алдымен сөзімен жұмыс жасап, артынша әуенін үйретеді. Әнді жеңіл ырғақтық қимылдар арқылы сөздерін буынға бөле отырып, қолмен жеңіл соққы жасау арқылы үйретіп бастайды.
	Әнді ақырындап мұғаліммен бірге орындай отырып, әннің ырғағына сәйкес қолмен жеңіл соққылар жасайды;

	Оқушылар «ішкі ырғақты» сезінеді, әннің әуеніне қарай жеңіл қимыл-қозғалыс жасайды.

	
	Әннің ырғағын түсіну үшін «Еркем-ай» әнін де тыңдату арқыл, жеңіл соққылармен ырғағын келтіріп, әуенге қосылады. 
	Әннің ырғағына сәйкес қолмен жеңіл соққылар жасайды;

	Тыңдаған әндерінің ырғағын салыстырады. 

	Бекіту 
(10 мин)
	Қысқа тапсырма: қай ән көңілді, қайсысы сабырлы?

	Жауап береді
	Дыбыстық ажырату

	37 – кестенің жалғасы


	1
	2
	3
	4

	Қорытынды 
(5 мин)
	Рефлексия: «Қай музыка саған қандай әсер берді?»
	Сезімін айтады
	Эмоциялық интеграция

	Күтілетін нәтиже

	Танымдық
	Оқушы музыканың көңіл күйін анықтай алады

	Сенсорлық
	Дыбыстың өзгерісін (көңілді/мұңды) ажыратады

	Эмоциялық
	Музыкаға сәйкес эмоциялық жауап береді, жеңіл қол соққылары мен қимыл арқылы жауап береді

	Құндылықтық
	Музыка арқылы сезімді түсіну және құрметтеу қабілеті дамиды

	Бағалау критерийлері
	

	Деңгей
	Сипаттамасы

	Жоғары
	Музыканың көңіл күйін дұрыс және дәл ажыратады, түсіндіре алады

	Орташа
	Көңіл күйін дұрыс ажыратады, бірақ түсіндіруі толық емес

	Төмен
	Көңіл күйді ажыратуда қиналады, мұғалім көмегін қажет етеді

	Бағалау тәсілі
· Ауызша жауап
· Тыңдалған музыканы ажырату тапсырмасы
· Жедел кері байланыс (сұрақ-жауап)
Эмоциялық реакцияны бақылау (вербалды емес жауаптар)



Ю.С.Шевченконың музыкалық-эмоциялық терапиясы – баланың ішкі әлеміне нәзік жол табатын, психологиялық және педагогикалық тұрғыдан өте терең әдіс [195]. Бұл тәсіл әсіресе эмоционалды тұрақтылықты қалыптастыру мен тұлғалық дамуды қолдауда ерекше тиімді. Музыка арқылы баланың ішкі эмоциялық күйін реттеу, тұлғалық тұрақтылығын дамыту мақсатында қолданылды. Әдістеменің негізгі компоненттері:
1. Эмоциялық күйді реттеу
· Музыка баланың көңіл-күйіне тікелей әсер етеді: тыныштандырады, сергітеді, шабыттандырады.
· Әуеннің темпі, тональдігі мен ритмі — эмоциялық фонды қалыптастыру құралы.
· Оқушыларға өз сезімдерін музыка арқылы білдіруге мүмкіндік беріледі (мысалы, «Қуаныш әуені», «Мұңды күй»).
2. Ішкі рефлексия мен өзін-өзі тану
· Музыканы тыңдау барысында бала өз эмоцияларын таниды, оларды сөзбен немесе қимылмен сипаттайды.
· «Музыкалық күнделік» жүргізу — бала қандай музыка тыңдағанда қандай сезімде болғанын жазып отырады.
3. Тұлғалық тұрақтылықты дамыту
· Музыка арқылы бала өзін қауіпсіз сезінеді, ішкі үйлесімділік қалыптасады.
· Топтық музыкалық жаттығулар — әлеуметтік байланыс пен сенімділік сезімін арттырады.
· Музыкалық импровизация — шығармашылық еркіндік пен өзін-өзі білдіруді дамытады.
Психологиялық негіздері
· Шевченко әдістемесі А.Р.Лурия, В.В.Лебединский еңбектеріне сүйенеді.
· Музыка — эмоцияны сөзсіз жеткізетін құрал, сондықтан ол вербалды емес терапия ретінде қолданылады.
· Әдістеме әсіресе көру қабілеті бұзылған, эмоциялық-еріктік салада қиындықтары бар оқушыларға бейімделген.
Қолдану формалары: Жеке терапия - Балаға арнайы таңдалған әуендермен жұмыс, Топтық сессия - Музыкалық ойындар, ән айту, ырғақпен қимыл, Интеграция - Музыканы сабақта қолдану (мысалы, кейіпкер эмоциясын музыкамен сипаттау). 
Инклюзивті білім берудегі рөлі: 
· Музыка — көру, есту, сезу арналарын біріктіретін әмбебап құрал.
· Эмоциялық күйді реттеу — оқуға, қарым-қатынасқа, өзін-өзі басқаруға оң әсер етеді. 
· Музыкалық терапия — баланың ішкі әлемін тануға, өзін қабылдауға, тұлғалық өсуге жол ашады. 
	Нашар көретін 3–4 сынып оқушыларының адамгершілік құндылықтарын халық музыкасы арқылы қалыптастыру барысында музыкалық-аспаптық әрекетке негізделген тәсілдер қолданылды. Музыкалық аспаптық (домбыра) үйірмесі форматында ұйымдастырылып, оқушылардың музыкалық материалды тек тыңдау арқылы емес, аспаптық орындаушылық әрекет арқылы қабылдауына жағдай жасалды. Зерттеу барысында қолданылған Ю.С.Шевченко әдістемесі музыкалық мазмұнды кезеңдік қабылдау, эмоционалдық-образдық талдау және орындаушылық интерпретация арқылы меңгеруге бағытталды. 
Домбыра аспабы музыкалық мазмұнды жеткізудің негізгі құралы ретінде қарастырылып, оқушылардың есту, моторлық және эмоциялық қабылдау жүйелерінің бір мезгілде дамуына ықпал етті. Халық күйі «Ақсақ құлан» домбыра арқылы орындалып, оның тарихи-аңыздық мазмұны оқушылардың адамгершілік-эмпатиялық сезімін оятуға негіз болды. Күйдің дыбыстық құрылымы мен динамикалық өзгерістері оқушыларға оқиғаның эмоционалдық мазмұнын сезінуге мүмкіндік берді.
Домбырада орындау барысында оқушылар музыкалық ырғақты қолмен сезіну, ішкі импульсті сақтау және дыбыстық бақылау дағдыларын дамытты. Бұл үдерісте музыка тек тыңдау нысаны емес, сонымен қатар орындаушылық және танымдық әрекетті біріктіретін құрал ретінде қызмет атқарды. Музыкалық әрекет барысында оқушылар күйдің мұңды және драмалық сипаттарын домбыра үнінің тембрлік ерекшеліктері арқылы қабылдап, оны қимылдық-ырғақтық және эмоциялық жауап арқылы бекітті. Осылайша, музыкалық тәжірибе сенсорлық, моторлық және эмоциялық деңгейлердің бірлігінде жүзеге асты.
Домбыра үйірмесі жағдайында Шевченко әдістемесін қолдану музыкалық материалды тек есту арқылы қабылдауды емес, сонымен қатар орындаушылық әрекет арқылы терең түсінуді қамтамасыз етті. Бұл тәсіл нашар көретін оқушылар үшін ерекше маңызды, себебі ол есту анализаторын жетекші деңгейге шығарып, қозғалыс және эмоциялық тәжірибемен біріктіреді. Осы әдістемені қолдана отырып жүргізген сабақтың жоспары төмендегі 38-кестеде берілді. 

Кесте 38 - «Музыкадағы мұң және қолдау» тақырыбындағы сабақ жоспары

	Көрсеткіш
	Мазмұны

	1
	2

	Тақырыбы:
	«Музыкадағы мұң және қолдау»

	Мақсаты

	Халық күйі арқылы музыкалық мұңның адамгершілік-эмпатиялық әсерін түсіндіру және оқушылардың эмоционалдық қабылдауын дамыту

	Міндеттері

	Білімдік
	Күйдің мазмұнын түсіну, музыкалық образды ажырату

	Түзетушілік 
	Есту арқылы талдау, эмоционалдық қабылдау, қиялды дамыту

	Дамытушылық
	Жанашырлық, адамгершілік сезімдерін қалыптастыру

	Тәрбиелік
	Есту зейінін, ырғақтық қабылдауды, эмоциялық жауапты дамыту

	Зерттеу базасы:
	«№4 арнайы мектеп-интернаты»

	Қатысушылар:
	Нашар көретін 3-4 сынып

	Пәні
	Музыкалық үйірме (аспаптық)

	Әдістемелік негіз
	Ю.С.Шевченко бойынша есту-ырғақтық және сенсомоторлық бейімдеу

	Сабақ түрі
	Шығармашылық

	Ұзақтығы
	50 минут

	Сабақ кезеңдері

	Кезең
	Мұғалім әрекеті
	Оқушы әрекеті
	Әдістемелік негіз

	1
	2
	3
	4

	Ұйымдастыру 
(10 мин)
	Оқушылардың сабаққа зейінін аударып, аспапты ойнауға кіріспе ретінде жаттығулар жастады
	Оқушылар мұғалім көрсеткен қағыстардың түрлерін, қысқа жаттығуларды жасап қолдарын аспапта ойнауға дайындайды
	Сенсомоторлық бейімдеу 

	Қызығушылықты ояту (5 мин)
	Музыка тыңдау мәдениетін білеміз бе?
	Оқушылар өз пікірлерін айтады 

Үйреніп жүрген репертуардағы күйлерін қайталап ойнайды.
	Есту-эмоциялық байланыс

	Жаңа материал
(15 мин)
	«Ақсақ құлан» күйі тыңдатылады
	Оқушылар тыңдайды, өздерінің сезімдерін айтып, бөліседі 
	Музыканы тыңдау, қабылдау

	
	Мұғалім оқушыларды тыңдау мәдениетімен таныстырып, музыканы тыңдаудың, қабылдаудың кезеңдері бойынша жұмыс жасайды.  
	Елестету арқылы мазмұнын қабылдайды
-Шығарманы тыңдау
-Әсерлерімен бөлісу
-Кіріспе әңгіме (шығу тарихымен танысу)
-Қайталап тыңдау

	

	38 – кестенің жалғасы


	1
	2
	3
	4

	Талдау 
(15 мин)
	«Ақсақ құлан» күйі арқылы адамгершілік құндылықтармен (жанашырлық, мейірімділік) танысады
	Өздерінің адамгершілік құндылықтар бойынша 
	

	Негізгі музыкалық әрекет «Ақсақ құлан» күйінің ырғағымен танысу
	Мұғалім күйдің ырғағын қағыстар арқылы көрсетеді
	Оқушылар ырғақтық қағыстарды қайталайды
	

	Бекіту 
(10 мин)
	Тыңдаған музыкалық шығарма арқылы қандай сезімді сезіне алдың?
	Жауап береді
	Көңіл күйді ажырату

	Қорытынды 
(5 мин)
	Бұл музыкадан қандай әсер алдың? Күй кейіпкерінің көңіл күйін сезіне алдың ба?
	Сезімін айтады
	Эмоциялық интеграция

	Күтілетін нәтиже

	Танымдық
	Оқушылар халық күйінің мазмұнын (аңыздық негізін – Жошы хан оқиғасын) түсінеді, музыкалық шығарманың құрылымын жалпы деңгейде ажыратады. Күйдің негізгі музыкалық сипатын (мұңды, баяу, драмалық) сипаттай алады.

	Сенсорлық
	Оқушылар домбыра дыбысы арқылы музыкалық биіктік, ұзақтық және ырғақ өзгерістерін ажыратады. Ырғақтық құрылымды қолмен немесе қарапайым қозғалыс арқылы қайталап, сенсомоторлық үйлесімділік қалыптасады.

	Эмоциялық
	Оқушылар музыкалық күй арқылы берілетін мұң, қайғы және жанашырлық сезімін қабылдайды. Музыкалық бейнеге эмоционалдық жауап береді (аяушылық, түсіну, ішкі толғаныс).

	Құндылықтық
	Оқушылар халық музыкасы арқылы адамгершілік құндылықтарды (жанашырлық, тарихи тұлғаға құрмет, өмірді түсіну, ішкі жауапкершілік) қалыптастырады. Музыкалық мазмұнды адамгершілік тұрғыдан қабылдайды.

	Бағалау критерийлері

	Деңгей
	Сипаттамасы

	Жоғары
	Оқушы музыкалық шығарманың көңіл күйін (мұңды, сабырлы, драмалық) дәл ажыратады, оны нақты мысалмен немесе сөзбен түсіндіре алады. Музыкалық мазмұн мен эмоциялық мәнін байланыстыра сипаттайды.

	Орташа
	Музыканың көңіл күйін дұрыс ажыратады, бірақ түсіндіруі толық емес немесе жалпылама сипатта болады. Эмоциялық мазмұнды ішінара ашады.

	Төмен
	Музыканың көңіл күйін ажыратуда қиналады, эмоциялық сипаттаманы анықтай алмайды, мұғалімнің жетекші сұрақтары мен көмегін қажет етеді.

	Бағалау тәсілі
· Ауызша жауап беру арқылы музыкалық мазмұнды, шығу тарихын түсіндіру 
· Тыңдалған күйді эмоциялық және мазмұндық тұрғыда ажырату 
· Жедел сұрақ-жауап арқылы есту қабылдауын тексеру 
· Эмоциялық реакцияны бақылау (бет-әлпет, қимыл, вербалды емес жауаптар) 
Қарапайым ырғақтық жауап (күй қағыстары арқылы күй сипатын көрсету)



Жоғарыда біз қалыптастыру эксперименті барысында арнайы педагогика саласындағы әдістемелерді қолдандық. Екеуі де нашар көретін 3-4 сынып оқушыларының адамгершілік құндылықтарын қалыптастыруда ерекше орын алады, бірақ бірі — дене мен кеңістікке, екіншісі — эмоция мен тұлғаға бағытталған. Бұл әдістемелердің мазмұны мен бағыттарының әртүрлілігіне қарамастан, олардың ортақ мақсаты – оқушының тұлғалық дамуын кешенді түрде қамтамасыз ету. Атап айтқанда, сенсорлық-қозғалыстық және эмоциялық-тұлғалық даму бағыттарының бірлігі оқушылардың адамгершілік құндылықтарды тереңірек сезінуіне және оларды мінез-құлықтық деңгейде көрсетуіне мүмкіндік береді. Сондықтан зерттеу барысында аталған әдістемелердің мазмұндық ерекшеліктерін талдап, олардың ұқсастықтары мен айырмашылықтарын айқындау қажеттілігі туындады.
Осыған байланысты Л.С. Цветкова мен Ю.С. Шевченко әдістемелерінің негізгі бағыттары, мақсаттары, құралдары мен педагогикалық мүмкіндіктері салыстырмалы түрде жүйеленіп, төмендегі кестеде ұсынылды (Кесте 39).

Кесте 39 – Салыстырмалы кесте: Л.С.Цветкова мен Ю.С.Шевченко әдістемелері

	Критерий
	Л.С. Цветкова
	Ю.С. Шевченко

	Негізгі бағыт
	Сенсорлық және кеңістіктік даму
	Эмоциялық күйді реттеу және тұлғалық тұрақтылық

	Мақсаты
	Дене сызбасын сезіну, кеңістікте бағдарлау, қозғалысты үйлестіру
	Ішкі эмоциялық күйді реттеу, өзін-өзі тану, тұлғалық дамуға қолдау

	Құралдары
	Қимыл, ырғақ, тактильді белгілер, музыкалық қозғалыс
	Музыка тыңдау, ән айту, музыкалық импровизация, эмоциялық рефлексия

	Музыканың рөлі
	Қимыл мен бағдарлауды реттейтін ырғақтық құрал
	Эмоцияны жеткізетін терапиялық құрал

	Қолдану формасы
	Қимылдық жаттығулар, кеңістіктік ойындар
	Музыкалық терапия, топтық және жеке сессиялар

	Нысаналы топ
	Сенсорлық және моторлық дамуында қиындықтары бар оқушылар (көру қабілеті бұзылғандар)
	Эмоциялық тұрақсыз, тұлғалық дамуында қиындықтары бар оқушылар

	Психологиялық негіз
	А.Р.Лурия нейропсихологиясы, моторлық бақылау
	Психотерапия, эмоциялық-еріктік реттеу, музыкалық психология

	Инклюзивті білім берудегі рөлі
	Кеңістіктік бағдарлау мен моторика арқылы оқуға бейімдеу
	Эмоциялық тұрақтылық арқылы оқуға ынталандыру, өзін-өзі реттеу

	Құндылықтық байланыс
	Өзін тану, дене мен кеңістікті құрметтеу
	Ішкі үйлесімділік, өзін қабылдау, эмоциялық мәдениет



Қалыптастыру экспериментінің нәтижелері көрсеткендей, музыка — нашар көретін 3-4 сынып оқушыларының адамгершілік қасиеттерін қалыптастыруда тиімді құрал ретінде танылды. Эмпатия, жанашырлық, мейірімділік, адалдық, достық, сыйластық, жауапкершілік сияқты құндылықтар музыкалық-дидактикалық жаттығулар мен эмоциялық-рефлексивтік тәсілдер арқылы оқушылардың тұлғалық құрылымына ене бастады.
Осылайша, инклюзивті білім беру жағдайында Л.С. Цветкова мен Ю.С. Шевченко әдістерінің интеграциясы музыка арқылы тұлғаны жан-жақты дамытуға, эмоциялық тұрақтылықты қалыптастыруға және адамгершілік тәрбиені тереңдетуге мүмкіндік беретін тиімді педагогикалық модель ретінде ұсынылды.
Зерттеудің қалыптастырушы кезеңіндегі негізгі мақсат – нашар көретін 3–4 сынып оқушыларының адамгершілік құндылықтарын қазақтың халық музыкасы негізінде қалыптастырудың тиімділігін тексеру болды. Бұл мақсатқа жету үшін келесі міндеттер қойылды:
– теориялық-әдіснамалық негізде құрастырылған құрылымдық-мазмұндық модельді тәжірибеде сынақтан өткізу;
– модельдің мазмұнына сай музыка сабақтарының мазмұнын түрлендіру;
– арнайы іріктелген халық әндері мен күйлер арқылы тұлғааралық құндылықтарды дамыту.
Эксперимент зерттеу барысында алға қойылған мақсат пен міндеттерге сәйкес, теориялық-әдіснамалық негіздер мен құрастырылған құрылымдық-мазмұндық модельге сүйене отырып ұйымдастырылды. Зерттеудің осы кезеңінде көру қабілеті бұзылған 3–4 сынып оқушыларының адамгершілік құндылықтарын қазақтың халық музыкасы арқылы қалыптастыру мүмкіндігі тәжірибе жүзінде сынақтан өткізілді. Келесі бөлімде біз эксперименттің соңғы кезеңіне өтіп,  нашар көретін 3–4 сынып оқушыларының адамгершілік құндылықтарын қалыптастыру бойынша эксперименттен кейінгі нәтижелерді бақылап, сандық және сапалық тұрғыдан нәтижелерді шығардық.

3.2 Нашар көретін 3-4 сынып оқушыларының адамгершілік құндылықтарын қалыптастыру экспериментінің барысы және зерттеу нәтижелерін талдау

Зерттеудің қалыптастырушы кезеңіндегі негізгі мақсат – нашар көретін 3–4 сынып оқушыларының адамгершілік құндылықтарын қазақ халық музыкасы негізінде мақсатты түрде қалыптастырудың тиімділігін тәжірибе жүзінде тексеру болды. Осы мақсатқа сәйкес келесі міндеттер айқындалды: теориялық-әдіснамалық негізде әзірленген құрылымдық-мазмұндық модельді педагогикалық тәжірибеде сынақтан өткізу, модель мазмұнына сәйкес музыка сабақтарының құрылымын жаңарту, сондай-ақ арнайы іріктелген халық әндері мен күйлерін пайдалану арқылы тұлғааралық адамгершілік құндылықтарды дамыту.
Аталған кезең зерттеудің теориялық негіздері мен әзірленген құрылымдық-мазмұндық модельге сүйене отырып ұйымдастырылды. Бұл кезеңде көру қабілеті бұзылған оқушылардың адамгершілік құндылықтарын халық музыкасы арқылы қалыптастырудың педагогикалық мүмкіндіктері тәжірибелік тұрғыдан тексерілді.
Анықтаушы эксперимент нәтижелері екі топ көрсеткіштерінің бастапқы деңгейде бір-біріне шамалас екенін көрсетті. Осыған байланысты эксперименттік және бақылау топтарын іріктеу педагогикалық зерттеудің ішкі валидтілігін қамтамасыз ету мақсатында жүзеге асырылды. Нақтырақ айтқанда, №4 арнайы мектеп-интернаты эксперименттік топ ретінде, ал №1 облыстық арнайы мектеп-интернаты бақылау тобы ретінде алынды.
Қалыптастырушы эксперимент барысында эксперименттік топта халық музыкасына негізделген арнайы педагогикалық бағдарлама енгізілді. Бағдарлама мазмұны эмпатия, жанашырлық және мейірімділік сияқты негізгі адамгершілік құндылықтарды дамытуға бағытталды және олардың мотивациялық, танымдық, эмоциялық және іс-әрекеттік компоненттерін кешенді түрде қалыптастыруды көздеді.
Сабақтар мен үйірме жұмыстары барысында халық әндері мен күйлерін тыңдау, талдау және олардың эмоциялық-адамгершілік мазмұнын интерпретациялау тапсырмалары жүйелі түрде қолданылды. 
Қалыптастыру эксперименті аяқталғаннан кейін эксперименттік және бақылау топтарында қайта диагностика жүргізілді. Бұл кезеңде оқушылардың эмпатия, жанашырлық және мейірімділік құндылықтарының қалыптасу деңгейі бұрын қолданылған әдістемелер негізінде қайта өлшенді.
Алынған нәтижелер қалыптастырушы педагогикалық ықпалдың тиімділігін сандық және сапалық тұрғыдан бағалауға мүмкіндік берді.
Эмпатия құндылығы бойынша қалыптастырушы эксперимент нәтижелері. 

Кесте 40 – Эмпатия құндылығының қалыптасу деңгейі 

	Деңгей
	Эксперимент тобы (n=32)
	%
	Бақылау тобы  (n=33)
	%

	Өте жоғары
	6
	18,8
	2
	6,1

	Жоғары
	10
	31,3
	5
	15,2

	Орта
	12
	37,5
	14
	42,4

	Төмен
	3
	9,4
	9
	27,3

	Өте төмен
	1
	3,1
	3
	9,1



18-ші кестеден көріп отырғанымыздай эксперименттік топтағы нәтижелер бойынша «өте жоғары» деңгейдегі оқушылар үлесі 18,8%-ды (n=6), ал «жоғары» деңгей 31,3%-ды (n=10) құрады. Бұл көрсеткіштер оқушылардың өзгенің эмоционалдық жағдайын сезіну, түсіну және оған эмоционалдық жауап бере алу қабілеттерінің дамығанын көрсетеді. «Орта» деңгейдегі оқушылар үлесі 37,5% (n=12) болды. Бұл топтағы оқушыларда эмпатиялық қатынас тұрақты қалыптаса бастағанымен, кей жағдайларда эмоциялық жауап берудің жеткіліксіздігі сақталғанын аңғартады. Ал «төмен» және «өте төмен» деңгейлердің сәйкесінше 9,4% (n=3) және 3,1% (n=1) дейін азаюы эксперименттік жұмыстың тиімділігін дәлелдейді. Бұл оқушылардың эмоциялық тұйықталуы мен өзгенің сезіміне бейжай қарау тенденциясының төмендегенін көрсетеді.
Бақылау тобында нәтижелер салыстырмалы түрде тұрақты сипатта қалды. «Өте жоғары» деңгей 6,1%-ды (n=2), «жоғары» деңгей 15,2%-ды (n=5) ғана құрады. Оқушылардың басым бөлігі «орта» деңгейде қалып, олардың үлесі 42,4% (n=14) болды. Сонымен қатар, «төмен» және «өте төмен» деңгейлердің жиынтық көрсеткіші 36,4%-ды құрады. Бұл бақылау тобында эмпатия құндылығының дамуында айқын өзгерістердің болмағанын көрсетеді. 
Эмпатия құндылығының қалыптасу деңгейлеріндегі өзгерістерді көрнекі түрде көрсету мақсатында 11-суретте эксперименттік және бақылау топтарының салыстырмалы нәтижелері берілді.
Начало формы



Сурет 11 - Эксперименттік және бақылау топтарындағы эмпатия көрсеткіштері

Танымдық компонент бойынша: оқушылар кейіпкердің эмоционалдық күйін тек анықтап қана қоймай, оның себептерін түсіндіруге ұмтылды. Музыкалық шығармалардың мазмұнын талдау барысында «неге мұңайған», «неге қуанышты» сияқты себеп-салдарлық байланыстарды ашуға деген қабілет артты. Бұл эмпатияның үстірт қабылдаудан саналы түсінуге өтуін көрсетеді.
Эмоциялық компонент бойынша: музыка тыңдау барысында эмоциялық жауап беру тұрақтылығы күшейді. Оқушылардың эмоционалдық реакциясы қысқа мерзімді әсерден гөрі, мазмұндық тереңдікпен сипаттала бастады. Күй мен әннің көңіл күйін сезіну ғана емес, оны ішкі күй ретінде қабылдау байқалды.
Мотивациялық компонент бойынша: өзгенің жағдайына бейжай қарамау, көмектесуге ішкі ниеттің пайда болуы анықталды. Бұрын сыртқы талапқа тәуелді болған әрекеттер енді біртіндеп ішкі құндылықтық ұстанымға айнала бастаған.
Іс-әрекеттік компонент бойынша: оқушылардың нақты жағдайларда көмектесу бастамасы артты. Көмек көрсету тек мұғалімнің бақылауымен емес, өз еркімен орындала бастады. Осылайша, эмпатия құндылығы эмоционалдық деңгейден когнитивтік және мінез-құлықтық деңгейге қарай тереңдегені анықталды.
Начало формы
Конец формы
Алынған нәтижелер эксперименттік топта эмпатия құндылығының құрылымдық деңгейлерінде айқын оң динамика бар екенін көрсетеді. Жоғары және өте жоғары деңгейлердің артуы, ал төмен деңгейлердің азаюы халық музыкасы негізінде жүзеге асырылған педагогикалық жүйенің тиімділігін дәлелдейді. Бақылау тобында айтарлықтай өзгерістің байқалмауы қалыпты оқу үдерісінің эмпатиялық құндылықтарды мақсатты түрде дамытуға жеткіліксіз екенін көрсетеді.
Жанашырлық құндылығы бойынша қалыптастырушы эксперимент нәтижелері

Кесте 41– Жанашырлық құндылығының қалыптасу деңгейі 

	Деңгей
	Эксперимент тобы (n=32)
	%
	Бақылау тобы  (n=33)
	%

	Жоғары
	15
	46,9
	8
	24,2

	Орта
	13
	40,6
	16
	48,5

	Төмен
	4
	12,5
	9
	27,3


	
Қалыптастырушы эксперименттен кейін жанашырлық құндылығының қалыптасу деңгейлері қайта диагностикаланып, эксперименттік және бақылау топтарының нәтижелері салыстырылды. Алынған мәліметтер эксперименттік топта жанашырлық құндылығының даму деңгейі едәуір артқанын көрсетті.
Эксперименттік топтағы нәтижелерге сәйкес, «жоғары» деңгейдегі оқушылар саны 46,9%-ды (n=15) құрады. Бұл көрсеткіш оқушылардың өзгенің эмоционалдық жағдайын түсінуі, көмек көрсетуге дайын болуы және тұлғааралық қатынастарда жанашырлық танытуының күшейгенін көрсетеді. «Орта» деңгейдегі оқушылар үлесі 40,6% (n=13) болды. Ал «төмен» деңгейдегі оқушылар саны 12,5%-ға (n=4) дейін азайды. Бұл көрсеткіш қалыптастырушы жұмыстар нәтижесінде оқушылардың эмоционалдық-сезімдік қатынастары мен әлеуметтік мінез-құлықтарында оң өзгерістердің қалыптасқанын дәлелдейді.
Бақылау тобында нәтижелер салыстырмалы түрде тұрақты күйде сақталды. Атап айтқанда, «жоғары» деңгей 24,2%-ды (n=8) құрады, «орта» деңгейдегі оқушылар үлесі 48,5% (n=16) болды. Сонымен қатар, «төмен» деңгей 27,3% (n=9) көрсеткішінде сақталды. Бұл бақылау тобында жанашырлық құндылығының қалыптасуында айқын динамиканың байқалмағанын көрсетеді.
Эксперименттік және бақылау топтарының нәтижелерін салыстырмалы талдау халық музыкасына негізделген арнайы педагогикалық ықпалдың тиімділігін дәлелдейді. Эксперименттік топта жоғары деңгей көрсеткіштерінің артуы және төмен деңгейдің азаюы оқушылардың эмоционалдық жауап беру, өзгенің жағдайына бейжай қарамау, қолдау көрсету сияқты жанашырлық қасиеттерінің дамығанын айқындайды.
Жанашырлық құндылығы деңгейлеріндегі өзгерістерді көрнекі түрде көрсету мақсатында 12-суретте эксперименттік және бақылау топтарының салыстырмалы нәтижелері диаграмма түрінде ұсынылды.
Начало формы


Сурет 12 – Қалыптастырушы эксперименттен кейінгі жанашырлық құндылығы деңгейлерінің салыстырмалы көрсеткіштері
Конец формы

	
	
	
	

	
Танымдық компонент бойынша: оқушылар моральдық ситуацияларды бұрынғыдай тек сипаттап қана қоймай, оларды талдауға, дұрыс-бұрыс әрекетті ажыратуға тырысты. Бұл олардың адамгершілік нормаларды механикалық емес, саналы түрде қабылдай бастағанын көрсетті.
Мотивациялық компонент бойынша: көмек көрсету мотиві күшейді. Егер анықтаушы кезеңде жанашырлық көбіне сыртқы ықпалға тәуелді болса, қалыптастыру кезеңінен кейін оқушыларда ішкі моральдық ұстаным қалыптаса бастады. «Көмектесу керек» деген пікір «көмектескім келеді» деңгейіне жақындады.
Эмоциялық компонент бойынша: оқушылар басқа адамның жағдайына эмоционалдық үн қосуға қабілетті бола бастады. Музыкалық әңгімелеу және шығарманы талдау кезінде эмоционалдық реакцияның тұрақтылығы артты.
Іс-әрекеттік компонент бойынша: жанашырлық нақты әрекетте көбірек көріне бастады. Оқушылар тек пікір білдіріп қана қоймай, нақты көмек көрсету әрекеттерін ұсынды және кей жағдайда оны жүзеге асырды.
Жалпы алғанда, жанашырлық құндылығы әлеуметтік түсініктен тұлғалық ұстаным деңгейіне қарай дамығаны байқалды.
Эксперименттік топтағы жоғары деңгей көрсеткіштерінің артуы оқушылардың өзгенің жағдайын түсіну, эмоционалдық қолдау көрсету және адамгершілік қатынас орнату дағдыларының дамығанын айқындайды. Сонымен қатар, төмен деңгейдегі көрсеткіштердің азаюы халық музыкасының эмоциялық-бейнелік мазмұны арқылы оқушылардың тұлғалық және әлеуметтік сапаларына жүйелі педагогикалық ықпал жасалғанын көрсетеді.
Мейірімділік құндылығы бойынша қалыптастырушы эксперимент нәтижелері
Кесте 42 – Мейірімділік құндылығының қалыптасу деңгейі 

	Деңгей
	1-ші топ (n=32)
	%
	2-ші топ (n=33)
	%

	Жоғары
	16
	50,0
	9
	27,3

	Орта
	12
	37,5
	16
	48,5

	Төмен
	4
	12,5
	8
	24,2



	
	
	
	

	
Қалыптастырушы эксперименттен кейін мейірімділік құндылығының қалыптасу деңгейлері қайта анықталып, эксперименттік және бақылау топтарының нәтижелері салыстырмалы түрде талданды. Нәтижелер эксперименттік топта мейірімділік құндылығының айқын оң динамикамен дамығанын көрсетті.
Эксперименттік топтағы көрсеткіштер бойынша «жоғары» деңгейдегі оқушылар саны 50,0%-ды (n=16) құрады. Бұл оқушылардың өзгелерге қамқорлық көрсету, көмек беруге ұмтылу, достық қарым-қатынасты сақтау және адамгершілік мінез-құлық нормаларын саналы түрде меңгеру деңгейінің артқанын көрсетеді. «Орта» деңгейдегі оқушылар үлесі 37,5% (n=12) болды. Ал «төмен» деңгейдегі оқушылар саны 12,5%-ға (n=4) дейін азайды. Мұндай өзгерістер арнайы ұйымдастырылған музыкалық-педагогикалық жұмыстардың оқушылардың тұлғалық қасиеттеріне оң ықпал еткенін дәлелдейді.
Бақылау тобында нәтижелер салыстырмалы түрде тұрақты сипатта қалды. «Жоғары» деңгей 27,3%-ды (n=9) құрады, ал оқушылардың басым бөлігі «орта» деңгейде қалып, олардың үлесі 48,5% (n=16) болды. Сонымен қатар, «төмен» деңгейдегі оқушылар саны 24,2%-ды (n=8) көрсетті. Бұл бақылау тобында мейірімділік құндылығының дамуында айтарлықтай өзгерістің болмағанын аңғартады.
Мейірімділік құндылығы деңгейлеріндегі өзгерістерді көрнекі түрде көрсету мақсатында 13-суретте эксперименттік және бақылау топтарының салыстырмалы нәтижелері диаграмма түрінде берілді.



Сурет 13 – Қалыптастырушы эксперименттен кейінгі мейірімділік құндылығы деңгейлерінің салыстырмалы көрсеткіштері
Мейірімділік құндылығы қалыптастыру экспериментінде ең айқын мінез-құлықтық өзгерістермен сипатталды.
Эмоциялық компонент бойынша: оқушыларда жағымды эмоциялық фон тұрақтанды. Бірлескен музыкалық әрекеттер барысында өзара қолдау көрсету, жылы қарым-қатынас және эмоционалдық жақындасу күшейді.
Танымдық компонент бойынша: жақсылық пен жамандықты ажырату қабілеті ғана емес, оның адамгершілік мәнін түсіну деңгейі артты. Мейірімділік тек «ереже» емес, «құндылық» ретінде қабылдана бастады.
Іс-әрекеттік компонент бойынша: ең айқын өзгеріс осы деңгейде байқалды. Оқушылардың көмектесу, қолдау көрсету, бір-біріне қамқор болу әрекеттері тұрақты сипат ала бастады. Бұл мейірімділіктің мінез-құлықтық дағдыға айналу процесінің басталғанын көрсетеді.
Мотивациялық компонент бойынша: мейірімді әрекеттердің ішкі қажеттілікке айналу тенденциясы қалыптасты. Кейбір оқушыларда «жақсы болу» ұстанымы жеке құндылық ретінде көрініс тапты.
Эксперименттік және бақылау топтарының нәтижелерін салыстыру эксперименттік топтағы өзгерістердің жүйелі педагогикалық ықпал нәтижесінде қалыптасқанын көрсетеді. Әсіресе жоғары деңгей көрсеткіштерінің артуы және төмен деңгейдің азаюы халық музыкасы негізінде ұйымдастырылған тәрбиелік жұмыстардың тиімділігін айқындайды. Музыкалық шығармалардың эмоциялық-бейнелік мазмұны оқушылардың ізгілік, қамқорлық, қайырымдылық сияқты адамгершілік сапаларын дамытуға ықпал етті.Начало формы
Қалыптастырушы эксперимент нәтижелері үш негізгі бағыт бойынша ортақ заңдылықты көрсетті:
1. Эмоция → түсіну → әрекет тізбегі қалыптасты
(эмоциялық әсер тек сезім деңгейінде қалып қоймай, танымдық түсінік пен әрекетке ұласты) 
2. Сыртқы мотивациядан ішкі мотивацияға өту байқалды
(оқушылардың адамгершілік әрекеті мұғалім бақылауынан біртіндеп тәуелсіз бола бастады) 
3. Құндылықтардың мінез-құлықтық көрінісі күшейді
(эмпатия, жанашырлық және мейірімділік нақты әлеуметтік әрекетте жиі байқалды) 
Осылайша, халық музыкасына негізделген құрылымдық-мазмұндық педагогикалық модель нашар көретін оқушылардың адамгершілік құндылықтарын тек когнитивтік деңгейде емес, тұлғалық мінез-құлық деңгейінде де дамытуға ықпал еткені анықталды.

	
	
	
	


Зерттеу нәтижелерін кешенді талдау мақсатында нашар көретін 3–4 сынып оқушыларының эмпатия, жанашырлық және мейірімділік құндылықтарының бастапқы (анықтаушы эксперимент) және қалыптастырушы эксперименттен кейінгі (соңғы диагностика) көрсеткіштері салыстырылды. Бұл салыстыру эксперименттік ықпалдың тиімділігін, сондай-ақ ұсынылған құрылымдық-мазмұндық модельдің педагогикалық нәтижелілігін бағалауға мүмкіндік берді.
Анықтаушы эксперимент кезеңінде екі топтың көрсеткіштері бір-біріне шамалас деңгейде болды, бұл зерттеудің ішкі валидтілігін қамтамасыз етті. Алайда қалыптастырушы эксперименттен кейін эксперименттік топта барлық үш құндылық бойынша айқын оң динамика тіркелді, ал бақылау тобында өзгерістер минималды деңгейде қалды.
Эмпатия құндылығының қалыптасу нәтижелері.
Қалыптастыру экспериментінен кейін эксперименттік топта эмпатия көрсеткіштерінің айқын жоғарылауы байқалды.
Орташа арифметикалық көрсеткіш төмендегі формула арқылы есептелді:

                                                                                                                (3)
Ал өзгеріс мөлшері:

                                                                                     (4)
Кесте 43 – Эмпатия құндылығы бойынша экспериментке дейінгі және кейінгі орташа көрсеткіштердің салыстырмалы нәтижелері:	

	Топ
	Экспериментке дейін
	Эксперименттен кейін
	Өзгеріс

	Эксперимент тобы 
	44.8
	62.4
	+17.6

	Бақылау тобы 
	45.3
	47.1
	+1.8



Эксперименттік топтағы орташа көрсеткіш 44.8-ден 62.4-ке дейін өсіп, өзгеріс мөлшері +17.6 көрсеткішін құрады. Ал бақылау тобында көрсеткіш 45.3-тен 47.1-ге дейін ғана өсіп, өзгеріс мөлшері +1.8 болды. Бұл эксперименттік топтағы айқын өсім халық музыкасына негізделген педагогикалық бағдарламаның тиімділігін дәлелдейді.
Эмпатия құндылығы көрсеткіштеріндегі өзгерістерді көрнекі түрде көрсету мақсатында 14-суретте эксперименттік және бақылау топтарының салыстырмалы нәтижелері диаграмма түрінде берілді.



Сурет 14 – Эмпатия құндылығы бойынша экспериментке дейінгі және кейінгі орташа көрсеткіштердің салыстырмалы динамикасы

Диаграмма нәтижелері эксперименттік топта эмпатия деңгейінің айқын өскенін, ал бақылау тобында өзгерістің шамалы болғанын көрнекі түрде көрсетеді. Бұл арнайы ұйымдастырылған музыкалық-педагогикалық ықпалдың оқушылардың эмоциялық сезімталдығы мен өзгенің жағдайын түсіну қабілетін дамытуға тиімді әсер еткенін дәлелдейді.
Эмпатия құндылығы деңгейлеріндегі өзгерістерді көрнекі түрде көрсету мақсатында 19-суретте эксперименттік және бақылау топтарының деңгейлік көрсеткіштері ұсынылды.

Кесте 44 – Эмпатия құндылығының деңгейлік өзгерісі

	Деңгей
	Эксперимент тобы (дейін)
	Эксперименттік топ (кейін)
	Бақылау топ (дейін)
	Бақылау топ (кейін)

	Өте жоғары
	2
	7
	2
	2

	Жоғары
	6
	13
	6
	7

	Орта
	15
	9
	16
	17

	Төмен
	7
	2
	7
	6

	Өте төмен
	2
	1
	2
	1



Кесте 43 мәліметтеріне сәйкес, қалыптастырушы эксперименттен кейін эксперименттік топта эмпатия құндылығының деңгейлік құрылымында айқын оң өзгерістер байқалды. Атап айтқанда, «өте жоғары» деңгейдегі оқушылар саны 2-ден 7-ге дейін артты, ал «жоғары» деңгей 6-дан 13 оқушыға дейін өсті. Бұл оқушылардың өзгенің эмоциялық жағдайын түсіну, сезіну және эмоционалдық қолдау көрсету қабілеттерінің күшейгенін көрсетеді.
Сонымен қатар, «орта» деңгейдегі оқушылар саны 15-тен 9-ға дейін азайды. Бұл көрсеткіш оқушылардың бір бөлігінің жоғары деңгейге өткенін аңғартады. «Төмен» деңгейдегі оқушылар саны 7-ден 2-ге дейін төмендесе, «өте төмен» деңгей 2-ден 1 оқушыға дейін қысқарды. Мұндай динамика эксперименттік топта эмпатия құндылығының сапалық тұрғыдан дамығанын дәлелдейді.
Бақылау тобында көрсеткіштер салыстырмалы түрде тұрақты күйде сақталды. «Өте жоғары» деңгей өзгеріссіз қалды, «жоғары» деңгейдегі оқушылар саны 6-дан 7-ге дейін ғана өсті. Ал «орта» деңгей 16-дан 17-ге өзгеріп, айтарлықтай айырмашылық байқалмады. «Төмен» деңгей 7-ден 6-ға дейін азайғанымен, бұл өзгеріс эксперименттік топпен салыстырғанда минималды деңгейде болды. Жоғары деңгей көрсеткіштерінің артуы мен төмен деңгейлердің азаюы оқушылардың эмоциялық сезімталдығы мен тұлғааралық адамгершілік қатынастарының дамығанын дәлелдейді.



Сурет 15 – Эмпатия құндылығы деңгейлерінің экспериментке дейінгі және кейінгі салыстырмалы өзгерістері

Диаграмма нәтижелері эксперименттік топтағы жоғары деңгей көрсеткіштерінің артқанын және төмен деңгей көрсеткіштерінің азайғанын айқын көрсетеді. Бұл халық музыкасының эмоциялық-бейнелік мазмұны оқушылардың эмпатиялық сезімдерін дамытуда маңызды педагогикалық құрал болғанын дәлелдейді.
Жанашырлық құндылығының нәтижелері. Жанашырлық құндылығы бойынша эксперименттік топта моральдық ситуацияларды талдау, өзгенің эмоционалдық жағдайына жауап беру және ішкі мотивацияның күшеюі байқалды.




Кесте 45 – Жанашырлық құндылығы бойынша экспериментке дейінгі және кейінгі орташа көрсеткіштердің салыстырмалы нәтижелері:

	Топ
	Экспериментке дейін
	Эксперименттен кейін
	Өзгеріс

	Эксперимент тобы
	24.6
	33.8
	+9.2

	Бақылау тобы
	25.1
	26.0
	+0.9



Қалыптастырушы эксперименттен кейін жанашырлық құндылығының дамуында эксперименттік және бақылау топтары арасында айқын айырмашылық байқалды. Эксперименттік топта орташа көрсеткіш 24.6 балдан 33.8 балға дейін өсіп, жалпы өзгеріс +9.2 балды құрады. Бұл нәтижелер оқушылардың моральдық ситуацияларды талдау қабілетінің артуын, өзгенің эмоционалдық жағдайына жауап беру дағдыларының күшеюін және ішкі мотивацияның дамуын көрсетеді.
Ал бақылау тобында көрсеткіш 25.1 балдан 26.0 балға ғана өзгеріп, +0.9 балдық шамалы өсім тіркелді. Бұл өзгеріс оқушылардың жанашырлық құндылығында айтарлықтай сапалық ілгерілеудің болмағанын көрсетеді және қалыпты оқу үдерісінің бұл құндылықты мақсатты түрде дамытуға жеткіліксіз екенін аңғартады.
Жанашырлық құндылығы бойынша эксперименттік және бақылау топтарындағы орташа көрсеткіштердің өзгеріс динамикасын көрнекі түрде көрсету мақсатында 16-суретте салыстырмалы диаграмма ұсынылды.



Сурет 16 – Жанашырлық құндылығының экспериментке дейінгі және кейінгі орташа көрсеткіштерінің салыстырмалы динамикасы

Берілген сурет 21-ден көріп отырғанымыздай  эксперименттік топтағы жанашырлық құндылығының айқын өсімін көрнекі түрде дәлелдейді. Алынған нәтижелер эксперименттік топта сапалық әрі сандық оң өзгерістердің айқын байқалғанын дәлелдейді.
Мейірімділік құндылығының нәтижелері
Мейірімділік құндылығы бойынша ең айқын өзгеріс іс-әрекеттік компонентте байқалды.

Кесте 46 – Мейірімділік құндылығының орташа көрсеткіштерінің экспериментке дейінгі және кейінгі салыстырмалы нәтижелері:

	Топ
	Экспериментке дейін
	Эксперименттен кейін
	Өзгеріс

	Эксперимент тобы
	18.9
	26.7
	+7.8

	Бақылау тобы
	19.4
	20.1
	+0.7



Кесте 45 мәліметтеріне сәйкес, қалыптастырушы эксперименттен кейін мейірімділік құндылығының дамуында эксперименттік және бақылау топтары арасында айқын айырмашылық байқалды. Эксперименттік топта орташа көрсеткіш 18.9 балдан 26.7 балға дейін өсіп, жалпы өзгеріс +7.8 балды құрады. Бұл нәтижелер оқушылардың іс-әрекеттік компонентінде мейірімділік сапаларының дамығанын, атап айтқанда көмек көрсетуге ұмтылу, жанашырлық таныту және жағымды әлеуметтік мінез-құлықтың күшейгенін көрсетеді.
Ал бақылау тобында көрсеткіш 19.4 балдан 20.1 балға ғана өзгеріп, +0.7 балдық минималды өсім тіркелді. Бұл өзгеріс мейірімділік құндылығының мақсатты педагогикалық ықпалсыз айтарлықтай дамымайтынын көрсетеді.
Мейірімділік құндылығы бойынша эксперименттік және бақылау топтарындағы орташа көрсеткіштердің өзгеріс динамикасын көрнекі түрде көрсету мақсатында 17-суретте салыстырмалы диаграмма ұсынылды.



Сурет 17 – Мейірімділік құндылығының экспериментке дейінгі және кейінгі орташа көрсеткіштерінің динамикасы

Жүргізілген салыстырмалы талдау мейірімділік құндылығының эксперименттік топта тек сандық емес, сапалық тұрғыдан да тұрақты түрде дамығанын көрсетеді. Алынған нәтижелер оқушылардың мінез-құлықтық әрекеттерінде мейірімділікке тән тұрақты дағдылардың қалыптаса бастағанын айғақтайды және ұсынылған педагогикалық ықпалдың тұлғалық-эмоциялық даму үдерісіне жүйелі әсер еткенін дәлелдейді.
Жүргізілген қалыптастыру эксперименті нәтижелері эксперименттік топта барлық үш құндылық бойынша тұрақты және айқын өсімді көрсетті. Ал бақылау тобында көрсеткіштердің өзгерісі минималды деңгейде қалды.

Кесте 47 – Эмпатия, жанашырлық және мейірімділік құндылықтарының экспериментке дейінгі және кейінгі орташа көрсеткіштерінің салыстырмалы нәтижелері

	Құндылық
	Эксперимент тобы (дейін)
	Эксперимент тобы (кейін)
	Өсу
	Бақылау тобы (дейін)
	Бақылау тобы (кейін)

	Эмпатия
	44.8
	62.4
	+17.6
	45.3
	47.1

	Жанашырлық
	24.6
	33.8
	+9.2
	25.1
	26.0

	Мейірімділік
	18.9
	26.7
	+7.8
	19.4
	20.1



Берілген 46-шы кесте мәліметтеріне сәйкес, қалыптастырушы эксперименттен кейін эксперименттік топта барлық үш құндылық бойынша айқын өсім байқалды. Эмпатия көрсеткіші 44.8 балдан 62.4 балға дейін өсіп, +17.6 жоғарылау деңгейін көрсетті. Жанашырлық құндылығы 24.6-дан 33.8-ге дейін артып, +9.2 өзгерісін құрады. Мейірімділік құндылығы 18.9-дан 26.7-ге дейін өсіп, +7.8 балдық оң динамика тіркелді.
Ал бақылау тобында өзгерістер минималды деңгейде қалды: эмпатия +1.8, жанашырлық +0.9, мейірімділік +0.7 ғана өсті. Бұл көрсеткіштер қалыпты оқу үдерісі жағдайында адамгершілік құндылықтардың айтарлықтай дамымайтынын көрсетеді.
Құндылықтардың даму динамикасын көрнекі түрде көрсету мақсатында 18-суретте құндылықтар көрсеткіштерінің эксперименттік және бақылау топтарындағы салыстырмалы өзгерісі диаграмма түрінде берілді



Сурет 18 – Адамгершілік құндылықтарының (эмпатия, жанашырлық, мейірімділік) эксперименттік және бақылау топтарындағы орташа көрсеткіштер динамикасы

Сандық нәтижелермен қатар эксперименттік топта сапалық өзгерістер де айқын байқалды.
Эмпатия бойынша: 
· эмоцияны қабылдау ғана емес, оны түсіндіру қабілеті дамыды; 
· музыкалық бейнені өмірлік жағдаймен байланыстыру күшейді; 
· рефлексиялық ойлау қалыптасты. 
Жанашырлық бойынша: 
· моральдық жағдайларды терең талдау дамыды; 
· көмек көрсету себептерін түсіну қалыптасты; 
· ішкі адамгершілік мотивация күшейді. 
Мейірімділік бойынша: 
· көмек көрсету әрекеті тұрақты сипат алды; 
· топтық өзара әрекет күшейді; 
· сыртқы бақылауға тәуелділік төмендеді.
Жалпы нәтижелер халық музыкасына негізделген құрылымдық-мазмұндық модельдің тиімділігін көрсетеді. Эксперименттік топтағы өзгерістер құндылықтардың тек эмоциялық емес, танымдық және мінез-құлықтық деңгейде де қалыптасқанын дәлелдейді, ал бақылау тобында айқын динамика байқалмады.
Осылайша, алынған деректер ұсынылған модельдің ғылыми негізділігі мен практикалық тиімділігін растайды, сондай-ақ нашар көретін 3–4 сынып оқушыларының адамгершілік құндылықтарын қалыптастыруда оның нәтижелілігін көрсетеді.
Статистикалық өңдеу және нәтижелерді талдау
Зерттеу нәтижелерінің объективтілігін қамтамасыз ету және эксперименттік ықпалдың тиімділігін дәлелдеу мақсатында эмпирикалық деректерге математикалық-статистикалық өңдеу жүргізілді. Топтар арасындағы айырмашылықтардың мәнділігін анықтау үшін тәуелсіз үлгілерге арналған Student t-критерийі (Independent Samples t-test) қолданылды.
Эксперименттік және бақылау топтарының негізгі көрсеткіштері төмендегідей болды (Кесте 48):

Кесте 48 - Қалыптастырушы эксперименттен кейінгі эксперименттік және бақылау топтарының адамгершілік құндылықтар бойынша орташа көрсеткіштері

	Құндылық
	Эксперимент
	Бақылау

	Эмпатия
	62.4
	47.1

	Жанашырлық
	33.8
	26.0

	Мейірімділік
	26.7
	20.1



Зерттеуге сәйкес, эксперименттік топта n₁ = 32, ал бақылау тобында n₂ = 33 оқушы қамтылды.
Тәуелсіз таңдамалар үшін Student t-критерийі келесі формула бойынша есептелді:
                                                                                                        (5)
мұндағы:
— топтардың орташа мәндері;
— стандартты ауытқулар (Кесте 49);
— іріктеме көлемі.

Кесте 49 - Әр құндылық бойынша стандартты ауытқулар: 

	Құндылық
	S₁ (эксперимент)
	S₂ (бақылау)

	Эмпатия
	6.80
	7.10

	Жанашырлық
	4.20
	4.50

	Мейірімділік
	3.90
	4.10



Эмпатия құндылығы бойынша есептеу:
Орташа мәндер айырмасы:
62.4 − 47.1 = 15.3
Стандартты қате:
Жанашырлық құндылығы бойынша есептеу:
33.8 − 26.0 = 7.8

Мейірімділік құндылығы бойынша есептеу:
26.7 − 20.1 = 6.6
       
Жүргізілген статистикалық талдау нәтижелері эксперименттік және бақылау топтары арасында барлық үш құндылық бойынша статистикалық тұрғыдан мәнді айырмашылық бар екенін көрсетті.
Атап айтқанда, эмпатия құндылығы бойынша t(63) = 8.87, жанашырлық бойынша t(63) = 7.22, ал мейірімділік құндылығы бойынша t(63) = 6.65 мәндері анықталды. Барлық көрсеткіштер p < 0.001 деңгейінде статистикалық мәнді болып табылады.
Алынған нәтижелер эксперименттік топтағы жоғары көрсеткіштердің кездейсоқ факторлармен емес, арнайы ұйымдастырылған халық музыкасына негізделген педагогикалық ықпалмен байланысты екенін дәлелдейді. Бұл, өз кезегінде, ұсынылған құрылымдық-мазмұндық модельдің тиімділігін және оның оқушылардың адамгершілік құндылықтарын дамытудағы ғылыми негізділігін растайды.
Начало формы

3.3 Нашар көретін 3–4 сынып оқушыларының адамгершілік құндылықтарын қалыптастыруға арналған әдістемелік ұсынымдар

Нашар көретін 3–4 сынып оқушыларының адамгершілік құндылықтарын халық музыкасы арқылы қалыптастыру тұлғаның рухани-адамгершілік дамуын қамтамасыз етуге бағытталған мақсатты педагогикалық үдеріс болып табылады. Бастауыш мектеп жасында оқушылардың адамгершілік түсініктері, эмоциялық тәжірибесі және әлеуметтік қарым-қатынас мәдениеті қалыптаса бастайды. Сондықтан осы кезеңде оқушылардың эмпатия, жанашырлық және мейірімділік сияқты адамгершілік құндылықтарын дамыту ерекше маңызға ие.
Нашар көретін оқушылардың танымдық және тұлғалық даму ерекшеліктері тәрбиелік жұмысты ұйымдастыруда арнайы тәсілдерді қолдануды талап етеді. Көру қызметінің бұзылуы қоршаған орта туралы ақпараттың толық қабылданбауына, эмоционалдық тәжірибенің шектелуіне және әлеуметтік өзара әрекеттестік ерекшеліктеріне әсер етуі мүмкін. Осыған байланысты адамгершілік құндылықтарды қалыптастыру барысында оқушылардың сақталған анализаторларына, әсіресе есту қабылдауына сүйену маңызды болып табылады. Мұндай мүмкіндіктерді жүзеге асыруда халық музыкасы ерекше тәрбиелік құрал ретінде көрінеді. Өйткені халық музыкасында ұлттық дүниетаным, адамгершілік мұраттар, ізгілік пен қамқорлық идеялары көркем образдар арқылы жинақталған.
Ұсынылып отырған әдістемелік ұсынымдар зерттеу барысында әзірленген нашар көретін 3–4 сынып оқушыларының адамгершілік құндылықтарын халық музыкасы арқылы қалыптастырудың құрылымдық-мазмұндық моделіне негізделеді. Әдістемелік жұмыс модельде белгіленген танымдық, эмоциялық, мотивациялық және іс-әрекеттік компоненттердің бірлігі арқылы ұйымдастырылады. Осы компоненттердің өзара байланысы оқушылардың адамгершілік құндылықтарды түсінуінен бастап, оларды мінез-құлықта жүзеге асыруына дейінгі тұтас педагогикалық үдерісті қамтамасыз етеді.
Әдістемелік жұмысты ұйымдастыру барысында бірқатар педагогикалық ерекшеліктерді ескеру ұсынылады. Біріншіден, халық музыкасы оқу-тәрбие үдерісінде жүйелі және мақсатты түрде қолданылуы қажет. Музыкалық шығармалар кездейсоқ таңдалмай, олардың тәрбиелік мазмұны мен адамгершілік әлеуеті ескерілуі тиіс. Екіншіден, музыкалық сабақтар мен музыкалық үйірме жұмыстарының өзара сабақтастығы қамтамасыз етілуі қажет. Үшіншіден, оқушылардың психофизиологиялық ерекшеліктерін ескере отырып, дыбыстық ақпараттың жетекші рөлі сақталуы тиіс. Төртіншіден, оқушының жеке тәжірибесіне сүйенетін субъект-субъектілік өзара әрекет ұйымдастырылуы қажет. Сонымен қатар отбасы мен мектептің бірлескен тәрбиелік ықпалы қамтамасыз етілген жағдайда адамгершілік құндылықтарды қалыптастыру нәтижелі болады. 
Аталған педагогикалық шарттарды жүзеге асыру құрылымдық-мазмұндық модельде айқындалған мотивациялық, танымдық, эмоциялық және іс-әрекеттік компоненттер арқылы қамтамасыз етіледі. Әрбір компонент оқушылардың адамгершілік құндылықтарын қалыптастырудың белгілі бір қырын қамтып, өзара бірлікте қызмет атқарады.
Танымдық компонент оқушылардың адамгершілік құндылықтардың мәнін түсінуіне, олардың мазмұны туралы білімінің қалыптасуына бағытталады. Бұл компонентті дамыту барысында халық музыкасы арнайы іріктелген педагогикалық-репертуарлық негізде қолданылады. Репертуарды таңдау кезінде келесі критерийлер ескеріледі: шығарманың адамгершілік мазмұны (эмпатия, жанашырлық, мейірімділік идеяларының көрінісі), жас ерекшелігіне сәйкестігі, музыкалық тілінің қарапайым және түсінікті болуы, тарихи-мәдени маңыздылығы, сондай-ақ нашар көретін оқушылардың есту арқылы қабылдауына қолжетімділігі. Осы талаптарға сәйкес іріктелген халық әндері мен күйлері оқушылардың танымдық белсенділігін арттырып, олардың құндылықтық түсініктерін кеңейтеді. 
Халық әндері мен күйлерінің тәрбиелік мазмұны және олардың адамгершілік құндылықтарды қалыптастырудағы әлеуеті жоғарыда теориялық тұрғыда кеңінен қарастырылғандықтан, бұл тұста олардың негізгі педагогикалық мәніне қысқаша ғана тоқталдық. Қазақ халық музыкасы ғасырлар бойы қалыптасқан рухани-мәдени тәжірибенің тұтас жүйесі ретінде тұлғаның адамгершілік дамуына бағытталған құндылықтық мазмұнды бойына сіңірген. Оның құрылымында қоғамдық мораль нормалары, өмірлік тәжірибеден туындаған этикалық ұстанымдар, әлеуметтік қарым-қатынас үлгілері және эстетикалық таным элементтері өзара сабақтасып көрініс табады. Ән жанрларында күнделікті өмір салтымен, еңбекпен және табиғатпен үйлесімдегі адамгершілік қағидалар басым болса, күй өнерінде терең философиялық ой, тарихи жады, тұлғалық және қоғамдық сезімдер көркем музыкалық бейнелеу арқылы беріледі. Осы тұрғыдан алғанда, халық музыкасы тек көркем-эстетикалық құбылыс ретінде ғана емес, сонымен бірге тұлғаның рухани-адамгершілік санасын қалыптастыруға ықпал ететін тиімді педагогикалық құрал ретінде сипатталады.
Нашар көретін бастауыш сынып оқушыларының жас және психофизиологиялық ерекшеліктерін ескере отырып, адамгершілік құндылықтарды қалыптастыру үдерісінде халық музыкасының тәрбиелік әлеуетін мақсатты пайдалану ұсынылады. Музыкалық материалды іріктеу барысында эмаптия, жанашырлық, мейірімділік сияқты сезімдік адамгершілік құндылықтарды бейнелейтін халық әндері мен күйлеріне басымдық беру қажет. Музыкалық шығармалардың эмоциялық мазмұны оқушылардың сезімдік тәжірибесін байытып, құндылықтарды саналы түрде қабылдауына ықпал етуі тиіс. 
Танымдық компонентті қалыптастыру мақсатында халық әндерінің мәтіндері мен күйлердің шығу тарихына талдау жұмыстары жүргізіледі.  Музыкалық шығармаларды тыңдау барысында оқушыларға шығарманың негізгі мазмұнын анықтауға, кейіпкерлердің іс-әрекетін бағалауға және шығарманың тәрбиелік мәнін түсіндіруге бағытталған сұрақтар қойылады. Әсіресе музыкалық әңгімелесу әдісін қолдану тиімді болып табылады. Бұл әдіс оқушылардың музыкалық шығарма мазмұны мен адамгершілік құндылықтар арасындағы байланысты саналы түсінуіне мүмкіндік береді. Мысалы, халық әндерін тыңдағаннан кейін оқушыларға бірнеше сұрақтар қойылады. Әннің мазмұнында қандай негізгі оқиға немесе ой баяндалады? Ән кейіпкерлерінің (немесе лирикалық тұлғаның) іс-әрекетін қалай бағалайсың және ол қандай адамгершілік мәнге ие? Күйлерді тыңдатқаннан кейін келесі сұрақтар ұсынылады: Күйдің шығу тарихы немесе оған байланысты аңыз-әңгімеде қандай оқиға сипатталады? Тыңдалған күй сенде қандай сезімдер мен ойлар тудырды және оның тәрбиелік мәнін қалай түсіндіресің? Осылайша, мұндай жұмыстар оқушылардың адамгершілік ұғымдар жөніндегі түсініктерін кеңейтіп, олардың құндылықтық санасының қалыптасуына ықпал етеді.
Сонымен қатар танымдық компонентті дамыту барысында музыкалық шығармалардың мазмұнын өмірлік жағдаяттармен байланыстыру маңызды. Бұл оқушылардың алған білімдерін нақты өмір жағдайларында қолдануға мүмкіндік береді. Осы танымдық әрекеттермен қатар тұлғаның ішкі қабылдау үдерісінде эмоциялық тәжірибенің де шешуші рөл атқаратынын ескеру қажет, өйткені адамгершілік құндылықтарды игеру тек когнитивтік деңгейде ғана емес, сонымен бірге эмоционалдық сезіну арқылы да жүзеге асады. Әйткені адамгершілік құндылықтар ең алдымен сезім арқылы қабылданады.
Эмоциялық компонент адамгершілік құндылықтарды қабылдаудың негізін құрай отырып, халық музыкасының сезімдік-эмоциялық әсеріне тікелей сүйенеді. Халық әндері мен күйлері мелодиялық құрылымы, ырғақтық ерекшелігі және орындаушылық мәнері арқылы оқушылардың ішкі эмоциялық әлеміне ықпал етеді. Бұл әсер тек тыңдау барысында ғана емес, музыкалық бейнелерді елестету, кейіпкерлердің көңіл күйін сезіну және ішкі толғаныс арқылы да жүзеге асады. Сондықтан музыкалық шығарманы қабылдау үдерісінде оқушылардың эмоциялық реакцияларына жүйелі түрде назар аударылады. Өйткені бала алдымен белгілі бір сезімді бастан кешіреді, содан кейін ғана оны саналы түрде түсініп, мінез-құлқында жүзеге асырады. Сондықтан халық музыкасын тыңдау барысында оқушылардың эмоциялық әсерлеріне ерекше назар аудару қажет. Эмоциялық компонентті қалыптастыру үшін бесік жырлары, лирикалық халық әндері, терең сезімдік мазмұндағы күйлер пайдаланылады. Музыкалық шығарманы тыңдау алдында оқушылардың назарын шығарманың көңіл күйіне аудару ұсынылады. Тыңдау барысында олар музыканың қандай сезім тудырғанын анықтайды, ал тыңдаудан кейін өз әсерлерімен бөліседі.
Нашар көретін оқушылар үшін эмоциялық қабылдауды күшейту мақсатында музыканы тыңдау кезінде дауыс ырғағының, орындаушылық ерекшеліктердің және музыкалық образдардың мәнін түсіндіру ұсынылады. Қажет болған жағдайда эмоциялық мазмұнды нақтылау үшін қысқаша түсіндірме беріледі. Бұл оқушылардың музыкалық шығарманың ішкі мағынасын тереңірек сезінуіне мүмкіндік береді. Эмоциялық компоненттің қалыптасуы нәтижесінде оқушылар басқа адамдардың көңіл күйіне назар аударуға, олардың сезімдерін түсінуге және эмпатиялық қатынас жасауға бейімделеді. Олардың эмоционалдық тәжірибесі адамгершілік әрекетке деген ішкі ниеттің қалыптасуына негіз болады, себебі сезімдік қабылдау құндылықтарды тек түсінуге емес, оларды жүзеге асыруға деген мотивацияны күшейтеді.
Мотивациялық компонент оқушылардың адамгершілік әрекеттерді жүзеге асыруға деген ішкі ұмтылысын қалыптастыруға бағытталады және эмпатия, жанашырлық, мейірімділік сияқты құндылықтардың иерархиялық бірлігі арқылы жүзеге асады. Бұл құрылымда эмпатия – бастапқы тану және сезіну деңгейі ретінде, жанашырлық – эмоционалдық қатынас пен қолдау көрсетуге бағытталған орта деңгей ретінде, ал мейірімділік – нақты әрекетке айналған жоғары деңгейдегі тұрақты моральдық сапа ретінде қарастырылады. Осылайша, оқушылардың мотивациялық саласы біртіндеп сезіну → түсіну → әрекет ету бағыты бойынша дамиды.
Мотивациялық компонентті дамытуда халық музыкасының тәрбиелік мазмұнын оқушылардың жеке өмірлік тәжірибесімен байланыстыру маңызды. Осы мақсатта музыкалық шығармаларды талдау барысында адамгершілік таңдауға негізделген жағдаяттық тапсырмалар қолданылады. Мысалы, ән немесе күй тыңдалғаннан кейін оқушыларға белгілі бір өмірлік жағдай ұсынылып, олардан шешім қабылдау сұралады. Мұндай тапсырмалар оқушылардың құндылықтық бағдарларын айқындауға және адамгершілік таңдау жасау дағдыларын дамытуға мүмкіндік береді. Сонымен қатар мотивациялық компонентті қалыптастыру барысында мадақтау, қолдау көрсету, жетістік жағдайын жасау әдістерін пайдалану ұсынылады. Әсіресе оқушылардың адамгершілік әрекеттерін уақытында байқап, оң бағалау олардың ізгі әрекеттерге деген ынтасын күшейтеді.
Музыкалық шығармалардағы кейіпкерлердің жағымды әрекеттерін талдау да маңызды рөл атқарады. Бұл оқушылардың адамгершілік мінез-құлық үлгілерін қабылдауына және оларды өмірде қолдануға ұмтылуына ықпал етеді. Қалыптасқан мотивациялық ұмтылыстар оқушылардың нақты іс-әрекетке көшуінің алғышарты болып табылады, яғни құндылықтық бағдарлар практикалық мінез-құлықта көрініс табады. 
Іс-әрекеттік компонент адамгершілік құндылықтардың нақты мінез-құлықта көрінуін қамтамасыз етеді және музыкалық әрекеттің түрлі ұйымдастыру формалары арқылы жүзеге асырылады. Негізгі формаларға музыкалық үйірме жұмысы, ұжымдық орындаушылық әрекеттер, сахналық қойылымдар, концерттік бағдарламалар және шығармашылық жобалар жатады. Бұл жұмыстар оқушылардың әлеуметтік белсенділігін арттырып, бірлескен әрекет арқылы адамгершілік мінез-құлықты бекітеді.
Әдістемелік тұрғыда әңгімелесу, жағдаяттық тапсырмалар, рөлдік ойындар, музыкалық талдау, рефлексиялық сұрақтар және шығармашылық импровизация әдістері қолданылады. Бұл әдістер оқушылардың адамгершілік құндылықтарды тек түсіну деңгейінде емес, нақты тәжірибеде қолдануына мүмкіндік береді. Бұл кезеңде оқушылар алған білімдері мен эмоциялық тәжірибесін нақты әрекеттер арқылы жүзеге асырады.
Іс-әрекеттік компонентті дамытуда музыкалық-орындаушылық әрекеттер ерекше орын алады. Ән айту, музыкалық қойылымдарға қатысу, шығармашылық тапсырмалар орындау, музыкалық ойындар мен сахналық көріністер ұйымдастыру оқушылардың әлеуметтік белсенділігін арттырады. Музыкалық үйірме жұмыстары бұл бағыттағы тәрбиелік ықпалдың маңызды құралы болып табылады. Ұжымдық музыкалық әрекеттер барысында оқушылар бір-біріне көмектесуді, серіктесінің пікірін құрметтеуді, ортақ нәтижеге жауапкершілікпен қарауды үйренеді. Осылайша эмпатия, жанашырлық және мейірімділік нақты әрекет барысында бекітіледі.
Іс-әрекеттік компонентті қалыптастыру үшін әлеуметтік бағытталған тапсырмаларды да қолдану ұсынылады. Мысалы, мерекелік концерттер ұйымдастыру, сыныптастарына қолдау көрсету, шығармашылық жобаларға қатысу сияқты әрекеттер оқушылардың адамгершілік құндылықтарды тәжірибеде жүзеге асыруына мүмкіндік береді. Бұл кезеңде педагог оқушылардың мінез-құлқындағы оң өзгерістерді бақылап, олардың адамгершілік әрекеттерін қолдап отыруы қажет. Компоненттер жүйесі арқылы қалыптасқан адамгершілік құндылықтардың тиімділігін анықтау үшін арнайы бағалау көрсеткіштерін қолдану қажет.
Адамгершілік құндылықтардың қалыптасуын бағалау танымдық, эмоциялық, мотивациялық және іс-әрекеттік көрсеткіштер негізінде жүзеге асырылады. Бағалау барысында мұғалім оқушылардың музыкалық шығарманы түсіну деңгейін, эмоциялық жауап беру ерекшелігін, адамгершілік әрекетке деген ынтасын және нақты мінез-құлқындағы көрінісін жүйелі түрде бақылайды. Сонымен қатар бақылау, әңгімелесу, музыкалық тапсырмаларды орындау нәтижелерін талдау және рефлексивті пікірлерді жинақтау әдістері қолданылады. Бағалау үдерісі формативті сипатта болып, оқушылардың жеке даму динамикасын анықтауға және түзетуші педагогикалық ықпал жасауға мүмкіндік береді.
Танымдық көрсеткіш бойынша оқушылардың адамгершілік ұғымдарды түсінуі және олардың маңызын ұғынуы бағаланады. Эмоциялық көрсеткіш бойынша музыкалық шығармаларға эмоциялық жауап беруі мен эмпатиялық қатынасы анықталады. Мотивациялық көрсеткіш бойынша адамгершілік әрекет жасауға деген ішкі ниеті мен көмек көрсетуге ұмтылысы бағаланады. Іс-әрекеттік көрсеткіш бойынша құндылықтардың нақты мінез-құлқында көріну деңгейі анықталады. Бағалау нәтижелері оқушылардың адамгершілік құндылықтарының қалыптасу динамикасын бақылауға және тәрбиелік жұмыстың тиімділігін анықтауға мүмкіндік береді.
Осылайша, нашар көретін 3–4 сынып оқушыларының адамгершілік құндылықтарын халық музыкасы арқылы қалыптастыруға бағытталған әдістемелік ұсынымдар тұлғаның рухани-адамгершілік дамуын қамтамасыз ететін тұтас педагогикалық жүйе ретінде сипатталады. Ұсынылған модель танымдық, эмоциялық, мотивациялық және іс-әрекеттік компоненттердің өзара сабақтастығы негізінде оқушылардың адамгершілік құндылықтарды тек түсіну деңгейінде емес, оларды ішкі сенім мен мінез-құлықтық дағды ретінде қалыптастыруға мүмкіндік береді.
Халық музыкасының тәрбиелік әлеуетін мақсатты пайдалану оқушылардың эмоциялық қабылдауын күшейтіп, эмпатия, жанашырлық және мейірімділік сияқты негізгі адамгершілік құндылықтардың біртіндеп қалыптасуына жағдай жасайды. Танымдық деңгейде музыкалық шығармалардың мазмұнын түсіну мен талдау қабілеті дамыса, эмоциялық деңгейде олардың ішкі сезімдік қабылдауы тереңдейді, ал мотивациялық және іс-әрекеттік деңгейлерде адамгершілік әрекетке деген ішкі ұмтылыс пен нақты мінез-құлықтық көріністер қалыптасады.
Әдістемелік ұсынымдарды оқу-тәрбие үдерісінде жүйелі қолдану нашар көретін оқушылардың әлеуметтік тәжірибесін кеңейтіп, олардың қарым-қатынас мәдениетін дамытуға, ұжымдық әрекетке бейімделуіне және адамгершілік таңдау жасау дағдыларын жетілдіруге ықпал етеді. Осы тұрғыдан алғанда, ұсынылған әдістемелік жүйе нашар көретін оқушылардың адамгершілік құндылықтарын қалыптастырудың тиімді педагогикалық құралы ретінде өзінің практикалық маңыздылығын дәлелдейді.

Үшінші бөлім бойынша қорытынды

Үшінші тарауда нашар көретін 3–4 сынып оқушыларының адамгершілік құндылықтарын халық музыкасы арқылы қалыптастыру мәселесі тәжірибелік-эксперименттік тұрғыда талданды. Алдымен зерттеу барысында қолданылған халық әндері мен күйлерінің мазмұндық сипаттамалары ұсынылды. Бұл шығармалардың тәрбиелік мәні, адамгершілік мазмұнды жеткізу әлеуеті, оқушылардың жас ерекшелігіне сәйкестігі, сондай-ақ олардың эмоциялық әсер ету деңгейі сараланды. Талдау нәтижесінде халық әндері мен күйлері оқушылардың адамгершілік құндылықтарын қалыптастыруда ықпалды құрал болып табылатыны, себебі оларда ізгілік, адалдық, сыйластық, ар-намыс, достық секілді жалпыадамзаттық құндылықтардың көрініс табатыны анықталды.
Эксперименттің әдістемелік бөлігінде халық музыкасын қолдану арқылы адамгершілік құндылықтарды қалыптастырудың арнайы әдістері әзірленіп, тәжірибеге енгізілді. Мұнда құндылықтық, эмоциялық, мотивациялық және рефлексивтік компоненттердің өзара байланысы негізге алынды. Оқушыларға халық әндері мен күйлерін тыңдату, мазмұнын талдау, әңгімелесу, шағын концерттер ұйымдастыру сияқты әдістер арқылы олардың адамгершілік түсініктері мен құндылықтарын тереңірек қалыптастыру көзделді. Бұл әдістемелер оқушылардың музыкалық қабылдауын арттырумен қатар, адамгершілік мазмұнды эмоциялық тұрғыда сезінуіне және оны күнделікті мінез-құлқында қолдануына мүмкіндік берді.
Қалыптастырушы эксперименттің нәтижелері анықтаушы кезеңде алынған деректермен салыстырылып, айқын оң динамика байқалды. Эксперименттік топтағы оқушылардың эмпатия, жанашырлық, мейірімділікке  қатысты түсініктері айқындалып, оларды іс-әрекет барысында көрсету жиілігі артты. Музыкалық шығармаларды қабылдау барысында оқушылар эмоциялық тұрақтылық танытып, шығармалардың мазмұнынан алған әсерін әңгімелеуде белсендірек болды. Сонымен бірге, халық музыкасына негізделген тәрбиелік ықпал олардың коммуникативтік дағдыларын жетілдіруге, бір-бірімен ынтымақтастық орнатуына ықпал етті. Эксперимент соңындағы қорытынды мәліметтер халық музыкасын жүйелі қолдану оқушылардың адамгершілік құндылықтарын қалыптастыруда тиімді екендігін ғылыми тұрғыда дәлелдеді.
Тараудың соңғы бөлімінде нашар көретін 3-4 сынып оқушыларының адамгершілік құндылықтарын қалыптастырудың жолдары бойынша әдістемелік ұсынымдар ұсынылды. Мұнда мұғалімдерге халық музыкасын сабақ пен сыныптан тыс іс-шараларда тиімді қолдану, шығармаларды жас ерекшелігі мен қабылдау мүмкіндіктеріне қарай іріктеу, әрбір музыкалық материалдың мазмұндық қырын адамгершілік тәрбие міндеттерімен ұштастыру ұсынылады. Сондай-ақ, арнайы педагогикалық ортада халық музыкасының эмоциялық әсерін күшейтетін әдістемелік тәсілдер (бірігіп тыңдау, пікір алмасу, музыкалық шығарманы орындау, шығармашылық жұмыстар және т.б.) көрсетілді.
Жалпы алғанда, үшінші тарауда алынған нәтижелер халық музыкасының нашар көретін 3-4 сынып оқушыларының адамгершілік құндылықтарын қалыптастыруда пәрменді педагогикалық құрал екенін көрсетті. Эксперименттік жұмыстың нәтижелері теориялық тұжырымдарды тәжірибе жүзінде дәлелдеп қана қоймай, педагогтарға арналған әдістемелік ұсынымдар арқылы практикалық тұрғыда қолдануға мүмкіндік берді. Осылайша, зерттеудің тәжірибелік кезеңі алға қойылған ғылыми міндеттердің орындалғанын, халық музыкасының тәрбиелік әлеуетін арнайы педагогикада, сондай-ақ музыка мұғалімдері мен музыкалық үйірме жетекшілері үшін тиімді педагогикалық құрал ретінде кеңінен пайдаланудың мүмкіндігін айқындады.

ҚОРЫТЫНДЫ

Зерттеу жұмысының барысында нашар көретін 3–4 сынып оқушыларының адамгершілік құндылықтарын қалыптастырудың теориялық, эксперименттік және әдістемелік негіздері айқындалып, халық музыкасын пайдаланудың педагогикалық мүмкіндіктері кешенді түрде қарастырылды.
Бірінші тарауда «адамгершілік құндылықтар», «нашар көретін оқушылардың адамгершілік құндылықтарын қалыптастыру» ұғымдарының философиялық, педагогикалық және психологиялық аспектілері қарастырылды. Адамгершілік құндылықтар тұлғаның рухани-мәдени бағдарларын, әлеуметтік мінез-құлық үлгілерін және өмірлік ұстанымдарын айқындайтын басты фактор ретінде анықталды. Сондай-ақ, нашар көретін оқушылардың психологиялық-педагогикалықмүмкіндіктері талданып, олардың адамгершілік құндылықтарын халық музыкасының мазмұны мен сезімдік-эмоциялық әсері арқылы өалыптастыру үшін қажетті педагогикалық шарттар анықталды. Халық музыкасының адамгершілік құндылықтарды қалыптастырудағы мүмкіндіктері, оның эмоционалдық, танымдық және тәрбиелік әсері теориялық тұрғыдан негізделді. Халық музыкасының мазмұнында жинақталған ұлттық құндылықтар жас ұрпақтың адамгершілік қасиеттерін тәрбиелеуде пәрменді құрал болатыны дәлелденді. Теориялық талдау нәтижесінде халық әндері мен күйлерінің мазмұны оқушылардың эмпатия, жанашырлық, мейірімділік сияқты адамгершілік құндылықтарын қалыптастыруға ықпал ететіні айқындалды. 
Екінші тарауда зерттеуге қатысқан нашар көретін 3–4 сынып оқушыларының психологиялық-педагогикалықсипаттамасы ұсынылып, олардың адамгершілік құндылықтарының қалыптасу деңгейі анықталды. Оқушылардың қабылдау, қиял, есте сақтау, сөйлеу және ойлау әрекеттерінің өзіндік ерекшеліктері олардың адамгершілік құндылықтарды меңгеру деңгейіне тікелей ықпал ететіні көрсетілді. Анықтаушы эксперимент нәтижелері оқушылардың эмпатия, жанашырлық, мейірімділік және басқа да адамгершілік құндылықтарын жүйелі түрде бағалауға мүмкіндік берді. Бұл тарауда алынған мәліметтер қалыптастырушы эксперименттің әдіснамалық негізін нақтылап, тәжірибелік әрекеттерді жоспарлауға жағдай жасады.
Үшінші тарауда нашар көретін 3–4 сынып оқушыларының адамгершілік құндылықтарын қазақ халық музыкасының мазмұны мен сезімдік-эмоциялық әсерін пайдалана отырып қалыптастырудың құрылымдық-мазмұндық моделі әзірленіп, модельді іске асыру барысында арнайы бағдарлама құрастырылды. Арнайы іріктелген халық әндері мен күйлері мазмұндық және тәрбиелік тұрғыда талданып, оларды сабақ пен сыныптан тыс іс-әрекеттерде қолдану тиімділігі көрсетілді. Қалыптастырушы эксперимент барысында оқушылардың адамгершілік түсініктерінде, эмоционалдық тұрақтылығында және коммуникативтік әрекеттерінде оң өзгерістер байқалды. Эксперимент соңында алынған нәтижелер халық музыкасын жүйелі түрде пайдалану оқушылардың адамгершілік құндылықтарын қалыптастыруда айтарлықтай оң ықпал ететінін дәлелдеді. Сонымен қатар, педагогтарға арналған әдістемелік ұсынымдар жасалып, олардың тәжірибеде қолданылу мүмкіндіктері көрсетілді. Сонымен қатар, бақылау эксперименті арқылы қалыптастырушы эксперименттің тиімділігі салыстырмалы түрде дәлелденді.
Ұсынылып отырған зерттеу жұмысымызды қорытындылай келе, төмендегідей тұжырымдарға тоқталуға болады: 
Біріншіден, нашар көретін 3–4 сынып оқушыларының адамгершілік құндылықтарын халық музыкасының мазмқны мен сезімдік-эмоциялық әсері арқылы қалыптастыру мәселесіне қатысты философиялық, педагогикалық және психологиялық көзқарастар талданып, негізгі ұғымдардың мазмұндық мәні теориялық тұрғыдан жүйеленді. Адамгершілік құндылықтардың мәні аксиологиялық тұрғыдан айқындалып, оларды тұлғаның рухани дамуының негізі ретінде қарастыру қажеттігі дәлелденді. «Адамгершілік», «құндылық», «адамгершілік құндылықтар» ұғымдарының ғылыми-педагогикалық, философиялық және психологиялық мәні ашылды. Зерттеу жұмысының нысанына сәйкес, «адамгершілік құндылықтар» – тұлғаның рухани-адамгершілік тәжірибесін, оның әлеуметтік-мәдени ортадағы мінез-құлқы мен іс-әрекетіне бағдар беретін, адамды қоғаммен байланыстыратын тұрақты сапалық қасиеттер жиынтығы ретінде анықталды. Бұл ұғымды зерделеу барысында ұлттық және жалпыадамзаттық мәдениеттің ажырамас бөлігі ретінде қарастырудың маңызы айқындалды. Сонымен бірге, педагогикалық және психологиялық әдебиеттерге сүйене отырып, эмпатия, жанашырлық, мейірімділік сияқты адамгершілік құндылықтардың нашар көретін 3-4 сынып оқушыларының әлеуметтік ортада мінез-құлқын қалыптастырудағы рөлі ғылыми тұрғыда негізделді. Бұл міндет зерттеу жұмысының алғашқы теориялық базасын құрап, диссертацияның концептуалдық бағытын айқындады.
Екіншіден, нашар көретін бастауыш сынып оқушыларының психологиялық-педагогикалық сипаттамалары ескеріліп, олардың адамгершілік құндылықтарының қалыптасу деңгейі анықтау эксперименті арқылы зерттелді. Нәтижесінде, зерттеуге қатысқан оқушылардың көпшілігінде құндылықтық бағдарлардың толыққанды қалыптаспағаны, алайда халық музыкасын қолдану арқылы оларды дамытуға айқын мүмкіндік бар екендігі дәлелденді. Бұл тәжірибелік мәліметтер зерттеу мәселесінің көкейкестілігін арттырып қана қоймай, арнайы педагогикалық ықпалдың қажеттігін көрсетті.
Үшіншіден, еліміздің білім беру кеңістігінің жаңғыруы, ұлттық және жалпыадамзаттық рухани-мәдени құндылықтарға сүйене отырып тұлғаны қалыптастыру міндеті, халық музыкасын тәрбиенің қуатты құралы ретінде пайдалануды талап етеді. Бұл бағытта қазақтың халық әндері мен күйлері оқушы бойында эмпатия, жанашырлық, мейірімділік сияқты адамгершілік құндылықтарды қалыптастыруға зор ықпал ететіні дәлелденді. Нашар көретін 3–4 сынып оқушыларының адамгершілік құндылықтарын қалыптастыруға бағытталған, білім беру бағдарламалары талаптарына және жүйелік, тұлғалық-бағдарлы, мәдениеттанымдық, аксиологиялық  тәсілдерге негізделген құрылымдық-мазмұндық модель әзірленді. Модельде құндылықтық, эмоциялық, мотивациялық, рефлексивтік компоненттер өзара сабақтасып, оқушы тұлғасының жан-жақты дамуына ықпал ететін тұтас педагогикалық жүйе ұсынылды. Халық музыкасына негізделген құрылымдық-мазмұндық модельге сүйене отырып арнайы педагогикалық бағдарлама жасалып, ол музыкалық үйірмелер (вокалдық және аспаптық) арқылы тәжірибелік-эксперименттік тұрғыда сыналды. Бұл бағдарлама ғылыми-практикалық тұрғыдан тексеріліп, нашар көретін оқушылардың даму ерекшеліктеріне сәйкес оң нәтижелер берді. Бағдарлама аясында таңдалған халық әндері мен күйлері оқушылардың эмоциялық қабылдауын, адамгершілік құндылықтарын (эмпатия, жанашырлық, мейірімділік) қалыптастыру барысында қолданылды. Эксперимент қорытындысы бағдарлама тиімділігін дәлелдеп, оқушылардың адамгершілік құндылықтарын игеру деңгейінің артқанын көрсетті.  
Төртіншіден, зерттеу нәтижелеріне сүйене отырып, халық музыкасының тәрбиелік әлеуетін жүзеге асыруға арналған әдістемелік ұсынымдар мен практикалық нұсқаулар әзірленді. Олар арнайы және жалпы білім беретін мектептерде еңбек ететін музыка мұғалімдерінің, музыкалық үйірме жетекшілерінің сондай-ақ арнайы мектептердегі тифлопедагогтардың тәжірибесіне бейімделіп жасалды. Әдістемелік ұсынымдарда музыкалық үйірме жұмыстарында халық әндері мен күйлерін қолданудың нақты жолдары көрсетілді. Бұл нұсқаулардың тиімділігі тәжірибелік тұрғыда дәлелденіп, педагогтардың кәсіби іс-әрекетінде қолдануға мүмкіндік беретін ғылыми-әдістемелік негіз жасалды.
Қорыта айтқанда, зерттеу міндеттері біртұтас орындалып, олардың нәтижелері өзара сабақтасып шықты. Теориялық талдау, үлгі құру, эксперименттік зерттеу және әдістемелік нұсқаулар дайындау кезеңдері бір-бірімен логикалық байланыста іске асырылды. Бұл диссертация нашар көретін 3-4 сынып оқушыларының адамгершілік құндылықтарын қалыптастыруда халық музыкасының қуатты педагогикалық әлеуетке ие екендігін ғылыми тұрғыда дәлелдеп берді.
Зерттеу нәтижелері арнайы білім беру жағдайында музыкалық құралдар арқылы құндылықтық тәрбиені жүзеге асырудың теориялық және әдістемелік негіздерін кеңейтіп, арнайы педагогика мен музыка педагогикасы тоғысындағы ғылыми-тәжірибелік бағыттарды дамытуға құнды үлес қосады. Қорыта келгенде, алынған нәтижелердің болашағы арнайы және инклюзивті білім беру жүйесінде білім алушылардың тұлғалық дамуын қамтамасыз ететін музыкалық-мәдени ресурстарды тиімді пайдалану, құндылықтық тәрбиенің мазмұнын жетілдіру және осы бағыттағы ғылыми ізденістердің жалғасуына негіз болады.

ҚОСЫМША А

А. Меграбянның «Теңгерімді эмоционалдық эмпатия шкаласы» (Balanced Emotional Empathy Scale – BEES) әдістемесінің бейімделген нұсқасы 

Әдістемеге арналған форма
Аты-жөні  _____________________________ 
Жынысы ___________ Жасы ___________ Күні ___________

	р/с
	Мәлімдеме
	Жауаптар

	
	
	Келісемін (әрқашан)
	Келісемін (жиі)
	Келіспеймін  (сирек)
	Келіспеймін (ешқашан)

	1
	Басқа адам мұңайса, оған көмектескім келеді
	
	
	
	

	2
	Қайғылы ән немесе күй тыңдағанда кейіпкердің көңіл күйін түсінгім келеді.
	
	
	
	

	3
	Біреудің көңілі түсіп жүрсе, оған қолдау көрсеткім келеді.
	
	
	
	

	4
	Музыкалық шығармалардағы адамдардың сезімдері мені қызықтырады.
	
	
	
	

	5
	Адамның көңіл күйіне қарап, оның не сезіп тұрғанын түсіне аламын.
	
	
	
	

	6
	Ән немесе күйдің мұңды не көңілді екенін ажырата аламын.
	
	
	
	

	7
	Егер досым ренжіп тұрса, оның себебін түсінуге тырысамын.
	
	
	
	

	8
	Басқа адамның не үшін қиналып тұрғанын түсіне аламын.
	
	
	
	

	9
	Біреу жыласа, менің де көңіл күйім өзгереді.
	
	
	
	

	10
	Қайғылы музыка тыңдағанда мұңаямын.
	
	
	
	

	11
	Басқа адамның қуанышын көргенде мен де қуанамын.
	
	
	
	

	12
	Музыкалық шығармалар менің көңіл күйіме әсер етеді.
	
	
	
	

	13
	Қиналып тұрған адамға көмектесуге тырысамын.
	
	
	
	

	14
	Досым мұңайып отырса, оны жұбатамын.
	
	
	
	

	15
	Топтық жұмыста жолдастарыма көмектесемін.
	
	
	
	

	16
	Біреу өзін жалғыз сезінсе, онымен сөйлесуге тырысамын.
	
	
	
	



ҚОСЫМША Ә

Кесте Ә.1 - Эксперимент тобы оқушыларының бойында эмпатияны өлшеу әдістемесінің сандық нәтижелерінің жиынтық кестесі

	Оқушылар
	1
	2
	3
	4
	5
	6
	7
	8
	9
	10
	11
	12
	13
	14
	15
	16

	ОҚ - 1
	10
	7
	6
	9
	10
	8
	7
	6
	9
	8
	9
	10
	9
	8
	7
	9

	ОҰ - 2
	8
	9
	6
	4
	7
	9
	2
	9
	8
	6
	4
	3
	8
	6
	7
	5

	ОҚ - 3
	5
	9
	8
	6
	7
	9
	8
	6
	5
	9
	10
	10
	9
	8
	7
	9

	ОҚ - 4
	8
	9
	10
	9
	8
	6
	5
	7
	9
	8
	9
	10
	8
	9
	9
	8

	ОҰ - 5
	7
	9
	8
	6
	7
	9
	8
	6
	5
	10
	10
	9
	8
	6
	7
	9

	ОҰ - 6
	5
	9
	8
	6
	7
	9
	8
	6
	5
	9
	10
	10
	9
	8
	7
	9

	ОҚ - 7
	5
	9
	8
	6
	7
	9
	8
	6
	5
	9
	10
	10
	9
	8
	7
	9

	ОҚ - 8
	8
	9
	6
	4
	7
	9
	2
	9
	8
	6
	4
	3
	8
	6
	7
	5

	ОҰ - 9
	6
	9
	8
	6
	7
	9
	8
	6
	5
	9
	10
	10
	9
	8
	7
	9

	ОҚ - 10
	9
	8
	6
	9
	8
	6
	7
	9
	8
	6
	5
	9
	10
	10
	9
	8

	ОҚ - 11
	9
	9
	8
	6
	7
	9
	8
	6
	5
	9
	10
	10
	9
	8
	7
	9

	ОҚ - 12
	9
	8
	6
	7
	9
	8
	6
	5
	9
	10
	10
	9
	8
	7
	9
	7

	ОҰ - 13
	8
	9
	6
	4
	7
	9
	2
	9
	8
	6
	4
	3
	8
	6
	7
	5

	ОҰ - 14
	9
	10
	10
	9
	8
	9
	8
	6
	7
	9
	8
	6
	5
	9
	10
	10

	ОҰ - 15
	5
	9
	8
	6
	7
	9
	8
	6
	5
	9
	10
	10
	9
	8
	7
	9

	ОҚ - 16
	5
	9
	8
	6
	7
	9
	8
	6
	5
	9
	10
	10
	9
	8
	7
	9

	ОҚ - 17
	9
	8
	6
	7
	9
	8
	6
	8
	8
	9
	10
	9
	8
	7
	7
	8

	ОҚ - 18
	9
	8
	6
	7
	9
	9
	10
	10
	9
	8
	6
	7
	9
	8
	6
	5

	ОҚ - 19
	8
	9
	6
	4
	7
	9
	2
	9
	8
	6
	4
	3
	8
	6
	7
	5

	ОҰ - 20
	10
	9
	8
	6
	10
	10
	10
	9
	8
	6
	7
	9
	8
	6
	10
	10

	ОҰ - 21
	5
	9
	8
	6
	7
	9
	8
	6
	5
	9
	10
	10
	9
	8
	7
	9

	ОҚ - 22
	9
	8
	6
	7
	9
	8
	6
	5
	9
	10
	10
	9
	8
	7
	9
	10

	ОҚ - 23
	5
	9
	8
	6
	7
	9
	8
	6
	5
	9
	10
	10
	9
	8
	7
	9

	ОҚ - 24
	8
	10
	10
	9
	8
	6
	7
	9
	8
	6
	5
	9
	10
	10
	9
	8

	ОҚ - 25
	10
	9
	8
	6
	7
	9
	8
	6
	5
	9
	10
	10
	9
	8
	7
	9

	ОҰ - 26
	8
	9
	6
	4
	7
	9
	2
	9
	8
	6
	4
	3
	8
	6
	7
	5

	ОҚ - 27
	9
	8
	6
	7
	9
	8
	6
	5
	9
	10
	10
	9
	8
	7
	9
	7

	ОҚ - 28
	7
	8
	9
	8
	6
	7
	9
	8
	6
	5
	9
	10
	10
	9
	8
	7

	ОҚ - 29
	9
	8
	6
	7
	9
	8
	6
	5
	9
	10
	10
	9
	8
	7
	9
	7

	ОҚ - 30
	5
	9
	8
	6
	7
	9
	8
	6
	5
	9
	10
	10
	9
	8
	7
	9

	ОҰ - 31
	9
	8
	6
	7
	9
	8
	6
	5
	9
	10
	10
	9
	8
	7
	9
	7

	ОҰ - 32
	8
	9
	6
	4
	7
	9
	2
	9
	8
	6
	4
	3
	8
	6
	7
	5





Кесте Ә.2 - Бақылау тобы оқушыларының бойында эмпатияны өлшеу әдістемесінің сандық нәтижелерінің жиынтық кестесі

	Оқушылар
	1
	2
	3
	4
	5
	6
	7
	8
	9
	10
	11
	12
	13
	14
	15
	16

	ОҚ - 1
	9
	8
	7
	9
	7
	9
	8
	8
	7
	6
	5
	10
	7
	6
	9
	10

	ОҚ - 2
	8
	9
	6
	4
	7
	9
	2
	9
	8
	6
	4
	3
	8
	6
	7
	5

	ОҚ - 3
	5
	9
	8
	6
	7
	9
	8
	6
	5
	9
	10
	9
	8
	7
	9
	7

	ОҚ - 4
	10
	9
	8
	7
	9
	10
	9
	8
	7
	8
	9
	10
	8
	9
	9
	8

	ОҰ - 5
	7
	9
	8
	6
	7
	9
	8
	6
	5
	10
	10
	9
	8
	6
	7
	9

	ОҰ - 6
	5
	9
	8
	6
	7
	9
	8
	7
	9
	7
	9
	8
	8
	7
	6
	5

	ОҰ - 7
	9
	8
	7
	9
	7
	9
	8
	8
	7
	9
	10
	10
	9
	8
	7
	9

	ОҰ - 8
	10
	9
	8
	7
	9
	10
	9
	8
	7
	8
	9
	10
	8
	6
	7
	5

	ОҰ - 9
	6
	9
	8
	6
	7
	9
	8
	6
	5
	9
	10
	9
	8
	7
	9
	7

	ОҚ - 10
	9
	8
	6
	9
	8
	9
	8
	7
	9
	7
	9
	8
	8
	7
	6
	5

	ОҰ - 11
	9
	9
	8
	6
	7
	9
	8
	6
	5
	9
	10
	10
	9
	8
	7
	9

	ОҚ - 12
	10
	9
	8
	7
	9
	10
	9
	8
	7
	8
	9
	10
	8
	7
	9
	7

	ОҚ - 13
	8
	7
	5
	4
	7
	9
	2
	9
	7
	6
	4
	3
	8
	6
	7
	5

	ОҰ - 14
	9
	10
	10
	9
	8
	9
	8
	6
	7
	9
	8
	6
	5
	9
	10
	10

	ОҚ - 15
	5
	9
	8
	6
	7
	9
	8
	6
	5
	9
	7
	5
	4
	7
	9
	2

	ОҰ - 16
	10
	9
	8
	7
	9
	7
	5
	4
	7
	9
	2
	9
	7
	6
	7
	9

	ОҚ - 17
	9
	8
	6
	7
	9
	8
	6
	8
	8
	9
	10
	9
	8
	7
	7
	8

	ОҰ - 18
	9
	8
	6
	7
	7
	5
	4
	7
	9
	2
	9
	7
	6
	4
	3
	8

	ОҚ - 19
	8
	9
	6
	4
	7
	9
	2
	9
	8
	6
	4
	3
	8
	6
	7
	5

	ОҚ - 20
	10
	9
	8
	7
	9
	10
	9
	8
	7
	8
	9
	10
	8
	6
	10
	10

	ОҚ - 21
	5
	9
	7
	5
	4
	7
	9
	2
	9
	7
	6
	4
	3
	8
	6
	7

	ОҚ - 22
	9
	8
	6
	7
	9
	8
	6
	5
	9
	10
	10
	9
	8
	7
	9
	10

	ОҰ - 23
	5
	9
	8
	6
	7
	9
	7
	5
	4
	7
	9
	2
	9
	7
	6
	4

	ОҚ - 24
	10
	9
	8
	7
	9
	10
	9
	8
	7
	8
	9
	10
	10
	10
	9
	8

	ОҰ - 25
	7
	5
	4
	7
	9
	2
	9
	7
	6
	4
	3
	8
	9
	8
	7
	9

	ОҚ - 26
	8
	9
	6
	4
	7
	9
	2
	9
	8
	6
	4
	3
	8
	6
	7
	5

	ОҚ - 27
	9
	8
	6
	7
	9
	8
	7
	5
	4
	7
	9
	2
	9
	7
	6
	4

	ОҰ - 28
	10
	9
	8
	7
	9
	10
	9
	8
	7
	8
	9
	10
	9
	9
	8
	7

	ОҚ - 29
	7
	5
	4
	7
	9
	2
	9
	7
	6
	4
	3
	8
	6
	7
	7
	7

	ОҚ - 30
	5
	9
	8
	6
	7
	7
	5
	4
	7
	9
	2
	9
	7
	6
	4
	3

	ОҚ - 31
	9
	8
	6
	7
	7
	5
	4
	7
	9
	2
	9
	7
	6
	4
	3
	8

	ОҚ - 32
	7
	5
	4
	7
	9
	2
	9
	7
	6
	4
	3
	8
	9
	6
	7
	5

	ОҰ - 33
	7
	5
	4
	7
	9
	2
	9
	7
	6
	7
	9
	10
	9
	8
	7
	8




ҚОСЫМША Б

Кесте Б.1 – Талдау кестесі (ән жанры бойынша)

	Ән атауы
	Адамгершілік құндылықтық мазмұнның болуы
	Эмоциялық әсер ету әлеуеті
	Жас ерекшелігіне сәйкестік
	Тарихи-мәдени құндылығы
	Педагогикалық қолдану мүмкіндігі

	Еркем-ай
	Эмпатия, мейірімділік (жылы сезім, нәзіктік)
	Жылы, лирикалық
	Сәйкес
	Лирикалық халық әндерінің үлгісі
	Сезім мәдениетін, нәзік қарым-қатынасты тәрбиелеуде тиімді

	Елім-ай
	Эмпатия, жанашырлық (ортақ қайғыны сезіну)
	Терең, толғанысты, әсерлі
	Ішінара сәйкес (мұғалім түсіндірмесімен)
	Тарихи оқиғалармен байланысты ұлттық мұра
	Патриоттық және тарихи сана қалыптастыруда маңызды

	Сары бидай
	Жанашырлық (табиғатқа сүйіспеншілік арқылы)
	Жайдары, кең тынысты
	Сәйкес
	Табиғат пен тұрмыс көрінісін бейнелейтін халық әні
	Табиғатты аялау, эстетикалық талғам қалыптастыруға мүмкіндік береді

	Қараторғай
	Жанашырлық (табиғат пен тіршілікке жылы қатынас)
	Жеңіл, сергек, көтеріңкі
	Жоғары сәйкес
	Құс бейнесі арқылы халықтық поэтика көрініс табады
	Қиялды, бейнелі ойлауды дамытуда тиімді

	Бесік жыры
	Мейірімділік (аналық қамқорлық арқылы)
	Жұмсақ, тыныштандыратын, сенім тудыратын
	Толық сәйкес (бастауыш жасқа эмоционалдық тұрғыдан жақын)
	Қазақтың тұрмыстық-отбасылық салт дәстүрінің маңызды бөлігі
	Эмпатияны, мейірімділікті, жылылық сезімін дамытуда тиімді

	Тәй-тәй балам
	Мейірімділік (баланы қолдау, қорғау)
	Көтеріңкі, қуанышты
	Жоғары сәйкес (ойын-қозғалыс белсенділігіне сай)
	Баланың өсу кезеңдерін сипаттайтын халықтық таным
	Қозғалыспен, ырғақпен біріктіріп, жағымды эмоция қалыптастыруға қолайлы

	Қосымша әндер

	Бір бала
	Эмпатия, жанашырлық (баланың ішкі күйін түсіну)
	Ойнақы, жеңіл
	Толық сәйкес
	Оқушылар фольклоры элементтері бар
	Оқушылардың өз әлемін тануына, өзіндік бағалауға ықпал етеді

	Бурылтай
	Мейірімділік (табиғатқа жылы қатынас)
	Қозғалысты, сергек
	Жоғары сәйкес
	Табиғат тақырыбындағы халық әні
	Музыкалық-ырғақтық белсенділікпен ұштастыруға ыңғайлы

	Жүгіріп шықтым белеске
	Эмпатия (адамның ішкі күйін сезіну, өмірге құштарлық)
	Көтеріңкі, шабыттандыратын
	Сәйкес
	Халықтың лирикалық-философиялық әндерінің қатарына жатады
	Өмірге позитивті көзқарас, ішкі белсенділікті дамытуға ықпал етеді



ҚОСЫМША В

Кесте В.1 – Талдау кестесі (күй жанры бойынша)

	Күй атауы
	Адамгершілік құндылықтық мазмұнның болуы
	Эмоциялық әсер ету әлеуеті
	Жас ерекшелігіне сәйкестік
	Тарихи-мәдени құндылығы
	Педагогикалық қолдану мүмкіндігі

	Аңшының зары
	Эмпатия (аңшы мен табиғат арасындағы байланыс)
	Терең, толғанысты
	Ішінара сәйкес (мазмұнын жеңілдету қажет)
	Халықтың аңшылық мәдениеті
	Табиғатқа қамқорлық пен жанашырлық сезімін қалыптастыруға жарамды

	Ақсақ құлан
	Эмпатия, мейірімділік (жануар бейнесі арқылы)
	Қозғалысты, шабыттандыратын
	Жоғары сәйкес
	Табиғатқа байланысты халықтық күй
	Қозғалыс пен эмоцияны үйлестіріп, оқушыларға табиғатты сездіру

	Жез киік
	Жанашырлық (табиғатқа, аңға қатынас)
	Жеңіл, сергек
	Жоғары сәйкес
	Табиғат тақырыбындағы халық күйі
	Табиғатқа құрмет пен қамқорлық сезімін қалыптастыру

	Бозінген
	Жанашырлық, эмпатия (қамқорлық және өмірге құштарлық)
	Қозғалысты, шабыт беретін
	Жоғары сәйкес
	Халықтық ритмдік дәстүр
	Энергияны бағыттау, эмоциялық белсенділікті қалыптастыру

	Аман бол, шешем
	Мейірімділік (отбасылық сүйіспеншілік)
	Терең, нәзік
	Толық сәйкес
	Отбасылық дәстүр және сезім
	Баланың отбасылық құндылықтарды түсінуін дамыту

	Жорға аю
	Эмпатия, мейірімділік (жануар бейнесі арқылы сезімдік түсінік)
	Қозғалысты, сергек
	Жоғары сәйкес
	Табиғат көрінісі, халық ертегілеріне жақын
	Оқушылардың табиғатқа қатынасын, эмоционалдық қабылдауын дамытуға тиімді

	Қосымша күйлер

	Тепеңкөк
	Эмпатия (қозғалысты сезіну) шабандоздық, еркіндікке қызығушылық
	Көтеріңкі, сергек
	Жоғары сәйкес
	Атқа байланысты халық күйі
	Музыкалық-ырғақтық және қозғалыстық әрекеттер арқылы эмоционалды және моторлық дамуды қолдау

	Тойбастар
	Мейірімділік (құттықтау, мереке)
	Көтеріңкі, қуанышты
	Толық сәйкес
	Мерекелік дәстүр
	Қоғамдық қатынасты, қуанышты эмоцияны тәрбиелеу

	Шұбар киік
	Ізгі ниет, Табиғатқа жанашырлық
	Қайғыға толы
	Жетекшімен тыңдау тиімді
	Жойылып бара жатқан жануарға арналған күй
	Экологиялық тәрбиеге сай келеді

	Ортеке
	Достық, Ізгі ниет
	Ойыншық, көңілді
	Сәйкес келеді
	Қуыршақ биін бейнелейтін күй
	Ритм, би, сахналық қойылым үшін қолайлы

	Ұшардың ұлуы
	Мейірімділік, эмпатия (жануар бейнесінде нәзік сезім)
	Жеңіл, ойнақы
	Жоғары сәйкес
	Лирикалық халық күйі
	Оқушылардың эмоциялық сезімталдығын дамыту, қиялды кеңейту



ҚОСЫМША Г

Халық музыкасы арқылы адамгершілік құндылықтарды қалыптастыруды диагностикалау құралдары

1. Музыкалық әңгімелесу әдісі
Мақсаты: Оқушылардың халық музыкасын қабылдау барысында қалыптасатын эмоциялық, мотивациялық және адамгершілік қатынасын анықтау.
Қолдану формасы: Жеке және топтық әңгімелесу, музыканы тыңдаудан кейінгі рефлексия.

Бағалау көрсеткіштері:
· адамгершілік мазмұнға қызығушылық
· көмек көрсетуге ішкі дайындық
· эмоциялық уәждердің тұрақтылығы
Бағалау деңгейлері:

	Деңгей
	Сипаттама

	Жоғары
	Адамгершілік мазмұнды терең түсінеді, эмоция мен құндылықты байланыстырады, көмек көрсетуге тұрақты дайын

	Орта
	Мазмұнды ішінара түсінеді, жауаптары қысқа, мотивация тұрақсыз

	Төмен
	Тек көңіл күйді сипаттайды, адамгершілік мазмұн мен әрекет байланысы жоқ



 
2. Жартылай құрылымдалған сұхбат әдісі
Мақсаты: Оқушылардың адамгершілік түсініктері мен әлеуметтік-этикалық көзқарастарын анықтау.
Өткізу формасы: Жеке сұхбат, бағыттаушы сұрақтар арқылы.

Сұрақ бағыттары:
· жанашырлық және көмек көрсету
· достық және қарым-қатынас
· моральдық таңдау жағдайлары
· музыка мен адамгершілік байланысы

Бағалау критерийлері:
· жауаптың тереңдігі
· адамгершілік тұрғыдан пайымдау
· нақты өмірмен байланыс


Бағалау деңгейлері:

	Деңгей
	Сипаттама

	Жоғары
	Адамгершілік тұрғыдан пайымдауы дамыған, нақты мысалдар келтіреді

	Орта
	Жалпы түсінік бар, нақтылау жеткіліксіз

	Төмен
	Жауаптар үстірт, моральдық талдау жоқ



3. Музыкалық тапсырмалар әдісі 
Мақсаты: Музыкалық материал арқылы оқушының эмоциялық қабылдауын, бейнелік ойлауын және құндылықтық түсінігін анықтау.
Өткізу формасы: Музыканы тыңдау және тапсырма орындау.
Тапсырмалар үлгісі:
· музыканың көңіл күйін сипаттау
· кейіпкер бейнесін анықтау
· музыкаға ат қою
· музыканы өмірлік жағдаймен байланыстыру
Бағалау көрсеткіштері:
· бейнелік ойлау
· эмоциялық сәйкестендіру
· құндылықтық интерпретация

Бағалау деңгейлері:

	Деңгей
	Сипаттама

	Жоғары
	Бейнені нақты сипаттайды, адамгершілік мән береді

	Орта
	Жалпы сипаттайды, байланыс ішінара

	Төмен
	Тек эмоцияны атайды, мазмұн ашылмайды



Әдістердің өзара байланысы оқушының эмоциялық, когнитивтік және мотивациялық даму деңгейін жүйелі түрде сипаттауға жағдай жасайды, сондай-ақ олардың құндылықтық бағдарларының қалыптасу динамикасын объективті бағалауға негіз болады.




ҚОСЫМША Д


АБАЙ АТЫНДАҒЫ ҚАЗАҚ ҰЛТТЫҚ ПЕДАГОГИКАЛЫҚ УНИВЕРСИТЕТІ

ХАЛЫҚ ӘНДЕРІ 

Халық әні. «Еркем-ай».

1. Аузыңды ашсам көрінер, маржан тісің еркем-ай,
Не демейді сыртыңнан, дұшпан кісі еркем-ай.
Не десе де сыртыңнан, дұшпан кісі еркем-ай,
Білінбей ме досыңа, кеткен ісің еркем-ай.

Қайырмасы:
Еркем, еркем, еркем-ай, еркелеткен еркем-ай.
Еркелеген еркемді , еркелетсем екен-ай.

2. Неге керек дүние, жинағанмен еркем-ай,
Дос болғайсың басыңды, сыйлағанмен еркем-ай.
Бірер жандар өмірде, көп қой шіркін еркем-ай
Жүрегіңде сөнбесін, мейірім-ау еркем-ай.

3. Айналайын көзіңнен, айдындайын еркем-ай.
Бермен келші бетіңнен, бір сүйейін еркем-ай.
Көрген жандар өзіңді, тұра алмайды еркем-ай.
Мұз айдында тұрғандай, тайғанақтап еркем-ай.

Білімділік мәні: «Еркем-ай» әні нашар көретін 3-4 сынып оқушыларына адамгершілік ұғымдардың мазмұнын түсіндіруге мүмкіндік береді: дос пен дұшпанның айырмашылығын ажырату, іс-әрекеттің әлеуметтік бағаланатынын ұғыну, материалдық құндылықтан гөрі рухани байлықтың маңызды екенін түсіну. Әсіресе «жүрегіңде сөнбесін мейірім» идеясы арқылы мейірімділік пен жанашырлықтың тұлғалық сапа ретіндегі мәні ашылады. Осылайша ән мазмұны моральдық түсініктерді саналы қабылдауға негіз болады.
Тәрбиелік мәні: Ән мәтіні эмпатия мен жанашырлықты қалыптастыруға ықпал етеді, өйткені ол оқушыны өз әрекетінің досына қалай әсер ететінін ойлауға жетелейді. Досқа адалдық, сырттай жаман сөз айтпау, мейірімді болу идеялары арқылы тұлғааралық қарым-қатынаста ізгілік ұстанымдарын бекітеді. Лирикалық, жылы интонация оқушылардың эмоционалдық сезімталдығын арттырып, мейірімді мінез-құлық үлгілерін ішкі қабылдауға жағдай жасайды.
Дамытушылық мәні: Әнді талдау және орындау барысында оқушылардың эмоциялық интеллектісі дамиды: олар кейіпкер сезімін түсінуге, өз сезімін сөзбен жеткізуге және басқаның көңіл күйін байқауға үйренеді. Сонымен қатар рефлексия дағдысы қалыптасады — бала өз іс-әрекетінің салдарын ой елегінен өткізеді. Музыкалық-эмоциялық тәжірибе арқылы қарым-қатынас мәдениеті жетіліп, эмпатиялық қабілет біртіндеп тұрақты тұлғалық қасиетке айналады.


Халық әні. «Елім-ай»

Ел басына ауыр күн туғанда халықтың өз елiне деген сҥйiспеншiлiк сезiмi арта түсiп, соны ән қуатымен сыртқа шығарып отырған. ―Елiм-ай осындай кезеңде туып, сан рет қайта өңделiп, халықтың елiне, жерiне деген сүйiспеншiлiгiн, сол арқылы қайғы-қасiретiн бойына жинақтаған қайғылы ән. 
Әрбiр тарихи кезеңде халық бұл әндi қайта жаңғыртып, мазмұнын сол жаңа оқиғаларға бейiмдеп отырған. Ән әуенi де үнемi даму, жетiлу үстiнде болған. 
Олай болса, - «Елiм-ай» замана елегiнен өте келiп ұшталған, шыңдалған, халық шығармашылығының ұжымдық қуатымен барынша көркемделген, айрықша айшықталған, үлкен рәмiздiк мән-мазмұнға, айта берсек, Қазақ халқының белгiлi бiр тарихи кезеңiндегi әнұранына айналған құдiреттi ән, мұңды әуен.

Қаратаудың басыннан көш келеді,
Көшкен сайын бір тайлақ бос келеді,
Айрылған ағайыннан қиын екен,
Мөлдіреп қара көзге жас келеді.
Елім-ай, Елім-ай.

Мына заман қай заман - бағы заман, 
Баяғыдай болсайшы тағы заман,
Атадан ұл, енеден қыз айрылды,
Көздің жасын көлғылып ағызамын,
Елім-ай, Елім-ай.

Мына заман қай заман - қысқан заман, 
Бақыт құсы алаштан ұшқан заман,
Көк аспаннан топырақ, шаң борады,
Күні суық қаңтардан, қыстан жаман,
Елім-ай, Елім-ай.

Білімділік мәні - Ән мазмұнында халық басынан өткен тарихи зұлмат, елден айырылу, босқыншылық сияқты оқиғалар поэтикалық мәтін мен әуен бірлігі арқылы беріледі, бұл тарихи білімді эмоционалдық тәжірибемен ұштастыра меңгеруге мүмкіндік жасайды. Музыкалық шығарманы тыңдау және талдау барысында оқушылар өткен дәуір оқиғаларын тек ақпарат ретінде емес, сезімдік деңгейде қабылдайды, нәтижесінде тарихи ұғымдар терең әрі саналы түрде орнығады. Осылайша «Елім-ай» есту негізіндегі танымды күшейтетін, тарихи сананы қалыптастыруға ықпал ететін қолжетімді білім беру құралы болып табылады.
Тәрбиелік мәні - «Елім-ай» әнінің тәрбиелік әлеуеті нашар көретін 3-4 сынып оқушыларның эмоционалдық сезімталдығын және адамгершілік сапаларын дамытуда айрықша көрінеді. Ән мәтініндегі елге деген сағыныш, жер қадірін түсіну, халық қасіретіне ортақтасу идеялары оқушылардың жанашырлық, мейірімділік, отансүйгіштік сезімдерін қалыптастыруға ықпал етеді. Музыканың мұңды, баяу, созылыңқы сипаты оқушының ішкі эмоционалдық әлеміне тікелей әсер етіп, өзгенің күйін түсіну қабілетін (эмпатияны) дамытады. Көру мүмкіндігі шектеулі оқушылар үшін дыбыстық образдар ерекше мәнге ие болғандықтан, мұндай шығармалар олардың рухани-адамгершілік құндылықтарды терең сезінуіне және ұлттық бірегейлікті қабылдауына жағдай жасайды.
Дамытушылық мәні - Әнді орындау және тыңдау нашар көретін 3-4 сынып оқушыларының есту, есте сақтау және сөйлеу қабілеттерін кешенді дамытуға мүмкіндік береді. Әуеннің созылыңқы интонациялары мен тынысқа негізделген фразалары вокалдық дағдыларды, дыбысты дәл ажырату және интонациялық есту қабілетін жетілдіреді. Сонымен қатар, ән мазмұнын ауызша талдау оқушылардың сөздік қорын молайтып, байланыстырып сөйлеуін дамытады. Музыкалық образ бен тарихи мазмұн арасындағы байланысты түсіндіру олардың логикалық ойлауын, себеп-салдарлық байланыстарды аңғару қабілетін күшейтеді. Осы тұрғыдан алғанда «Елім-ай» әні оқушылардың сенсорлық өтем механизмдерін (есту арқылы таным) қолдайтын, зияткерлік және эмоционалдық дамуды қатар қамтамасыз ететін тиімді педагогикалық құрал болып табылады.

Халық әні. Сары бидай

1. Біздің ауыл текшенің етегінде,
Ерте шықсам ауылыңа жетемін бе?
Ақ тамақтан емінте бір иіскетсең,
Айналақтап ауылыңнан кетемін бе?

Қа й ы рма с ы:
Есіктің алды тал-қайың,
Басыңда тұрмас жаз дәйім.
Қалқатай еске түскенде,
«Сары бидай» әнін,
Сағынып сонда салғаным.
 
2. Бұлт арылмай қойды ғой бастан, шіркін,
Сенсіз өмір секілді жалған, шіркін.
Ат арытып алыстан келгенімде,
Кер маралдай керіліп тұрсаң, шіркін.
 
Білімділік мәні - «Сары бидай» әні арқылы оқушылар адам арасындағы ізгі қарым-қатынастың көркем үлгісімен танысады. Ән мәтініндегі сағыныш, ілтипат, сүйіспеншілік сезімдері қазақ мәдениетіндегі адамды құрметтеу, нәзік қарым-қатынас жасау дәстүрін танытады. Нашар көретін оқушылар үшін мұндай мазмұн есту арқылы қабылданып, адамгершілік ұғымдардың (сыйластық, қамқорлық, көңіл күйді түсіну) мағынасын нақты эмоционалдық образдар арқылы ұғынуға мүмкіндік береді.
Тәрбиелік мәні - Ән кейіпкерінің сезімге адалдығы, сағыныш арқылы білдірілген жылылық пен ілтипат — мейірімділік, жанашырлық, нәзік қатынас сияқты тұлғааралық адамгершілік құндылықтарды қалыптастыруға ықпал етеді. Оқушы әнді тыңдай отырып, өзгені күту, сағыну, қадірлеу сезімдерінің маңызын түсінеді, бұл эмпатияның дамуына негіз болады. Нашар көретін оқушыларда дыбыстық-эмоциялық әсер күштірек қабылданатындықтан, ән олардың ішкі сезім әлемін байытып, адамдарға жұмсақ, түсіністікпен қарау дағдысын нығайтады.
Дамытушылық мәні - «Сары бидай» әнін орындау мен талдау оқушылардың эмоционалдық жауап беру қабілетін, яғни басқа адамның көңіл күйін сезіну және соған үн қосу білігін дамытады. Әуеннің лирикалық сипаты ішкі толғанысты сезінуге үйретіп, эмоционалдық мәдениетті қалыптастырады. Нашар көретін оқушылар үшін бұл үдеріс есту арқылы жүретіндіктен, олардың сезімталдығы артып, адамға жанашырлықпен қарау, жылы қарым-қатынас орнату қабілеті тереңдей түседі.
Конец формы

Халық әні. «Қараторғай» 

Лирикалық әндердiң бiрқатары табиғатпен тығыз байланыста көрiнедi. Олар бiрде тау-тас, өзен-суды жырласа, ендi бiрде сол табиғат аясында қанат қағып қалықтап жүрген құстарды әнге қосады. Ел арасында мұндай әндердiң көптеген үлгiлерi бар. 

1. Құс болсаң жібектен бау тағар едім,
Күмістен тұғырыңды жабар едім.
Мойныңа сары алтыннан алқа тағып,
Қолға алып, сылап-сипап бағар едім.

Қ а й ы р м а с ы:
Салайын мен әніме
Қараторғай, қараторғай.
 
2. Болғанда қасың қара, шашың сүмбіл,
Албырап екі бетің жанар гүл-гүл.
Бейіштің гүл жамылған сарайында,
Сайраған тоты құстай сен бір бұлбұл.
Білімділік мәні - «Қараторғай» әні нашар көретін 3-4 сынып оқушыларын халық лирикасындағы табиғат пен адам сезімінің байланысын түсінуге үйретеді. Құс бейнесі арқылы берілген нәзіктік, сұлулықты аялау идеясы оқушылардың қоршаған ортаға қамқор көзқарасын қалыптастырады. Нашар көретін оқушылар үшін табиғат образдары дыбыстық және сөздік сипатта қабылданып, көркем бейнені есту арқылы елестету қабілетін және адам мен табиғат үйлесімі туралы түсінігін кеңейтеді.
Тәрбиелік мәні - Ән мәтініндегі құсты аялау, оған қамқор болу ниеті мейірімділік, жанашырлық, нәзік қарым-қатынас сияқты адамгершілік құндылықтарды қалыптастыруға ықпал етеді. Лирикалық кейіпкердің сүйіспеншілікке толы көзқарасы оқушыларды тіршілік иелеріне зиян келтірмеуге, қорғауға, ізгі қатынас жасауға тәрбиелейді. Нашар көретін оқушыларда дыбыстық әсер арқылы туындайтын эмоционалдық жауап мейірім мен эмпатия сезімдерін тереңдетеді.
Дамытушылық мәні - «Қараторғай» әнінің әуезді, жұмсақ интонациясы оқушылардың есту зейінін, дыбысты нәзік ажырату қабілетін және эмоциялық қабылдауын дамытады. Ән мазмұнын талдау барысында оқушылар көркем бейнені сөзбен сипаттауға үйреніп, өз сезімін жеткізу дағдысын жетілдіреді. Нашар көретін оқушылар үшін бұл үдеріс есту арқылы қиял мен эмоциялық интеллектінің дамуына жағдай жасап, жанашырлыққа негізделген қарым-қатынас мәдениетін қалыптастыруға ықпал етеді.
Начало формы
Конец формы

Начало формы
Конец формы
Халық әні. «Бесік жыры»
 
«Бесік жыры» — қазақ халқының терең рухани-эстетикалық танымын бейнелейтін, бесік жырына негізделген нәзік әуенді ән. Бұл әннің әуездік өрнегі мен тембрлік жұмсақтығы сәби дүниесіне тән тазалық пен ана мейірімін бейнелейді. Ән құрылымы жағынан қарапайым, ырғақтық жағынан бесік тербететін қимылмен үндес келеді. Бұл – әннің тәрбиелік мазмұнының бастау бұлағы.

Әлди, әлди, ақ бөпем,
Ақ бесікке жат бөпем.
Құнан қойды сой бөпем
Құйрығына той бөпем. 

Айналайын айымыз,
Алты қарын майымыз.
Жеті қарын жентіміз,
Думан қала кентіміз.
Қолымыздан иіс алып
Мойынына күш алып,
Бізді бағар ма екенсін

Айыр қалпақ киісіп, 
Ақырып жауға тиісіп.
Батыр болар ма екенсін, 
Бармақтарын майысып, 
Түрлі ою ойысып, 
Шебер болар ма екенсін.

Қуып ойдын жетегін,
Біліп ғылым тетігін,
Ғалым болар ма екенсін.
Еңбек етіп бар елге, 
Өнерінмен әлемге,
Мәлім болар ма екенсін.

Көп киыннан өтерсін, 
Мақсатына жетерсін.
Ұйықтай қойшы бөпешім!
Ұйықтай қойшы бөпешім!

Халық әні. «Бесік жыры» (ІҮ нұсқа)

Әлди, әлди, ақ бөпем,
Ақ бесікке жат бөпем.
Жылама бөпем, жылама,
Жілік шағып берейін. 
Байқұтанның құйрығын, 
Жіпке тағып берейін. 
Көтендегі сатпағын
Быламық қылып берейін. 

Әлди, әлди, бөпешім,
Қозы жүні көкешім.
Жұрт сүймесе, сүймесін,
Өзім сүйген бөпешім. 

Әлди, әлди, әлди жар, 
Аспаннан бұлт жауды қар, 
Әлі мінген дүлдүлдің,
Саурысында барды қал. 
Аспаннан түскен көк қошқар, 
Шығаршық мүйіз жануар. 

Білімділік мәні - «Әлди бөпем» әні арқылы оқушылар бесік жырының халықтық тәрбие құралы ретіндегі мәнін меңгереді. Ән мәтінінде ананың балаға арнаған тілегі (батыр, шебер, ғалым, елге пайдалы азамат болу) көрініс табады, бұл ұлттық дүниетанымдағы тұлға идеалын танытады. Оқушылар әннің мазмұнын талдау барысында мейірім, қамқорлық, жауапкершілік ұғымдарының мағынасын түсінеді және аналық сүйіспеншіліктің эмоциялық көрінісін саналы түрде қабылдайды. Осылайша ән рухани-адамгершілік құндылықтарды танымдық деңгейде ұғынуға негіз болады.
Тәрбиелік мәні - Әннің негізгі идеясы – ана мейірімі мен ізгі тілек. Бұл мазмұн оқушыларда эмпатиялық сезімді қалыптастырады: бала ана көңіл күйін, алаңдаушылығын, үмітін сезінуге үйренеді. Сонымен қатар, «елге еңбек ету», «пайдалы болу» идеялары жанашырлық пен әлеуметтік жауапкершілікке тәрбиелейді. Жылы әуен мен тербелмелі ырғақ мейірімді қарым-қатынас үлгісін эмоционалдық деңгейде бекітіп, ізгі мінез-құлық нормаларын ішкі құндылыққа айналдыруға ықпал етеді.
Дамытушылық мәні - Әнді тыңдау және орындау барысында оқушылардың эмоциялық қабылдауы, нәзік интонацияларды сезінуі, дауыс ырғағын жұмсақ жеткізу дағдылары дамиды. Бұл эмпатияның психологиялық негізін – басқа адамның сезімін аңғару қабілетін – күшейтеді. Сонымен бірге, мәтіндегі болашаққа бағытталған тілектерді талдау рефлексияны дамытып, балаға «мен қандай болғым келеді?» деген ішкі сұрақ қоюға мүмкіндік береді. Осылайша ән тұлғаның мейірімділікке негізделген ішкі ұстанымын қалыптастыруға жағдай жасайды.

Халық әні. Әй-әй, бөпем 

1. Ауылым көшіп барады Алмалыға,
Кім көнбейді тағдырдың салғанына.
Көрмегелі көп айдың жүзі болды,
Ата-анамның хабарын алмағалы.
 
Қайырмасы:
Әй-әй, бөпем,
Кейін қалған елімді
Көрер ме екем!
 
2. Туған жердің сағынып топырағын,
Көз алдыма келеді сол тұрағым.
Ата-анамды аяулы аңсағанда,
Ақ бөпемді аялап отырамын.

Білімділік мәні - «Әй-әй, бөпем» әні арқылы оқушылар қазақ халқының көшпелі өмір салты, туған жерге сағыныш, отбасы байланысының маңызы сияқты мәдени-әлеуметтік ұғымдармен танысады. Ән мәтініндегі «ата-ана», «ел», «тұрағым» сөздері арқылы бала туыстық қатынастың, туған жерге адалдықтың мәнін ұғынады. Нашар көретін оқушылар үшін бұл мазмұн есту арқылы қабылданып, сөз бен әуеннің эмоциялық реңкін ажырату арқылы рухани түсініктерді терең меңгеруге мүмкіндік береді. Осылайша ән адамгершілік ұғымдарды (сағыныш, құрмет, қамқорлық) саналы түрде түсінуге негіз болады.
Тәрбиелік мәні - Әннің мазмұнында ата-анаға деген сағыныш пен балаға деген мейірім қатар өріледі, бұл оқушылардың эмпатиялық сезімін дамытуға ықпал етеді. Лирикалық кейіпкердің ішкі толғанысын сезіну арқылы бала өзгенің көңіл күйіне назар аударуға, жақын адамдардың сезімін түсінуге үйренеді. Сонымен қатар туған елді аңсау идеясы жанашырлық пен адалдықты тәрбиелейді. Әннің баяу, сырлы әуені мейірімді қарым-қатынас үлгісін эмоционалдық деңгейде бекітіп, ізгілікке бағытталған мінез-құлықты қалыптастыруға жағдай жасайды.
Дамытушылық мәні - Әнді тыңдау және мазмұнын талқылау барысында нашар көретін оқушылардың есту зейіні, интонациялық сезімталдығы және эмоциялық қабылдауы дамиды. Мәтіндегі сағыныш сезімін сипаттау, кейіпкер күйін талдау жұмыстары оқушылардың өз сезімін сөзбен жеткізу қабілетін жетілдіреді. Бұл эмпатияның психологиялық негізін — өзгенің көңіл күйін аңғарып, соған жауап бере білу қабілетін — нығайтады. Сонымен бірге, ән арқылы ішкі толғанысты бейбіт түрде сезіну және бөлісу дағдылары қалыптасып, мейірімділік пен жанашырлық тұрақты тұлғалық қасиет ретінде дамиды.

Халық әні. Қарағым-ай
Начало формы
Конец формы
                                                                  
1. Қара тайға жарасқан қара терлік,
Жараспайды жігітке төтен ерлік.
Жабыққан жамандардың ісі дейді,
Көңілді өлең айтып көтерелік.
 
Қайырмасы:
Қарағым-ай, қырға шығып
Жолыңа қарадым-ай.
 
2. Аузыңды ашсаң көрінер маржан тісің,
Не демейді сыртыңнан дұшпан кісің.
Десе десін сыртыңнан дұшпан кісің,
Білінбей ме досыңа еткен ісің.
 
Білімділік мәні - «Қарағым-ай» әні арқылы оқушылар халық поэзиясындағы мінез-құлық нормалары мен тұлғааралық қатынастардың көркем бейнеленуін меңгереді. Ән мәтінінде достыққа адалдық, сырттай сөзге ермеу, адамның ісі арқылы бағалануы сияқты адамгершілік қағидалар беріледі. «Білінбей ме досыңа еткен ісің» жолы оқушыны әрекет пен оның салдары арасындағы байланысты түсінуге жетелейді. Нашар көретін оқушылар үшін әннің мазмұны есту арқылы қабылданып, сөз бен интонация реңкі арқылы адамгершілік ұғымдарды саналы түрде ұғынуға мүмкіндік береді.
Тәрбиелік мәні - Ән достыққа беріктікке, адалдыққа және өз әрекетіне жауапкершілікпен қарауға тәрбиелейді. Лирикалық кейіпкердің ұстанымы оқушыларды сыртқы сөзге емес, шынайы достық пен ізгі ниетке мән беруге үйретеді. Бұл эмпатияның дамуына негіз болады, өйткені бала досының көңіл күйін, сенімін бағалауды үйренеді. Сонымен қатар, көңілді көтеру, өлең айту идеясы жанашырлық пен мейірімді қарым-қатынас мәдениетін қалыптастырып, сынып ішіндегі жағымды эмоционалдық ахуалды нығайтады.
Дамытушылық мәні - Әнді тыңдау және талдау барысында оқушылардың есту зейіні, ырғақ сезімі және интонациялық айырмашылықтарды аңғару қабілеті дамиды. Мәтіндегі адамгершілік ойды талқылау оқушылардың рефлексиясын күшейтіп, «менің ісім досыма қалай әсер етеді?» деген сұраққа жауап іздеуге мүмкіндік береді. Бұл эмпатиялық қабілетті — өзгенің сезімін түсіну және соған сәйкес әрекет ету дағдысын — жүйелі түрде жетілдіреді. Нәтижесінде мейірімділік пен жанашырлық тұлғаның тұрақты әлеуметтік қасиеттері ретінде қалыптаса бастайды.
Халық әні. Әсем әнім сырнайдай

1. Көзіңнен айналайын, қарақтарым,
Секілді ақ қазина тамақтарың.
Болғанда сіз бір лашын, біз бір сұңқар,
Білмеймін қай жеріңе қонақтарын.
 
Қайырмасы: 
Ахау айым,
Әсем әнім сырнайдай,
Әлем сүйіп тыңдайды-ай.
Тамылжытып ән салмай,
Күнде думан болмайды-ай.
 
2. Көзіңнен айналайын қырғи қабақ,
Ойнаған су бетінде сен бір шабақ.
Салсам да алтын қармақ ілінбейсің,
Қайтейін қылығыңды, ей, ақтамақ.
 
Білімділік мәні - «Әсем әнім сырнайдай» әні оқушыларды халық лирикасындағы көркем бейнелеу тәсілдерімен таныстырады. Мәтіндегі табиғат пен құс бейнелері (лашын, сұңқар, шабақ) арқылы адам сезімін астарлап жеткізу үлгісі ашылады. Бұл оқушыларға эмоцияны тура емес, көркем образ арқылы түсінуді үйретеді. Нашар көретін оқушылар үшін дыбыстық интонация, әуен ырғағы және сөздің эмоционалдық реңкі негізгі қабылдау арнасы болып, сезімді ажырату мен мағынаны есту арқылы ұғынуға мүмкіндік береді. Осылайша ән эстетикалық және адамгершілік мазмұнды саналы қабылдауға жағдай жасайды.
Тәрбиелік мәні - Әннің нәзік, тамылжыған әуені мен жылы теңеулері мейірімді қарым-қатынас мәдениетін қалыптастыруға ықпал етеді. Лирикалық кейіпкердің сүйіспеншілікке толы көзқарасы оқушыларды өзгенің ерекшелігін құрметтеуге, сезімін түсінуге және жұмсақ тіл табысуға баулиды. Бұл эмпатияның дамуына негіз болады, өйткені оқушы кейіпкердің көңіл күйін сезінуге және оны бағалауға үйренеді. Сонымен қатар, табиғат образдары арқылы жанашырлық пен қамқорлық сезімі кеңейіп, тіршілікке ізгі көзқарас қалыптасады.
Дамытушылық мәні - Әнді тыңдау және орындау барысында оқушылардың есту зейіні, интонациялық сезімталдығы және эмоциялық қабылдауы дамиды. Әуеннің жұмсақ тербелісі оқушылардың ішкі тыныштық күйін қалыптастырып, сезімді нәзік жеткізу дағдысын жетілдіреді. Мазмұнын талқылау арқылы олар өз эмоциясын сипаттауға, өзгенің көңіл күйін болжауға және соған сәйкес әрекет етуге үйренеді. Бұл үдеріс нашар көретін оқушыларда эмпатиялық қабілетті, жанашырлық пен мейірімділікті тұрақты тұлғалық қасиет ретінде дамытуға мүмкіндік береді.

Халық әні. «Сусамыр – елдiң жайлауы»

Ел арасына тарап кеткен әндердiң бiрi. Соған қарамастан лирикалық әуені мен сөз саптауы оның нағыз халық туындысы екенiн байқатады. Әннiң әуенi мен мазмұны да назар аударады. Бұл әдеттегiдей кең тынысты саздардың бiрi емес. Мұнда халықтың көшпелi тұрмысына, көркем ойлау жүйесiне тән бiрқатар белгiлер бар. Ән жастарды әсем сезiмге бөлей отырып, орныққан ел дәстүрiнен, әдептен озбауға үндейдi. Оның астарында ер жiгiт қандай болу керек, сұлу қызға не жарасқан деген тҽрбиелiк мҽнi бар ұғымдар жатыр. Мұның өзi халықтық тәлiм-тҽрбиенiң ән өнерiндегi көрiнiсi болуға тиiс. Әннiң халық атынан айтылуының бiр сыры осында.

1. Айналайын, қарағым, хал жақсы ма,
Сала берме көзіңді әр жақсыга.
Сусамыр, елдің жайлауы,
Өмірдің бар ма байлауы.
 
2. Сала берсең көзіңді әр жақсыға,
Бәрі жақсы көрінер алгашқыда.
Сусамыр, елдің жайлауы,
Өмірдің бар ма байлауы.

3. Елдік деймін, ендеше елдік деймін,
Сұлу қызға жарасқан белдік деймін.
Сусамыр, елдің жайлауы,
Өмірдің бар ма байлауы.

4. Сырттай ғана өзіңді білуші едім,
Әдейі арнап аулыңа келдік деймін.
Сусамыр, елдің жайлауы,
Өмірдің бар ма байлауы.
 
5. Қара күрең асау-ай, кермегім-ай,
Еріккенде бағатын ермегім-ай.
Сусамыр, елдің жайлауы,
Өмірдің бар ма байлауы.  
 
6. Қанша ауыл қанша жер кезгем-дағы,
Сұлу жанды өзіңдей көрмедім-ай
 Сусамыр, елдің жайлауы,
Өмірдің бар ма байлауы.

Білімділік мәні - «Сусамыр – елдің жайлауы» әні оқушыларды қазақ көшпелі дәстүрі, ұлттық салт-дәстүр және халықтың эстетикалық дүниетанымымен таныстырады. Ән мәтінінде елді, табиғатты, адамдар арасындағы қарым-қатынасты сипаттау арқылы оқушылар мінез-құлық нормаларын, әдептілікті және сыйластықты түсінуге мүмкіндік алады. Нашар көретін оқушылар үшін дыбыстық образдар мен әуен негізгі оқу арнасы болып, музыкалық және адамгершілік түсініктерді есту арқылы меңгеруге жағдай жасайды. Осылайша, бала эмоциялық таным мен көркемдік қабылдауды үйлестіре отырып, мәдени және моральдық білім алады.
Тәрбиелік мәні - Әннің негізгі идеясы — адамгершілік, әдептілік және өзара сыйластыққа баулу. Лирикалық кейіпкердің елге, табиғатқа және адамдарға деген жылы қарым-қатынасы оқушыларда жанашырлық, эмпатия және мейірімділік сезімдерін оятады. Ән мәтініндегі адалдыққа, достыққа және ұлттық дәстүрді құрметтеуге шақыратын жолдар оқушыларды өз іс-әрекетіне жауапкершілікпен қарауға үйретеді. Нашар көретін оқушылар үшін әуен мен қайырманың қайталануы эмоционалдық әсерді күшейтіп, адамгершілік құндылықтарды тәжірибелік түрде қабылдауға мүмкіндік береді.
Дамытушылық мәні - Әнді тыңдау және орындау барысында оқушылардың есту зейіні, интонациялық сезімталдығы және ырғаққа мән беру қабілеті дамиды. Мәтіннің мазмұнын талдау, сезім мен ойды сөзбен жеткізу жұмыстары оқушылардың өз эмоциясын білдіру, логикалық байланыс жасау және өзгенің көңіл күйін түсіну дағдыларын жетілдіреді. Нашар көретін оқушылар үшін бұл үдеріс есту арқылы өтетіндіктен, эмпатиялық қабілеті, жанашырлығы және мейірімділігі тұрақты тұлғалық қасиет ретінде қалыптасады.
Начало формы

Халық әні. Конец формы
«Бiрбала»

1. Талдан таяқ жас бала таянбайды,
Бала бүркіт түлкіден аянбайды.
 
Қ а й ы р м а с ы: 
Угай-ай,
Ән салшы-ай,
Бір бала-ай.
Қос етек, бұраң бел,
Қуалай соғар қоңыр жел.
 
2. Елдің көркі, ақ тоты, бір баласын,
Көзі қиып қай дұшпан жамандайды.
 
Білімділік мәні – ән оқушыларға қазақ халық поэзиясында батылдық пен ерліктің көркем бейнелерін, сонымен қатар адамның сезімін, жан дүниесін көрсету әдісін түсіндіреді. Ән мәтінінде бала қайсарлығы мен батырлығы арқылы өзінің іс-әрекетіне жауапкершілігін, достыққа және өзгенің қауіпсіздігіне назар аударуды үйренеді. Нашар көретін оқушылар үшін дыбыстық интонациялар мен әуен эмоциялық реңктерді есту арқылы қабылдауды жеңілдетіп, көркем ойлау мен адамгершілік ұғымдарын тереңдетеді. Әннің кейіпкерінің сезімін түсіну эмпатияны дамытуға мүмкіндік береді. 
Тәрбиелік мәні - Әннің идеясы — батылдық, жауапкершілік, жанашырлық пен қамқорлық сияқты адамгершілік қасиеттерін насихаттау. Лирикалық кейіпкердің ерлігі мен мінезі оқушыларды өз іс-әрекетіне жауапкершілікпен қарауға, достары мен қоршаған ортаға қамқорлық танытуға, өзгенің көңіл күйін түсінуге үйретеді. Дыбыстық әсер мен қайырманың қайталануы эмоционалды әсерді күшейтіп, эмпатия мен мейірімділікті дамытуға ықпал етеді.
Дамытушылық мәні - Әннің ырғақты және динамикалық құрылымы оқушылардың есту зейінін, музыкалық есте сақтау қабілетін және интонациялық сезімталдықты дамытады. Мәтін мазмұнын талдау барысында оқушылар өз сезімдерін сөзбен жеткізіп, басқа адамның көңіл күйін болжауды үйренеді. Бұл эмпатиялық қабілетті, жанашырлық пен мейірімділікті нығайтып, олардың әлеуметтік және адамгершілік дағдыларын тұрақты түрде қалыптастырады.

Халық әні. Бурылтай  

1. Таңбасы жоқ, ені жоқ бурылтайдың,
Сағасы өткел бермейді терең сайдың.
Құба жонға шоқытып шыға келсем,
Жұрты жатыр, өзі жоқ қалқатайдың.

Қайырмасы:
Ахау, бикем жар-жар,
Алма мойын, ақ сұңқар.
Хош-есен бол, құрбьім-ай,
Құрбылықпен жүрдім жай.
Ахау айдай,
Жариям айдай.
Достың көңілін қалдырма,
Қыз қалқатай.

2. Қамшы бастым асыға бурылтайға,
Өткел бермей тоқтатқан терең сай ма?
Жұрт жаңғыртып орнынан бір күн түнде,
Қалқатайдың ауылы кетті қайда?

Білімділік мәні - Бурылтай әні арқылы оқушылар қазақ даласының географиялық ерекшеліктерін, көшпелі өмір салтын және халық өміріндегі дәстүрлі құндылықтарды түсінеді. Ән мәтініндегі көркемдік бейнелер мен символдар оқушыларға танымдық ойлау мен ұлттық мәдениетке деген білім береді. Нашар көретін оқушылар үшін дыбыстық қабылдау негізгі оқу арнасы болып, сөз бен әуеннің үйлесімін есту арқылы меңгереді.
Тәрбиелік мәні - Әннің мазмұнында достыққа адалдық, құрмет, қамқорлық сияқты адамгершілік қасиеттер көрініс табады. Лирикалық кейіпкердің достық қатынастарға мән беруі оқушыларда жанашырлық, мейірімділік және өзгені сыйлау сезімін тәрбиелейді. Нашар көретін оқушылар үшін әуен мен сөздің эмоционалдық әсері эмпатия мен адамгершілік құндылықтарды меңгеруге ықпал етеді.
Дамытушылық мәні - Әннің ырғақты және әуезді құрылымы оқушылардың музыкалық есте сақтау, интонациялық сезімталдық және есту зейінін дамытады. Мазмұнын талдау барысында оқушылар сезімін жеткізуге, эмоциялық реңктерді ажыратуға және қарым-қатынас дағдыларын жетілдіруге үйренеді. 

Халық әні. Жүгіріп шықтым белеске

1. Айналайын қарағым қал жақсы ма айхоу,
Сала бермей көзіңді әр жақсыға хәләулім-ау.
Сала берсең көзіңді әр жақсыға айхоу,
Бәрі жақсы көрінер алғашқыда хәләулім-ау.
 
Қайырмасы:
Жүгіріп шықтым белеске,
Белес жақын емеспе.
Осы отырған отырыс,
Бір ғанибет емеспе-ай.
  
2. Бекер деймін ендеше бекер деймін айхоу,
Осы бүгін көңілді көтер деймін хәләулім-ау.
Осы бүгін көңілді көтер десең айхоу,
Ойнағаның күлгенің бекер деймін хәләулім-ау.

Білімділік мәні 
«Жүгіріп шықтым белеске» - әні оқушыларға қазақ халық шығармашылығындағы күнделікті өмірдің қуанышты сәттерін таныстырады. Ән мазмұны арқылы оқушылар әлеуметтік қатынас, көңіл-күйді бөлісу және ортақ ойын-сауық мәдениеті туралы түсінік алады. Нашар көретін оқушылар үшін бұл ақпарат дыбыстық қабылдау арқылы меңгеріліп, мәдени-танымдық білімнің дамуына ықпал етеді.
 Тәрбиелік мәні - Әннің негізгі идеясы — достық, қуанышты бөлісу, көңілді ортада бір-біріне қамқор болу. Лирикалық кейіпкердің көңіл көтеру, бірлесіп ойнау әрекеттері оқушыларда мейірімділік, жанашырлық және ортақ іс-әрекетке бейімділік сезімін тәрбиелейді. Нашар көретін оқушылар үшін дыбыстық әсер эмоционалдық қабылдауды күшейтіп, эмпатия мен әлеуметтік қатынасты дамытуды жеңілдетеді.
Дамытушылық мәні - Әннің ырғақты, қайталанатын құрылымы оқушылардың музыкалық есте сақтау, есту зейінін және интонациялық сезімталдық қабілетін дамытады. Мазмұнын талдау барысында оқушылар өз эмоциясын білдіруге, ойын бөлісуге және ортақ әрекетте бір-бірімен үйлесуге үйренеді. Нашар көретін оқушылар үшін бұл үдеріс есту арқылы өтетіндіктен, олардың сезімдік интеллектісі мен әлеуметтік қарым-қатынас дағдылары жетілдіріледі.
ХАЛЫҚ КҮЙЛЕРІ

Раздық Ахметжанұлы. Аңшының зары.

Шығу тарихы. Аңшылыкты кәсіп қылған екі жігіт бір себеппен елден кетіп, таудың шатқалын мекендейді. Күндердің күнінде олар екі қырқада аң аулап жүргенде, ағасы бір құлан атып алады. Құланның етін қапқа салып, терісін күнге дегдітіп отырғанда, аспанды аяқ астынан бұлт торлап калың нөсер бұршақ кұйып кетеді. Аңшы  кұлан терісін тастың қуысына күркелеп, соны паналауға мәжбүр болады. Міне, осы шақта қырқаға шыға келген інісінің көз ұшында құлан көсіліп жатқандай болады.  Ойланбастан садақ тартқан інісі, құланды бауыздап ала қояйын деп жақындап келсе, өліп жатқан өзінің ағасы болып шығады. Ағасын келмеске жөнелткен бейбақ, ауыр қайғыға душар болып, еңіреп жүріп ағасын арқалап қосына қайтады. Бірден қосына келуге батылы бармай, сүйекті жақын бір жерге жайғастырып, ауылға келеді. Алдынан шыққан жеңгесі, қайнысын қаннен қаперсіз карсы алады, «кешіктіңдер ғой, ағаң кайда?» деген сұраққа қайнысы айтарға жауап таппай, жол сылтау айтып қосына кіреді. Сол кезде керегеде тұрған  қоңыр домбыра жолына түсіп, бір мұнлы күй шертеді. Сезімтал жеңгесі «ой, пірім-ай, мына күйің бұрын-соңды естілмеген зар ғой. Не сұмдықты бастан отырсың! осы ағаңнан айрылып қалып отырғаннан саумысың?» депті, сонда аңшының қолынан домбыра түсіп кеткен деп аңыз қылады. (Бекенов У. Күй табиғаты. – Алматы: Өнер, 1981. – 60-б.)
Күйдің аңызы өзегіне алып отырған негізгі идея — адам өмірінің бағасы мен қателік қайғысы. Аңшының інісі қателікпен туған ағасын атып, орны толмас өкінішке тап болады. Бұл трагедиялық оқиға арқылы оқушыларға абай болу, асығыс шешім қабылдамау, әрбір әрекетке жауапкершілікпен қарау қажеттілігі ұғындырылады. Күйдің эмоционалды қуаты арқылы оқушы адам өмірінің қадірін, жанашырлық пен отбасылық байланыстың қасиеттілігін сезіне бастайды. Бұл — ұлттық фольклор арқылы берілетін көркем тәрбие.
Білімділік әлеуеті - музыкалық шығарманы зерделеу барысында оқушылар күй аңызы мен қазақ күй өнерінің құрылымын, музыкалық бейнелеу құралдарын, сонымен бірге тарихи-көркемдік контексті меңгереді. Күйдің мазмұнын талдау оқушыны:
- музыкалық форманы түсінуге,
- музыкалық тіл мен көркемдік құралдарды саралауға,
- ұлттық музыкалық мұраны тануға және бағалауға үйретеді.
Сабақ барысында оқушылар күйді тыңдау арқылы дыбыстық образдарды сезінуді, музыкалық-көркем ойды қабылдауды дамытады.
Тәрбиелік әлеуеті. Күйдің басты тәрбиелік қызметі – адамгершілік құндылықтарды дарыту. Бұл күй арқылы оқушы:
- Ағайындық қарым-қатынастың қасиетін,
- Қателікті мойындау мен өкініштің адам жанына түсіретін салмағын,
- Ішкі ар-ождан дауысының тәрбиелік күшін түсінеді.
Музыка сабағында бұл күйді тыңдау, аңызы мен мағынасын ашу оқушыны ұқыптылыққа, байыптылыққа, жақындарына деген қамқорлыққа, қасиетті сезімдерге құрметпен қарауға баулиды. Осылайша, халық күйі ұлттық сана мен моральдық мәдениетті тәрбиелеуде тиімді құрал бола алады.
Дамытушылық әлеуеті - күй аңызына негізделген мұндай музыкалық материалдар оқушылардың эмоциялық интеллектін дамытуға, қиялын жандандыруға, шығармашылық қабілетін арттыруға ықпал етеді. Әсіресе нашар көретін оқушылар үшін дыбыстық және сезімдік образдар аса маңызды. Осы тұрғыдан қарағанда, бұл күй есту арқылы қабылдауға негізделген дамытушы әдістемелерге толық сәйкес келеді. Музыкалық әңгіме құру, күйден алған әсерді сөзбен жеткізу, бейнелік ойлауды қалыптастыру арқылы оқушының сөйлеу мәдениеті, рефлексиялық қабілеті дамиды.

Халық күйі. «Ақсақ құлан»

Шығу тарихы. Ертеде ел билеген қатал Жошы хан өмір сүріпті. Оның бала дегенде жалғыз ұлы болыпты. Бір күні баласы аңға шығар алдында әкесі жаман түс көріп, баласын тоқтатқысы келеді. Баласы әке сөзіне мән бермей, нөкерлерін ертіп, ұзақ жолға шығады. Біршама уақыт өткен соң, жазық далада бір топ құланның жайылып жүргенін көреді. Бала құланды қуып жүріп, алысқа ұзап кеткенін байқамай қалады. Хан баласының атқан оғы құланның аяғына тиеді. Құлан хан баласына қарсы шығып, оны теуіп өлтіреді. Арада біраз уақыт өтеді. Хан нөкерлері баланың қазасын әкесіне қалай естіртуді білмейді. Хан жүрегі сезгендей, «Кімде-кім балам туралы жаманат хабарды естірте келсе, сол кісінің көмейіне қорғасын құйдыртам» — дейді. Сол елде асқан күйші қазаны естіртетін болып, сарайға келіп, хан алдында күй тарта береді. Ханның көз алдына баласының қандай жағдайда қайтыс болғаны елестейді. Күйші барлығын күй тілінде жеткізген екен. Сонда хан: «Балам өлген екен ғой, мына кісінің көмейіне қорғасын балқытып құйыңдар»- деп жарлық береді. "Дат тақсыр!" – дейді күйші. – "Бәлкім жаманат хабарды жеткізген домбырам шығар" Амалы таусылған хан баласының қазасын естірткен домбыраның шанағына қорғасын құйдырады. Аңыз әңгімелерде осы оқиғаға байланысты «Ақсақ құлан» күйін ХІІІ ғасырда өткен, атақты күйші Кетбұға деген адам шығарған екен. (Есенұлы Айтжан, Елеусізқызы Гүлперизат. Күй керуені. – Алматы. «Өлке», 1997. – 160 бет.)
Білімділік мәні - «Ақсақ құлан» күйі оқушыларға қазақ халқының дәстүрлі мәдениеті мен тарихы, сондай-ақ музыкалық мәдениеттегі символдық тәсілдерді түсіндіреді. Күйдің шығу тарихындағы оқиға – хан баласының қазасы және домбыра арқылы жеткізілген хабар – оқушыларға адам эмоцияларын, қаза мен қайғы сезімдерін музыка арқылы қабылдауды үйретеді. Нашар көретін оқушылар үшін дыбыстық интонациялар, күйдің ритмі мен әуендік өрнектері негізгі оқу арнасы болып, эмоцияны есту арқылы түсінуге мүмкіндік береді. Бұл тәжірибе олардың эмпатиялық қабылдауын арттырады, себебі олар музыкалық сигнал арқылы адам көңіл-күйінің нәзік реңктерін сезінеді.
Тәрбиелік мәні - Күйдің сюжеті – баланың қайғылы қазасы және ханның сезімін күй тілінде жеткізу – оқушыларға жанашырлық, мейірімділік және эмпатия сезімін қалыптастыруға ықпал етеді. Оқушылар лирикалық кейіпкердің (хан мен күйшінің) қайғысын сезіну арқылы өзгенің қиналған жағдайына түсіністікпен қарауды үйренеді. Сонымен қатар, күйде домбыра арқылы сезімді жеткізу тәсілі оқушыларда музыка арқылы қарым-қатынас жасау, қамқорлық пен жауапкершілік сезімін дамытуға ықпал етеді. Нашар көретін оқушылар үшін мұндай тәжірибе эмпатияны нақты өмірлік жағдайға байланысты сезінуге мүмкіндік береді.
Дамытушылық мәні - «Ақсақ құлан» күйін тыңдау және орындау оқушылардың естуін,  зейінін, эмоционалдық сезімталдығын және музыкалық есте сақтау қабілетін дамытады. Күйдің баяу, тербелмелі әуені оқушыларға өз сезімдерін жеткізуді, қайғылы немесе нәзік эмоцияларды ажыратуды үйретеді. Мазмұнын талқылау барысында олар өз эмоциясын сипаттауды, басқа адамның көңіл күйін түсінуді және сол бойынша әрекет етуді меңгереді. Нашар көретін оқушылар үшін бұл үдеріс эмпатиялық қабілетті, жанашырлық пен мейірімділікті тұрақты тұлғалық қасиет ретінде дамытуға мүмкіндік береді, сонымен қатар музыка арқылы эмоционалды интеллектінің өсуін қамтамасыз етеді.

Ықылас. "Жез киік"

Шығу тарихы. Өзінінің бір сапарында Ықылас «Бостандықтың» бейнесі, кең даланың мақтанышы мен сұлулығы – «Жез киік» туралы аңыз естиді. Аңшылардың ұғымы бойынша жез киік жас нәрестесін аман-сау өсіру қамын ойлаған анаға ұқсас. Ол тау қыраттарының төбесінде еркін секіріп, шексіз, кең даланың төсінде ойнайды, өзін жыртқыш аңдардан паналайтын табиғат көркін тамашалайды, опасыз аңшылардың өткір көзінен аман сақтайтын, айналасын қоршап тұрған өсімдікке ұқсас терісінің әсем бояуымен мақтанады. Аңшылардың сенімі бойынша жез киік күнде шағылып, аңшыларға дұрыс көзге түспейді, сондықтан ол кең далада ұзақ өмір сүреді, халық ауызында аңызға айналады.
«Жез киік» күйі — жазық, еркін далаға деген сүйіспеншіліктің күйі. Еркін қыстың екендігі, шапшаң жүрісі, домбыраның ерекшелігіне мүлдем ұқсамайтын өзіндік Ықыластың әдістерімен өрнектеледі. 
Білімділік мәні – «Жез киік» күйі арқылы оқушылар қазақ даласының табиғатын, кең өрісін және аңдар әлемін сезінуді үйренеді. Аңыздағы жез киік – еркіндік пен өмірге деген құрметтің символы ретінде танылады. Нашар көретін оқушылар үшін күйдің әуені, дыбыстық образдары мен домбыраның тербелісі арқылы табиғат көріністерін, аңдардың іс-әрекеті мен қорғанышын есту негізінде тануға мүмкіндік береді. Бұл олардың көркем ойлау, эмоцияны қабылдау және ұлттық мәдениетке қызығушылық дағдыларын қалыптастырады.
Тәрбиелік мәні – Күй мәтіні мен аңыз арқылы оқушылар жануарларға қамқорлық жасау, табиғатты құрметтеу, өмірге мейіріммен қарау сияқты адамгершілік құндылықтарды меңгереді. Жез киіктің қауіптен аман қалуы, аналық қамқорлығы мен еркіндігі оқушыларда эмпатияны, жанашырлықты, мейірімділікті қалыптастырады. Сонымен қатар, оқушыларға өзгенің өмірі мен сезімін бағалай білудің маңызын көрсетеді.
Дамытушылық мәні – Күйді тыңдау, домбыра дыбыстарына назар аудару оқушылардың есту зейінін, интонациялық сезімталдығын және эмоциялық қабылдауын дамытады. Әуеннің ырғақтық және динамикалық құрылымы арқылы олар өз эмоциясын тануға, сезімді жеткізуге, музыкалық есте сақтауды жақсартуға үйренеді. Нашар көретін оқушылар үшін бұл үдеріс эмоциялық интеллект, әлеуметтік қарым-қатынас және адамгершілік дағдыларын дамытуға ерекше мүмкіндік береді.
	Халық күйі. Бозінген.

Шығу тарихы. «Бозінген» қазақ ауыз екі мәдениетінің барлық саласында әнде де, күйде де, жырда да көрініс тапқан кейіпкер. Түйе малы сахара жұрты аса қадірлейтін айтулы төрт түліктің бірі. Ежелден қазақ көші-қонын түйесіз елестету мүмкін емес. Тіпті десеңіз төзімді түйе малынсыз көшпелі тұрмыстың өзі мүмкін емес еді. Сондықтан түйе малының әдебиетте де, музыкада да басты кейіпкер болуы заңды нарсе. Сол себепті адамға ғана тән жүрек елжірететін сезім күйлері «Бозінгенге» телінген. Күйдің аңызында «Бірде бір ұры бозінгеннің ботасын өтіп бара жатқан бір керуенге сатып жібереді. Бозінген зарлап ботасын іздейді. Аныздың бір нұсқасында ботасын іздеп жүрген Бозінгенді қасқыр талап өлтіреді. Енді бір нұсқасында Бозінген өзінің ботасын Самарқан елінде бір байдың қорасынан табады. Ботасының ноқтасын қыршып үзіп өзімен бірге жетелеп далага алып шығады. Байдың қызметкері түйені ұстамақ болады, алай да әбден ашынып алған Бозінген алдынан келгенді тістеп, арттан келгенді тeyiп, қайтпай шайқасады. Бозінгеннің бұл жан шошырлық әрекетінен жүрегі шайлыққан бай «құрсын, қоя беріңдер, мынау бізге мал болмайды» дейді. Осылайша Бозінген өзінің ботасын құтқарған дейді.   (А.Есенұлы, Г.Елеусізқызы. Күй керуені. Алматы: «Өлке», 1997. – 160 бет.)
Білімділік мәні – «Бозінген» күйі оқушыларға қазақ ауыз әдебиеті мен музыкасының кейіпкерлік, символдық бейнелеу дәстүрін таныстырады. Күй арқылы оқушылар түйе малының көшпелі өмірдегі рөлін, оның төзімділігі мен батылдығын есту арқылы қабылдайды. Нашар көретін оқушылар үшін домбыра дыбысы мен әуеннің эмоционалды реңктері негізгі оқу арнасы болып, олар тарихи-мәдени контекст пен жануарлардың табиғи бейнесін терең түсінуге мүмкіндік алады.
Тәрбиелік мәні – Күйдің аңызы мен әуені оқушыларды жануарларға қамқорлық көрсетуге, қоршаған орта мен тіршілікке мейірімділік танытуға үйретеді. Бозінгеннің ботасын қорғау әрекеті эмпатия мен жанашырлық сезімін оятады: оқушы өзгенің, соның ішінде жануарлардың да сезімін түсіне білуге, қорғансыз тіршілік иелеріне қамқор болуға, әділдік пен жауапкершілікке тәрбиеленеді. Сонымен қатар, батылдық пен төзімділік сияқты адамгершілік қасиеттерге баулу жүзеге асады.
Дамытушылық мәні – Күйдің динамикалық, ырғақты құрылымы оқушылардың есту зейінін, эмоциялық қабылдауын және интонациялық сезімталдығын дамытады. Әуенді тыңдау және оны орындау арқылы оқушылар өз эмоцияларын сөзбен сипаттауға, сезім реңктерін ажыратуға және өзгенің көңіл-күйін бағалауға үйренеді. Нашар көретін оқушылар үшін бұл үдеріс эмпатиялық қабілетті, жанашырлық пен мейірімділікті тұрақты тұлғалық қасиет ретінде қалыптастыруға мүмкіндік береді.

Құрманғазы. «Қайран шешем».

Құрманғазының «Қайран шешем» күйі - жеке басының трагедиясы мен ұлттық рухты, ананың қасиетті бейнесі мен азаматтық ардың арақатынасын музыкалық тілмен өрнектейтін шоқтығы биік туынды. Күйді музыка сабағында талдау арқылы оқушылар тек күйді түсініп қоймай, ұлттық болмысты сезініп, рухани дүниесін байытады, ал көру қабілеті шектеулі оқушылар үшін бұл – эстетикалық тәрбие мен ішкі әлемге әсер етудің қуатты тәсілі.
Шығу тарихы. Шабармандар Құрманғазыны арбаға байлап, енді жүргелі жатқанда шешесі – Ақбаланы көреді. Аялап өсірген шешесіне əлі күнге дейін еш жақсылық жасай алмай кетіп бара жатқанына өкініп, жанын мұңға батырып, жүрегін ауыртып, шешесінің көз алдында айдалып бара жатқанын ойлап, жаны жабырқап, көзіне жас келеді. «Мен ұл таптым ба деп жүрсем, жаман, жасық немені туған екем ғой. Кімнің алдында көзіңнен жас шығарып тұрсың?!» деп, жағына шапалақпен тартып жібереді. Құрманғазы қарсы келген қайғыға өзінің әлсіздік танытқанын түсінеді. Содан Орал түрмесінде жатқанда осының бəрін ойлап, шешесіне арнап «Қайран шешем» атты күйін шығарады. Күй күйшінің қапастағы халін баяндағандай баяу басталады да, бірте-бірте əсерленіп, шабыттана, жігерлене төгіледі.
Білімділік мәні – «Қайран шешем» күйі оқушыларға қазақтың дәстүрлі музыка мәдениетін, Құрманғазы Сағырбайұлының шығармашылығын және төкпе күйдің құрылымдық ерекшеліктерін таныстырады. Күй мәтіні мен әуеннің эмоционалды тербелісі арқылы оқушылар өз сезімдерін есту жолымен қабылдайды, ананың қамқорлығы мен перзенттік парыздың символдық мәнін түсінеді. Нашар көретін оқушылар үшін әуен мен интонация – негізгі оқу арнасы болып, музыкалық және мәдени білімді есту арқылы меңгеруге мүмкіндік береді.
Тәрбиелік мәні – Күйдің сюжеттік желісі ананың алдындағы құрмет, перзенттік парыз, ішкі күш пен намыс ұғымдарын ашады. Құрманғазының шешесін көргенде жанын жабырқатып, көзіне жас келуі эмпатияны оятады: оқушы басқа адамның, әсіресе жақындарының сезімін түсінуді, жанашырлық пен мейірімділік көрсету қажеттілігін сезінеді. Сонымен қатар, күйдің мазмұны жауапкершілік, ішкі күрес арқылы өз әлсіздігін жеңу, өз қателігін түсіну және түзету сияқты адамгершілік құндылықтарды тәрбиелейді.
Дамытушылық мәні – Күйдің баяу, мұңды басталып, кейін ішкі күрес пен рухтың оянуына ұласатын динамикасы оқушылардың эмоционалды қабылдауын, интонациялық сезімталдығын дамытады. Күйді тыңдау және мазмұнын елестету арқылы оқушылар: өз эмоциясын сөзбен жеткізе алады, басқалардың көңіл-күйін түсінеді, өз ой-пікірін дәлелдеп қорғай білуге үйренеді. Нашар көретін оқушылар үшін бұл үдеріс сезімдік таным мен эмпатияны дамытуға, жанашырлық пен мейірімділікті тұрақты тұлғалық қасиет ретінде қалыптастыруға мүмкіндік береді.

Халық күйі. Тепеңкөк
 
Шығу тарихы. Тепеңкөк әу баста бір байдын қойға салған шабан аты екен. Мың салса бір баспайтын шабандығына бола Тепеңкөк атанса керек. Күндердің бір күнінде тақымында жүрген Тепеңкөкке жұрттан асқан бір сыншының көзі түседі. Сыншы Тепеңкөктің алды артына шығып, сұқтана қарап тұрып: «Апыр-ай, осы заманның жылқысы азды ма деп жүрсем, жоқ, менің көзім тозған екен ғой. Мына жануар бүйірімді қыздырсаң бәйгеден келем деп тұр ғой!» - дейді. Бұл сөзді естіген қойшы: «Бәрекелді, қойға да жете алмайтын Тепеңкөкке қайдағы бәйге!» - деп күледі. Сыншы сол бетінде ат басын байдың үйіне тірейді. Сөз арасында сыншы: «Байеке, қырық жылда бір туатын ерен жүйрікті қор қылып, қойға салып қойғаныңыз қалай?» - деп сұрайды байдан. Бай бұл сөзді көңіліне алып, сыншы келеке етіп отыр-ау деген оймен: «Шын жүйріктің қырық жылда бір туатыны рас болса, сол қырық жылда ортаймайтын дәулетім бар. Менен жүйрік жылқы көргің келсе, қырық жылдан кейін кел!» - деп, қырыс қабақ танытады. Сонда сыншы: «Байеке, көңіліңізге алмаңыз, мен шынымды айтып отырмын. Шыққыр көзім шықпаса, қойшының астындағы Тепеңкөк алдына қара салмас жүйріктің өзі. Тек, бабын білмей жүрсіздер. Тепеңкөктің бүйірі қызбай шаппайтынын, арқасы қозбай арындамайтын ат. Сол үшін, бәйгеге қосарда екі қоржын басы құм теңдеп алу керек. Әрі-бері шапқан соң құлағының түбінен тер білінер. Тер білінген соң-ақ Тепеңкөктің бауыры жазылып, созыла шабуға тиіс. Сол кезде қоржын түбін өткір кездікпен тіліп жіберіп, құмын тексе, сонан соң аруағын көтере ұрандап, айқайға салып отырса Тепеңкөк сақпанның оғындай заулар еді!» дейді. Сыншының айтқан сөзіне бай құлақ асып, бәйгеге қосады. Жай қоспайды, аяққаптай ала қоржынға құм теңдеп қосады. Айтқанындай, сол жолы Тепеңкөк небір жел аяқ жүйріктерге шаң қаптырып, жалғыз қара болып бәйгеден келіпті. Осыдан кейін бабы табылған Тепеңкөк бәйгенің алдын бермейтін болыпты дейді. Мына күй сол Тепеңкөктің шабысын келтірген, арасында ат үстіндегі баланың ұрандаған айқайын білдіретін күй екен (А.Сейдімбек. Қазақтың күй өнері. Монография. Астана, 2002. – 832 бет.)
Білімділік мәні – «Тепеңкөк» күйі арқылы оқушылар қазақтың дәстүрлі мал шаруашылығы, ат спорты және көшпелі тұрмыс мәдениетімен танысады. Аңыздағы Тепеңкөк атты жүйріктің ерекшеліктері, оның шабыс техникасы мен күйлерде бейнеленуі оқушыларға жануарлардың мінез-құлқы мен адамдармен қарым-қатынасын терең түсінуге мүмкіндік береді. Нашар көретін оқушылар үшін дыбыстық образдар, домбыра әуені мен ат үстіндегі ұран-шаттықты есту негізгі оқу арнасы болып, мәдени және тарихи білімді сезім арқылы меңгеруге көмектеседі.
Тәрбиелік мәні – Күйдің сюжеттік желісі – жауапкершілік, төзімділік және жануарға қамқорлық көрсету сияқты құндылықтарды насихаттайды. Тепеңкөкке дұрыс күтім жасау, аттың қабілетін бағалау және бабын табу арқылы адамдар өз іс-әрекетінде жанашырлық пен мейірімділікті көрсетеді. Оқушылар бұл арқылы эмпатияны дамытады: атқа, табиғатқа және айналасындағы адамдарға сезіммен қарауды үйренеді. Сондай-ақ, күйдің динамикасы – жеңіске жеткен Тепеңкөктегі қуаныш пен жетістік – өзгенің қуанышын бағалауға, шын көңілден қуанып, достық пен адалдықты түсінуге үйретеді.
Дамытушылық мәні – Күйдің ырғақты, кейде шапшаң, кейде баяу өрнегі оқушылардың музыкалық есте сақтауын, интонациялық сезімталдығын және эмоциялық қабылдауын жетілдіреді. Күйді тыңдау барысында оқушылар аттың қозғалысын, шабыс динамикасын елестетуге, эмоцияны сөзбен сипаттауға, музыкалық бейнелер арқылы өз қиялын дамытуға үйренеді. Нашар көретін оқушылар үшін бұл үдеріс сезімдік таным мен эмоциялық интеллектіні арттырады, эмпатия мен жанашырлықты, мейірімділік қасиеттерін қалыптастырады, сондай-ақ жауапкершілік пен әділдік ұғымын түсінуге ықпал етеді.
Халық күйі. Шұбар киік

Шығу тарихы. Бірінші аңызы: Ертеде көздегенін жібермейтін бір мерген аңшы болыпты. Күндердің күнінде, сар даланы кезіп аң аулап келе жатып, жайылып жүрген жалғыз шұбар киікті көреді. Баспалап келіп тақағанда киіктің желіні шертіп тұрған ұрғашы екенін көреді. Бірақ, аңшы «сенде жазық жоқ, менде азық жоқ» деп қолы қалтырамай садақ кезенеді. Әлдебір қатерді сезген шұбар киік селт етіп басын көтеріп алады да, садағын кезеп тұрған аңшыны көреді. Жайдың оғындай жебеден құтыла алмасын сезген шұбар киік аңшыға қиыла сөйлейді. «Ей, Сұрмерген, жаныма сауға сұраймын. Әлі бауыр көтеріп үлгермеген егіз лағым бар еді. Сол панасыз лақтарымды аңсап, жүрегім елжіреп, желінім шертіп келемін. Мені атпа. Тілімді алсан, «атқан оғың жерге түспесін" деп батамды берер едім. Сонда сен ұшқан құс пен жүгірген аңды құтқармас несібелі аңшы боласың. Өле-өлгенше тарықпай өтесің! Жаныма сауға сұраймын, атпа!» - дейді. Бірақ аңшы сөзге құлақ аспайды. Садақты тартып жібереді. Сол сәтте киелі киік шұбар тасқа айналыпты дейді. Осыдан кейін мергеннің аншылықта жолы болмапты.
Екінші аңызы: Ертеде бір аңшы болыпты. Бір күні аң аулап жүріп жаңа ғана лақтаған, желінінен сүт тамшылап тұрған шұбар киікке жолығады. Шаршап әлсіреп келе жатқан мерген садағын оқтап кезеніп тұра қалады. Осы кезде Шұбар киік адамша сейлеп қоя береді: «Ей, Сұрмерген, мені атпа! Жаңа ғана туған егіз лағым бар еді. Жүрегім елжіреп, желінім сыздап келеді. Сен маган рұқсат бер, лақтарыды соңғы рет бір емізіп, соңғы рет бір иіскеп шерімді тарқатайын. Содан кейін өзіңе қайтып келемін», - дейді. Аңшы дағдарып тұрып қалады. Сенбейін десе хайуан адамша сойлеп тұр. Сенейін десе кепіл болар ешкім жоқ, «Мен сені атпай жіберер едім, бірақ қайтып келетініңе кім кепіл болады?, - дейді аншы. Осы сетте араға кенеттен ақ киінген Мұхамбет пайғамбар түседі де: «Киікке мен кепілмін!» дейді. Бұдан кейін аңшы киікті қоя береді. Кепілдікке келген Мұхамбет пайғамбар аңшының жанында күн батқанша отырады. Несібесінен айрылған аңшы кейіп: «Сіз мені бұйырған ризығымнан қақтыңыз. Киік мені алдап кетті» дейді. Сонда Мұхамбет: «Сабыр ет, аңшым, он сегіз мың ғаламда мені әлі ешкім алдаған емес!» дейді. Пайғамбардың осы сөзді айтуы мұң екен, ентігіп шұбар киік те жетеді. Мұхамбеттің сөзінің хақтығына, хайуанның мәрттігіне тәнті болган аңшы киікті атпай коя беріпті. Бұл күй ислам мифологиясының қазақ топырағында тамыр жайып, қазақтың байырғы мифологиясымен үндесе келе, жаңа деңгейге көтерілгендігінің көрінісі. Аңыз құран этикасымен үндес болғанымен күй қазақтікі (А.Сейдімбек. Қазақтың күй өнері. Монография. Астана, 2002. – 832 бет.)
Білімділік мәні -«Шұбар киік» күйі арқылы оқушылар қазақ халқының дәстүрлі аңшылық мәдениеті, мифологиялық дүниетанымы және ислам этикасымен үндесетін моральдық қағидаларымен танысады. Аңыздардағы шұбар киік пен аңшы арасындағы оқиға табиғат заңдары, жануарға қамқорлық, аналық мейірім және сенім мәселелерін көрсетеді. Нашар көретін оқушылар үшін күйдің дыбыстық бейнелері – садақтың зарлы үні, киіктің желін шертуі, айқайлау мен үнсіздік – көріністерді елестетуге мүмкіндік береді. Осы арқылы оқушылар мәдени және тарихи білімді, сондай-ақ мифологиялық танымды сезім арқылы меңгереді.
Тәрбиелік мәні -Күйдің негізгі идеясы – жануарға қамқорлық, сенімге берік болу, мейірім мен жанашырлықты көрсету. Шұбар киік аналық мейірімділік пен пәктіктің символы ретінде бейнеленеді. Аңшының әрекеті оқушыларға жауапкершілік, этикалық таңдау жасау қабілетін үйретеді: пайда мен ар, қорқыныш пен жанашырлық арасындағы шешім. Күй арқылы оқушылар:
· табиғат пен жануарларға эмпатия, жанашырлық сезімін;
· аналық мейірімділік пен қамқорлықты түсінуді;
· сенім мен уәдеге беріктік қасиеттерін;
· өзгенің жағдайына ортақтаса білу және мейірімділік дағдыларын меңгереді.
Дамытушылық мәні -Күйдің ырғақты, кейде баяу, кейде шапшаң өрнегі оқушылардың музыкалық есту қабілетін, эмоциялық қабылдауын және қиялын дамытады. Күйді тыңдау барысында оқушылар:
· музыкалық эмоцияны сезініп, сипаттай алады;
· оқиғаның көркем бейнесін елестете отырып қиялын дамытады;
· оқиғалардың себеп-салдарын талдап, өз ой-пікірін жеткізе алады;
· жануар мен адам арасындағы моральдық дилемманы түсініп, шешім қабылдауды үйренеді.

Халық күйі. Ортеке

Шығу тарихы. «Ортеке» қазақ сахарасына біршама тараған ең көне күйлердің бірі. Бұл күй қазақ фольклорында кең орын алған кейіпкер Құламерген аңшының атымен тартылады. Бұл күйдің хикаясының ұзын-ырғасы мынадай: Аңшы Құламерген таутекені көп атқан екен. Құламергеннің анасы баласы әрбір саяттан қайтқан сайын бір жапырақ етті кесіп қыл арқанға кигізіп қояды екен. Күндердің күнінде арқан етке толады. Сол күні оған түсінде аян болады. Таутекенің киесі қыз бейнесінде келіп «О, ана, сенің балаң неге бізді сонша есепсіз қырады? Тәңіp оның ісіне ырза емес. Адам өзінің керегімен артық алуға қақысы жоқ. Құламергенге сәлем айтыңыз оның шелегі толды. Енді бір тамшы қан төксе қарғысқа ұшырайды», - дейді. Шошып оянған анасы баласына «қарағым, сен арқан үстіне шықтық, ендігі жердегі саят жақсылыққа апармайды. Садағыңның бауын шешіп, аңшылықты тоқтат енді» дейді. Алайда, таутекенің терісін саудагерлерге сатып, пайдаға құнығып алған Құламерген анасының айтқан сөзіне құлақ аспай, тағы да аңшылыққа шығады. Сол күні күн бұлт болады. Тау ішіне кірген Құламерген бірде-бір текені таба алмайды. Әбден шаршап шөлдеген аңшы бір тастың тасасына от жағып, шай-су ішпек болады. Осы кезде жанынан бұрын көрмеген сүттей аппақ мүйізі алтын бір теке көлденеңдеп өте береді. Әккі Құламерген садағын жұлып алып қандыауызға жебені салып жіберіп шірей тартып жібереді. Жалп етіп құлаған текені дереу бауыздап жіберіп, етін мүшелеп бұзады. Текені тұздап орап, бір асым етті қазанға салып демалуға отырады. Сол отырған бойы қалғып ұйықтап кетеді. Небір уақытта дүрс еткен бір дыбыстан шошып оянады. Қараса бағанағы өзі бұтарлап тастаған ақ теке түк болмағандай, оққа ұшпағандай, сойылмағандай қарсы алдында бүп-бүтін тұр екен. Көзінен от шашқан теке қатты қорыққан Құламергенді үш рет айналып басынан бір қарғиды да жайылып кете береді. Ертеңіне Құламергеннің аты үйіне бос қайтады. Аңшының анасы атты ары-бері айналып қайран қалады. Ертоқым бүтін, қару-жарағы аман, тек Құламергеннің өзі жоқ. Білгір әйел атты зерлей қарап жүріп оның баурының күйгендігін байқайды. Байқайды да «балам арасанға түскен екен» деп жорамалдайды (арасан қайнап жатқан ыстық, бұлақ). Атқа мінген ана өзі білетін арасанды аралап жүріп біреуінің ішінен әбден пісіп, сүйегі езіліп кеткен баласының мәйітін табады. Осы хикаяны естіген бір домбырашы «бұдан былай аңшылар жөн-жосықты бұзбасын, керегінен артық алмасын» деп осы аңызға күйді шығарған екен. (Бұл аңыз зерттеуші Т.Әсемқұловтан жазып алынды. (Есенұлы Айтжан, Елеусізқызы Гүлперизат. Күй керуені. – Алматы. «Өлке», 1997. – 160 бет.)
Білімділік мәні - «Ортеке» күйі қазақ халқының аңшылық дәстүрін, фольклорлық мифологияны және ұлттық моральдық қағидаларды танытады. Аңыздағы ортеке мен Құламерген арасындағы оқиға арқылы оқушылар:
· аңшылық мәдениеті мен табиғат заңдарын;
· киелі жануарларға құрмет көрсету, табиғатқа жанашырлық таныту қағидаларын;
· аңыздардағы символика мен мифологиялық ойларды түсінеді.
Нашар көретін оқушылар үшін күйдің дыбыстық ерекшеліктері – текенің қозғалысы, садақтың зарлы үні, домбыраның ырғақты өрнектері – көріністі елестетуге, оқиғаның драмалық мәнін сезуге мүмкіндік береді.
Тәрбиелік мәні - күйдің аңызы – адам мен табиғат арасындағы моральдық диалог. Ортекеге деген қамқорлық, өзгенің өмірін құрметтеу, артықшылыққа құмар болмау идеялары оқушыларда эмпатия, жанашырлық, мейірімділік қасиеттерін тәрбиелейді. Күй арқылы оқушылар:
· табиғат пен жануарларға қамқорлық пен сезімталдық;
· өз ісінің салдарын ойлау, шешім қабылдауда абай болу;
· этикалық таңдауды түсіну және жауапкершілік сезімін дамыту;
· жан иесіне құрмет көрсету мен адалдықты үйренеді.
Дамытушылық мәні - күйдің баяу, кейде шапшаң ырғақты өрнектері оқушылардың музыкалық есту қабілетін, эмоциялық қабылдауын және қиялын дамытады. Күйді тыңдау барысында:
· музыкалық эмоцияны сезіну және сипаттау;
· оқиғаның көркем бейнесін елестету, драмалық сәттерді қабылдау;
· өз ой-пікірін дәлелдеп жеткізу дағдысын қалыптастыру;
· ішкі моральдық дилемманы түсіну (пайда мен ар, қорқыныш пен жауапкершілік арасындағы таңдау).
Начало формы

Конец формы
Қорқыт. Ұшардың ұлуы

Шығу тарихы. Бір жесір кемпірдің жұрт аузына іліккен жалғыз баласы болыпты. Ол кездегі жақсының әдеті — жүйрік мініп, ит жүгіртіп, құс салатын. Кемпірдің баласының да бір жүйрік аты, ұшар деген құмай тазысы бар екен. Әсіресе ұшары қара жерден із кесетін аңсақ, иесіне адал қағылез, қанжығаның қанын құрғатпайтын жолды ит болса керек. Астындағы аты, соңындағы тазысы келіскен соң, жігіт жиі-жиі аңға шығып, саятшылық құрады екен.
Күндердің бір күнінде жалғыз жігіт тосын дертке шалдығып, дүние салады. Ел аза тұтып, арулап қояды. Сонан соң бұрынғы-соңғының дәстүрі бойынша, өлік шыққан жұртты ауыстырып, ауыл қонысын өзгертіп, жаңа жұртқа аунап қонады.
Жаңа жұртқа келген соң, жесір кемпір «жалғызымның көзі ғой» деп, тазыны іздесе жоқ дейді. Содан көңілі алаң болып, тынши алмай ескі жұртқа келсе, ұшар жас қабірдің басында иесін қимай ұлып отыр дейді. Үшкір тұмсығын көкке қаратып ұлып, иесін жоқтап сарнаған ұшардың дауысын естігенде жесір кемпір:
Жалғызымнан айырылдым,
Қанатымнан қайрылдым!
Ұшар, Ұшар, кә-кә! – деп дауыс қойып, аңырап қоя береді. Ескі жұртта жалғызынан айырылған сорлы ана мен иесінен айрылған жетім тазы қосыла күңіренеді. Осы бір қайғылы халді Қорқыт қобызына күй етіп шалған екен (А.Сейдімбек. Қазақтың күй өнері. Монография. Астана, 2002. – 832 бет.)
Білімділік мәні - «Ұшар» күйі қазақ фольклорындағы жануар мен адамның арасындағы адалдық пен эмоционалдық байланысқа назар аударады. Аңыз бойынша:
· тазының иесіне деген адалдығы мен сезімталдығы,
· адам мен жануар арасындағы сенім мен қамқорлық,
· ұлттық дәстүр мен саятшылық мәдениеті туралы таным береді.
Нашар көретін оқушылар үшін домбыра арқылы берілетін дыбыстық бейнелер (тазының үні, күңірену, күйдің мұңды сазы) арқылы олар оқиғаны елестетіп, эмоцияны сезіне алады.
Тәрбиелік мәні - Күйдің сюжеті адам мен жануар арасындағы эмпатия мен жанашырлықты дамытуға бағытталған: 
· жан иесіне қамқорлық жасау және оның сезімін түсіну,
· өз жақындарына мейірімділік пен сүйіспеншілік көрсету,
· қайғыға ортақтасу арқылы эмоциялық сезімдерді бөлісу,
· адалдық пен сенімнің маңызын түсіну.
Мысалы, жесір кемпір мен Ұшардың бір-біріне деген қимастық сезімі оқушыларға ішкі жан дүниесіне үңілу, жанашыр болу және эмоциялық жауапкершілікті үйретеді.
Дамытушылық мәні - Күйдің дыбыстық өрнектері мен баяу мұңды ырғақтары оқушылардың:
· музыкалық эмоцияны қабылдау, түсіну және сипаттау қабілетін,
· қиял арқылы оқиғаны елестету мен образды қабылдауын,
· өз ой-пікірін дәлелдеп жеткізу дағдысын,
· ішкі моральдық ойлау мен рефлексияны дамытуға ықпал етеді.
Нашар көретін оқушылар үшін мұндай аудиалды тәсілдер визуалды ақпаратсыз да оқиғаны сезуге және моральдық сабақ алуға мүмкіндік береді.
Начало формы
Конец формы

Халық күйі. Жорға аю

 Шығу тарихы. Таудың тарлан тағысы аю бірде баласын ертіп етекке түседі. Етекте күркіреп ағып жатқан ақ жал толқынды өзен бар екен. Аюдың қонжығы өзен ағысын қызықтап жарқабақтан қарап тұрғанда құлап кетіпті. Арыны қатты тау суы қорбаңдаған қонжықты жаңқа құрлы кермей, қақпақылдап ала жөнеледі. Көз алдында ақ көбікпен араласып, бір батып, бір шығып ағып бара жаткан баласын қимай аю жанталасады. Құтқаратын дәрмені жоқ, су ішінде қараңдаған баласынан көз алмай жар жағалап жүгіре береді. Бауырын бұтақ жырып, табанын тас тіледі. Бірақ, баласына деген аналық сезімі сүлдерін сүйрелеп, қонжығынан қалыспай жүгіре береді. Осы бір жағдайды көзі көрген күйші домбыра мен сыбызғыға күй етіп салған екен. Мынау сондағы аюдың жорғалай балпандап жүгіргендегісі екен дейді (Сейітов С. Қазақтың күй аңыздары. – Алматы: Жазушы, 1986. Бекенов У. Күй табиғаты. – Алматы: Өнер, 1981.)
Білімділік мәні - Оқушылар бұл күй арқылы:
- Қазақ халық күйі жанрының ерекшеліктерімен,
- Музыкалық құралдармен эмоцияны жеткізу тәсілдерімен,
- Домбыра мен сыбызғының көркемдік қызметімен,
- Музыкалық бейнелеу мен сюжет құрылымымен танысады.
Дамытушылық мәні - музыканы тыңдай отырып, оқушы өз қиялымен:
- Аюдың қонжықты іздеген кездегі балпандаған жүрісін,
- Судың ағысымен алысып бара жатқан бейбақ қонжықты,
- Табиғаттың тасқындаған күшін,
- Аналық жүректің жарасын елестетеді. Бұл – есту мен елестету арқылы дамитын когнитивті және эмоционалдық қабілеттерге ықпал ететін оқу үдерісі. 
Тәрбиелік мәні - «Жорға аю» күйінің негізінде жатқан оқиға:
- Ана махаббатының шексіздігін,
- Қайғыға ортақтасу мен жан иесіне деген жанашырлықты,
- Сезім мен табиғат арасындағы үндестікті көрсетеді. 
Бұл сезімдер оқушыда: мейірімділік, жауапкершілік, риясыз көмек көрсету, басқаның жан күйін түсіне білу сияқты адамгершілік қасиеттерді дамытады.
Мұндай күйлердің мазмұны — эмпатия мен адамгершілік сезімін арттыруда өте маңызды.Начало формы
Конец формы

1-ші топ (n=32)	
Өте жоғары	Жоғары	Орта	Төмен	Өте төмен	2	6	15	7	2	%	
Өте жоғары	Жоғары	Орта	Төмен	Өте төмен	6.3	18.7	46.9	21.9	6.2	2-ші топ (n=33)	
Өте жоғары	Жоғары	Орта	Төмен	Өте төмен	2	6	16	7	2	%2	
Өте жоғары	Жоғары	Орта	Төмен	Өте төмен	6.1	18.2	48.5	21.2	6	



1-ші топ (n=32)	
Жоғары	Орта	Төмен	7	16	9	%	
Жоғары	Орта	Төмен	21.9	50	28.1	2-ші топ (n=33)	
Жоғары	Орта	Төмен	7	17	9	%2	
Жоғары	Орта	Төмен	21.2	51.5	27.3	



1-ші топ (n=32)	
Жоғары	Орта	Төмен	8	15	9	%	
Жоғары	Орта	Төмен	25	46.9	28.1	2-ші топ (n=33)	
Жоғары	Орта	Төмен	8	16	9	%2	
Жоғары	Орта	Төмен	24.2	48.5	27.3	



Эксперимент тобы (n=32)	
Өте жоғары	Жоғары	Орта	Төмен	Өте төмен	6	10	12	3	1	%	
Өте жоғары	Жоғары	Орта	Төмен	Өте төмен	18.8	31.3	37.5	9.4	3.1	Бақылау тобы  (n=33)	
Өте жоғары	Жоғары	Орта	Төмен	Өте төмен	2	5	14	9	3	%2	
Өте жоғары	Жоғары	Орта	Төмен	Өте төмен	6.1	15.2	42.4	27.3	9.1	



Эксперимент тобы (n=32)	
Жоғары	Орта	Төмен	15	13	4	%	
Жоғары	Орта	Төмен	46.9	40.6	12.5	Бақылау тобы  (n=33)	
Жоғары	Орта	Төмен	8	16	9	%2	
Жоғары	Орта	Төмен	24.2	48.5	27.3	



1-ші топ (n=32)	
Жоғары	Орта	Төмен	16	12	4	%	
Жоғары	Орта	Төмен	50	37.5	12.5	2-ші топ (n=33)	
Жоғары	Орта	Төмен	9	16	8	%2	
Жоғары	Орта	Төмен	27.3	48.5	24.2	



Экспериментке дейін	
Эксперимент тобы 	Бақылау тобы 	44.8	45.3	Эксперименттен кейін	
Эксперимент тобы 	Бақылау тобы 	62.4	47.1	Өзгеріс	
Эксперимент тобы 	Бақылау тобы 	17.600000000000001	1.8	



Эксперимент тобы (дейін)	
Өте жоғары	Жоғары	Орта	Төмен	Өте төмен	2	6	15	7	2	Эксперимент тобы (кейін)	
Өте жоғары	Жоғары	Орта	Төмен	Өте төмен	7	13	9	2	1	Бақылау тобы (дейін)	
Өте жоғары	Жоғары	Орта	Төмен	Өте төмен	2	6	16	7	2	Бақылау тобы (кейін)	
Өте жоғары	Жоғары	Орта	Төмен	Өте төмен	2	7	17	6	1	



Экспериментке дейін	
Эксперимент тобы	Бақылау тобы	24.6	25.1	Эксперименттен кейін	
Эксперимент тобы	Бақылау тобы	33.799999999999997	26	Өзгеріс	
Эксперимент тобы	Бақылау тобы	9.1999999999999993	0.9	



Экспериментке дейін	
Эксперимент тобы	Бақылау тобы	18.899999999999999	19.399999999999999	Эксперименттен кейін	
Эксперимент тобы	Бақылау тобы	26.7	20.100000000000001	Өзгеріс	
Эксперимент тобы	Бақылау тобы	7.8	0.7	



Эксперимент тобы (дейін)	
Эмпатия	Жанашырлық	Мейірімділік	44.8	24.6	18.899999999999999	Эксперимент тобы (кейін)	
Эмпатия	Жанашырлық	Мейірімділік	62.4	33.799999999999997	26.7	Өсу	
Эмпатия	Жанашырлық	Мейірімділік	17.600000000000001	9.1999999999999993	7.8	Бақылау тобы (дейін)	
Эмпатия	Жанашырлық	Мейірімділік	45.3	25.1	19.399999999999999	Бақылау тобы (кейін)	
Эмпатия	Жанашырлық	Мейірімділік	47.1	26	20.100000000000001	

